
LOGISTICA — ÎNCERCARE 
A UNEI NOI FUNDAMENTĂRI A METAFIZICII 


PREFAŢĂ 


Studiul de faţă încearcă să examineze poziţia generală a logisticii, 
atitudinea ei este din această cauză predominant critică; ea nu 
urmăreşte totuşi discutarea unui Simplu fapt istoric. 

Logistica nu este doar o apariţie de strictă actualitate. Perioada ei 
de înflorire poate să fie fixată pe la sfirşitul secolului al XIX-lea. Este 
totuşi demnă de menţionat activitatea susţinută a generaţiei de astăzi, 
desfăşurată în cadrul acestei ştiinţe — o ştiinţă care ne oferă soluţia 
enigmelor matematice, ne explică scopurile şi posibilităţile logicii căre 
ar trebui să ne conducă la o limbă universală ş.a.m.d. 

Din păcate, şansa logisticii scade de îndată ce trebuie s-o aplicăm. 
În această lucrare nu este necesar să mai amintim împrejurările istorice 
în care s-a constituit logistica; totuşi ar trebui menţionat faptul că nici 
subtilitatea inventivă a lui Russell şi nici temperamentul mai mult 
violent şi exaltat decit viguros al lui Couturat nu au putut împiedica 
dizolvarea acestei orientări filosofice. 

Dacă ea nu ar fi fost altceva decit o simplă cercetare a fundamen-* 
telor matematice, atunci ar fi rămas inclusă în istoria acestei discipline. 
Ea a năzuit însă mult mai sus; a intenţionat să stabilească chiar 
legătura dintre logică şi matematică. Punctul de plecare a provocat 
totuşi surprize; într-un anumit moment nu se mai putea distinge ce este 
logică şi ce este matematică; şi astfel s-a afirmat — mai mult sau mai 
puţin categoric — fie identitatea ambelor, fie includerea uneia în 
cealaltă. 

Ea ne întîmpină deci în mod firesc pe drumul care conduce la 
înţelegerea logicii şi nu putem evita punerea în discuţie a pretențiilor 
sale. Lucrarea de faţă provine aşadar din nevoia personală a autorului 
de a-şi clarifica problema. 

Ea nu conţine deci o prezentare completă a logisticii. Pentru 


5 


aceasta servesc lucrările lui Couturat, Les principes des mathema- 
tiques, Paris, 1905; Die Prinzipien der Logik, în Enzyklopädie der 
philosophischen Wissenschaften (editată de A. Ruge în colaborare cu 
W. Windelband, Tübingen, vol. I, 1918) şi frumoasa carte a lui Russell, 
The Principles of Mathematics, Cambridge, 1903. Pentru înţelegerea 
corectă a poziţiei logistice sînt necesare şi unele articole publicate de 
Russell şi Couturat, în special cele general filosofice, care sint expuse 
parţial în studiul de faţă. 


P.S. Lucrarea a fost pregătită pentru tipar încă de la finele lunii iunie 
1916. Anumite complicaţii, a căror “rezolvare nu a depins de autor, i-au 
împiedicat de atunci editarea, astfel încît, datorită schimbării condiţiilor, ea 
apare abia acum. Între timp (1917) a apărut scrierea, în multe privinţe 
excelentă, a lui Th. Ziehen despre Relaţia dintre logică şi teoria mulțimilor, 
care se poate considera că reprezintă din mai multe puncte de vedere ultimul 
cuvînt în această problemă. Or, întrucît eu însumi am constatat, cu o anumită 
satisfacţie, unele coincidenţe cu Ziehen, îmi permit să sper că studiul de faţă 
nu este depăşit şi îl redau — cu un sentiment de detaşare faţă de preocupările 
mele actuale — în formă neschimbată, în ciuda necesităţii stringente a-unor 
transformări tehnice radicale, 


München, februarie 191 9 


Introducere 


Prin logistică înţelegem acea direcţie filosofică ce încearcă o 
fundamentare a priori a matematicii prin reducerea principiilor ei 
de bază la fapte pur logice sau, cum s-a mai afirmat, prin identificarea 
logicii cu matematica. Faptul că logica şi matematica prezintă multe 
relaţii de înrudire este, desigur, un fapt care nu le-a scăpat niciodată 
filosofilor şi care, în ultimă instanţă, nici nu poate fi contestat. Este 
însă evident totuşi, nu în mai mică măsură, că tocmai definiţia redată 
“conţine o afirmaţie care nu mai are aproape nimic în comun cu 
constatarea anumitor relaţii care există între logică şi matematică. 
Jar acest lucru merită să fie discutat pe larg. | 

Un loc aparte în cadrul acestor discuţii îl are Critica raţiunii pure. 
În lupta sa contra metafizicii, Kant credea că se poate baza pe 
matematică. În felul acesta, s-a ivit pentru el nevoia, printre altele, 
de a se apropia de mecanismul intim al acesteia şi chiar a conceput 
acea estetică transcendentală care domină de fapt dezbaterile ac- 
tuale despre sensul şi valoarea matematicii. Apare totuşi în această 
privinţă cel puţin o problemă semnificativă, care nu este dintre cele 
mai minore. Faptul că şi logistica, într-un anumit sens, porneşte de 
la Kant, că îşi dobîndeşte cel puţin o determinaţie istorică în această 
privinţă. Dintr-un punct de, vedere mai general, poziţia kantiană 
poate fi considerată ca o continuare a tradiţiei raţionaliste: 
matematica este cea mai sigură şi cea mai riguroasă ştiinţă; este 
vorba doar de a surprinde secretul rigurozităţii sale ştiinţifice pentru 
ca apoi, prin imitarea procedeelor sale, să fie ridicată şi filosofia la 
acelaşi nivel de exactitate. 

In ce constă deci secretul apodicticităţii sale? Se ştie că Aristotel 
a redus izvoarele cunoaşterii la două: simţurile şi intelectul; şi a 

instituit astfel pentru mult timp disjuncţia*, considerată ca ireduc- 
tibilă, dintre experienţă şi logică. In limitele acestei interpretări, 
matematica decurge în mod evident din logică, dacă nu vrem s-o 
deducem din experienţă. 

Trebuie desigur evidenţiat faptul că această interpretare n-a 
fost ireproşabilă. Chiar Kant observă, printre altele, că reducerea 
esenței matematicii la logica formală înseamnă înlocuirea mij- 
locului de investigaţie cu metoda expunerii, cu demonstraţia. Pe de 
altă parte, datorită faptului că acceptarea unei matematici bazate pe 
experienţă n-a fost încă infirmată, s-ar putea susţine mai degrabă că 
disjuncţia aristotelică experienţă — logică nu este perfectă, deci este 
nejustificată. Şi tocmai aceasta este şi părerea lui Kant, întrucît el 
conferă matematicii un loc special; valabilitatea ei s-ar baza pe 
posibilitatea intuiţiei pure. 

Trăsătura cea mai caracteristică a soluţiei lui Kant rezidă în 
faptul că el exclude spaţiul şi timpul din seria conceptelor intelec- 
tului şi, prin concentrarea lor ca formă a intuiţiei, le apropie mai 
mult de partea sensibilităţii. Nu avem intenţia să elucidăm motivele 
acestei distincţii — o problemă deosebit de complitată şi confuză. 
Oricum, este demn de menţionat că şi Platon refuzase recunoaşterea 
spaţiului şi a timpului ca proprietăţi ale lumii ideilor şi le-a atribuit 
o poziţie intermediară între Idei şi lumea sensibilă. 

Continuatorii direcţi ai lui Kant — făcînd abstracţie de Scho- 
penhauer — suspectau însă această soluţie. Dacă destinul mate- 
maticii devine dependent de formele intuiţiei şi acestora li se acordă 
un loc numai în afara cadrului rațiunii, atunci ar rezulta că adevărul 
geometric, în comparaţie cu valabilitatea generală şi necesitatea 
gîndirii pure, ar fi ceva empiric, accidental, ceea ce ar dovedi fun- 
darea lui insuficientă. 

Acest punct de vedere apare într-o formă foarte pregnantă la 
Fichte: cea mai profundă descoperire a lui Kant a fost aceea că esenţa 
gîndirii este unitatea sintetică. Dacă însă spaţiul şi proprietăţile sale, 


* Şi Kant acceptă într-un anumit sens această opoziţie, chiar cu caracterul ei 
disjunctiv. El vorbeşte în Versuch über den Begriff der negativen Grössen despre opoziţia 
dintre repugnanţa logică şi cea reală, ceea ce nu înseamnă altceva decit acceptarea a 
două tipuri de determinare, una logică şi alta senzorială. 

condiţii pentru posibilitatea unei geometrii, nu sint legate în mod 
necesar de esenţa gîndirii, atunci adevărul geometric pare ameninţat 
chiar în valabilitatea lui. Numai deducerea spaţiului din formele 
gîndirii, din structura judecății, ar putea să rezolve deci dificultatea *. 

Aici se pare că intervine, incluzind şi alte presupoziţii, într-o 
formă mult mai modernă, subtilă şi erudită, poziţia logistică**. 
Logistica îşi obţine deci, de la Kant, mai degrabă determinaţia ei 
negativă. 

Cu toate acestea, cel puţin unul dintre cei doi reprezentanţi de 
seamă ai acestei direcţii filosofice, anume Couturat, a fost, pînă în 
ultimul timp, un criticist declarat. Este bine cunoscută lucrarea lui 
vastă Despre infinitul matematic, în care ia poziţie, pe de o parte, 
contra infinitului actual al lui Georg Cantor şi, pe de altă parte, 
combate nominalismul aritmetic. prin conceperea numărului ca 
unitate sintetică. De la tezele critice din lucrarea Despre infinitul 
matematic pînă la Principiile matematicii, în care întreprinde o 
recunoaştere a teoriilor lui Russell, el a urmat un drum lung şi 
surprinzător, pe care îl amintim doar ca o curiozitate***, 

Dacă ne oprim la formulările principiale, probabi! definitive, 
cronologic aproape ultimele, ale criticii logistice, aşa cum au fost 


* E] crede că poate astfel să deducă multiplicitatea şi exterioritatea — elemente 
fundamentale ale spaţiului — din faptul că judecata are o multitudine de noţiuni care 
se exclud reciproc. 

** Deosebit de clar apare această tendinţă la Russell în Essay on the Foundations 
of Geometry, Cambridge, 1897, unde formulează tocmai axiomele geometriei 
prolective şi crede că poate să deducă their necessity from the conception of a form of 
extemality* (cap. II, p. 117-177), 

* Dezvoltarea atit de bruscă a gîndirii lui Couturat nu este, desigur, stimulată 
de cercetarea filosofică a criticismului, Ca şi cauzele care au determinat în genere 
apariţia logisticii, motivațiile sale ar trebui căutate de asemenea în progresul recent 
al cunoaşterii matematice, respectiv în dezvoltarea noţiunilor matematice (ca, de 
exemplu, dezvoltarea noţiunii de funcţie la Dirichlet şi altele), Aceste cercetări ne 
conduc la stabilirea sistematică a premiselor istorice şi obiective ale logicii, ceea ce nu 
constituie scopul acestei lucrări. Problema acelor premise ne interesează numai 
tangenţial şi le vom menţiona ca atare numai cînd va fi, întimplător, cazul. Aici trebuie 
să observăm totuşi că dezvoltarea gîndirii de la Renouvier la Russell aminteşte 
oarecum de cea veche, de la Pitagora la Aristotel. (Mai amănunţit despre aceasta, la 
Brunschvicg, în Les étapes de la philosophie i lati Paris, 1912, în special 
cartea I, cap. II- IV, şi Cantor, Moritz, Geschichte der Mathematik). 

enunțate de Russell în The Principles of Mathematics* sau Essay on 
the Foundations of Geometry** şi de Couturat în lucrarea La 
philosophie mathématique de Kant (care a trezit la rîndul ei impulsuri 
şi a determinat dezbateri însufleţite), atunci acestea pot fi rezumate 
în următoarele două afirmaţii fundamentale: 

(D Judecăţile. sintetice a priori sint, în privinţa naturii lor, 
absurde — stabilirea lor, în ce priveşte nevoile matematicii, nu este 
oportună. 

(11) Concepţia despre spaţiu şi timp, despre formele experienţei 
în calitate de condiţii preliminare ale matematicii este inacceptabilă. 

În completarea acestei poziţii filosofice, logistica îşi propune să 
dezvolte sistemul elementelor care sint necesare şi suficiente pentru 
constituirea matematicii în forma ei contemporană. Starea actuală 
a matematicii este caracterizată prin: 

(1) absolută independenţă de relaţiile obiective, de conţinut; 

(2) prin raționalitate principială; 

(3) prin raportare principială la ultimele presupoziţii, logistica 

trebuie să demonstreze: 
(a) suficiența metodei analitice pentru expunerea meca- 
nismului matematic de cercetare; 
(b) posibilitatea unei expuneri a conceptelor nedefinibile 
de bază ca funcţie a logicii formale. 

Dacă am vrea să amintim aici, cum şi-au permis alţii s-o facă, în 
vederea unei definiţii istorice a logisticii, şi eforturile anterioare în 
aceeaşi direcţie ale lui Leibniz, atunci această caracterizare ar fi 
totuşi nu numai insuficientă, ci chiar neîndreptăţită. 

În primul rînd, fiindcă lucrările sale despre caracteristica 
universală şi calculul logic îşi dobindesc în interpretare actuală un 
fel de supraapreciere. Să ne amintim deci: Caracteres sunt res 
quaedam quibus aliarum rerum inter se relationes exprimantur, et 
quarum facilior est quam illarum tractatio.” Sau: Ars combinatoria... 
illa est scientia... in qua tractatur de rerum formis sive formulis in 
universum, hoc est de qualitate in genere... et diştinguitur ab Algebra. 
quae agit de formulis a a duantidiem applicatis (= de simili et dissimili 
de aequali et inaequaliy , merită o deosebită atenţie şi „conceptul de 


* Cf. în special cap. II. 
** Introducere şi cap. H, p. 54 sq. 

argumenta in forma“. Dar chiar în faptul că marii-geometri de după 

Leibniz — Cauchy, Lagrange, D'Alembert — au ignorat con- 

tribuţiile sale, îmi pare a consta un indiciu al valorii ştiinţifice a 

acestei invenţii. Facem abstracţie de faptul că nu s-a dovedit încă, şi 

acest lucru este foarte important, dacă Leibniz a intenţionat real- 

mente să reducă procesul inventiv al gîndirii matematice la 
_procedeul analitic”. 

În al doilea rînd, fiindcă logistica, aşa cum se prezintă în 
lucrările lui Russell, apare ca un sistem unitar şi conceput în mod 
original, nu numai în problemele speciale pe care le urmăreşte, ci şi 
în presupoziţiile gnoseologice ale acestor probleme în genere. 


SA. 


* Din acest punct de vedere este caracteristic şi oarecum hotărîtor tratatul său 
filosofic, De synthesi et Analysi universali seu arte inveniendi et judicandi 
(Philosophische Schriften,ed. Gerhardt, vol. VII, p. 292 sq). 


I. Premise: Teoria gnoseologică 
despre judecată şi consecinţele ei 


Ne surprinde în mod deosebit vitalitatea neobişnuită a logicii 
aristotelice. S-ar putea crede la prima vedere că această logică, a 
cărei esenţă intimă este legată de speculaţiile metafizice ale lumii 
antice, şi-ar fi pierdut valabilitatea datorită revoluţiei ştiinţifice din 
epoca Renaşterii; că strâduinţele unui Galilei, Keppler sau Descar- 
tes, care au combătut” concepţia substanţialistă despre lume şi au 
reuşit să orienteze cercetarea mai mult asupra relaţiilor reglemen- 
tare dintre fenomene, au indicat o aită cale a speculaţiei decit cea 
urmată de vechea logică formală. Dar lucrurile nu s-au petrecut aşa. 
Marea mişcare „eliberatoare“ a scientismului n-a adus în domeniul 
logicii nici un progres. Sistemul de gîndire al incontestabilului refor- 
mator care a fost Leibniz.menţine caracterul substanţialistic prin: 
care este determinată poziţia lui faţă de problematica logicii**. Iar 
Kant a considerat, spre indignarea continuatorilor săi, „că de la 
Aristotel încoace logica n-a mai putut să facă nici un pas înainte“, 
ba, ceea ce este şi mai semnificativ, el n-a simţit niciodată nevoia de 
a-şi orienta geniul reformator spre astfel de probleme. Respinsă tot 
mai mult în domeniul ştiinţelor exacte, concepţia aristotelică şi-a 
impus domnia incontestabilă în domeniul logicii. 

Lui Kant i-a fost reproşată această lipsă de perspicacitate; şi 
aproape toţi matematicienii din a doua jumătate a secolului al 
XIX-lea au luat poziţie contra concepţiei criticiste a matematicii, 
susţinind, explicit sau implicit, insuficienţa fundamentării sale 
logice. 

Logica lui Aristotel este, aşa cum s-a spus, o consecvență 


* E. Cassirer, Das Erkenmmisproblem in der Philosophie und. Wissenschaft der 
ncueren Zeit, Berlin, 1906. 
** Şi Russell a evidenţiat forma -reacționară a logicii lui Leibniz. Cf. despre 
aceasta în A Critical Exposition of the Philosophy of Leibniz, Cambridge, 1900, un 
studiu deosebit de interesant, deşi poate prea personal şi nu întotdeauna metodic. 

necesară a concepţiei sale substanţialiste despre lume*. În cadrul 
acesteia predicaţia este procesul fundamental: gindirea porneşte de 
la subiecte determinate cărora le corespund diierite predicate. O 
astfel de logică nu poate să vină în sprijinul matematicii moderne, 
deoarece forma acesteia se referă la o materie care îi este străină. Şi 
probabil că încercarea lui Kant de a fundamenta matematica pe 
pe care l-a accentuat ulterior Maimon. Între logică** şi matematică 
există o deosebire radicală; sensul unei propoziţii logice ar consta în 
conţinutul termenilor săi; schimbarea unui termen ar putea să deter- 
mine schimbarea de semnificaţie a propoziției sau chiar anularea ei. 
Dimpotrivă, o propoziţie matematică este valabilă chiar prin relaţia 
pe care o exprimă, făcînd abstracţie de termenii acestei relaţii***. 

Prin aceasta s-a pus problema unei reforme a logicii formale şi 
a fost indicată în acelaşi timp calea unei soluţii. 

Logica lui Russell se dezvoltă pe aceeaşi direcţie de gindire care 
l-a condus pe Moore, pornind de la neohegelianul Bradley, la 
neorealismul englez contemporan. Ea este ca atare, în fundamentele 
sale metafi izice sau epistemologice, opusă tradiţionalismului aris- 
totelico-scolastic, pentru care obiectul logicii se reduce la noţiune şi 
proprietăţile ei. 

Împotriva vechiului logicism, Russell face uz de o teorie foarte 
bine gindită şi, într-o oarecare măsură, Chiar profundă. El spune că 
acceptarea noţiunii ca punct de plecare pentru doctrina claselor 
logice ar reprezenta un procedeu inacceptabil şi cert à rebours. Căci 
noţiunea însăşi, care se bazează pe o interpretare greşită a lim- 


* C. Rădulescu-Motru, Valoarea silogismului, Bucureşti, 1899, p. 5 sq. 
Brunschvicg afirmă într-adevăr (op. cit., p. 72-75) că logica aristotelică şi-ar avea 
punctul de plecare în cercetările biologice ale acestuia, iar concluzia ar fi numai 
obţinerea unei application de l'esprit A des problèmes d'ordre concret et particulier . 
Această părere care contrazice sensul firesc al artistotelismului şi care denotă 
obişnuita confuzie între tratarea logică a noţiunii şi cercetarea psihologică a procesului 
ei de producere, ne apare atît de inexplicabilă pentru faptul că Brunschvicg a avut în 
faţă textul Fizicii lui Aristotel (cf. op. cit., p. 74), în care se afirmă de la început că 
i există înaintea părţilor (Phys., |, 1). 

„Citeşte: logică aristotelică. 
* S. Maimon, Versuch einer neuen Logik. Cf. şi Kunze, Die Philosophie S. 
w Heidelberg, 1912, p. 115, 206, 211, 395. 

bajului, n-ar putea fi considerată ca „primară“. Ea reprezintă o 
totalitate, un complex de calităţi reunite în condiţii determinate şi, 
ca atare, presupune o operaţie anterioară ei. Abia aceasta îi face 
posibilă existenţa“. 

Importanţa exagerată care se acordă noţiunii conduce la o 
interpretare absolut falsă a operaţiilor noastre spirituale. Despre o 
judecată — de exemplu una predicativă — se spune că propoziţia ar 
afirma ceva despre subiect. Dar propoziţia afirmă de fapt numai o 
relaţie între doi termeni. Şi tocmai această relaţie ar fi de primă 
importanţă. În ea constă propoziţia însăşi. Ce-i drept, noi ma- 
nipulăm termeni, stabilim relaţii între ei, îi clasificăm ş.a.m.d. Dar 
nu ne este permis să credem că aceşti termeni ar reprezenta ceva 
decisiv pentru propoziţie, că natura ei intimă rezidă în aceştia, ci 
dimpotrivă, ei îşi dobindesc o valoare prin funcţia pe care o înde- 
plinesc în propoziţie. Dacă acceptăm deci o clasificare a termenilor 
în: Substantive, adjective, verbe, atunci aceasta nu implică deloc 
recunoaşterea unei anumite specificităţi interne a termenilor, ci 
faptul că ei au capacitatea de a juca un rol în propoziţie. Un rol însă 
care ar putea fi diferit. Din punctul de vedere al lui Russell, termenul 
îşi pierde deci posibilitatea de a rămîne independent, el îşi dobin- 

_deşte un sens logic numai prin introducerea într-o propoziţie**. 
Este limpede că aici este afirmată o natură specifică a judecății. O 
propoziţie exprimă tocmai sinteza originală a unui complex de 


* B. Russell, Theory of Implication, în: „American Journal of Mathematics“, nr. 
28, p. 159 sq. 

** Evitarea posibilelor înţelegeri greşite se bazează pe faptul că teoria respectivă 
conţine într-adevăr anumite momente care se contrazic. Astfel, se afirmă uneori că 
termenul n-ar avea nici un sens logic n isolation (B. Russell, The Principles of 
Mathematics, $49, 50) şi, pe de altă parte, se admite teoria lui Moore, după care 
noţiunile ar fi the only objects of knowliedge® (în: „Mind“, serie nouă, nr. 8, p. 182). Cf. 
şi B. Russell, Meinongs Theory of Complexes and Assumptions, în: „Mind“, serie nouă, 
nr. 13). Sensul acestor subtilități foarte înciîlcite ar trebui să fie următorul: noţiunea 
ar fi o unitate de sine stătătoare, independentă de orice spirit individual, care precede 
orice cunoaştere, obiect posibil al gîndirii, neschimbător în sine însuşi, ceea ce ar putea 
să fie întotdeauna şi operaţia care o constituie. Cu toate acestea, ea ar fi însă total 
lipsită de forţă în privinţa determinării de sens a unei propoziţii, căci, aşa cum s-a spus 
mai înainte, judecata este de asemenea o operaţie originală, independentă, separată 
de conţinutul şi natura noţiunii. Din punctul de vedere al judecății, noţiunea ar fi pur 
şi simplu un termen, chiar dacă rămîne ca noţiune mereu aceeaşi. 

termeni. Acestei sinteze unitare ii revine o existenţă proprie, inde- 
pendent de noţiunile între care există. Conţinutul ei formează partea 
„obiectivă“ a judecății. Această parte obiectivă este ireductibilă şi 
neanalizabilă. Ea este unică. Într-adevăr, este corect să distingem i in 
propoziția „Caesar a cucerit Galia“, atit „Caesar“, cît şi „a cucerit“ 
şi „Galia“. Dar în acest moment judecata nu mai există. Posibilitatea 
unei descompuneri a propoziţiilor în elementele lor presupune 
posibilitatea reconstrucției sale prin simpla alăturare a termenilor. 
„Caesar a cucerit Galia“ este desigur altceva decit „Caesar“ şi „a 
cucerit“ şi „Galia“, considerate fiecare pentru sine. O propoziţie are 
deci o unitate specifică, dar de primă importanţă este faptul că 
această unitate specifică este independentă chiar şi de conştiinţa 
noastră, că partea ei obiectivă există deci în afara noastră. Iar spiritul 
omenesc este mulţumit cu această stare de lucruri. 

În această privinţă, teoria judecății a lui Russell coincide cu 
neorealismul. 


A. Natura adevărului 


Faptul cel mai important, deci esenţa acestei teorii, este afir- 
marea judecății ca ultimul element al gîndirii, ceea ce vrem să 
accentuăm cu toată insistența. Judecata este în.sine de aşa natură 
încit conştiinţa o cuprinde în integralitatea sa printr-un simplu act 
al intuiţiei. Cunoaşterea nu este deci nimic altceva decit o des- 
coperire*, este afirmarea pasivă a unui „obiect“ care se reflectă în 
facultatea noastră de percepere. Or, este într-adevăr greu să ne 
eliberăm de modul de interpretare obişnuit antropocentric psiho- 
logizant, după care conştiinţa este un factor determinant al ex- 
perienţei noastre**. În realitate spiritul este totuşi la fel de pasiv în 
actul perceperii ca şi în actul judecării. El se angajează în 


* Cf. printre altele spusele lui Russell: all knowledge must be recongnition, on 
pain of mere delusion; arithmetic must be discovered in just the same sense in which 
Columbus discovered the West Indies, and we no more create nutnbers than he created 
the Indians. The number 2 in not purely mental, bat is entity which may be thought of. 
Whaterer can be thought of his beingis a condition not a result, of its being 
thought of *The Principles of Mathematics, p. 427). 

di Russell î în polemică cu Joachim asupra adevărului (în: „Mind“, nr. 15). 

cunoaşterea unei judecăţi sau a unei inferenţe la fel ca în cunoaşterea 
unui obiect simplu sau complex*. 

Atunci apare însă întrebarea: ce semnifică adevărul şi fal- 
sitatea? 

Russell şi Moore.au acceptat, cel puţin aici, cu un curaj demn 
de admirat, teoria lor cu toate consecinţele ei. Acordind conştiinţei 
o poziţie realmente pasivă în procesul cunoaşterii, devine clar că 
adevărul şi falsitatea îşi dobindesc o poziţie oarecum transcendentă. 
Ele devin deci calităţi obiective şi nemijlocite ale judecății şi pot fi 
percepute ca atare de către conştiinţa noastră. 

Moore credea că această concepţie are cel puţin avantajul că nu 
determină adevărul printr-un procedeu logic, care ar necesita mereu 
o nouă fundamentare a ceea ce fundamentează. Pe de altă parte, ar 
fi singura teorie acceptabilă a falsităţii. Îndoielile referitoare la 
admiterea ei apar mai degrabă prin introducerea elementelor străine 
şi, în primul rînd, a prejudecăţilor filosofice. De obicei, spunem că 
temeiul unei propoziţii negative rezidă — direct sau indirect — 
într-o propoziţie afirmativă. Ceea ce, afirmă Russell**, ar fi de-a 
dreptul greşit, căci, din punct de vedere logic, A şi non-A sînt în 
aceeaşi măsură obiecte. În consecinţă, putem spune că atunci cînd 
considerăm o propoziţie ca fiind adevărată sau falsă, nu exprimăm 
a poziţie a spiritului nostru faţă de propoziţie şi nici o relaţie între 
propoziţia respectivă şi faptul corespunzător, ci fixăm doar o calitate 
a propoziției, trânscendentă spiritului nostru şi deci independentă 
de. el. 

În ciuda ingeniozităţii şi a subtilităţii sale seducătoare, această 
teorie, şi mai ales în această formă, nu poate să ne satisfacă. Ea lasă 
deschisă o problemă foarte neliniştitoare: dacă adevărul şi falsitatea 
sînt de fapt calităţi inerente ale propoziției, dacă adevărul şi fal- 
sitatea sint de asemenea „obiecte“, sînt „reale“, atunci care este 
criteriul pentru selecţia lor, de ce preferăm, cu alte cuvinte, adevărul 
şi nu falsul? Soluţia lui Russell este şi în această problemă foarte 
surprinzătoare, adică foarte simplă: nu există un criteriu logicpentru 


* G.E. Moore, The Nature of Judgement, în: „Mind“, nr. 8, p. 182, sq. 
** B. Russell, Meinong's Theory, în: „Mind“, nr. 13, p. 338. 

această selecţie, cu toate că, pe de altă parte, realitatea acestei 
selecţii nu poate fi contestată. Russell înclină astfel spre un... criteriu 
etic: It may be said... that some propositions are true and some false, 
just as some roses are red and some white; that belief is a certain 
attitude towards propostions, which is called knowledge when they are 
true, error when they are false! (Meinongs Theorie, loc. cit. , p. 523); şi 
mai departe: Thus the analogy with red and white roses seems, in the 
end, to express the matter as nearly as possible. Whatis truth, and what 
falsehood, we must merely apprehend, for both seem incapable of 
analysis. And as for the preference which most people — so long as they 
are not annoyed by instances — feel in favour of true propositions, this 
must be based, apparently, upon an ultimate ethical proposen: «lt is 
good to belive true propositions, and bad to belive false ones»? (Ibidem, 
p. 324). 

Aceasta este o dificultate numai pentru aceia care au considerat 
că logistica este o soluţie mai mult sau mai puţin fericită. Există însă 
şi altele care n-au fost luate niciodată în consideraţie. De exemplu 
aceasta: dacă adevărul şi falsitatea sînt transcendente conştiinţei 
noastre, atunci cum se face:că noi considerăm adesea o propoziţie 
adevărată ca falsă şi, invers, una falsă ca adevărată? Asupra acestei 
probleme vom avea ocazia să revenim în continuare. 


B. Teoria implicaţiei 


Fără să mai zăbovim asupra acestei lacune evidente a acestui 
punci de vedere, vrem să relevăm în continuare consecinţele ei. 
Afirmațiile anterioare au în mod special tendinţa evidentă de å pune 
problema adevărului în afară de cadrul problemelor logice. Dar 
tocmai prin aceasta reînnoiesc ele ştiinţa gîndirii. Propoziția 
„Socrate este muritor“, care afirmă în logica de pină acum calitatea 
lui Socrate de a fi muritor, îşi dobindeşte un sens nou din perspectiva 
deschisă de Russell. Şi, într-adevăr, dacă este corect să spui că 
oamenii sint muritori şi este corect că Socrate este om, atunci este 
de asemenea corect că Socrate este muritor. Deci logica nu poate şi 
nu trebuie să ne spună nimic despre valabilitatea unei propoziţii. Ea 
poate cel mult să distingă relaţiile care există între termeni şi să ni 

17 


le reprezinte. Ea poate să afirme că punerea unei propoziţii implică 
în mod necesar punerea unei a doua sau a treia, dar nimic în plus. 

Aceasta înseamnă că logica nu tratează despre problema exis- 
tenţei. Astfel că, după definiţia logicii, pe care a propus-o Gregor 
Stelson la Congresul de Filosofie din Geneva, o definiţie bine 
apreciată de logisticienii actuali, logica ar trebui să fie Ja science de 
tous le objets réels et irreels, possibles et impossibles’. În acest sens ar 
trebui să fie interpretată şi butada lui Russell, după care matematica 
şi respectiv logica ar fi o ştiinţă în care nu se poate şti despre ce este 
vorba şi nici dacă legile pe care le stabileşte au vreo aplicabilitate. 

Prin faptul că logica se transformă într-o simplă teorie a im- 
plicaţiei, silogismul îşi dobiîndeşte un caracter ipotetic. În ce constă 
deci valoarea şi semnificaţia acestuia? Şcoala de la Marburg, prin 
reprezentantul ei autorizat Cassirer*, s-a grăbit — et pour cause — 
să stabilească o legătură între acest punct de vedere şi cel platonic. 
Ni s-a vorbit, ca de obicei, despre „instituiri originare“, despre 
„ipoteze“ care n-ar fi „nişte puncte de amploare surprinse“, despre 
„matematică“ cum că „ar fi dialectică în cel mai adinc sens platonic 
al cuvîntului“, ca şi despre toate acele lucruri, concepute desigur 
foarte subtil şi foarte frumos, care s-ar mişca însă pe un cu totul alt 
tărim decit al gîndirii. În legătură cu ceea ce ar putea să reprezinte 
interpretarea poziţiei platonic epistemologice — iar interpretarea 
Şcolii de la Marburg nu este desigur nici cea mai superficială şi nici 
cea mai artificială —, un lucru este totuşi sigur, şi anume că Platon 
s-a menţinut în interiorul limitelor problemei adevărului. Dar, aşa 
cum am văzut deja, la Russell situaţia este alta, iar comparaţiile lui 
Cassirer nu se potrivesc cu aceasta**. 


* În: „Kantstudien“, XII, p. 3-4 sq. 

** Dacă o comparaţie istorică are în genere valoare, atunci am putea să ne 
referim mai curînd la o legătură cu logica stoică. Este cunoscut faptul că (Cf. V. 
Brochard, Études de philosophie, Paris, p. 12) stoicii au întreprins o transformare 
ingenioasă a logicii aristotelice. Ei au încercat să izoleze premisele raţionamentului, 
făcînd abstracţie de tot ceea ce ele întemeiază, conferindu-le deci un caracter ipotetic. 
Asemănarea acestei concepţii cu descoperirea recentă a logisticii este, din acest punct 
de vedere, frapantă. 


18 


Putem deci spune că logica simbolică îşi dobindeşte un caracter 
ipotetic, punind prin aceasta în evidenţă faptul că ea ignoră 
problema adevărului ca probiemă logică, ba chiar o neagă. 


C. Calculul logic 


Vechea logică era doar o teorie a subsumţiei. Prin reînnoirea 
pe care am schiţat-o mai sus, ea primeşte fără îndoială un adaos 
efectiv. Acesta rămîne însă doar un adaos posibil, virtual, dacă ea nu 
este înzestrată cu un mod de exprimare, cu un sistepr de semne care 
să înlesnească aplicarea noilor elemente ale logicii relaţiilor. 
Reapare deci, pentru a nu ştiu cita oară în istoria gîndirii umane, 
problema calculului logic. Teoria logică a judecății ca ultim element 
al gîndirii ar trebui să rezolve în sfirşit, printre altele, şi această 
dificultate. 

Leibniz s-a străduit de asemenea să stabilească o characteristica 
universalis, o operaţie prealabilă necesară oricărui calcul logic. 
Logica lui Leibniz s-a bazat însă întotdeauna pe cea veche, aris- 
totelică, în sensul că el cunoştea doar o formă a judecății, respectiv 
predicaţia. Calculul leibnizian operează deci cu termenii propo- 
ziţiilor, cu sfera şi conţinutul acestora. Încercarea de a întocmi un 
inventar al cunoştinţelor noastre, de a le clasifica, de a le reduce la 
un număr cît mai mic de elemente originare şi de a descoperi apoi 
între acestea funcţii, relaţii etc. a fost prea complexă pentru a-i putea 
reuşi. Deci nu împrejurările istorice nefavorabile sau lipsa de interes 
a contemporanilor săi au împiedicat realizarea visului din tinereţe 
al lui Leibniz, ci, în mod fatal, propriile imposibilităţi interne, pe 
care le conţine acest proiect în genere”. 


* Material bogat în legătură cu aceasta ne oferă, deşi într-o interpretare uneori 
prea personală, Couturat, La logique de Leibniz après des documents inédits, Paris, 
1901. Cu istoria calculului logic dinainte şi de după Leibniz se ocupă Couturat mai 
îndeaproape în prelegerile sale despre. Istoria logicii formale, pe care le-a ţinut la 
Collège de France în 1905-1906. Dintre acestea n-a apărut din păcate decit 
prima (în :„Revue de Methaphysique et de Morale“, 1906). 


19 


Înseamnă oare aceasta că orice calcul logic este principial im- 
posibil? Cu siguranţă, nu. A fost necesar însă un alt punct de vedere. 
De indată ce acesta a fost obţinut, şi anume de către Boole, prin 
aceea că el a descoperit o analogie între clasele de noţiuni şi clasele 
de propoziţii, problema a fost reînviată — cel puţin teoretic — prin 
noi speranţe de reuşită“. 

Dar în ce constă esenţialul concepţiei lui Boole? În trecerea de 
la tratarea relaţiei ca fiind determinată prin noţiuni la tratarea 
relaţiei ca atare, în sine însăşi, adică tocmai inovaţia pe care o 
teoretizează Moore şi Russell cu mai multă precizie şi erudiție. Iar 
acest lucru este suficient pentru constituirea calculului logic. În fapt, 
logica nu urmăreşte altceva decit selectarea relaţiilor logice şi 
stabilirea tipurilor de implicaţie, fără să se intereseze de termenii 
implicaţiei şi de conținuturile lor. Calculul logic devine posibil de 
îndată ce sint clasificate diferitele tipuri de relaţii şi le este atribuit 
fiecăruia uri simbol distinct. Ceea ce nu mai presupune evident nici 
O dificultate. Dificultăţi reale a întîmpinat doar Leibniz, încercînd 
să stabilească simboluri pentru noţiuni. Aceste dificultăţi nu mai 
există pentru logistică, căci ea tratează despre relaţii. 


a) Calculul propoziţiilor 


Caicului propoziţiilor se caracterizează prin aceea că orice 
propoziţie, ca premisă şi concluzie, enunţă o implicaţie. Ce este o 
implicaţie este în genere foarte greu de exprimat. Se spune în orice 
caz că p îl include pe q în sensul că punerea lui p produce nemijlocit 
punerea lui g. Se scrie p > q şi se citeşte, dacă p este corect, atunci 
este corect şi q. 

Definiţia propoziției este: p > p, adică, peste o propoziție“ şi „p 

* Couturat este cu totul entuziasmat, de găsirea. acestei analogii, pe care o 
consideră /a plus belle découverte de Boole”? (La logique de Leibniz, p. 354). Cu 
referință la îndreptăţirea cu care este criticat atît de aspru Kant, este interesant să 
amintim că la plus belle découverte de Boole a fost făcută mai întîi în Critica raţiunii 


pure. Şi, într-adevăr, ea. nu este nimic altceva decît analogia stabilită de Kant între 
tabela noţiunilor şi cea a judecăților. 

include p“ sînt echivalente, cu alte cuvinte, o propoziţie se implică 
pe sine însăşi. 

Calculul propoziţiilor necesită, în-afara acestor expresii nede- 
finibile, şi anumite formule nedemonstrabile. Numărul acestora — 
al axiomelor — poate fi redus la zece“. Aşa este de exemplu axioma: 


(pP >4)& Q >r) > (p >r) 


care înseamnă: dacă p implică q şi dacă q implică r, atunci p 
implică r. Sau: 


((P >q) & (p >r) > (p > (q &r)), 


care se citeşte: dacă p implică q şi p implică r, atunci p implică 
q şir. 

Operaţiile care pot fi efectuate cu propoziţii sînt: 

Adunarea. Suma logică a două propoziţii p şi q (p V q) este o 
propoziţie care.cuprinde în sine afirmarea a cel puţin uneia'dintre 
aceste propoziţii. Se spune: p sau q este adevărat. Sau mai scurt: p 
sau q. Este exclusă de asemenea situaţia ca atit p cit şi q să fie false. 
Adunarea logică se numeşte şi disj.ncţie. 

Multiplicarea. Produsul logic a aouă propoziţii p şi q (p & q) este 
o expresie care afirmă corectitudinea simultană a lui p şi q. Se spune 
deci: p este corect şi q este corect, sau p şi q. 


b) Calculul claselor 


Calculul claselor urmăreşte soluţionarea unei foarte cunoscute 
probleme din logica aristotelică: relaţiile dintre noţiuni. Modul de 
comportare al noţiunilor după sferă şi conţinut fixât deci în forme 
utilizabile. În acest sens, s-ar putea. spune că Aristotel ar fi fost 
primul logistician**. Logica aristotelică urmăreşte însă numai 


* “Pentru lista completă a axiomelor, vide B. Russell, The Principles of 
Mathematics. $ 18. f 


** I. Couturat, Die Prinzipien der Losik p. 138. 


tratarea relaţiei noţionale referitoare la conţinut*. Logistica res- 
pinge acest punct de vedere ca necorespunzător şi se declară totuşi, 
în ciuda dificultăţilor pe care le simte **, o logică extensivă***. 
Calculul cu clase porneşte de la noţiunea fundamentală de clasă şi 
cercetează comportamentul fiecărui individ faţă de clasa lui. El 
utilizează trei elemente nedefinibile: 

(1) Simbolul €, care reprezintă relaţia unui individ faţă de clasa 
lui. De exemplu: x € a. i 

(2) Funcţia propozițională: F (x). Se spune că F (x) este o funcţie 
propozițională dacă pentru fiecare valoare a lui x forma. F (x) 
este o propoziţie determinată. De exemplu: x este un om. 

(3) Noţiunea „astfel încît“ (such that) şi două enunţuri 
nedemonstrabile: 

— Dacă x aparţine unei clase care satisface F (x) atunci F (x) 
este corectă. 

— Dacă F (x) şi G (œ) sînt două propoziţii echivalente pentru 
toate valorile lui x, atunci clasa acelor x care verifică F (x) şi clasa 
acelor x care verifică G (x) sint identice. 

În continuare se poate trata aici — ca şi în calculul propoziţiilor 
— despre sumă, produs, identitate ş.a. 


c) Calculul relațiilor 


Calculul relaţiilor este fără îndoială cea mai importantă şi mai 
originală contribuţie a logisticii, care încearcă să precizeze sem- 
nificaţia relaţiilor şi să determine esenţa acestora. Se spune că x şi y 


* Cf. C. Rădulescu-Motru, op. cit., p. 9-10. 
** if we take extension pure, our class is defined by enumeration of its terms, and 
this method will not allow us ta deal, as symbolic logic does, with infinite classes”! (B. 
Russel, The Principles of Mathematics,p. 166). 

*x* Ja logique algorithmnique, c'est-à-dire en somme la logique exacte et rigoureuse, 
ne peut pas ĉtre fondée sur la considération confuse et vague de la compréhension; elle 
n’a réussi à se constituer qu 'avec Boole parce qu'il l'a fait reposer sur la considération 
exclusive de l'extension, seule susceptible d'un traitement mathématique” (L. Couturat, 
La logique de Leibniz, p. 387). 

stau unul faţă de celălalt într-o-relaţie determinată, ceea ce se scrie 
x Ry. Prin aceasta pot fi depăşite limitele predicaţiei, iar predicaţia 
însăşi poate fi considerată ca un tip de relaţie. 

Dintre propoziţiile nedemonstrabile care sînt necesare pentru 
calculul relaţiilor menţionăm: 

Orice relaţie are conversa ei. Adică: dacă R este o relaţie, atunci 
există o altă relaţie R, astfel încît x R y şiy R'x să fie echivalente. R' 
este în acest caz conversa lui R. Dacă are locx R y = y R x, atunci R 
se numeşte simetrică. 

Negaţia unei relaţii este întotdeauna o relaţie. 

Produsul a două relaţii este întotdeauna o relaţie etc. 


4% 


Aici avem o schiță sumară a concepțiilor logistice cu perspec- 
tivele pe care le deschid. După cum se observă, un lucru nu-i poate 
fi contestat logisticii, şi anume faptul că ea reprezintă o înnoire a 
logicii formale. Doar atît că această înnoire trebuie înțeleasă cum 
grano salis. Prin faptul că am expus calculul logic în cele trei forme 
ale sale: calculul. propoziţiilor, calculul noţiunilor şi calculul 
relațiilor, n-am intenționat, nici măcar sumar, o prezentare com- 
pletă a acestei teorii. Vrem să evidențiem doar un fapt, şi sperăm că |, 
ne-a şi reuşit să-l dovedim, anume că noua logică utilizează în genere 
anumite elemente nedefinibile şi nedemonstrabile. Se constituie 
astfel un sistem de postulate şi axiome, care porneşte de la elemente 
nedemonstrabile şi le dezvoltă conținuturile după regulile raţiona- 
mentelor analitice. La aceasta se rezumă însă intenţia logisticii? 

Evident, nu. Căci dacă ar intenţiona într-adevăr acest lucru, 
atunci încercarea ei de a realiza noi valori în logica formală, pentru 
a dobîndi prin aceasta posibilitatea unei fundamentări a matema- 
ticii, ar fi oprită direct prin faptul că matematica a fost fundamentată 
deja în Elementele lui Euclid. 

În realitate, logistica, în afara faptului:că utilizează elemente 

nedefinibile şi nedemonstrabile, îşi adaugă meritul de a acţiona în 
mod revoluţionar în matematică: ea nu mai are nevoie de nici o 
presupoziţie de conţinut, obiectuală, ci numai de presupoziţii for- 
male. 

Întrucît, în ce priveşte logica, rămîne totuşi parţial în cadrul 
tradiţiei aristotelice, ea încearcă, pentru fundamentarea matematicii 
să deducă noţiunile de bază ale acesteia numai din materialul logicii 
formale. 

Aceasta este — în lumina presupoziţiilor sale — tema centrală 
a logisticii. 


II. Realizări: Deducţia logistică a matematicii 


1.Noţiunile elementare ale matematicii 


„Concepţia tradiţională a matematicii, care a fost dominantă 
pînă la mijlocul secolului al XIX-lea, făcea din mărime obiectul 
esențial al acestei ştiinţe... a devenit de atunci o dogmă general 
acceptată faptul că matematica pură se bazează total şi exclusiv pe 
noţiunea de număr“*. Au existat însă şi încercări de a funda structura 
unitară a acestei ştiinţe făcind abstracţie de considerarea conți- 
nutului ei. Extinderea permanentă a domeniului matematicii a 
dovedit însă că atît prima, cît şi a doua poziţie sînt prea înguste. Şi 
în privinţa posibilei dezvoltări viitoare.a matematicii părea impru- 
dentă căutarea fundamentelor în genere în noţiuni de bază, cu 
speranţa de a le găsi cîndva pe acelea din care să poată fi deduse toate 
celelalte. Deci, dacă matematica constituie realmente o construcţie 
unitară, aceasta nu poate fi decît formală şi constă — aceasta este 
poziţia generală a logisticii — tocmai în tipul raţionamentelor 
matematice. În acest sens, ea trece la o formulare exactă a 
problemelor, încercind să deducă noţiunile de bază pe cale logică, 
pur formală. S-a subliniat că, înainte de toate, logistica ar trebui să 
dovedească faptul că all pure mathematics deals: exclusively with 
concepts definable in terms of a very small number of fundamental 
logical concepts, and that all its propositions are deductible from a very 
small number of fundamental logical principles**. 


A. Ordinea 


Dintre noţiunile matematice fundamentale cea mai importantă 
pare .aceea de ordine. Cu toate acestea nu dispunem de nici o 


* L. Couturat, Prinzipien der Mathematik, p. 104. 
** B, Russell, The Principles of Mathematics, p.V. 

investigaţie determinată asupra acestei teme. Numărul şi ordinea 
apar uneori ca fiind la fel de importante*, alteori ordinea este 
considerată ca obiect esenţial al matematicii**, ca alteori să fie „mai 
puţin originară şi mai puţin simplă decît numărul“***. Din fericire, 
această ierarhizare nu are decit o importanţă secundară pentru 
problema în discuţie. 

În genere, ordinea poate fi definită în şase moduri diferite****. 
Ea presupune două relaţii: aceea de „între“ pentru ordinea liniară 
şi aceea de „detaşare“ pentru ordinea circulară. Se poate demonstra 
că aceste două relaţii sînt reductibile la o relaţie tranzitivă, 
asimetrică între doi membri" ****. Prin aceasta s-ar stabili faptul că 
noţiunea de ordine este reductibilă la o relaţie pur logică. 

În plus, din moment ce în logistică avem de-a face cu o deducție 
exclusiv logică a noţiunilor mâtematice fundamentale, n-ar fi proba- 
bil inoportună cerința de a clarifica ce înseamnă în definitiv: între, 
înainte de, după, anterior; ce fel de distincţie există între ab şi ba 
ş.a.m.d. | | 

Şi afară de aceasta, cel puţin lå fel de important, ca şi relaţia 
tranzitivă asimetrică însăşi, este faptul că aceasta se repetă. Pusă o 
singură dată, numai între doi membri oarecare, ea nu este suficientă 
pentru definiţia noţiunii de ordine. Aceasta presupune o multi- 
plicitate ale cărei elemente sînt guvernate de legea care exprimă 
relaţia amintită deja. 

Cu aceasta, probiema referitoare la definiţia noţiunii de ordine 
se combină cu o nouă întrebare, şi anume: ce înseamnă propriu-zis 
o multiplicitate, mai precis: cum este posibilă din punct de vedere 
logic multiplicitatea în genere? 

Dacă admitem că procedeul de bază al gîndirii constă în 


* L. Couturat, op. cit., p. 47. 
** Ibidem, p.104. 
*** Ibidem, p. 74. 

*%** CE. în legătură cu aceasta: L. Couturat, op. cit., p. 73, şi B. Russell, op. cit., 
cap. XXIV. Poate fi ridicată totuşi problema dacă acestora le revine sau nu o valoare 
definitorie propriu-zisă. 

xxx  B. Russeli, The Principles of Mathematics, p. 217. L.Couturat, op.cit., p. 80. 

stabilirea relaţiilor, atunci condiţia ei primă şi necesară este fireşte 
diversitatea. Deci, dacă există un A oarecare, tocmai prin faptul că 
există un A, gindirea pretinde un altul care să fie în relaţie cu el. (În 
acest sens se spune că orice instituire oarecare este un început.) Se 
spune însă de obicei că acest procedeu este unul care se aplică fără 
încetare şi că prin natura lui produce pluralitate, o pluralitate 
oarecare, nedeterminată, nelimitată. 

Cum ar trebui să înţelegem acest lucru? Dacă. admitem că 
punerea lui A este un început, atunci lui A, ca primul instituit, chiar 
prin aceasta îi urmează un altul, altul său. Se poate deduce oare de 
aici că acestui altul îi urmează mai departe un altul? Ce inseamnă 
propriu-zis un altul următor? În logica pură putem spune cu cer- 
titudine că atunci cînd este pus un A, diferitul său se numeşte non-A. 
Deci lui A nu-i poate urma decit un altul, el nu are decit un diferit, 
respectiv non-A. Şi asta este totul, căci lui non-A îi poate urma numai 
altul său, iar acest altul a/ său este tocmai A. Afară de A şi non-A nu 
mai există nimic în multiplicitatea pur logică. Putem deci să stabilim 
de la început că o diversitate pur logică (dacă aceasta este în genere 
posibilă) poate să aibă loc numai în forma A şi non- A. Căci, în afară 
de metoda dialectică a lui Fichte nu prea există vreo cale practicabilă 
care să ne poată conduce la o multiplicitate pură. Şi rămîne desigur 
indoielnic faptul că acest non-A pur logic reprezintă realmente ceva 
sau este doar un nihil negativum irrepresentabile. În rest, dispunem 
de o diversitate care nu necesită presupunerea nici unei date, ea ţine 
de însuşirea deosebită a idealismului logic şi, ca atare, stă şi cade o 
dată cu acesta. 


B. Numărul 


Cel mai important lucru pentru definiţia numărului cardinal 
este noţiunea de clasă. Couturat remarcă de la început faptul că 
„numărul cardinal este proprietatea unei clase considerată ca întreg, 
ca un obiect, şi nu ca fiind compusă din obiecte singulare (in- 

dividuale)'"*. Ar trebui deci să tacem distincţie intre o clasa logică şi 
una matematică: prima este distributivă, a doua colectivă. Pe această 
cale se ajunge la definiţia: numărul cardinal este proprietatea 
comună a mai multor clase echivalente după sfera lor. La aceasta 
trebuie să observăm următoarele: la transpunerea discuţiei în inter- 
pretarea germană a problemei vreau să stabilesc de la început faptul 
că noţiunea de clasă (c/asse, class) are aproape acelaşi conţinut cu 
muitiplicitate, mulţime şi totalitate. Într-adevăr, în literatura 
voluminoasă despre teoria mulțimilor nu s-a găsit pînă azi nici o 
definiţie general valabilă, ca să zicem aşa, oficială, a mulţimii — fapt 
care, din perspectiva logică a discuţiei, în treacăt fie zis, este oricum 
demn de luat în seamă. Trebuie totuşi evidenţiat faptul că prescripţia 
lui Couturat şi Russell — aşa cum reiese şi din definiţia menţionată 
a numărului cardinal — este foarte apropiată de concepţia can- 
„toriană despre mulţime, după care aceasta ar fi o diversitate care se 
concentrează, care poate fi gindită ca unitate (Grundlagen einer 
allgemeinen Mannigfaltigkeitslehre, 1883). 

 Oastfel de clasă, respectiv mulţime, constă numai din elemente. 
Am amintit deja faptul că elementele se găsesc, sînt date în prealabil, 
că ele nu sint produse deci prin mijloacele simple de instituire ale 
gîndirii pure progresive. Şi, afară de aceasta, noţiunea mai include 
unele note necesare clarificării. De exemplu: diferitele obiecte devin 
o mulţime propriu-zisă abia prin faptul că se pot contopi într-un 
întreg, că ele sînt concepute împreună printr-un act determinat al 
gîndirii — ceva de genul unităţii sintetice a lui Kant — în vederea 
unei unităţi organice. Noi putem să ne distanţăm fireşte de problemă 
dacă, aşa cum afirmă Frege şi Cantor, o astfel de diversitate con- 
cepută ca unitate are ceva în comun cu Ideea platonică. (Cf. şi P. 
Natorp, Logische Grundlagen der Wissenschaften, p. 115.) N-ar fi 
totuşi lipsit de interes să ştim care va fi scopul final care rezultă din 
această tendință spre un întreg al obiectelor gîndite împreună. Îşi 
pierd ele cumva total individualitatea — cum pare a fi în cazul 


* L, Couturat, op. cit., p. 48. 

claselor logice — sau sînt capabile totuşi de a-şi păstra o anumită 
independenţă pentru sine? Este de presupus ultima alternativă. 
Numărul cardinal, considera Couturat, este proprietatea comună a 
mai multor clase care sînt echivalente după sferă, ceea ce coincide 
perieci on definiția lui Russell: a number is... a class of similar 
classes?’ (The Principles of Mathematics, p. 115). Două clase sînt 
echivalente, dacă între elementele lor se stabileşte o relație univocă, 
cu alte cuvinte, dacă fiecărui obiect din prima clasă îi poate fi 
subordonat un obiect din a doua clasă. Dacă se petrece acest lucru, 
atunci devine evident că acestor obiecte, în măsura în care ele sint 
discrete, trebuie să le fie permisă o anumită individualitate, ceea ce 
dovedeşte, pe de o parte, cum s-a spus, o anumită discrepanţă între 
logică şi matematică în privinţa noţiunii de mulţime, şi, pe. de altă 
parte, faptul că aşa-numitul procedeu al instituirii din logica pură 
nu este satisfăcător pentru a extrage o multiplicitate numai din 
gîndirea pură. 

Şi încă o discrepanţă. Diferitele elemente sînt deci reunite, şi 
anume fără referinţă la diversitatea lor. Ele îşi pot păstra şi în 
continuare specificitatea, să zicem, de exemplu, mulţimea cărţilor 
unei biblioteci, Cărţile se deosebesc bineînţeles unele de altele, dar 
ele toate sînt „cărţi“. În consecinţă, trebuie totuşi să aibă un element 
comun, altfel n-ar putea fi în genere reunite. Ceea ce se poate spune 
în pius este deci faptul că, dintr-un anumit punct de vedere, este 
totuşi necesară o anumită asemănare, cu alte cuvinte, o anumită 
omogenitate. În cazul cel mai general, această omogenitate rezidă în 
faptul că elementele sînt chiar lucruri, obiecte; deci obiecte bine 
delimitate, unităţi organice, independente — sau care pot fi cel puţin 
concepute ca unităţi. Or, dacă aceste unităţi ar trebui interpretate 
ca produse ale funcţiei sintetice, atunci ele n-ar alcătui în genere o 
multiplicitate, căci obiectul instituit pe cale pur logică este, în toate 
condiţiile, şi chiar trebuie să fie, identic cu sine însuşi. Ceea ce vrea 
să însemne că, în aceste condiţii, nu poate fi vorba despre o unitate 
pur logică. Dacă ar trebui totuşi să ajungem la o mulţime, atunci ne 
vedem obligaţi să apelăm la un element analog. Prin aceasta vor fi 

înlăturate desigur dificultăţile factice, dar nu cele principiale, căci, 
în acest caz, ne putem întreba dacă ceea ce noi atribuim unităţii 
logice nu este tocmai elementul prin care aceasta se transformă în 
unul matematic, cantitativ. (Şi aceasta este de fapt convingerea 
noastră.) -Dar atunci diversitatea diferitelor elemente ale unei 
mulţimi este deja una numerică*, iar definiţia logică a numărului 
cardinal se bazează deci pe un petitio principii**. 

Vrem să alegem totuşi două cazuri practice oarecare din fun- 
damentarea logistică a numerelor., 


Numărul unu 


Definiţia lui sună: „dacă x şi y sînt membrii unei clase nule şi 
dacă x = y, atunci clasa este singulară“***. Şi Couturat explică: ca să 
aibă loc x = y, ar trebui ca x să fie identic cu y****, Cum trebuie 
înţeles acest lucru? Dacă x şi y sînt diferiţi unul de celălalt, atunci nu 
pot fi identici. Ce-i drept, nu avem nici o înţelegere pentru simbolul 
x = y sau pentru x = x ca expresie a identităţii. Legea identităţii este 


* Această concepţie apare deosebit de evident la Ostwald, un cercetător care, 
în ciuda gnoseologiei sale explicit empirice, este foarte apropiat de logistică (Cf. 
Grundriss der Naturphilosophie, p. 87 sq.) 

* În legătură cu aceasta nu trebuie să ignorăm faptul că un număr cu totul 
remarcabil de logicieni admit concepţia logistică a teoriei mulțimilor (care se bazează 
fireşte pe lucrările deschizătoare de drumuri ale lui Cantor). Astfel, Husserl 
accentuează din nou, în Cercetările sale de logică — în care reînvie şi conceptul de 
„totalitate“ al lui Bolzano — asupra faptului că teoria multiplicităţii, „acest apogeu 
sublim al matematicii moderne“, ţine propriu-zis de logica pură, dacă facem abstracţie 
de prejudecățile tradiţionale care mai predomină încă în filosofia matematicii. Ce-i 
drept, aici se impune observaţia câ această teorie a multiplicităţii, care este concepută 
ca o ştiinţă „care determină tipurile esenţiale ale teoriilor şi respectiv domeniilor 
posibile şi studiază relaţiile corespunzătoare dintre acestea“, se deosebeşte în mod 
esenţial de teoria mulțimilor din matematici. Ceea ce necesită în prealabil încă o 
explicaţie detaliată. Dacă aceasta trebuie să fie însă identificată cu teoria mulțimilor, 
cum se întîmplă astăzi destul de des — şi aceasta pare a fi de fapt situaţia la Husserl 
—, atunci avertizăm cititorul asupra pasului menţionat, în care se constată că 
matematica modernă nu este suficientă pentru susţinerea caracterului cantitativ al 
mulţimii. 

*** B, Russell, op. cit., p. 132. 
**** L, Couturat, op. cit, p. 49. 


principiul instituirii, cea mai generală determinare a-obiectelor, şi 
nu poate fi nimic altceva. Cit priveşte identitatea a doi termeni, 
aceasta ne apare ca ceva de-a dreptul absurd. Făcind însă abstracţie 
de acest lucru, dacă x şi y sînt totuşi identici, atunci sau este vorba 
aici de o aşa-numită identitate numerică, ce presupune din păcate ca 
fiind cunoscut deja numărul unu, sau x şi y sînt în realitate doar nume 
diferite pentru unul şi acelaşi obiect. Iar în acest caz definiţia lui unu 
ar trebui modificată prin faptul că numărul este acela care revine 
unei clase cu un membru. Ceea ce denotă iarăşi un cerc vicios. 

Subliniem în treacăt încă un artificiu oarecum amuzant, acela 
al „cuprinderii“ într-o clasă cu un singur membru şi într-o clasă nulă 
a unui element şi respectiv a nici unui element. N 


Semnul 


Este interesant de luat în consideraţie concepţia logistică 
despre semn, mai ales pentru faptul că această discuţie poate arunca 
o anumită lumină asupra mult controversatei probleme a judecăților 
analitice şi sintetice în matematică. 

Pentru logistică propoziţia 7 + 5 = 12 semnifică: „Între (7 + 5) 
şi 12 nu există numai egalitate, ci identitate absolută. Această lege 
rezultă, pe de o parte, din principiul identităţii, pe de altă parte, din 
definiţia sumei şi a numerelor 7 şi 5“*. 

Făcind abstracţie de sensul semnului „+“, trebuie să observăm 
în legătură cu identitatea dintre (7 şi 5) şi 12 următoarele: fără să 
facem referinţă la concepţia noastră despre legea identităţii, ex- 
punerea propoziției 7 + 5 = 12 în sensul unei identități include 
presupunerea că o noţiune ar putea fi divizată fără rest intr-o sumă 
de noţiuni parţiale — o afirmaţie pe care Couturat Însuși o respinge 
explicit. Fapt este că din motivele menţionate nu poate să existe nici 
O. identitate între (7 + 5) şi 12. Egalitatea 7 + 5 = 12, căci sem- 
nificaţia semnului „=“ este „egal“, spune doar că în ânumite 


* Ibidem, p. 268. 

împrejurări (7 + 5) şi 12 joacă acelaşi rol şi îşi pot schimba şi le este 
permis să-şi schimbe reciproc locurile. Prin această concepţie despre 
semnul egalităţii este respinsă însă afirmarea caracterului analitic al 
propoziţiilor matematice. Kant a făcut posibilă discuţia numai 
pentru faptul că el a crezut că 7 + 5 = 12 ar putea fi interpretată şi 
în sensul unei definiţii*. 

Putem să ne oprim aici pentru moment. Pe drumul doar schiţat 
mai sus am ajuns la concluzia că logistica nu reuşeşte o deducție strict 
logică a noţiunii de număr. 


C. Geometria 


Aproape toate încercările de a stabili caracterul pur logic al 
matematicii — logistica este numai una dintre acestea — au 
întimpinat cea mai mare dificultate în trecerea de la analiză la 
geometrie. O fundare a spaţiului de exemplu prin număr întîmpină 
dificultatea fundamentării continuului prin discontinuu. Prin faptul 
că logistica face abstracţie de spaţiu şi reduce elementele geometriei 
la două puncte şi dreaptă, elemente care ar trebui să fie reductibile 
la anumite relaţii logice, ea ocupă un loc original şi sugestiv în 
fundamentarea geometriei. Din punctul de vedere al metodei se 
observă aceeaşi tendinţă constantă de marginalizare a conţinutului 
specific al ştiinţei. Problema va fi ilustrată în modul următor: 

Despre o ştiinţă unitară a geometriei, unitară ca obiect al 
cercetării, nu poate fi vorba, căci nu există o singură geometrie, ci 
una proiectivă, reprezentativă sau alta metrică. Pentru fiecare dintre 
acestea sint necesare două noţiuni de bază, şi anume: punctul şi 
dreapta proiectivă, respectiv punctul şi linia sau punctul şi vectorul. 
Acestor noţiuni le pot fi atribuite definiţii lopice determinate. 

La întrebarea „ce este un punct?“ nu se poate răspunde din 
perspectiva. logisticii, căci ea necesită o definiţie de conținut a 
noţiunii de punct. Ce-i drept, punctul ar putea fi conceput ca noţiune 


„* Imm. Kant, Prolegomena,$ 2. 
32 


de clasă. „Noţiunea de punct nu joacă nici un rol în construcţia logică 
a geometriei. Punctele nu sînt altceva decit elementele unei multi- 
plicităţi sau mai degrabă membrii anumitor relaţii, sînt obiecte 
oarecare de natură necunoscută şi nedeterminată, despre care se ştie 
doar atita, că ele sint purtătoarele anumitor relaţii. Sau, mai bine zis, 
nu se ştie chiar nimic, nici măcar acest lucru; se ştie doar că, dacă 
anumite obiecte (pe care le numim puncte sau altfel) întreţin 
anumite relaţii fundamentale..., atunci toate acestea satisfac legile 
care decurg logic“*. Dacă putem deci să facem abstracţie de natura 
intimă a punctelor, atunci aceasta nu ne mai deranjează. Şi asta face 
în realitate logistica! 

Dar este oare admisibil şi realizabil acest lucru? 

Istoria matematicii ne dovedeşte ceva analog în cazul geo- 
metriei analitice. Se ştie că în această ramură a matematicii se face 
abstracţie de puncte, drepte, segmente de sferă ş.a.m.d., acestea fiind 
înlocuite cu ecuaţii algebrice. Or, de aici s-a dedus că geometria 
analitică, „întru cît desprinde relaţia de fundamentul ei intuitiv“ şi 
„O tratează, în izolare completă“, reprezintă o tendinţă logicizantă. 
Acest lucru era fals, sau în orice caz exagerat. Descartes însuşi 
recunoaşte că fundamentarea geometriei analitice presupune teo- 
rema lui Tales şi a lui Pitagora. Aici trebuie de asemenea menţionat 
că, chiar dacă pentru această ştiinţă punctul şi dreapta apar real- 
mente ca relaţii extrageometrice, rămîne totuşi în vigoare faptul că 
pentru instituirea acestor relaţii sînt presupuse noţiunile fundamen- 
tale cuclidiene. În geometria analitică, ca şi în cea euclidiană, dreap- 
ta este determinată prin două puncte. Deci geometria analitică 
reprezintă doar o transpunere a unor obiecte deja cunoscute într-o 
nouă modalitate de exprimare, fără ca natura lor să fie lezată; nu 
numai că ea nu le ignoră conţinutul, ci, mai mult, îl presupune chiar. 

Or, nu este oare valabil acelaşi lucru şi pentru concepţia logis- 
tică? Se spune că punctul este purtătorul anumitor relaţii. Dar dacă 
este apt pentru anumite relaţii, atunci el este ceva care există, este 


* L. Couturat, op. cit., p. 219. 

ceva dat. A fi apt de anumite relaţii înseamnă însă a fi apt de relaţii 
determinate. Dar de unde se obţin aceste relaţii dererminate şi de ce 
sint determinate şi nu indiferent care? Nu decurg oare din natura 
punctului însuşi? Iar cînd le stabileşte matematicianul, nu porneşte 
tocmai de la natura punctului? A ignora punctul înseamnă a super- 
ficializa o dificultate, a a marginaliza radical. 

„Dreapta. proiectivă este o totalitate de puncte (în număr 
nelimitat) care este dată prin două puncte; ea s-ar mai putea deci 
defini că o relaţie univocă între o pereche de puncte şi o totalitate 
de puncte“*. În ce măsură este neatacabilă această determinare a 
dreptei proiective? 

Dintre cele două definiţii, prima se bazează pe reductibilitatea 
dreptelor la o totalitate de puncte. Ea presupune deci o dată punctul 
şi, afară de el, nelimitarea numărului de puncte iar, în cele din urmă, 
omogenitate, continuitate şi infinitate. Am văzut deja că unele 
dintre aceste noţiuni nu sînt reductibile la relaţii logice. A le cerceta 
pe celelalte ar însemna o simplă extindere fără rost a discuţiei. 

A doua definiţie, care o simplifică pe prima, nu aduce nimic 
nou: ea foloseşte fără ezitare punctul, iar în rest'provine din con- 
cepţia euclidiană intuitivă a dreptei. 

Aceste observaţii sint valabile fără schimbări esenţiale şi pentru 
definiţia logică a liniei**. 

Cit priveşte geometria metrică, ea necesită în vederea funda- 
mentării sale mişcarea. Definiţia dreptei metrice (vector) de exem- 
plu are pevoie de postulatul: „Dacă în cazul cînd a, b şi c sînt puncte 
izolate şi există o mişcare care le lasă fixe, atunci orice altă mişcare 
care le lasă fixe pe a şi b îl va lăsa fix şi pe c“. Acest postulat poate fi 
desigur esenţial, dar ce înseamnă un punct care se mişcă? Nu aduce 
mişcarea ceva nou? Şi ne oferă logica vreo mişcare? 

Nu este pentru prima dată cind ne apare o situaţie în care 
logistica presupune ceea ce intenţionează să ignore. Aşa se petrece 


* Ibidem, p. 167-191. 
** Loc. cit 


şi cu spaţiul. Ea nu îi contestă realitatea. Deoarece nu încearcă însă 
nici să-l fundamenteze prin număr, nici-să urmeze vreo interpretare 
tradiţională, ea încearcă să-l omită. Aşa se explică afirmaţia că 
problema spaţiului este luată în consideraţie abia ulterior. Faptul 
însă că suportul discuţiei referitoare la: punct, dreaptă, figură, dis- 
tanţă, congruenţă etc. se mărgineşte la suprafaţă, care este subor- 
donată definiţiei euclidiene a spaţiului, nu este o dovadă convin- 
gătoare? Euclid practica geometria fără să utilizeze definiţia spa- 
țiului, ceea ce este adevărat. El nu intenţiona însă nici o verificare a 
fundamentelor matematice, şi n-a discutat despre sensul şi valoarea 
noţiunilor fundamentale ale ştiinţei sale. Dar logistica pretinde 
tocmai acest lucru, să fundamenteze matematica, nu să o practice. 
Acestea sînt două puncte de vedere absolut diferite. 

Încercarea logistică este gnoseologică. Se tratează despre 
noţiuni şi principii fundamentale ale geometriei şi despre natura 
acesteia. Cum s-ar putea deci vorbi despre punct, dreaptă etc. şi 
despre relaţiile lor reciproce făcînd abstracţie de spaţiu, fără de care 
aceste noţiuni sînt inconceptibile? S-ar putea probabil răspunde că 
spaţiul este ignorat datorită faptului că logistica se ocupă de 
reducerea noţiunilor la relaţii. Obiecţia este discutabilă însă numai 
cu condiţia de a ne plasa dincolo de limitele geometriei. Dacă 
depăşim însă acest prag, admiţind că în geometrie sînt instituite 
relaţiile între membri determinaţi (puncte), atunci avem de-a face 
cu date. Iar în acest caz sintem obligaţi să punem problema 
referitoare la condiţiile acestor date. 

În ce constă însă procedeul logistic? Se porneşte constant de la 
interpretarea euclidiană a noţiunilor de bază ale geometriei; aceste 
noţiuni sînt împletite într-o plasă de relaţii, se pleacă de la noţiunea 
iniţială şi se defineşte: ceea ce corespunde acestei relaţii sau altei 
relații se numeşte aşa sau aşa. Este aceasta o reducere a noţiunilor 
fundamentale la relaţii logice sau este numai o regrupare a acestor 
noţiuni într-o nouă manieră de exprimare, care nu spune nimic nou? 

Care sînt motivele mai profunde ale acestui procedeu şi cum s-a 
concentrat logistica pe ageastă poziţie sînt probleme care depăşesc 

acest context. Aici trebuie să remarcăm doar faptul că încercarea 
logistică de a găsi o fundamentare logică şi pentru geometrie a eşuat. 

Cu aceasta am epuizat seria de întrebări pe care le-a ridicat acest 
capitol. Chiar dacă discuţia a fost incomodă, iar mersul cercetării 
dificil, credem totuşi că ele au fost necesare: trebuia să vedem 
logistica la lucru. 


2. Axiomatica generală 


Reducerea momentelor de conţinut ale matematicii la logica 
formală a adus, din perspectiva logisticii, o completare necesară, şi 
anume asigurarea caracterului strict analitic al metodei matematice. 
Vrem să cercetăm deci poziţia logicii algoritmice şi în această pro- 
blemă, pentru a obţine astfel o imagine de ansamblu asupra preo- 
cupărilor sale. 


A. Teoria definiţiei 


Definiția este o operaţie care explică sensul, conţinutul unei 
noţiuni*. În cadrul Şcolii lui Peano, a defini un obiect oarecare x 
înseamnă: donner une ou plusieurs relations logiques contenant x, et 
telles que, un élém a y étant donné, il soit possible d'affirmer ou de nier 
la relation x = y* +14, Ceea ce înseamnă întrucitva că definiţia ar fi o 
egalitate logică între doi termeni — definitul şi cel care defineşte. 
Dintre aceşti doi termeni numai unul are o semnificaţie, şi anume al 
doilea. Primul ar trebui să fie doar un simbol, un semn oarecare, 
posibil de utilizat, indiferent în ce formă apare. Urmarea acestui fapt 
este că — aşa cum observase şi Couturat*** — caracterul egalităţii 
pe care îl erpina definiția nu este strict logic. O egalitate logică este 


i B Couturat, Prinzipien der Logik, p. 183. 
** C, Burali-Forti, /-er Congrès International de Philosophie, tome III, Paris, 1901, 
p. 294. 
*** L, Couturat, op. cit., p. 184. 

o relaţie între doi termeni, fiecare dintre ei avînd o semnificaţie. 
Egalitatea exprimă coincidenţa proprietăţilor interne ale celor doi 
termeni din perspectiva noţiunilor corespunzătoare. „O egalitate 
este propriu-zis o propoziţie, indiferent dacă este adevărată sau 
falsă,-pe cînd o definiţie este o concordanţă (convenţie) nici adevă- 
rată, nici falsă... şi deci indiscutabilă din punct de vedere logic“*. 

Dar dacă definiţia nu mai este considerată ca un-adevăr, atunci 
care este semnificaţia şi scopul ei? Instituirea unei egalităţi oferă 
posibilitatea utilizării unui membru în locul celuilalt fără urmări 
contestabile. În aceasta constă şi rolul definiţiei. Această operaţie 
are deci un caracter mai mult tehnic, metodic, Mai precis, cum s-a 
spus deja, primul membru este un simbol acceptat din necesităţi 
demonstrative. Cel puţin în Principia mathematica — cartea care 
este considerată ca prezentare definitivă a ultimelor consecinţe 
pozitive, deci ca prezentare sistematică a logisticii — se spune precis: 
The definition are no part of our subject, but are, strictly speaking, mere 
typographical conveniences!” (p. 12). 

O definiție are caobiect de regulă o noțiune, o clasă. Dar aceasta 
nu înseamnă că faptul simplu al definiţiei postulează existența, ființa 
logică efectivă a obiectului corespunzător noțiunii — nici măcar 
atunci cînd definiţia este nominală. **. Existenţa trebuie să rămînă 
deci o problemă independentă. În plus, trebuie să remarcăm de 
asemenea că specificul acestei teorii a definiţiei este extrem de 
arbitrar numai în aparenţă. În realitate, punctul de vedere logistic 
îşi concentrează tot interesul asupra celui de al doilea termen al 


* Loc. cit, 

** Logistica distinge trei tipuri de definiţie: (1) Definition nominale x = a, où a 
est une expression formée avec des éléments déjà connus. (2) Definition par postulats: 
quand on ne sait, ou ne veut pas définir nominalement, le groupe x est defini au moyen 
des relations logiques entre les x. (Aşa este cazul pentru N — număr întreg — zero, 
punct, mişcare etc). (3) Definition par abstraction: on definit par abstraction une 
operation f, lorsqu'on dit à quelle classe a elle est applicable et que x étant un élément 
quelconque. de a, on-établit quels sont les y de a tels que f(y) — f(x) s (Cf. Burali-Forti, 
op. cit., p. 294-295). Dintre acestea, definițiile nominale sînt singurele pe care le 
recunoaşte Russell ca fiind autentice, pe motivul că acestea ar fi singurele care exprimă 
ceva determinat despre natura internă a noţiunii. 

egalităţii, asupra celui care defineşte. Acest termen al relaţiei trebuie 
să ofere o analiză sistematică şi corespunzătoare a elementelor 
noţiunii asupra căreia se tratează. Astfel încit s-ar putea spune că 
procesul general al definiţiei — care, considerat în totalitatea lui, 
este totuşi o sinteză — reprezintă o construcţie a noţiunii.* Or, 
urmarea compunerii şi construcţiei unei noţiuni este un întreg. 
Pascal deplingea neputinţa spiritului uman care trebuie să se oprea- 
scă în analiza datelor cunoaşterii în faţa nedefinibilului. Faţă de 
această situaţie, logistica găseşte, sau cel puţin crede că a găsit, o 
soluţie mai puţin tragică decît dificultatea la care ajunsese Pascal. 
Ea postulează pur şi simplu existenţa acelor indefinibile şi explică în 
consecinţă faptul că „în realitate... toate noţiunile sînt definite, în 
ultimă instanţă, numai prin intermediul noţiunilor indefinibile“**. 
Ea s-a străduit însă să reducă la minimum numărul acestor in- 
definibile şi să le dea o formulare precisă. În privinţa matematicii, 
cum am spus-o deja în capitolul precedent, aceste ultime noţiuni de 
la care porneşte deducerea tuturor noţiunilor matematice funda- 
mentale — după părerea lui Russell — ar trebui să fie constantele 
logice.*** Acestea, fiind nedefinibile, trebuie considerate ca fapte 
elementare inevitabile ale unei lumi pur logice, astfel încit raţiunea 
lor suficientă nu poate fi una logică. 


B. Demonstrația 


Demonstrația se bazează (stricto sensu) pe trecerea de la pre- 
mise la concluzie. În logica algoritmică trecerea se petrece prin 
intermediul constantelor pe care le permit regulile de calcul. 
Elementele de bază ale deducţiei sînt două. Premisele şi mijloacele 


* L. Couturat, op. cit., p. 183. 
** Ibidem, p. 185. 

*** Nu dispunem ce-i drept de o definiţie a constantelor logice. The Principles of 
Mathematics ne spun despre acestea următoarele: Logical constants are all notions 
definable in terms of the following: implication, the relation of a term to a class of which 
it is a member, the notion of such that, the notion of relation, and such further nations 
as may be involved in the general notion of propositions of the above form A (p. 3). 

de trecere însele. După ce am cunoscut deja elementele logicii 
simbolice, nu este greu să bănuim că esenţa unei demonstraţii rezidă 
tocmai in acest proces de trecere. De mare importanţă este: însă 
faptul că nu este un singur tip de demonstraţie. Există mai degrabă 
un Sistem de modalităţi prin intermediul cărora se desfăşoară 
demonstraţia. Aceste procedee pot fi reduse totuşi la citeva pro- 
poziţii nedemonstrabile, pe baza unor reguli pe care logistica le 
include în formele de calcul logic. Dificultatea rezidă însă în faptul 
— admis de Russell însuşi* — că aceste propoziţii fundamentale, 
care au o formulare precisă, căci celelalte, despre care doar ştim că 
ar putea să aibă în genere o astfel de formulare, sint excluse, trebuie 
să fie transpuse în forme matematice. La acestea de altfel nu poate 
să renunţe logistica, căci numai ele fac cu putinţă calculul logic şi 
demonstraţia. Ele sint considerate deci ca fapte ultime, nedemon- 
strabile. 

Procesul propriu-zis al demonstraţiei nu ne poate oferi însă 
nimic altceva decit forma. Conţinutul unei teorii a demonstraţiei 
rezidă dimpotrivă în premise. Or, aceste premise nu sînt fundamen- 
tate întotdeauna prin ele însele. În acest caz, rațiunea lor suficientă 
poate fi descoperită numai prin urcare de la premise la premise. S-ar 
putea-crede că acest procedeu ar merge la infinit. În realitate, el are 
totuşi un sfirşit, căci, într-un moment determinat, trebuie să ne 
oprim Ja un anumit număr de propoziţii elementare. Propoziţii 
elementare care sint ultime şi nedemonstrabile şi pe care trebuie să 
le considerăm în consecinţă ca atare. 

Care sînt însă rezultatele teoriei logistice despre demonstraţia 
analitică? Cum s-a văzut deja, pe'de o parte, teoria definiţiei trebuie 
să se oprească în faţa anumitor date ultime, a nedefinibilelor; pe de 
altă parte, deducţia trebuie să accepte atit în structura demon- 
straţiei, cit şi în fundamentarea premiselor unele propoziţii elemen- 


* Astfel, el spune despre principiul implicaţiei că refuză orice formal staternent!S, 


fapt care ar putea să indice a certain failure of formalism in general K (The Principles 
of Mathematics, p. 34). Acelaşi lucru s-ar putea spune şi despre principiul substituției. 

tare, nedemonstrabilele. Facėm abstracţie de întrebarea dacă aceste 
postulate şi axiome, aşa cum, afirmă, sau trebuie să afirme, logica 
algoritmică, constituie sau nu un sistem omogen de premise. O altă 
întrebare ni se pare şi mai importantă. Care este valoarea şi sem- 
nificaţia acestor date ultime? Pe măsura realismului său metafizic 
Russell va răspunde că acestea trebuie considerate „fapte“ sigure, 
pe care nu le putem refuza şi pe care le găsim date ca atare. Răspua- 
sul nu pare potrivit pentru rezolvarea dificultății, ci, dimpotrivă, el 
complică problema, căci ne îndreptăţeşte să întrebăm mai departe: 
de ce sint admise numai atitea date ultime şi de ce tocmai acestea? 
Sint aceste constante realmente şi strict necesare pentru logică?*? 
Există un principiu a priori pentru stabilirea numărului de postulate 
şi pentru deducerea lor? Nu iau ele naştere cumva din cercetarea 
demonstraţiei noastre de fapt şi au în acest caz numai o bază em- 
pirică şi: numai o valabilitate ocazională foarte relativă? Russell 
ignoră aceste întrebări. Şi, afară de acestea, încă una: pe ce bază 
admitem în genere aceste postulate? Evidenţa, cum crede Russell, 
nu poate şi nu trebuie să fie un criteriu valabil, căci există propoziţii 
care par evidente fără a fi adevărate şi altele care sint mai puţin sau 
chiar deloc evidente şi sînt totuşi corecte. Deci? Prezentată într-o 
formă categorică, întrebarea mi se pare că rămine fără răspuns. Un 
lucru este insă sigur, şi anume că deducţia necesită în mod necon- 
diţionat anumite elemente nedefinibile şi nedemonstrabile. Pot fi 
ele considerate în ultimă analiză ca intuiţii? Aceasta ar însemna 
contestarea contribuţiei efective a logisticii înseși. ŞI, totuşi nu 
putem, cu referinţă la Russell, să găsim nici un alt răspuns. 

În faţa acestei dificultăţi de nedepăşit, Couturat propune o altă 
cale. Sistemele de noţiuni şi propoziţii elementare, zice el, nu sint 


* Întrebarea este cu atît mai îndreptăţită, cu cît în cadrul logicii înseși, şi anume 
din partea Şcolii italiene, s-a obiectat împotriva numărului şi a semnificației acestor 
postulate. Padoa, de exemplu, în „Revue de Methaphysique et de Moraie“, pune în 
discuţie graniţele dintre logică şi aritmetică, pornind tocmai de la o critică a 
postulatelor iui Russell. 

dependente unele de altele, ci se găsesc într-o legătură. oarecum 
organică. În felul acesta este suficient să modificăm o astfel de 
noţiune ultimă ca prin această modificare să determinăm o transfor- 
mare şi necesitatea unei schimbări a întregului complex de date, ceea 
ce denotă că alegerea celor două sisteme nu este cu totul arbitrară. 
Dimpotrivă, este semnificativ faptul că nu există un singur sistem de 
noţiuni elementare şi un singur sistem de propoziţii elementare. Nu 
există elemente absolut nedefinibile şi nedemonstrabile, ci ele există 
„numai. în raport cu o anumită ordine acceptată şi îşi pierd această 
proprietate îndată ce sînt destinate pentru o altă ordine.“* „Ceea ce 
infirmă concepţia tradiţională despre reprezentări şi adevăruri 
originare“, spune mai departe Couturat. 

Dar această situaţie infirmă şi altceva. Dacă sistemul de postu- 
late şi axiome depinde de ordinea acceptată, atunci este firesc să ne 
întrebăm: este această ordine singură sau pot exista şi mai multe? Ni 
se, răspunde că ar fi posibile mai multe.** Ce determină atunci 
alegerea respectivă? Couturat crede că noi am fi înclinați, conform 
unor „consideraţii quasi estetice“, să preferăm sistemele de date 
elementare cele mai simple şi mai armonioase, în care deci numărul 
noţiunilor elementare este cel mai mic. Este evident că acesta nu 
poate fi un criteriu valabil, căci sînt posibile desigur mai multe 
sisteme cu acelaşi număr de elemente. Şi, în acest caz, situaţia unui 
logistician consecvent ar putea să fie la fel de tragică precum neho- 
tărirea de care a dat dovadă măgarul lui Buridan. În realitate, proble- 
ma alegerii unei ordini determinate ne oferă două posibilităţi: sau 
ordinea ne este prescrisă de ceva exterior nouă, şi în acest caz nu 
există nici o diferenţă între concepţia lui Russell şi a lui Couturat, 
sau această alegere depinde numai de noi şi atunci îi revine un 
caracater cu totul arbitrar, lipsit de orice necesitate. 

Aceasta ar fi o concluzie cu consecinţe grave, căci ar pune în 


* L. Couturat, op. cit., p. 188-189. 
** idem, p. 188. 

discuţie dreptul la existenţă al logisticii înseşi. Căci dacă logistica 
este numai un sistem de postulate şi axiome, atunci ea nu reprezintă, 
în cel mai bun caz, decit o ordine posibilă, dar în nici un caz una' 
necesară. În ce constă deci garanţia valabilităţii sale şi motivul 
pentru care ar trebui preferată? 

Cu această teorie — cea mai caracteristică pentru întreaga ei 
poziţie — logistica ajunge la desființare totală. 


III. Consecințe: Logică şi matematică 


Dacă rezumăm consecinţele cercetărilor de pînă acum, ajun- 
gem la o dublă constatare. Am văzut, pe de o parte, că logistica obține 
doar un succes îndoielnic, în orice caz foarte relativ, în fundamen- 
tarea noţiunilor matematice de bază. Aceasta, de îndată ce o con- 
stringem — în cadrul intenţiilor sale totuşi — să nu depăşească 
datele oferite de logica formală; şi, pe de altă parte, că analiza 
fundamentelor referitoare la raţionamentul matematic îi obligă pe 
logisticieni să recunoască insuficienţa acestui punct de vedere. În- 
tr-un cuvint, logistica nu reuşeşte să-şi îndeplinească promisiunile. 

Ce-i drept, faptul că în controversa cu logistica, în ciuda impor- 
tanţei care i se acordă acestei direcţii în anumite cercuri, am relevat 
în mod atit de insistent şi atit de categoric negativ aspectele critice 
se datoreşte atitudinii noastre generale care nu vrea să aibă nimic în 
comun cu subtilizarea îndoielnică a unei logici idealiste. Fără 
intenţia de a cocheta inutil cu „simţul comun sănătos“ vrem să dăm 
expresie la rîndul nostru trivialului loc comun că puteam fi scutiţi de 
multe experimente filosofice amăgitoare, dacă ne-am fi decis măcar 
o dată să ne oprim la acele trăsături caracteristice, ce-i drept puţine, 
modeste, şcolireşti, dar evidente, ale unor noţiuni fundamentale, pe 
care filosofia le avea totuşi la dispoziţie. Ca şi logica, ca şi mate- 
matica. Pentru evitarea unor posibile înţelegeri greşite, am putea să 
“trecem în continuare la verificarea celor afirmate. ° 

În capitolul de faţă vom urma însă o altă metodă. Vom face deci 
abstracţie de rezultatele prezumtive pe care logistica — după cre- 
dinţa ei — le-a -realizat deja şi vom cerceta şansele ei de reuşită, 
opunind presupuselor sale proiecte natura reală a matematicii. 


A. Conţinutul matematicii 
Prima problemă pozitivă pe care şi-a pus-o logistica a fost 


constituirea unei matematici pure. Ea intenţiona să opună con- 

cepţiilor empirice o colecţie constituită.a priori de principii omogene 
care ar fi trebuit să cuprindă şi să reprezinte esenţa matematicii în 
genere, dar nu prin caracterul specific a] modului de raţionare 
matematic şi nici prin consecinţele pe care acesta le implică. Acest 
sistem de principii — o ştiinţă independentă, necesară pentru 
înțelegerea matematicii atit în totalitatea sa, cit şi în diferitele ei 
ramuri — a fost proiectat de către logistică ca un sistem strict formal. 
Cum afirmase şi Boole*, că matematica ar trata operaţiile luate în 
ele însele, făcînd abstracţie de diferitele materii asupra cărora poate 
fi aplicată. Sensul acestei afirmaţii devine destul de clar prin 
următoarele consideraţii. Matematica ar trebui să cerceteze ceea ce 
stă propriu-zis la baza formelor, indiferent dacă le aplicăm la 
soluţionarea unei probleme de aritmetică, dinamică sau optică. 
Definiţia lui Russell: pure mathematics is the class of all proposition 
of the form p implies q 0+* —o Ştiinţă a implicaţiei pure, reprezintă 
doar un pas înâinte. Această definiţie aminteşte însă prea mult de 
aceea a lopicii***, ceea ce ne permite să întrezărim în ea originea 
acelui plan al matematicii pure. Semnificaţia mai precisă a acestei 
ştiinţe o găsim la Whitehead: matematica în sens mai extins ar 
reprezenta dezvoltarea tuturor tipurilor de, raționamente formale, 
necesare şi deductive. În care „formal“ ar trebui să însemne că 
obiectul ei nu-l constituie semnificaţia propoziţiilor; „necesar“ că ea 
se supune regulii; „deductiv“ că procedeul se bazează pe definiţii, a 
căror singură condiţie este să fie necontradictorii.****. 
Posibilitatea unei matematici pure astfel.concepută presupune 
în mod necesar un caracter unitar al întregii matematici. Această 
unitate perfectă nu există însă. Logistica este chiar obligată să admită 
că diversitatea diferitelor ramuri ale matematicii este ireductibilă, 


* G. Boole, An Investigation of the Laws of Thought, 1854, p. 12 sq. 

** B, Russell, The Principles of Mathematics, p. 3. Şi mai departe: It will be shown 
that whatever has, in the past, been regarded as pure mathematics, is included in our 
definition, and that whatever else is included possess those marks by wich mathematics 
is commonly though vagnely distinquished from other studies?.. 

*** Vide supra cap. |, şi B. Russell, Theory of Implication: 
*k** A, Whitehead, A Treatise of Universal Algebra with Application, vol. 1, 
Cambridge, 1898, p. VI, Cf. P. Natorp, Arh. syst. Ph., VII. 

căci nu este suficientă doar noţiunea de ordine şi nici aceea de număr 
pentru constituirea unui sistem integral al propoziţiilor matematice. 
Şi este de cea mai mare importanţă faptul că logistica, încercînd să 
întreprindă fundamentarea matematicii pure, se vede obligată să 
trateze despre teoria ordinii, aritmetică, geometrie etc. Ceea ce ar 
putea să fie un indiciu sigur al faptului că matematica, în afară de 
forma specifică a raţionamentului ei, posedă un conţinut determinat 
de care logistica nu poate să facă abstracţie. Aici adoptăm deci sensul 
afirmației amintite adesea că „matematica“ ar fi o pluralitate, 
cuvîntul desemnind o grupă de ştiinţe. Or, această situaţie implică o 
dificultate principială: dacă matematica are un conţinut determinat, 
la care nu poate renunţa, atunci este din capul locului imposibilă, şi, 
în consecinţă inutilă, încercarea de a reduce această ştiinţă în mod 
exclusiv la forma ei. 

Cu toate acestea, logistica se străduieşte să înlăture aceste 
dificultăţi, şi anume pe două căi: prima o constituie, cum am văzut, 
matematica pură. Făcind abstracţie de situaţia reală pe care o im- 
plică revenirea acestei discipline la materia întregii matematici, 
trebuie să mai observăm următoarele. Constituirea unei matematici 
pure ca ştiinţă strict formală poate — chiar şi în cazul reuşitei — să 
conducă doar la formarea unui grup de propoziţii logice care nu pot 
fi deosebite de logica formală. Dar a afirma că matematica pură ar 
fi matematica însăşi înseamnă a-i refuza acesteia specificitatea — pe 
care o are totuşi — şi a o inlocui cu aceea a logicii formale. Iden- 
tificarea logicii cu matematica poate fi interpretată în două feluri: 
sau prin afirmarea că legile logic formale sint aplicabile în domeniul 
matematic — şi în acest caz logistica nu spune nimic nou, căci toată 
activitatea noastră spirituală este condusă de aceste legi —, sau vrea 
să ni se sugereze faptul că matematica însăşi ar constitui această 
formă a gindirii noastre — şi atunci logistica trebuie să dovedească 
mai întîi că metoda matematică este realmente metoda oricărei 
ştiinţe! Din păcate, nici această problemă nu este pusă destul de 
exact în logică. În eventualitatea unei coincidenţe a logicii cu 
matematica, atit Russell cit şi Couturat adoptă o atitudine superfi- 

cială: uneori încearcă ezitînd o delimitare a acestora, alteori afirmă 
fără ezitare identitatea lor.*. Slăbiciunea acestei teorii rezidă în 
faptul că ea nu ridică problema ca atare, răminindu-i astfel total 
necunoscute consecinţele. 

A doua străduinţă a logisticii de a evita dificultatea mai sus 
menţionată o reprezintă încercarea de a dezvolta noţiunile elemen- 
tare ale matematicii ca funcţii ale constantelor logice. Capitolul 
anterior ne-a arătat că această incercare a eşuat. Ar putea însă ea în 
genere să reuşească? 

În teoria definiţiei, logistica a fost silită să accepte existenţa 
postulatelor şi necesitatea acestora pentru definiţie. După aceea 
porneşte la explicarea noţiunilor de bază ale matematicii (ordine, 
număr, punct, dreaptă), în care încearcă să demonstreze că acestea 
sînt constructibile** din materialul logicii formale. Faptul că acceptă 
această metodă nu exprimă altceva decit abandonarea punctului de 
vedere strict formal, analitic. Aceasta înseamnă a subscrie la afir- 
maţia kantiană: „Acolo unde intelectul n-a legat nimic în prealabil, 
nu poate nici să dezlege ceva“ — recunoaşterea necesităţii unei 
activităţi sintetice a spiritului nostru în stabilirea noţiunilor fun- 
damentale. Altceva n-ar putea să facă logistica. Dacă n-ar accepta 
aici această activitate sintetică, atunci ar fi silită s-o facă mai tirziu 
— cu ocazia fundamentării noţiunilor deductibile. Ne rezervăm 
dreptul de a demonstra cu altă ocazie că unitatea singură nu este 
suficientă pentru constituirea numărului. Semne care să indice acest 
lucru există şi în capitolul anterior. Aici este suficient să observăm 
că noţiunile geometrice nu sînt deductibile pe cale pur analitică din 
noţiunile elementare punct şi dreaptă, căci un triunghi, de exemplu, 


* Pentru a nu complica fără rost mersul discuţiei ne permitem să recomandăm 
cititorului: B. Russell, The Principles of Mathematics, cap. I; L. Couturat, Les principes 
des mathématiques, introducerea, ultimul capitol şi notele finale; B. Russell, 
L'importance philosophique de la logistique, în: „Revue de MEthaphysique et de 
Morale“, nr. XIX, 1906. 

** Un material deosebit de sugestiv, deşi nu are legătură directă cu problema, la 
Vailatti, Intorno al significato della differenza tra gli assiomi e postulati nella geometria 
greca (Raport la cel de al III-lea Congres de Matematică, Leipzig, p. 572 sq). 

nu este doar o clasă de drepte — trei drepte nu formează încă un 
triunghi, ci numai prin intermediul unei dispuneri determinate a 
acestora. Deci numai o anumită construcţie poate să formeze din trei 
drepte un triunghi. 

Faptul că este imposibilă valabilitatea suficientă şi exclusivă a 
raţionamentelor matematice sau, altfel spus, că este imposibilă iz- 
gonirea intuiţiei din domeniul matematicii, poate să ne lămurească 
în continuare ceva din mecanismul de progresare a metodei 
matematice de cercetare, în cadrul căreia fiecare moment ajută la 
efectuarea unei noi construcţii, a unei noi combinaţii de elemente, 
o combinaţie care nu este subordonată premiselor, ci provine din 
activitatea noastră inventivă. Pentru a demonstra de exemplu că 
suma unghiurilor unui triunghi este egală cu 180° se duce dintr-un 
unghi o paralelă Ia latura opusă, obţinindu-se în jurul unghiului 
respectiv alte trei unghiuri suplimentare ş.a.m.d. Este aceasta o 
operaţie dedusă? Evident că nu! 

Şovăiala lui Russell faţă de elementele geometriei, explicaţia 
lui că unele dintre aceste noţiuni nu pot fi definite decit prin postu- 
late, împărţirea axiomelor în deductibile din gîndirea pură şi altele 
din experienţă sînt dificultăţi de netrecut care pot dovedi un singur 
lucru, şi anume că, după.o protestare înverşunată şi temerară contra 
apriorismului kantian, logistica se găseşte din nou în faţa întrebării: 
cum sînt posibile judecăţile sintetice a priori? 

Şi încă ceva: încercarea de a construi elementele matematice 
fundamentale pornind de la constante logice este fie un sofism 
îndrăzneţ, fie o falsă problemă, căci a demonstra că aceste noţiuni 
fundamentale pot fi instituite ca funcţii ale constantelor logice nu 
dovedeşte încă faptul că partea de conţinut a matematicii se reduce 
fără rest la logita formală, că ele sîntîn consecinţă identice, sau, mai 
mult, că primele sînt constructibile pornind de la ultimele. Problema 
construcţiei ridică însă din nou, cum am văzut deja, întrebarea 
referitoare la intuiţie, aşa încit, chiar în cazul unei soluţii fericite, 
dificultatea va fi doar aminată şi numai pentru scurt timp. 

Pentru autorizarea logicii formale, spune Couturat, logica nu 

trebuie să se intereseze de procesul invenţiei. Iar Poincaré oferă în 
1900, la Congresul Internaţional de Matematică de la Paris, ex- 
plicaţia: într-o partidă de şah, un logician ar putea să spună numai 
dacă mişcările, corespunzătoare cu valoarea figurilor, sint făcute 
corect sau nu.* Comprendre la partie, c'est tout autre chose; c'est 
savoir pourqoui le joueur avance telle piece plutôt que telle autre qu'il 
aurait pu faire mouvoir sans violer les règles du jeu. C'est apercevoir la 
raison mome qui fait de cette série de coups successifs une sorte de tout 
organisé”? . Conform acestei explicaţii, este clar că Couturat însuşi ar 
fi putut să semneze această apreciere. Dar fără nici o reţinere? Căci 
. tocmai acest lucru pune în evidenţă imposibilitatea internă à logis- 
ticii: matematica este o ştiinţă a cărei valoare rezidă în dezvoltarea 
propriului ei conţinut şi în stabilirea relaţiilor dinăuntrul acestui 
conţinut. Dacă filosofia intenţionează să expună esenţa matematicii, 
atunci ea trebuie să reprezinte specificul elementelor sale şi forţa 
mecanismului care-l face cu putinţă: Dar tocmai în faţa acestor 
probleme se. dovedeşte logistica neputincioasă! 


B. Matematică şi realitate 


Într-un anumit punct sintem totuşi de acord cu logistica. Noi 
considerăm, ca şi Russeli, că sarcina logicii o constituie cercetarea 
judecății ca simplă constatare a relaţiilor dintre doi termeni, contra 
căreia — în această formă penerală şi fără altă consideraţie 
metafizică — cu greu se poate ridica vreo obiecţie. Rămine în 
continuare valabil faptul că cine limitează logica la cercetarea.-for- 
melor, cine ia în consideraţie numai relaţiile oarecum interne ale 
operaţiilor spirituale şi cu aceasta conţinutul noţiunilor şi jude- 
căţilor, adică ignoră obiectualitatea, acela pierde posibilitatea de a 
pune, în acest cadru, întrebarea referitoare la relaţia dintre gindire 
şi existenţă, ca şi pe aceea de a cerceta condiţiile acestei existenţe. 


* CE. H. Poincaré, La valeur de la science, Paris, 1912, cap. I. 

(Astfel se dovedeşte, în cadrul discuţiilor despre celebrul argument 
ontologic, printre altele, faptul că existenţa metalelor pure poate fi 
contestată pe motivul că ar fi extraintelectuală, în sensul.că gindirea, 
pentru a le afirma existenţa, trebuie să iasă din cadrul lor. Cu alte 
cuvinte, instituirea existenţei se raportează la un obiect; ea nu este 
însă un predicat, cum ar fi vrut de exemplu Descartes, ci, conform 
concepţiei kantiene, o modalitate. Transformarea gîndirii pure intr-o 
entitate metafizică — cum o face idealismul absolut este, în cel 
mai bun caz, nepotrivită; sau, în orice caz, incercarea are ò foarte 
îndoielnică posibilitate de succes, din moment ce este clar că ac- 
tivitatea interioară a subiectului nu-i poate crea sau oferi nici un 
conţinut determinat.) A ne menţine strict înăuntrul cadrului gîndirii 
pure, înseamnă a omite problema realităţii. 

Or, care este în această privinţă starea reală a matematicii? 
Istoria filosofiei ne dovedeşte faptul că pindirea umană a încercat în 
repetate rinduri să transforme raţionamentul matematic în pro- 
totipul oricărei metode exacte de cercetare, iar ginditorii l-au con- 
siderat adesea un fundament relativ solid pentru speculaţiile lor, 
contrar unui scepticism dizolvant. Aceasta, fiindcă raţionamentului 
matematic i s-au atribuit în toate timpurile, aproape fără excepţie, 
două calităţi care nu mai apar nităieri impreună: idealitatea, adică 
necesitatea strictă, internă, şi realitatea, adică instituirea existenţei 
sau cel puţin presupunerea ei, în sensul că propoziţia matematică 
este aplicabilă la realitate. 

Întrucît iogistica permite coincidenţa logicii cu matematica, ea 
provoacă deci obiecţii fundamentale. În fapt, raţionamentul 
matematic posedă caracterul de necesitate, fiindcă este conform cu 
legile de funcţionare ale intelectului. Dar această necesitate nu este 
conformă realităţii. Apoi, dacă matematica este, ca ştiinţă, aplicabilă 
lumii exterioare, în ce constă valoarea ei, cum este posibilă această 
aplicabilitate la realitate? La această problemă, logistica ar putea, 
conform punctului ei de vedere, să răspundă că matematica se 
defineşte prin forma, nu prin obiectul ei. Singura garanţie a 

valabilităţii sale rezidă în necesitatea internă pe care o posedă. Ea 
ar reprezenta forma gîndirii şi ar fi mai degrabă un instrument, O 
metodă a ştiinţei înseşi. Răspunsul nu oferă însă o soluţie satis- 
făcătoare. 

În cel mai bun caz, putem accepta această interpretare pentru 
analiza matematică. Ceea ce nu este însă suficient. Am arătat în- 
tr-adevăr că diferitele ramuri ale matematicii nu sint perfect reduc- 
tibile la analiză; că geometria de exemplu nu este deductibilă din 
noţiunile de riumăr şi ordine, căci conţin anumite elemente primare; 
că ea constituie deci o ştiinţă independentă. 

Acest caz merită o atenţie specială. Este evident că geometria 
posedă o necesitate internă, căci provine din anumite definiţii, 
putind fi dezvoltată cu toată stringenţa sub controlul raţionamen- 
tului analitic. Dar în ce măsură este perfectă această necesitate 
ideală în geometrie? Transpunerea propoziţiilor geometrice în lim- 
bajul analitic conduce — deşi am arătat că situaţia nu exclude 
posibilitatea de alterare a esenței geometriei — la raționamente 
foarte semnificative. Se ştie că, aşa cum s-a pus problemă necesităţii 
geometrice în faza geometriei analitice, analiza era considerată o 
ştiinţă strict necesară. Dacă geometria ar putea fi tradusă complet 
în funcţii analitice, atunci ar fi şi ea strict necesară. Care a fost 
rezultatul acestei cercetări? Geometria euclidiană a devenit un sis- 
tem de ecuaţii. Se poate însă demonstra că există şi un alt sistem de 
ecuaţii, analog cu acela al geometriei analitice, un sistem care, din 
punct de vedere analiiic, este la fel de necesar ca şi cel corespunzător 
spaţiului tridimensional. Deosebirea lor provine din varietatea pos- 
tulatelor care sint acceptate ca fundament al sistemului de ecuaţii; 
sau, cum s-a spus mai tirziu, diversitatea geometriei depinde de 
măsura oscilatorie pe care o defineşte tipul de grupuri din care sînt 
deduse propoziţiile elementare ale geometriei. Se afirmă însă că 
aceste sisteme de postulate, respectiv aceşti parametri, n-ar avea nici 
o necesitate internă, analitică, ele ar consta în alegerea noastră şi 
numărul lor ar putea fi infinit. Ceea ce vrea să spună că geometria 

euclidiană nu este decit un caz special dintre multe posibile. Or, este 
într-adevăr corect, cum a dovedit-o Wellstein cu prisosinţă, că, în 
anumite cazuri, anumite legi ale geometriei neeuclidiene au 
aplicabilitate la spaţiul tridimensional. Dar acest lucru poate dovedi, 
în şi mai mare măsură, că între noţiunile elementare ale unei astfel 
de geometrii există aceleaşi relaţii ca între cele ale geometriei 
euclidiene. Ceea ce ar putea să denote într-o oarecare măsură o 
garanţie pentru unicitatea şi necesitatea raţionamentului geometric 
ca atare. Dar nu este mai puţin adevărat că „lumea“ pe care Se 
bazează geometria noastră obişnuită este alta — din punctul de 
vedere al obiectelor sau, mai precis, al schemelor de obiecte — decit 
„lumea“ celorlalte geometrii. Nu mai insistăm asupra acestei 
discuţii, deoarece nu avem intenţia să afirmăm că geometria s-ar 
reduce cumva la empirism şi nici că necesitatea ei ar fi efemeră. 
Concluzia pe care vrem s-o accentuăm este că specificul necesităţii 
ideale a acestei ştiinţe nu este compiet epuizat, că această necesitate 
se mişcă pe un anumit făgaş; că ea nu poate fi dedusă însă din gindirea 
pură şi că formează o legătură între gîndire şi existenţă. Prin aceasta 
devine probabil clar de ce un geometru ca Descartes vedea în 
judecata matematică singurul tip de judecată al realităţii, iar etica 
lui Spinoza voia să fie more geometrico demonstrata; de ce considera 
Kant că judecata geometrică este prototipul judecăților sintetice a 
priori. 

Geometria este un exemplu în care apare mai evident legătura 
strinsă dintre matematică şi realitate. Noi credem că o cercetare 
amănunţită a elementelor analizei matematice ar conduce la 
aceleaşi rezultate. Aceasta nu înseamnă deloc că geometria ar fi 
singura suficientă pentru a dovedi că există ramuri ale matematicii 
care, pe de o parte, sint independente şi, pe de alta, nu pot fi 
expulzate din domeniul matematicii; ramuri ale matematicii care îşi 
dovedesc raportarea nemijlocită la realitate prin natura elementelor 
pe care le conţin şi care le fundamentează. 

Poincar€ relatează undeva, cu ocazia împlinirii a o sută de ani 

de la moartea lui Kant, că la Paris un savant ar fi exclamat, după 
prelegerea lui Couturat despre Kant şi filosofia matematicii: On voit 
bien que c'est le centenaire de la mort de Kant! 23 Acestea sînt sentinţe 
logistice cărora le-am putea opune următoarea concluzie care revine 
adesea în Critica.... „De aici urmează că propoziţiile geometriei nu 
sint numai determinaţii ale unei simple creaţii a fanteziei noastre 
poetice...“ Logistica a ignorat această latură a problemei, iar această 
ignorare.i-a fost fatală. 


Încheiere 


Cu aceasta am ajuns la finele acestei lucrări al cărei scop a fost 
acela de a cerceta valoarea soluţiei logistice, atit cu privire la con- 
secinţele ei, cit şi la legătura dintre acestea şi premisele lor. Deşi am 
relevat deja în mod insistent consecinţele în diferitele paragrafe ale 
lucrării, în maniera schematică a acestui studiu, aşa cum au apărut 
în cursul cercetării, intenţionăm totuşi acum să rezumăm pe scurt 
aceste rezultate. 

Tema generală a logisticii a fost următoarea: dacă este acceptată 
logica simbolică — ca urmare a dezvoltării necesare a logicii, care 
denotă lipsa de valabilitate â celei aristotelice —, atunci ar trebui să 
fie găsită o interpretare a matematicii, care să ne permită iden- 
tificarea ei cu logica. Intenţiile acestei teme sînt evidente: logica este 
O ştiinţă exactă şi sigură; dacă se dovedeşte mai întîi că între aceasta 
Şi matematică există identitate, atunci prin aceasta este fundamen- 
tată matematica însăşi. 


Noi am arătat că: 
(1) în realitate, logistica nu reuşeşte să reducă matematica la 
logică şi că = 


(2) această reducere este principial imposibilă, deoarece: 

(a) matematica presupune în noțiunile sale de bază în mod 
necesar un conținut care nu poate fi creat prin simpla formă a 
gîndirii, iar în metodele sale de cercetare posibilitatea unui progres, 
a unei invenţii care nu poate fi dedusă cu precizie din raţionamentele 
analitice; 

(b) valoarea matematicii rezidă în relaţia ei cu realitatea, în 
legătura ei cu realitatea — o.notă caracteristică pe care nu o posedă 
logica, nici măcar în credinţa logisticienilor înşişi. 

Aceste consecinţe indică în acelaşi timp cauzele nereuşitei 
totale a logisticii. Ceea ce a vrut ea.să evite a fost „intuiţia“, con- 
siderată ca element impur în matematică. În locul acestei „intuiţii“ 
prohibite, care îi oferă matematicii conţinutul, logistica instituie 
cerința strictei formalităţi. De la afirmarea acestui caracter strict 
formal pînă la identificarea logicii cu matematica este însă un drum 
lung. Şi dacă logistica se pretează totuşi la trucul acestei identificări, 
o face în mod evident pe baza unei înţelegeri greşite. S-a considerat 
că logistica ar fi chiar o ştiinţă deductivă, ceea ce este fundamental 
greşit. Ca ştiinţă a gîndirii formale sau a normelor gîndirii — defi- 
niţia este aici indiferentă —, deci fără acea coloratură gnoseologică 
sau metafizică, materialul ei este într-o oarecare măsură prelucrat, 
gata. În acest sens, s-ar putea spune, ca Russell, că logicianul per- 
cepe, dar numai în acest sens. Ca atare, logica nu produce, ci doar 

„descoperă. Or, identificarea logicii cu matematica are într-adevăr, 
pentru Russell, anumite temeiuri filosofice. Realismul său, care 
instituie existenţa relaţiilor în sine, pe baza cărora există judecăţile, 
şi care anulează în genere activitatea creatoare a spiritului nostru, îi 
permite să conceapă un univers tout fait, de care luăm pur şi simplu 
cunoştinţă. Acest punct de vedere este respins pe de o parte prin 
analizele din această lucrare, pe de alta prin simpla lui prezentare, 
cum s-a procedat în ultimul capitol. În orice caz, acesta este totuşi 
un punct de vedere şi, pînă una alta, o justificare. De neînțeles pare 
a fi însă poziţia lui Couturat care, după cîte ştim, n-a aprobat teoriile 
logico-metafizice ale lui Russell. 

COMENTARII LA UN CAZ DE INTRANZIENŢĂ 
A CONCEPTELOR MATEMATICE 


Filosofia discută astăzi problemele cunoaşterii cu predilecție în 
lumina cercetării ştiinţifice. Dacă aceasta este calea cea mai indicată 
pentru desprinderea de rezultate pozitive în raport cu problema 
realităţii este o întrebare pe care deocamdată am voi să o lăsăm 
deoparte. Am aminti doar în treacăt că unii cercetători au ajuns la 
încheierea — care, evident, are încă nevoie de verificare — că pe 
această cale nu se ajunge la însăşi realitate, ci doar la o stăpînire (eu 
aş spune, mai exact, la o mînuire) a ei. Dar splendida eilorescenţă 
ştiinţifică a veacului al XIX-lea este aşa de impunătoare încît, chiar 
pentru spiritele cele mai sigure, cu posibilităţi neobicinuite de orien- 
tare, se face simțită necesitatea de a încerca o punere în valoare sau 
cel puţin o cercetare sub raportul epistemologic a noilor fapte puse 
în circulaţie de activitatea ştiinţifică. Că asemenea îndeletniciri îşi 
au pentru filosofie în orice caz rostul lor este în afară de orice 
îndoială, 

Un astfel de fapt este geometria noneuclidiană. 


I 


Să rezumăm situaţiunea: în 1813, Gauss mărturisea că in der 
Theorie der Parallelen sind wir jetzt noch nicht weiter als Euklid es war. 
Dies ist die «partie honteuse» der Mathematik, die früh oder späth eine 
ganz andere Gestalt annehmen muss.1* Cincizeci de ani înaintea lui, 
bunul D'Alembert se enerva pe aceeaşi temă: La definition et les 


* Werke, VIII, 166. 

propriétés de la ligne croite ainsi que des lignes parallèles sont l'ecueil 
et pour ainsi dire le scandale des éléments de la geometrie.“* E vorba 
aici fără îndoială de axioma a 11-a a lui Euclid sau aşa-numitul al 
cincilea postulat; îl rejăm în forma lui cea mai simplă, mai cunoscută 
şi mai comprehensibiă, deşi nu în formă originară: la o dreaptă dată 
se poate duce printr-an punct exterior ei numai o singură paralelă. 

Nelămurirea a început foarte de timpuriu. Axioma paralelelor 
nu se putea pe de o parte demonstra sau deduce din celelalte axiome, 
între altele şi pentru simplul motiv că axiomele lui Euclid nu sint 
toate omogene: unele sînt de natură mstrică**, alele strict logice, 
altele în sfîrşit pur spaţiale, propriu-zis geometrice (aşa cum am 
înțeles azi noi geometria). 

Pe de altă parte, desfăşurarea propoziţiunilor geometrice, în 
chiar Elementele lui Euclid, arăta că (cel puţin pînă la propoziţiunea 
29, cartea I) foarte multe teoreme se demonstrează fără ajutorul 
acestui axiom. Faptul e, netăgăduit, cel puţin o curiozitate. El a 
preocupat ca atare şi ciudatul geniu inventiv al lui Saccheris***, şi 
subtilitatea plină de suc a lui Lambert****, fără să ducă însă la 
succese apreciabile. Toate încercările acestea plecau de la punctul 
de vedere că axioma e, în adevăr, indemonstrabilă, dar în acelaşi timp 
absolut necesară pentru construirea unui sistem de geometrie care 
să nu închidă nici o contradicţie. Către sfîrşitul veacului al X VIII-lea 
însă şi mai ales începutul celui următor, materialul adunat în ches- 
tiune era de aşa natută încit el provocă o fundamentală schimbare 
de perspectivă“****; şi anume, aproape simultan şi, în orice caz 
independent, în mai mulţi cercetători. Gauss"***** Taurinus, 
Lobacevski“******, Schweikart, fraţii Bolyai******** ajung anume 
ia convingerea, mai mult sau mai, puţin explicită, că axioma 


* Mélanges de littérature, V, § 11. 
** La Euclid raporturile de mărimi țin şi locul numerelor iraționale, pe care el 
nu ie cunoştea în altă formă. 
*** CFf. G. Vailatti, Di una opera dimenticata del P. Girolamo Saccheris (Logica 
demonstrativa), în: „Rivista filosofica“, nr. sept.-oct. 1903. 
A KN Logische und philosophische Abhandlungen, 1781. 
Cf. I. Pierpont, Hist. of math. in the XIX Century, 1905. 
maia Cf. Werke, VIII, 238,177,160. Enget u. Stäckel, Die Theorie der Parallellinien 
von Euklid bis Gauss, 1905. 
***+**9 F, Engel, N.I. Lobatschefsky, 2 vol., 1899. 
tt*žėk*** P, Stäckel, Wolfgangu. Johann Bolyai, 2 vol., 1913. Cf. de asemenea Apendix 
scientiam spata absolute veram exhibens a lui Johann Bolyai. 

paralelelor nu e absolut necesară pentru închegarea unei geometrii. 
Astfel izbuteşte Lobacevski, prin înlăturarea acestei axiome, să con- 
struiască un nou sistem de geometrie absolut logic şi absolut 
încheiat, care de altfel nu este în bună parte decit un analogon al 
geometriei euclidiene*. S-a stabilit mai departe că axioma para- 
lelelor nu e un caz izolat în geometrie; Helmholtz** şi Riemann*** 
putură să atragă atenţia asupra anumitor proprietăţi ale spaţiului 
despre care de asemenea nu se poate spune că sînt absolut necesare, 
deoarece şi ele se pot înlocui cu altele. F. Klein înţelese, în sfîrșit, 
într-o serie de articole Ueber die sogennante nicht euclidische 
Geometrie“ ***, să încerce o fundare a acestei geometrii independent 
de propoziţiunile lui Euclid, ceea ce şi izbuti. De la această dată, 
geometria noneuclidiană poate fi considerată ca o disciplină defi- 
nitiv constituită. 

Este adevărat că pretenţiunea unor matematicieni de a urmări 
conceptual desfăşurarea raţionamentelor metageometrice, întoc- 
mai ca la geometria euclidiană, nu se verifică decit cu foarte multă 
bunăvoință, iar afirmaţiunea lui Oswald***** că cei ce lucrează cu 
spaţiul 4-dimensional au ajuns să perceapă şi această a patra dimen- 
siune, trebuie considerată sub raportul psicologic ca direct fantas- 
tică. Dar gradul de perceptibilitate a acestei discipline nu poate fi 
încă un criteriu pentru măsurarea valabilităţii ei. 

Învinuirea ridicată de Driesch*+**** că proprietăţile spaţiilor 
n-dimensionale sînt întotdeauna lămurite prin construcţiuni 
euclidiene este, după lucrările lui Klein amintite mai sus, nefundată. 
De altfel, încercarea lui Helmholtz, care provoacă probabil această 
observaţie, nu intenţiona decit să dea un caracter intuitiv acestei 
discipline. Tot aşa, trebuie înlăturată obiecţiunea ridicată de 
Natorp 


* Vezi şi Wöllstein, Element: er Geometrie, 1905. 
** Ueber die latsachen welche der Geometrie zu grunde liegen, Gött gel. Nachr., 
1868, p. 193 sq. 
*** Ueber din Hypothesen welche der Geometrie zugrunde liegen, 1854. Cf. de 
asemenea Heymanns, Gesetze u. Elemente des wiss. Denkens, p. 170. 
**** „Mathem. Annalen“, IV, VÍ, VII, XXXVII. 
*+xa* Elemente der Naturphilosophie, în: „Univ. Bibl.“ 
e+*x** Odnungslehre. 

+: essind durchaus nur komplexen Gebilde des Euklidis- 
chen Raumes, von denen sie («die nichteuklidischen Mathematik») gilt, 
nicht solche einer überhaupt anders geartelen Răumlichkeit...5 

Din punctul'de vedere al teoriei cunoștinței, rezultatele acestor 
cercetări se pot rezuma astfel: geometria euclidiană nu este singura 
posibilă; considerată sub raportul logic, ea nu este decît un caz special 
între o mulţime de alte cazuri care pot fi gindite. Ar urma deci ca 
geometria tridimensională să piardă situaţiunea privilegiată de 
ştiinţă apodictică, pe care o avea înainte. Dar situaţiunea este alta. 
Există anume o deosebire fundamentală între noua şi vechea 
geometrie peste care nu se poate trece. Preferinţa pe care noi o 
acordăm netăgăduit celei din urmă nu se regulează — aşa cum, din 
punctul de vedere al unui pragmatism numai mediocru fundat, ar 
crede-o Poincaré — după criteriul convenabilităţii. Căci dacă în 
adevăr nu ar fi decit elementul metodic sau cel tehnic determinant 
în această alegere, obiecţiunea absolut fundată că, de pildă, 
geometria eliptică — prin excluderea unui spaţiu real infinit — ar 
avea netăgăduite avantaje asupra celei euclidiene, capătă o greutate 
ce nu se poate neglija. 

Această preferinţă îşi are deci cauzele ei mai adinci. Klein a 
arătat cu desăvirşită cinste ştiinţifică şi cu o ascuţime de cugetare 
neobişnuită, că ceea ce în toate teoriile asupra spaţiului e dătător de 
seamă nu e formula elementului de arc ds, ci, mai mult încă, 
închegarea, unitatea pe care forma spaţiului respectiv o posedă; că, 
de pildă, de cele mai multe ori, aceste noi spații nu au decit o 
continuitate algebrică. Dacă, prin urmare, ştiinţele naturii, în ciuda 
progreselor necontestate şi a închegării definitive a teoriei noilor 
spaţii, continuă încă a lucra cu obicinuitul. sistem al spaţiului 
tridimensional, este pentru că de fapt cu geometriile noneuclidiene 
noi ne găsim în faţa unui caz de intranzienţă a conceptelor 
matematice; poate pentru prima oară în istoria cercetărilor 
ştiinţifice o disciplină bine închegată nu are priză asupra realităţii. 

In asemenea împrejurări, problema care se pune pentru teoria 


* Die log Grundig. d. exala. Wissensch., p. 310. 

cunoștinței este, în termeni generali, relativ clară. Dacă axioma 
pâralelelor ar fi fost numai o proporţie convenabilă dar arbitrară, 
clădirea ridicată cu excluziunea ei nu ar fi putut fi, sub raportul 
epistemologic, aşa de fundamental deosebită de cea dintii. Ea 
închidea, prin urmare, în natura ei anumite proprietăţi şi anumite 
sensuri, care pentru început au scăpat complet teoreticienilor. Şi 
întrebarea care se pune din ce în ce mai stăruitor astăzi se raportă 
tocmai la deosebirile de natură care neapărat trebuie să existe între 
aceste două concepţiuni deosebite ale spaţiului. 


II 


Din faptul că geometria euclidiană este singura aplicabilă la 
realitate, anumiţi teoreticieni au crezut că pot conchide la empiris- 
mul acestei ştiinţe. Însuşi Gauss* scria, în legătură cu aceasta: meine 
Ueberzeugung, dass wir die Geometrie nicht i Med apriori 
begründen können, ist womöglich noch fester geworden.’ Să precizăm 
chestiunea: în cazul pus în discuțiune, caracterul empiric, respectiv 
aprioric s-ar putea discuta în legătură cu: 

(a) proveniența conceptelor fundamentale; 

(b) mecanismul judecății; 

(c) conceptul de spaţiu tridimensional însuşi. 

La prima vedere, s-ar părea că punctele a şi c pot fi principial 
discutate împreună; istoria doctrinelor filosofice indică însă că ele 
nu sînt solidare sau cel puţin nu pentru toată lumea. Am cita, de 
exemplu, cazul lui Natorp**, care, în neclaritatea şi în lipsa lui de 
preciziune, este caracteristic. 

La punctul (a). Discuţiunea originii conceptelor fundamentale 
pune imediat problema complicată a categoriilor. O discuţiune aşa 
de departe împinsă este însă, din fericire, în acest loc, lipsită de scop. 
Căci conceptele nu au nici o însemnătate în stabilirea caracterului 
aprioric al unei cunoştinţe. Cunoscuta discuţiune a judecăților 


* Brief an Bessel, în Werke, VIII, 200. 
** Cf. infra. 

analitice şi sintetice pe care o face Kant în Critica raţiunii pure poate 
reaminti oricui că toate judecăţile analitice sint a priori, independent. 
de natura şi originea reprezentărilor care intră în aceste judecăţi. 

Cu această constatare am voi numai să impiedicăm o. inter- 
pretare neconvenabilă şi să precizăm sensul unei afirmări conclu- 
dente a lui Mach*: Die E ahrung wurde als Quelle unserer geo- 
metrischen Begriffe erkannt. Căci, în această chestiune, asemenea 
propoziţiuni nu pot hotărî nici pro nici contra apriorității cunoş- 
tinței. 

La punctul (b). În anii din urmă s-a încercat, cu foarte multă 
stăruință, cu netăgăduită seriozitate şi autoritate ştiinţifică** să se 
reducă mecanismul gîndirii matematice în genere la un raţionament 
tip, anume raţionamentul prin recurenţă, căruia pentru motive ac- 
ceptabile i s-au atribuit caracterele unui principiu de inducţiune 
completă. Ar fi deci, pînă la un punct, îndreptăţită îndoiala dacă nu 
cumva caracterul inductiv stă, pentru geometrie, în special în 
legătură cu anumite bănuieli de empiric. A urmări ce e inductiv şi ce 
nu în raţionamentul matematic în genere, dar mai ales în geometrie, 
este o încercare ce se raportă la lucruri care stau aşa de aproape la 
limita dintre psihologie şi logică, încît o alunecare în sfera psiho- 
logicului e uneori aproape de neinlăturat. Nir: 2ni nu va contesta că 
inducţiunea a jucat un rol de netăgăduit, mai ales în începuturile 
geometriei, cînd disciplina aceasta işi avea sensul ei aproape eti- 
mologic. Se pare însă că de la o vreme cunoştinţele matematice au 
totuşi un înţeles ceva mai general şi mai sigur decit simplul rezultat 
al unei inducţiuni. Ce sens are în definitiv faptul că pre- 
supoziţiunea metodică a uniformităţii naturii — pe care Mill o 
bănuieşte la fundamentul oricărei inducţiuni — este în raţionamen- 


* Erkenntnis und Irrtum, p. 414. 

** Mai ales Poincaré în Science et. Hypothèse. Evident că îndoiala care urmează 
nu decurge direct din poziţia lui P.; între altele şi pentru. că acesta înţelegea 
raționamentul prin recurenţă ca o cunoştinţă sintetică a priori. Ea aminteşte mai mult 
atitudinea filosofică a lui J. St. Mili şi Ernst Mach. 

tul 7 + 5 = 12 sau suma unghiurilor unui triunghi = 180°, absolut 
de prisos? Mai multă greutate par a căpăta afirmaţiunile empiriştilor 
prin obiecţiunea care neclar datează încă de la Mill şi care şi-a găsit 
o formulare precisă în teoria aşa-numitului Gedankenexperiment al 
lui Mach. Meinerg* a dovedit aproape definitiv că acest Gedankenax- 
periment, fie că el ar insemna experiment în gînd sau experiment cu 
gindurile, este mai mult o iluziune, întrucît valoarea acestor 
încercări — sub raportul teoriei cunoaşterii — nu stă în experimen- 
tul însuşi, ci mai cu seamă în împrejurările în care acest experiment 
se produce şi în faptele anexe care îl întovărăşesc. Dar chiar dacă nu 
ar fi aşa, obiecţiunea fumdamentală împotriva acestui Gedankenex- 
periment ca argument al empiriştilor — pentru că aceasta ne inte- 
resează aci în primul rînd — pare a sta mai mult încă în indicaţiunea 
că tocmai caracterul operaţiunilor cuprinse în el nu e obligatoriu 
empiric. Kant însuşi vorbeşte de o anumită Konstruierbarkeit în 
spaţiul geometric, operaţiune care pentru mine cel puţin e ceva mai 
mult decît un simplu analogon al acestui Gedankenexperiment, este 
experimental în gindul însuşi. Evident că — cum se întimplă astăzi 
cu o grabă şi un exclusivism nu tocmai recomandabil — fundarea 
kantiană a matematicii nu mai contează ca o bază de discuţiune. 
Considerată în întregul ei, atitudinea aceasta nu e neiîndreptăţită. 
Dar pentru cazul care ne interesează, impresiunea mea e că de îndată 
ce se izbuteşe a se vedea în „intuiţia pură“ ceva mai mult decit o 
simplă contradictio in adjecto — şi aceasta se poate, atunci cind se dă 
o convenabilă interpretare conceptului de Finzigkeit, asupra căruia 
Kant revine aşa de des —, această construcţiune în gînd este o 
operaţiune care în adevăr face parte din mecanismul gindirii 
- geometrice. Nimeni nu se va, gîndi însă să facă din această teorie 
kantiană un argument pentru empirismul geometriei. 
Situaţiunea nu tocmai uşoară în care intră aceşti partizani ai 
empirismului pare a decurge dintr-o grea confuziune la care Mill a 


* Zeitschrift f. Philos. u. philos. Kritik“, vol. 129. 

contribuit nu în cea mai mică măsură; aceea anume că inducţiunea 
ar fi metoda ştiinţelor empirice. Chiar dacă este adevărat că 
'inducţiunea a dus — între altele şi în matematică — la concluziuni 
greşite”, aceasta nu se poate interpreta ca un argument în favoarea 
empirismului acestei metode. Principiul inducţiunii complete 
(„dacă o afirmaţie e valabilă pentru n + k presupunind că e verificată 
pentru n, atunci ea e valabilă pentru toate cazurile de forma 
no + mk, dacă se poate dovedi că ea se verifică pentru n“) trece de 
la Poincaré ca o judecată sintetică a priori**. Principial, e greu să se 
poată clasifica metodele aşa cum se clasifică ştiinţele. Că o metodă 
intră mai mult decit alta în cercetările uneia sau alteia din ştiinţe este” 
evident adevărat. A face însă o metodă solidară cu rezultatele unei 
ştiinţe este o încercare cel puţin curioasă; pe această cale s-ar putea 
afirma că şi logica este empirică, pentru că doar ea prezidă la toate 
operaţiunile noastre mintale. 

La punctul (c). Întrucît geometria noneuclidiană şi toate 
supoziţiunile pe care ea le sugerează ar înlesni concluziunea că 
spaţiul tridimensional e empiric, nu ne este încă clar. Adevărat este 
numai că geometria euclidiană ate empiria de partea ei; în înţelesul 
că propoziţiunile ei au o valabilitate reală în lumea simţurilor. 
Urmează de aci că spaţiul tridimensional e empiric? Atita timp cit 
o discuţiune explicită — şi aceasta nu există pînă acum — nu va arăta 
precis pe ce cale de la tranzienţa geometriei euclidiene se poate 
conchide la empirismul spaţiului tridimensional, afirmaţiunea 
aceasta rămîne gratuită. Trebuie să observăm însă în orice caz că 
discuţiunile de asemenea natură identifică, ca de la sine înţeles, 


* Fermat credea de ex. că 22 + 1 este întotdeauna un număr prim. (Pasca” 
Oeuvres, 111, 418, Scrisoarea lui Fermat către Pascal). Afirmația era numai o 
generalizare grăbită; Euler a dovedit mai tirziu că pentru n = 5, numărul e divizibil cu 
641. De altfel, Fermat însuşi recunoaşte: la démonstration en est bien malaisé et je vs. 

-avoue Que je n'ai encore pu la trouver pleinement? (loc. cit.). 

Dacă raţionamentul prin recurenţă, cum ar pretinde Poincaré sau Natorp, nu 
se opreşte nici în faţa infinitului, este îndoielnic, de îndată ce el procede numai de ia 
n lan + 1, adică de la determinat la determinat. Că în aceste împrejurări procedeul 
poate deveni o aşa-numită inducțiune transfinită nu e de contestat; dar acesta nu ar fi 
un argument pentru Poincaré, care se arată aşa de neîncrezător faţă de transfinit, 
cantitatea alef ş.c.l. 

spaţiul tridimensional cu spaţiul psihologic, adică cu conceptul de 
spaţiu pe care îl posedăm noi din experienţă. Este exact că experienţa 
nu .ne forţează nicăieri să trecem peste cele trei dimensiuni ale 
spaţiului lui Euclid; şi în acest sens se poate spune că experienţa nici 
nu a împiedicat, dar nici nu a provocat teoretizări asupra spaţiilor 
n-dimensionale. Dar aceasta nu însemnează că spaţiul euclidian e şi 
spaţiul „nostru“. Pentru a nu considera decit două din notele 
spaţiului lui Euclid, am aminti că, pe de o parte, continuitatea pe 
care o presupune geometria este departe de continuitatea pe care o 
percepem prin simţurile noastre. Poincaré, printre alţii, a făcut 
sensibilă pentru toată lumea gfosolana aproximaţie cu care lucrează 
în această chestiune simţurile noastre; iar psihologia experimentală 
a analizat îndestulător de amănunţit faptul psihologic al „pragu- 
rilor“, care nu e decit un comentar la problema continuului fizic. Pe 
de altă parte, nu este deloc zis că spaţiul empiric are trei dimensiuni. 
Precizarea numărului de trei este o operaţiune foarte complicată; 
spaţiul psihologic cunoaşte: sus, jos, înainte, înapoi, dreapta şi 
stinga; şi aceasta în cazul cel mai bun; pentru că nu văd de ce 
direcţiunea indicată prin „jumătate la dreapta“ ar fi — independent 
de precizarea verbală — mai puţin originară decit „dreapta“ sau 
„înainte“. 

Pentru alte motive încă, întrebarea cite dimensiuni are spaţiul 
psihologic nu e direct lipsită de sens. Să presupunem o suprafaţă 
oarecare; ea poate fi plană sau curbă. Suprafaţa plană se poate 
considera ca un caz special al celei curbe; coeficientul care măsoară 
curba, şi care poate fi pozitiv sau negativ, ar fi în acest caz nul. 
Coeficientul acesta însă ni-l putem închipui cît de mic posibil; 
centrul de curbură ar fi deci aşa de depărtat încît suprafaţa ne-ar 
apărea ca plană. Analog cu spaţiul — şi acesta e grosso modo cazul 
geometriilor noneuclidiene —: nu s-ar putea oare presupune că 
numărul care măsoară „curbura“ spaţiului tridimensional — dacă în 
adevăr tridimensional ar fi spaţiul psihologic — e aşa de mic încît 
această curbură să fie imperceptibilă la ochiul nostru?* 


* CE. şi Meinong, loc. cit 

Discuţiunea tinde evident să se deplaseze, ea arată deja o 
alunecare pe terenul psihologic; dar pină aci ea a adus o determinare 
spaţiului euclidian, care nu este fără oarecare importanţă”. 


HI 


Tot aşa de puţin hotăritoare pare a fi şi o altă încercare de a 
prinde deosebirea dintre cele două sisteme de geometrie. Se scoate 
în evidenţă anume că dintre toate geometriile logic posibile, cea 
euclidiană închide cel mai mic număr de presupoziţiuni, că aceasta 
adică nu presupune mai multe dimensiuni decit e necesar şi suficient 
pentru determinarea existenţei**. A lua în considerare numai atitea 
elemente cîte sînt absolut necesare şi suficiente este un principiu de 
economie. În geodezie, de exemplu, un punct se determină pe teren 
prin raport cu alte trei puncte. Operaţiunea se poate face însă şi dacă 
ne servim de patru puncte de reper. Ea este mai complicată şi nu e 
destul de adecvată scopului, pentru că ne sileşte la o mulţime de 
calcule superflue. Dar important de reţinut e că determinarea se 
poate face şi prin raportarea la patru puncte. Cazul geometriei 
euclidiene se prezintă însă altfel. Dacă notele „necesar şi suficient“ 
ar fi o determinare convenabilă, ar însemna că trei dimensiuni sînt 
îndestulătoare pentru determinarea realităţii în spaţiu; dar ar urma 
că şi cu patru sau mai multe dimensiuni această determinare ar fi 
posibilă, chiar dacă nu în conformitate cu principiile economiei 
gîndirii şi adecvării la scopuri ştiinţifice. Or, tocmai aci este dificul- 
tatea care ar trebui lămurită: spaţiul cu trei dimensiuni nu reprezintă 
condiţiunea necesară şi suficientă pentru determinarea existenţei; el 
este ceva mai mult, şi anume: singura condiţiune sub care această 
determinare a existenţei este posibilă. 


*0 definiţie a spaţiului ştiinţific, în legătură cu lucrările lui Lorenz, Einstein, 
Minkowski şi cu principiul relativităţii în genere, nădăjduiesc să pot publica încă în 
cursul acestui an. Ea va lămuri poate anume probleme care aci sînt numai indicate. 

* Driesch, loc. cit., p. 116; şi mai ales P. Natorp, loc. cit., p. 305. 

Tendinţa, care se face vizibilă la Natorp, de a prezenta spaţiul 
euclidian ca un caz special al geometriei pure este, din punct de 
vedere logic, din larg îndreptăţită. Ea este însă absolut arbitrară, 
neindestulătoare şi inexactă pentru teoria cunoștinței, care discută 
tocmai problema raportului la realitate. Se pare, în adevăr, că 
geometria noneuclidiană pune, mai mult ca oricare alte fapte 
ştiinţifice, la punct situaţiunea idealismului obiectiv.*. 

Dacă gîndirea noastră poate construi un întreg eşafodaj 
Ştiinţific perfect îndreptăţit din punct de vedere logic, care totuşi să 
nu aibă nici o. legătură cu realitatea, aceasta însemnează că încer- 
carea de a presupune omenirii un fel de. intellectus archetypus, care 
să creeze realitatea numai prin aceea că o gindeşte, este departe de 
a avea fundamente serioase. Credinţa că geometria e demonstrabilă 
numai pentru că noi îi creăm conceptele (Cu alte cuvinte: veritas 
indicto, non in re) nu are decit defectul că îşi poate închipui problema 
adevărului ca o problemă logică şi nu una epistemologică, cum de 
fapt este. Asemenea obiecţiuni încearcă probabil să evite Natorp 
cînd, după ce a afirmat că Wirklichkeit selbst, Gegebenheit ist Denkes- 
timmung und zuletzt Leistung reinen Denkens**, crede mai departe 
a putea spune: hat sie («die bloss Mathematik») doch, als reine, oder 
freie Mathematik überhaupt nicht die Aufgabe, selbst Bestimmungen 
auch nur allgemeinster Art über Existenz zu treffen, sondern die 
Methoden allseitig zu entwickeln, die dann einer anderen Măi cita 
der Physik, zur Bestimmung der Existenz dienlich sein mögen Sens de 
unde însă ar urma — dacă nu altceva — cel puţin că există o deosebire 
între ştiinţele matematice şi cele naturale şi deci, şi între obiectele 
cu care ele lucrează. În ce ar consta această deosebire în raport cu 
probiemă realităţii atunci cînd toate obiectele sînt de natură ideală 
e greu să putem bănui; afară numai dacă nu cumva ea ar fi cea pe 


* Am discutat în alt loc (Die Logistik als Versuch einer neuen Begriindung der 
Mathematik, 1916) de ce încercarea de a închide matematica în cadrele logicii formale 
nu poate fi îndreptăţită. 

* P, Natorp, loc. cit., p. 66. 
*** Ibidem, p. 304. 

care noi o facem cînd stabilim o demarcaţiune între obiectele ideale 
şi reale. Fapt este, în orice caz, că nu depinde de voinţa noastră a 
desemna care spaţiu anume face posibilă determinarea existenţei; 
că, prin urmare, această clasă de obiecte care sînt capabile de a 
deveni reale are cel puţin în această măsură o independenţă faţă de 
„gindirea creatoare“. Dar dacă este aşa, atunci evident că există o 
deosebire de natură între spaţiul tri- şi n-dimensional, deosebire 
care nu îngăduie ca filosoficeşte cel dintii să fie considerat ca un caz 
special al celui din urmă. În continuare la această definiţie, prin 
notele „necesar şi suficient“, Natorp face o nouă discuţiune a 
spaţiului. Ea este mult mai completă, mai metodică şi mai adincă 
decit cea dintii şi — formal — epuizează chestiunea. În primul rînd, 
Natorp ne dă o determinare a spaţiului ca atare, pe care el, ca 
neokantian, îl înţelege ca 0 condiţiune a cunoaşterii. Kant vedea în 
influenţa lui Platon care, după ce un moment crezuse că spaţiul 
poate fi o idee (Parmenides), se hotărăşte a-i scoate din rindul ideilor 
şi îi dă un loc nu tocmai precis — e drept — între idei şi obiectele 
simţurilor (Timaios). La Natorp însă, care nu poate admite lucrul în 
sine şi nici deosebirea — pentru Kant fundamentală — dintre sen- 
sibilitate şi intelect, spaţiul devine o condiţiune a existenţei şi îşi ia 
locul în modalitate, la categoria logică a realităţii.* (O demonstraţie 
a tridimensionalităţii spaţiului încearcă Natorp mai departe, 
sprijinindu-se pe cele două rotaţiuni fundamentale ale unui plan în 
spaţiu, „după cele două dimensiuni ale sale“**.) 

Dacă concepţia spaţiului schiţată mai sus e valabilă e o ches- 
tiune ce nu poate fi hotărită aci; ea stă şi cade cu logica Şcoalei de la 
Marburg şi cu idealismul obiectiv în genere. În ceea ce priveşte 
tridimensionalitatea (a cărei demonstrare însuşi Natorp o bănuieşte 
nu în afară de orice critică), ea presupune, evident, conceptul de 
perpendicularitate şi spațiul cu trei dimensiuni însuşi şi sesprijină 
ca atare pe un cerc viţios. 


* CE. ibidem, p: 23 sq. 
** CE, ibidem, p. 305 sq. 


Încercarea lui Pietzker*, care ar voi să dovedească im- 
posibilitatea logică a unui spaţiu cu mai mult de trei dimensiuni; 
merită a fi amintită mai mult pentru ascuţimea de raţionament de 
care face dovadă autorul. Că sub raportul logic acest spaţiu n-dimen- 
sional este posibil, o dovedeşte însăşi existenţa geometriei non- 
euclidiene. 


IV 


Literatura filosofică 'a acestui caz extrem de interesant în 
problemele pe care le pune este foarte bogată. De o catalogare şi o 
clasificare sistematică a ei nu poate fi încă vorba. Sub foarte multe 
raporturi chestiunea nu este încă închisă. Dar ea lasă deja să se 
desprindă anumite puncte de vedere care trec cu mult peste mar: 
ginile matematicii ca atare. 

Continuitatea logică desăvirşită care există în domeniul geo- 
metriei în genere şi faptul că speculaţiunile făcute în cadrul ei nu se 
regulează decît după legile generale ale gîndirii şi nu se controlează 
decit prin confruntarea cu alte cunoştinţe căpătate pe aceeaşi cale, 
îngăduie afirmaţia că matematica lucrează cu obiecte ideale. Că o 
confuzie a acestor obiecte ideale cu conceptele în genere (aşa cum 
obişnuieşte, voluntar poate, Şcoala de la Marburg) nu este recoman- 
dabilă şi nici permisă, pentru că predicatul care ar reveni conceptului 
este — după oricare teorie a obiectului — valabilitatea" *. Or, tocmai 
această valabilitate a obiectelor şi formațiunilor matematice este 
pusă în chestiune prin geometria noneuclidiană. 

Intranzienţa pe care o subliniarăm pare, pe de o parte, a da 
dreptate lui Meinong, care, în lucrările sale de Gegenstandstheorie 
reprezintă punctul de vedere că matematica nu închide în ea nici o 
raportare la realitate. Ar fi prin urmare nu numai un argument, ar 


* Pietzker, Die Gestaltung des Raumes, 1891. 
** CF. B. Erdmann, Logik; I; Hans Driesch, op. cit., p. 26; Ssalagoff, Vom Begriff 
des Geltens. 

fi un fapt care pune direct într-o situaţie critică poziţiunea empiris- 
mului modern, după care în orice judecată e inchisă — hotărît sau 
nehotărit — o porţiune de realitate şi o reprezentare cu care această 
realitate se acordă sau nu.* 

Cu toate că cercetarea filosofică de astăzi are ia. indemină 
frumoasele cercetări ale lui Bolzano**, Marty***, Husserl**** ş.a., 
care ar putea forma o minunată bază de construcţie pentru teoria 
obiectului şi mai ales pentru felul special de existenţă al diferitelor 
categorii de obiecte, nu în toate cercurile filosofice a pătruns con- 
vingerea că deosebirea între fiinţă şi eästentă***** corespunde 
unui fapt şi lămureşte anumite probleme. Acesta pare a fi, între 
altele, cazul empirismului. 

Dar imposibilitatea, de fapt, in care — după cum am văzut — e 
logica faţă de rezolvarea întrebărilor pe care le ridică chestiunea 
spaţiilor noneuclidiene în raportul lor la realitate, dovedeşte altceva 
încă: anume că se impune crearea unei discipline filosofice care să 
cerceteze nu condiţiunile formale ale cunoștinței (cum face, de pildă, 
logica), sau presupoziţiunile ei materiale (teoria cunoștinței), ci 
înseşi obiectele cu care ştiinţa sau cunoştinţa în genere lucrează. Nu 
e vorba doar de crearea „din nou“ a unei ştiinţe. Ar fi mai mult de 
rezolvat o problemă de demarcaţiune, aşa cum, de exemplu, s-a 
procedat în cazul teoriei cunoaşterii. Începuturi serioase şi 
stăruitoare s-au făcut deja direct prin lucrările lui Alexius U. von 
Meinong şi a Şcoalei de la Graz; indirect, prin cercetările logicii 
simbolice — Russell, Itelson, Couturat, Peano. 

Dar e păcat că exclusivismul, iritabilitatea şi simţul exagerat de 
proprietate aşa de puţin filosofic al unor cercetători împiedică o 
înţelegere, o conlucrare sau cel puţin recunoaşterea unui punct de 


* Heymanns, Gesetze u. Elemente, 44. 
**issenschafislehre. 
** * Untersuchungen zur Grundlegung der allg. Gramatik, |. 
*** 4 Logische Untersuchungen şi Ideen zu einer reinen Phänomenologie. 
¢***® O clară şi precisă rezumare a chestiunii dă: Kiilpe, Die Realisterung, 1, 7-45. 
(Conceptul de Gegenstands theorie nu e însă.la Kiilpe în întregime acceptabil.) 

vedere din larg îndreptăţit. Teama exagerată pe care o manifestă 
Dürr*, că obiectul teoriei obiectului s-ar confunda cu cel al logicii 
sau al matematicii este din capul locului nefundată. Că 
întrepătrunderi există, asta nu o va contesta nimeni. Dar asemenea 
cazuri-limită se întîlnesc în toate ştiinţele; tocmai pentru simplul 
motiv — care e astăzi o afirmaţiune trivială — că delimitările pe care 
le fac ştiinţele în realitatea sensibilă nu sînt decît operaţiuni 
metodice şi stabiliri de puncte de vedere. 

O asemenea deosebire de puncte de vedere există netăgăduit 
între matematică şi teoria obiectului. Este, pentru mine cel puţin, 
un adevăr plin de foarte grele consecinţe asupra căruia nădăjduiesc 
să revin, că matematica studiază proprietăţile şi raporturile care 
decurg din natura obiectelor ei, fără să fie silită a-şi da seama ce sint 
aceste obiecte în ele însele. Caracteristica aceasta apare cu atit mai 
precis conturată cu cit matematica este mai „pură“. Aşa, de pildă, în 
lucrările filosofico-matematice ale logisticii. 

Dar, în afară de aceasta, este clar pentru toată lumea că, de 
exemplu, matematicianul poate face aritmetică fără să-şi dea seama 
ce este un număr, proba e că o definiţiune filosofică a numărului, 
îndeobşte valabilă pentru matematicieni, nu există încă. 

Dacă este adevărat că o propoziţiune matematică e valabilă 
numai în ceea ce priveşte relaţiunea pe care ea o exprimă, inde- 
pendent de conţinutul termenilor puşi în relaţiune**, sau dacă 
paradoxul lui. Russell***, după care matematica ar fi o ştiinţă în care 
nu se ştie de ce e vorba, nici dacă legile pe care ea le stabileşte au 
vreo aplicare, e mai mult decit o glumă reuşită, atunci evident că 
trebuie să existe o disciplină care să cerceteze înseşi obiectele 
matematicii în natura lor, dacă tindem în adevăr la o cercetare a 
operaţiunilor cunoștinței. ` 

Şi, tot astfel, trebuie trasă o linie de demarcație între teoria 


* In Gong. Gelehrt Anzelger, 1906, p. 14 sq. 
** Sal. Maimon, Versuch einer neuen Logik. | 
** * Bertrand Russell, La theorie des types logiques, în: „Rev. de math.“, XVIII: 

obiectului şi logică. Matematica nu presupune şi nu necesită o 
activitate critică. Logica e, dimpotrivă, prin natura ei, o operaţiune 
filosofică”, critică; dar nici ea nu se raportă la obiecte ca atare, ci 
urmăreşte doar desprinderea legilor formale ale gindirii. Nevoile de 
reformă a logicii se fac din ce în ce mai simţite. Încercarea de a acorda 
raţionamentului în genere un caracter ipotetic** — ceea ce, după 
cum am stabilit în altă parte*** nu ar fi de altfel decit reluarea şi 
generalizarea unei îndrăzneţe şi subtile renovaţiuni stoice în teoria 
silogismului — poate să nu fie cea mai îndreptăţită; ea face însă 
sensibilă necesitatea de a se afirma caracterul strict formal al acestei 
discipline, prin eliminarea problemei adevărului din cadrele ei — 
oricare ar fi credinţa lui Russell însuşi în această chestiune. 


V 


În sfîrşit, am voi să sugerăm mai mult şi în orice caz numai 
schiţat, citeva consideraţiuni de ordin general antropologic, pe care 
le provoacă geometria noneuclidiană şi anexele ei filosofice. 

Ştiinţa pozitivă s-a născut în genere din necesităţile practice ale 
vieţii. Că preocupările ştiinţifice s-au desprins încetul cu încetul nu 
numai din fundamentele empirice de ia care au plecat, dar chiar şi 
de intenţiunile iniţiale ale primilor cercetători, stă, evident, în afară 
de orice îndoială; dar poziţiunea pozitivismilui francez din veacul 
al XIX-lea şi aceea a utilitarismului englez, aşa de dispreţuită astăzi, 
că anume ştiinţa nu are nici o valoare în afară de aplicaţiunile ei 
practice, merită poate cu tot dinadinsul să fie reluată, chiar dacă cum 
grano salis. Născută din necesitatea practică şi numai ca un mijloc 
de potenţare a vieţii biologice, ea este numai o forţă civilizatoare, 
dar nu una culturală, pentru că prelungirea ei necesară rămîne — 
întocmai ca la începuturile ei — tehnica. 


* Conceptul de filosofie presupus de această afirmaţie are nevoie de comentarii 
-şi de o fundare amănunţită. 
** Cf. Russell, Theory of Implication, în: „Americ. journ. of math.“, XIII. 
*** Die Logistik etc., cap. |, în notă. 


72 


Pretenţiunea mîndră că prin ştiinţă omul a ajuns să stăpinească 
natura e numai una din iluziile pe'care această natură — care uneori 
nu e lipsită de ironie — ni le serveşte din cînd în cînd. A stăpini un 
lucru însemnează a-l putea afirma sau nega, a putea hotări asupra 
sfirşitului lui. Grosolan: sint stăpîn pe acest sclav, pentru că-l pot 
lăsa să trăiască sâu îl pot ucide. Dar aşa e cu natura? 

Noi înşine nu sîntem decit o parte din această natură şi 
funcțiunea noastră este... să trăim. Îmi îngăduie ştiinţa să dispun 
asupra vieţii mele însăşi — sau ea nu e decit un mijloc care lucrează 
tocmai în sensul vieţii, adică pentru o înlesnire şi o potenţare a ei? 
Nu e vorba aci de a crea alegorii de un succes îndoielnic; dar lucrurile 
nu pot să fie altfel, atunci cind ne hotărim în sfirşit la a renunţa la 
situaţiunea noastră pe care ne-am dori-o aşa de privilegiată: „omul 
— scop al creaţiunii“. 

Dar iată cazul geometriei nonsuclidiene: de îndată ce intran- 
zienţa ei este dovedită, imposibilitatea de a o utiliza în practică, de 
a o continua printr-o tehnică oarecare nu e decit o consecinţă 
imediată. Născută din cu totul alte presupoziţiuni decit cele ale 
realităţii sensibile, ea nu se poate întoarce asupra acestei realităţi 
spre a fructifica. Şi geometria aceasta este totuşi o ştiinţă. 

Să căutăm a înţelege. Activitatea omenească stă în foarte multe 
cazuri sub o lege curioasă, a cărei verificare e la îndemina oricui. 
Acţiuni care nu au fost în începuturile lor decit un mijloc se desprind 
de scopul de care iniţial erau legate, capătă o independenţă şi devin 
ele însele scopuri. Genetic se pot explica astfel multe din conceptele 
care tind să capete o valoare absolută: frumos, bine, drept ş.a. Rostul 
disciplinelor respective şi îndreptăţirea lor de a fi stau deasupra 
oricărei contestări. S-ar putea spune, poate prin analogie, că acesta 
este şi procesul prin care a trecut ştiinţa; ea ar fi astăzi o activitate 
care îşi are oarecum scopul în sine sau, în orice caz, stă în serviciul 
conceptului absolut al adevărului. Să admitem deci că există acest 
adevăr în sine; să aămitem încă, mai departe, că ştiinţa ne pune sau 
ne-ar putea pune în stăpînirea acestui adevăr. Cum stă cu geometria 
noneuclidiană? Presupunînd chiar că adevărul nu ar fi pentru noi de 

nici O utilitate practică, noua geometrie ar trebui să însemneze un 
pas inainte în procesul acesta graduat de prindere a adevărului. Or, 
acesta, am văzut deja, nu e cazul. 

Este adevărat că ştiinţa a devenit astăzi pentru cercetătorii ei o 
preocupaţiune lipsită de orice scop lăturalnic; dar stă în însăşi natura 
ei ca legătura cu realitatea să nu fie pierdută. Desprinderea aparentă 
de realitate care se produce în unele cazuri extreme — şi matematica 
e un asemenea caz — este un mijloc, o metodă de lucru; ea nu poate 
deveni însăşi forma specifică şi preocuparea însăşi a ştiinţei. Altfel, 
rezultatele sînt numai nişte foarte interesanţe exerciţii de logică — 
în cazul cel mai bun —, împotriva cărora ca atare nu este nimic de 
obiectat, dar. care din punctul de vedere al ştiinţei înseşi nu au nici 
un sens. S-a afirmat de geometria noneuclidiană că ar fi revoluţionat 
ştiinţa. Este o exagerare; ştiinţa nu se revoluţionează; cel puţin ea 
nu a fost încă revoluţionată pină acum. Înţelesul ştiinţei este, după 
toate probabilitățile, cel indicat mai sus; geometria noneuclidiană 
nu intră în acest cadiu, pentru că ea este excrescenţa luxoasă a unei 
activităţi care momentan îşi pierde sensul. 


August 1919 


FUNCŢIUNEA EPISTEMOLOGICĂ A IUBIRII 


Vreau să încerc a preciza — deocamdată numai în schiţă, şi în 
cadrul unor preocupări mai mult metodologice — sensul general al 
problemei raporturilor dintre cunoştinţă şi iubire. Tema se pretează 
fără îndoială la interpretări foarte diferite, care, între altele, ar avea 
şi inconvenientul de a prejudeca asupra fondului însuşi. Anumite 
precizări sînt deci din capul locului necesare. Şi anume, trebuie 
subliniat că: 

(1) forma istorică a expunerii ce urmează nu este numai 
întimplătoare; că, dimpotrivă, ea este consecinţa necesară a unui 
chip precis de a concepe filosofia, care chip precis urmează a fi 
lămurit şi înfăţişat cu un alt prilej; 

(2) complicarea unei probleme de teoria cunoştinţei cu 
preocupări de ordin religios-metafizic nu se face aci din ignorarea 
formelor pe care le ia astăzi speculaţia filosofică europeană, ci 
tocmai din necesitatea recunoscută de a ne ridica deasupra acestor 
forme; 

(3) în sfirşit, introducerea elementului evident emoţional al 
iubirii în discutarea problemei cunoaşterii nu poate fi interpretată, 
principial, şi nici nu trebuie interpretată, ca o intenţie de 
literaturizare propriu-zisă a filosofiei. 

Mai ales în actuala fază a culturii umane în genere, sublinierile 
acestea îşi au roștul lor, ele exprimînd un punct de vedere care, fâră 
îndoială, nu e nou, dar care e părăsit; şi anume, părăsit înainte ca el 
să-şi fi îndeplinit în întregime funcțiunea pe care trebuia s-o 
împlinească. Astăzi, filosofia, străduindu-se, pe drept sau pe 
nedrept, a deveni ştiinţifică, încearcă — în noua ei hipostază — un 

binevoitor dispreţ şi o uşoară compătimire pentru cei care — 
desperind de a găsi în fundul unei eprubete dezlegarea tainelor lumii 
— îşi caută pe drumuri mai puţin precise, dar poate nu mai puţin 
fecunde, liniştea lor sufletească. În ce mă priveşte, voi şti să găsesc 
cîndva prilejul de a analiza după cuviinţă presupoziţiile acestei 
filosofii care vrea să devină ştiinţifică. Deocamdată, domnilor, criza 
sufletească pe care o trăieşte astăzi întreaga omenire este aşa de 
acută — iar pe de altă parte, imposibilitatea filosofiei de a trece peste 
hotare atinse de fapt încă de acum două mii de ani, aşa de evidentă 
— încît acuzaţia de filosofie „literaturizantă“ aruncată metodelor 
ne-ştiinţifice poate fi primită cu o desăvirşită linişte sufletească. 

Filosofia nu este un meşteşup, ci o chemare, Ea are, fără 
îndoială, o anumită tehnică, un aparat de lucru mai mult sau mai 
puţin determinat, care se poate învăţa şi care trebuie învăţat. Dar 
partea de creaţiune personală — aceasta stă în afară de orice metode. 
Ea atirnă de bogăţia sufletească a fiecăruia din noi; de inspiraţia care 
se coboară de sus asupra noastră; de durerea chinuitoare cu care 
anumite probleme se pun şi- şi cer dezlegarea; de puterea cu care în 
fiecare din noi se afirmă necesitatea de a ieşi din contingenţele vieţii 
şi de a ne ridica, dacă nu pînă la mintuirea noastră, cel puţin pînă la 
liniştea noastră. 

Dacă filosofia nu este, în adevăr, decit adaptarea existenţei în 
genere la necesităţile metafizice ale personalităţii umane, atunci e bine 
să se amintească faptul îndeobşte incontestabil, dar iarăşi îndeobşte 
neglijat, că, anume, conştiinţa metafizică nu ajunge la desfăşurarea 
completă a forţelor ei creatoare decit în cadrul preocupărilor 
religioase şi că, ceva mai mult, orice soluţiune anterioară acestor 
preocupări nu devine cu adevărat fecundă decit în funcţiune de ele. 
Aşa fiind, e greu să ne lăsăm impresionați de indicaţiunile 
stăruitoare ale unei culturi relativ nouă care, uitind admirabila 
tradiţie ce stăpini de fapt cercetarea filosofică, încearcă să ne impună 
distilatele îndoielnice ale unui veac îmbibat încă de un pozitivism 
steril. 

În ce priveşte însăşi problema pusă astăzi în discuţiune, 

bănuiala de literatură essay-istă poate fi uşor înlăturată. Între cei 
preocupaţi de această chestiune, Goethe sau Leonardo sau chiar 
Giordano Bruno ar putea fi mai la urma urmelor consideraţi ca 
literatori. Dar sînt încă alţii. Pascal, de pildă, credea şi el că iubire şi 
rațiune sînt acelaşi lucru; măsuratul şi cumpănitul Spinoza înţelese 
a-şi încheia sistemul cu acel amor intellectualis dei, care era pentru 
el cea mai cuprinzătoare cunoaştere a existenței; iar Platon însuşi 
reazămă ceva mai mult decit întreaga lui cosmogonie pe subtila şi 
fecunda doctrină a erosului. Dacă adevărata şi necontestabila 
tradiţie filosofică nu este aci — atunci de bună seamă că ea nu este 
nicăieri. 


Cunoaştem în istoria gindirii omeneşti două poziţiuni oarecum 
potrivnice în legătură cu raportul de la iubire'la cunoştinţă. 

Prima se ţine mai ales de punctul de vedere psihologic şi 
priveşte de fapt nu atit cazul special al iubirii, ci subliniază efectul 
pe care îl are pasiunea în genere asupra facultăţii noastre de a 
cunoşte. Ea este caracteristică mentalităţii şi concepţiunii moderne 
şi are în Molière — care într-una din comediile sale pretinde că 
iubirea ar avea darul să îndrepte toate defectele, chiar şi pe cele fizice 
— expresiunea ei tipică. Şi afirmă anume că iubirea — ca oricare altă 
pasiune — împiedică libera exercitare a funcţiunii de cunoaştere. 

Caracterul modern a! acestei concepţiuni ar putea fi în aparenţă 
îndoielnică. Platon însuşi întrebuinţează expresiuni analoage. Mar- 
silio Ficino, rectorul Academiei Platonice din Florenţa, în deliciosul 
său comentariu asupra Banchetului, intitulat Sopra lo amore, crede 
că poate afirma: Però tale è la condizione di Amore Ste egli rapisce le 
cose alla Bellezza, e le brutte alle belle aggiugne! . De fapt însă, 
asemănarea e numai la suprafață. În Marsilio Ficino iubirea şi 
frumuseţea păstrează încă, ca şi la Platon, un dublu sens metafizic, 
pe care cugetarea de mai tirziu îl pierde aproape cu desăvirşire. 
Renaşterea reprezintă tocmai prefacerea aceasta fundamentală, 
schimbarea direcţiei preocupărilor spiritului public. În adevăr: este 
îndeobşte necontestat că metafizica evului mediu s-a străduit să ţină 
cît mai strins legate cele trei elemente fundamentale din a căror 

îmbinare luase de fapt naştere: elenismul, ideea de stat romană şi 
creştinismul. Şi în bună parte a şi izbutit. Dar succesul ei nu poate fi 
decît trecător. Cu timpul, contradicţiile, care existau de fapt între 
aceste trei elemente aşa de eterogene, trebuiau să provoace o 
dezagregare în blocul compact şi masiv în aparenţă al metafizicii 
oficiale. Rostul acesta l-a împlinit Renaşterea. Şi, cum una din 
trăsăturile caracteristice ale acestei mişcări a fost tocmai întoarcerea 
la izvoarele originale ale cugetării prin înlăturarea elaboratelor 
suprapuse, intrarea în contact direct cu realitatea în diferitele ei 
forme, Renaşterea a ajuns să se preocupe şi de om ca atare, de 
personalitatea lui, de viaţa lui interioară. Evident că schimbarea 
axului de interes al cercetărilor nu este numai, întimplătoare; că 
faptul acesta corespunde unei orientări fundamental nouă, care şi ea 
nu e decit rezultanta unei noi .concepţiuni de viaţă. Este marele 
proces, ca să zic aşa, de „laicizare“ a întregii vieţi sau, cum s-a spus 
de altcineva, de „secularizare a bunurilor bisericeşti“. Şi aşa fu 
posibilă cercetarea sufletului în prima ei formă, antropologia. Este 
adevărat că interes pentru problemele psihologice a existat şi 
anterior. Dar cu marea deosebire. că nu urmărea decit probleme 
generale de metafizică, înglobarea individului în univers, cercetarea 
individului în funcţiune de puterea creatoare. Practica fost orientată 
şi antropologia aceasta profană. Numai că ea se sprijinea pe ceva 
fundamental nou: pe noua atitudine în faţa vieţii, care trebuia să lase 
un joc din ce în ce mai liber tendinţelor antropocentrice. 

Şi antropocentrică este de fapt — cel puţin din punct de vedere 
al metodei — cercetarea psihologică în genere. Iată de ce, prin 
urmare, nu se poate admite că prima poziţiune în problema rapor- 
turilor dintre iubire şi conştiinţă — aceea pe care am numit-o 
psihologică — ar face parte din moştenirea speculaţiei antice. 


În hotărită opoziţie la această atitudine stă concepţiunea, mai 
mult metafizică, după care iubire şi cunoştinţă sînt nu numai forme 
care se întilnesc împreună, dar care — ceva mai mult — iau naştere 
una din alta sau, în orice caz, se ajută una pe alta. Este concepţiunea 

care şi-a găsit întotdeauna expresia în marile sisfeme metafizice cu 
preocupări etice şi pe care o vom urmări în special în India, în 
Cugetarea greacă şi în lumea creştină. 

Cînd înțeleptul Siddhartha-Gauthama — după patru nopţi de 
vise groaznice, petrecute sub Arborele Cunoştinţei, părăsi țărmurile 
nisipoase ale ţării Maghada — spre a merge să predice în Benares 
—, el se ştia ajuns în sfirşit în stăpînirea adevărurilor care dădeau 
mîntuirea; a drumurilor care duc la adevărata cunoştinţă, la 
iluminare, în Nirvana: „lată, o schimnici, sfintul adevăr asupra 
rădăcinilor durerii: setea de existenţă din renaştere în renaştere cu 
plăcerea şi dorinţa, setea de voluptate, setea de devenire, setea de 
putere... Şi, iată, o schimnici, acesta este sfintul adevăr despre 
suprimarea durerii: suprimarea setei prin distrugerea dorinţei...“ 

Mă raportez la cîteva date generale şi îndeobşte cunoscute. În 
concepţia budistă, originea răului stă în procesul individualizării. 
Istoriceşte este doar preluarea unor anumite elemente cosmogonice 
din sistemele de cugetare anterioară: Samkhia şi Yoga. Fiecare formă 
individuală aparţine „totului“ şi nu e decît o manifestare a lui; dar, 
pentru că s-a desprins — printr-un act de voinţă — din acest „tot“, 
creînd „realitatea“ sensibilă (care în filosofia indiană este în adevăr 
„realitate“, fără nici o interpretare epistemologică lăturalnică), 
fiecare din aceste forme individuale se simte mereu atrasă către „tot“ 
ca înspre complementul ei necesar, căruia inconştient şi organic îi 
duce lipsa. De aci, durerea. Iar suprimarea durerii nu ar sta decît 
tocmai în ieşirea din această realitate. Nu însă prin moarte; căci 
moartea nu e de fapt negarea vieţii şi mai departe a realităţii, ci 
numai un moment, şi încă unul necesar, în desfăşurarea realităţii, un 
stadiu între două existenţe ale aceluiaşi suflet care se reîncarnează 
la infinit. Este de cea mai mare însemnătate să se acorde acestei 
doctrine a migraţiunii sufletelor toată atenţiunea. Acuzaţia aşa de 
repetată şi aşa de neinţelegătoare care s-a adus lui Schopenhauer, că 
anume el, pesimistul, ar fi fugit la Frankfurt cînd a venit holera la 
Berlin, poate să fie cel mult amuzantă, şi numai într-un ziar umoris- 
tic. Dreaptă nu e; pentru că moartea, aşa scria Schopenhauer, nu este 

un mijloc de a ne sustrape durerii universale, a cărei rădăcină stă 
tocmai în neintrerupta putere creatoare a vieţii. Suprimarea răului 
în univers nu ar putea veni decit pe calea negării voinţei înseşi de a 
trăi, şi aceasta nu ne-o dă moartea. Analogia cu budismul este 
desăvirşită din acest punct de vedere. Numai că ceea ce într-un caz 
este voinţa de a trăi, în celălalt este realitatea. 

Realitatea este rezultatul unui act de voinţă; ea stă, pentru 
budism, în directă legătură cu dorinţa şi acţiunea. Real poate să fie 
universul nu în sine, ci numai pentru cineva, numai ca Obiect de 
dorinţă, numai pentru cel care vrea ceva şi face. Cunoştinţa pură, 
contemplativă, nu ne dă această realitate; ea este, dimpotrivă, tocmai 
puterea care ne ridică deasupra realităţii, într-o lume în care real şi 
nereal sînt cuvinte lipsite de sens; ea ne ajută ca, surprinzînd rapor- 
turile dintre realitate şi dorinţă, să ne desprindem de aceasta din 
urmă, să depăşim treptat accentele realităţii pînă la disoluția com- 
pletă a individului însuşi, la trecerea în Nirvana. Trecerea aceasta 
din realitate nu în nerealitate ci în extrarealitate îşi are tehnica şi 
practicile ei speciale, care, deocamdată, nu ne interesează. 

Iubirea însă este tocmai trăirea emoţională a procesului de 
trecere de la realitate în extrarealitate, de la neştiinţă la ştiinţă. 

Concepţiunea aceasta, de o înfricoşătoare adincime atunci cînd 
e convenabil interpretată, urma să fie mai tirziu utilizată cu o pătrun- 
dere aproape congenială de Schopenhauer în vestita sa metafizică a 
iubirii şi — trecută prin Platon — în explicarea operei de artă. 

În cadrul filosofiei budiste, ea lasă să se desprindă cîteva trăsă- 
turi caracteristice. În primul rînd: faţă de cunoaştere, iubirea nu este 
un fenomen de sine stătător; în sensul că ea nu pregăteşte, nu 
înlesneşte cunoaşterea desăvirşită, ultima treaptă în evoluţia sufle- 
tească a unui înţelept. Dar, pe de altă parte, ea nu este nici, cum s-a 
afirmat, o urmare a cunoaşterii. Este adevărat că iubirea budistă nu 
a jucat niciodată un rol mai originar decît cunoaşterea însăşi; dar, de 
îndată ce ea nu e decit trăirea procesului de desrealizare, decît 
cunoaşterea în drum spre ştiinţa definitivă, decit individualitatea în 
drum spre Nirvana, ea trebuie neapărat concepută ca tot aşa de 

originară ca şi cunoaşterea însăşi, ca reflexul emoţional al acesteia. 
Sakya-Muni avea grijă să repete adesea că iubirea este mintuirea 
inimii. De îndată ce însă numai în cunoaştere stă mintuirea, ar fi să 
conchidem că iubire şi cunoaştere sînt unul şi acelaşi lucru; cel puţin 
sub raportul primordialităţii. 

Din cele de mai sus, rezultă acum un al doilea caracter al iubirii. 
Dacă ea nu este un mijloc al cunoaşterii şi — mai departe — al 
miîntuirii, ci doar mintuirea însăşi în curs de a-şi ajunge limitele 
absolute, ea are o valoare pozitivă, de sine stătătoare, care creşte pe 
măsură ce procesul de reintegrare în tot — sau în'neant — înain- 
tează. Şi, cum procesul aceșta încetează în momentul în care exis- 
tenţa noastră individuală este nimicită, ca şi cunoştinţa de altfel, 
iubirea, la maximul ei de dezvoltare, urmează a se destrăma deci în 
Nirvana. 

Dar atunci: sau presupunem că există totuşi un substrat care 
după această nimicire se bucură de fericirea vecinică — ceea ce după 
învăţătura lui Sakya-Muni pare foarte puţin probabil — sau fericirea 
eternă nu e decit un concept negativ, căruia nu i-ar corespunde decit 
lipsa desăvirşită de durere, realizată prin nimicirea definitivă a Eului 
pe care moartea îl pornea pe drumul nesfirşit al reîncarnării. 

„.. Înţelepciunea budistă se încheie cu un formidabil salt în 
neant. 


Şi acum în Grecia. Este o lume esențialmente deosebită, şi 
totuşi păstrează cu speculațiunea indiană anumite puncte de con- 
tact, indiferent dacă ne raportăm la concepțiunea heracliteic-stoică 
sau la cea platonic-aristotelică. M-aş opri deocamdată mai mult la 
aceasta din urmă: dualismul cu polii săi, existenţă şi gîndire, este de 
fapt nuniai expresia unui fapt brut, neanalizat. Cunoaşterea este un 
proces în care gindirea intră oarecum în stăpînirea a ceva care e în 
afara ei. Dar faptul că realitatea sensibilă se poate oglindi în 
conştiinţă nu ar fi decit o dovadă că există o înrudire între această 
realitate şi gindirea însăşi; numai în măsura în care Cosmosul este 
raţional — de aceeaşi natură cu Dumnezeu — el poate fi cunoscut 

de rațiune. Şi, ca o consecinţă imediată: ceea ce raţiunea noastră 

- cunoaşte este ceea ce în schimbarea continuă rămîne vecinic in- 
variabil şi este conform legilor gîndirii noastre; iar dacă raţiunea 
ajunge să aibă concepte, idei cu care lucrează şi între care stabileşte 
raporturi, concepte care prin natura lor sînt neschimbătoare, atunci, 
în virtutea corespondenţei necesare dintre gîndire şi existenţă, tre- 
buie să se admită existenţa unor forme substanţiale corespunzătoare 
conceptelor. Şi astfel se ajunge pe această cale dea se dubla oarecum 
existenţa, adăugînd aparenţei imediate şi schimbătoare o lume im- 
uabilă, vecinică, de esențe pure.. 

Nu trebuie să vedem în aceste încheieri concluziunile unei 
speculaţiuni abstracte care a pierdut contactul cu realitatea; ci poate 
tocmai dimpotrivă, teoretizarea unei concepţiuni fundamentale 
întregului suflet elin. În toate sistemele de gîndire, aproape fără 
excepţie, de la ionieni la alexandrini, realitatea sensibilă este con- 
siderată ca o lume a ficţiunii. Tot ceea ce prin simţurile noastre 
percepem ca înconjurîndu-ne nu este decît părere şi umbră. Exis- 
tenţa adevărată, în opoziţie cu caracterul provizoriu şi des schim- 
bător al acestei lumi, nu se găseşte decît într-o altă lume, în care 
simţurile nu ne ajută, ci ne împiedică să intrăm, şi unde numai 
cunoştinţa luminată a înţeleptului poate să pătrundă. Nu numai în 
Piaton, dar în întreaga cugetare elină se găsesc urmele unei con- 
cepţiuni după care valorile de cunoaştere, ca şi valorile morale, se 
înşiră pe o scară ce porneşte de la realitatea sensibilă (materie, 
inexistenţă, rău, urit), pînă la fiinţa supremă (existenţa absolută, 
bine, frumos). Iată, prin urmare, în opoziţie cu idealurile Indiei, 
existenţa postulată ca suprem bine, iar valorile pozitive şi negative 
eşalonîndu-se după gradul de realitate pe care îl posedă; cunoştinţa 
valorificîndu-se şi ea după gradul de existenţă a obiectului ei, atin- 
gînd absolutul atunci cînd izbuteşte să prindă însăşi fiinţa supremă. 

Şi tot astfel, iubirea se orientează pozitiv, către existenţă, către 
prinderea existenţei prin cunoştinţă. Ea este concepută ca o forţă 
vecinic creatoare de forme noi, ca o neistovită tendinţă a întregului 
cosmos spre realizare. Gindiţi-vă numai la semnificaţia mitului lui 
Eros şi al Afroditei. 

Filosoficeşte, lucrurile iau evident o formă mai subtilă. Platon, 
care sub foarte multe raporturi e caracteristic pentru întreaga lume 
greacă, pare a deosebi două accepţiuni ale termenului: psihologic, 
mai exact; subiectiv, Eros este tendinţa de a trece de la o cunoaştere 
relativă la una absolută; obiectiv, ontic, ca principium agens; el este 
tendinţa de a trece de la neexistenţă la existenţă, de la materie la idee. 

lată cîteva indicaţiuni:sumare: 

Ca principiu cosmic, acţionînd întreaga realitate sensibilă, Eros 
este o forţă creatoare. Dar creaţiunea aceasta este numai relativă. 
Formele noi nu sînt realităţi, existenţe, decit în măsura în care ele 
„participă“ la prototip, la „idee“, care singură posedă realitatea 
adevărată, şi aceasta în prade diferite. „Ideea“ însă nu poate fi creată 
de eros; ea a fost şi va fi întotdeauna. Ceea ce iubirea dă neincetat la 
iveală nu sint în fapt decît „reproduceri“ ale acestor arhetipuri 
vecinice. Tendinţa organică prin care speța animală se reproduce din 
generaţie în generaţie nu are de scop decit un fel de nemurire 
pămintească a „formei“, a speţei înăuntrul căreia se mişcă individul. 
Viaţa noastră sufletească nu e în bună parte decit reproducere, 
amintire. Eros este aci dorul nesfirşit al sufletului către con- 
templarea lumii preexistente a ideilor. Şi tot aşa iubirea sexuală, care 
leagă pe bărbat de femeie, este tendinţa de a se uni a celor două părţi 
ale „omului“-idee, care, sub raportul sexului, e nedeterminat. 

Descoperim în acest din urmă exemplu caracterul specific al 
conceptului iubirii platoniene: iubirea nu e decit o consecinţă a 
împărţirii torului. Existenţa este una singură şi nedespărţită; în 
Jumea părerii şi a multiplicităţii, iubirea este forma care tinde tocmai 
la refacerea unităţii vecinice; cîmpul ei de activitate este însă fatal- 
mente redus la realitatea sensibilă; în lumea existenţei adevărate, la 
fiinţa supremă — acolo unde unitatea este de fapt şi pentru tot- 
deauna realizată — iubirea nu-şi are locul. Iată de ce dumnezeirea 
greacă nu poate iubi; ea este absolut pâsivă — cum e de altfel în 
întreg panteismul religios-filosofic. Critica pe care mai tirziu Celsus 
— din punctul de vedere neoplatonic — era să o facă creştinismului, 
tinzind a stabili absurditatea unui dumnezeu care iubeşte, este, după 
lămuririle de mai sus, perfect explicabilă. 

Acestea ne înlesnesc înţelegerea celeilalte forme a iubirii, 
despre care am spus că este tendinţa de a trece de la un stadiu 
imperfect în cunoaştere la unul perfect. 

Fericirea adevăratului înţelept stă în cunoştinţa adevărată, care 
e cunoaşterea fiinţei supreme; iar iubirea este forţa în virtutea căreia 
cunoştinţa urcă trepte din ce în ce mai înalte. De această iubire, care 
e însăşi setea de ştiinţă, nu pot să fie capabili cei complet neştiutori; 
dar tot astfel nu pot avea această iubire cei atotştiutori, zeii. Să 
iubească pot numai doritorii de înţelepciune, filosofii, şi numai 
întrucit urcă treptele cunoaşterii. O dată ultima treaptă atinsă, 
iubirea dispare şi ea, ca lipsită de scop. Este prin urmare şi aci, ca în 
primul caz, un proces de integrare în tot; dacă țelul suprem al 
cunoaşterii este atins, cel care cunoaşte se confundă cu însăşi fiinţa 
supremă, supremul bine şi supremul frumos. 

Raportul dintre iubire şi cunoştinţă ar fi deci: iubirea 
întovărăşeşte cunoaşterea în procesul ei; ea este ceva mai mult, un 
fel de quid movens, în virtutea căruia:cunoaşterea are loc. Aşa că ea 
nu numai că este preexistentă, dar chiar cauzează, într-un anumit fel, 
cunoştinţa. De aci şi caracterul ontic, metafizic şi nu epistemologic 
propriu-zis al raportului dintre iubire şi cunoştinţă la Platon, cu tot 
misticismul în care se îneacă doctrina ideilor. Iubirea provoacă, 
declanşează oarecum procesul cunoaşterii şi asistă, excitind şi 
îndemnind în toată desiăşurarea lui; dar din afară. Rezuitatul acestui 
proces însuşi, cunoştinţa, nu e deloc influenţat de iubire în elemen- 
tele lui. E ca şi cum, aşezat la lucru, ai avea pe cineva lîngă tine, care 
te-ar îndemna în continuu să lucrezi, dar care nu ţi-ar da nici cea mai 
uşoară indicație asupra lucrului însuşi. 

Este acesta caracterul fundamental, dar în acelaşi timp şi unul 
din viţiile fundamentale ale oricărui panteism. De la Buddha, prin 
Grecia, peste Kabbala şi alte forme asiatice ale esoterismului iudaic, 
peste Spinoza pînă la anumite nuanţe ale filosofiei contimporane, 
pretutindeni unde ideea transcendenţei nu-şi găseşte locul şi unde 
convingerea mindră, dar tragică totdeodată — că la urma urmelor 
miîntuirea nu stă decit în noi înşine —, este stăpînitoare, omul este 

lăsat propriilor lui mijloace de a se lămuri singur şi a se smulge el 
însuşi bietei lui existenţe chinuite. Ideea iubirii ca tendinţă, ca forţă 
de jos în sus, nu poate duce decit la încheierea dezolantă a unei 
divinităţi indiferente şi, mai departe, la nihilism — după ce afirmase 
pînă la exasperare individualitatea. 

Pînă aci, situaţia se poate rezuma astfel: concepţiunea păginis- 
mului antic păstrează două trăsături caracteristice. care sînt deter- 
minate indirect şi pentru problema iubirii: intelectualism şi 
panteism. 

A fost netăgăduitul merit al Indiei şi al Greciei de a fi stabilit că 
pesimismul trebuie fundat ca sistem filosofic şi nu adoptat ca ati- 
tudine generală în faţa existenţei, şi că această fundare şi soluţionare 
trebuie să urmeze în chip necesar drumurile raţiunii. Durerea o simt 
toţi; şi fiecare om e înclinat în anumite momente a se plinge, socotin- 
du-se ca purtătorul unui păcat originar din puterea căruia nu poate 
scăpa. Dar o considerare filosofică a problemei cere mai mult decit 
atit. Ea cere dovada raţională că durerea există cu necesitate în însăşi 
natura lucrurilor, că ea e plămada întregii închegări a universului şi 
această dovadă a fost foarte rar făcută. Însuşi creştinismul, această 
monumentală doctrină a durerii e — în începuturile lui — lipsit de 
o fundare teoretică a mizeriei în care ne zbatem în această viaţă; el 
pleacă mai degrabă de la un postulat — pe care ar voi să-l considere 
ca fapt, dar care nu e în realitate decît prelucrarea necontrolată a 
păcatului originar din Vechiul Testament, şi acesta numai afitmat, nu 
însă şi raţional stabilit —, că anume trăim într-o vale a plingerii. De 
unde se ia însă această convingere, care este pretenţia de adevăr 
absolut general, este încă nelămurit. Filosofia indiană pune 
problema pesimismului în tot complexul ei şi îi urmăreşte toate 
complicațiile. Fără îndoială că perfecțiunea aceasta metodică nu 
acoperă lipsurile soluţiunii înseşi. Caracterul intelectualist al 
întregii discuţiuni ar trebui de pildă accentuat, iar cimpul lui de 
activitate lărgit. Şi atunci probabil că o fundare valabilă a pesimis- 

mului ar trebui căutată în altă direcţiune decit cea cosmogonică a lui 
Buddha. Dar acestea sînt chestiuni de atitudine personală. Impor- 
tant este că India dă cu acest prilej un strălucit exemplu de punere 
justă a problemei şi faptul acesta poate fi subliniat ca un cîştig pozitiv 
pentru cugetarea filosofică în genere. 

Nu tot aşa în ceea ce priveşte panteismul. Căci este evident că 
dacă răul stă în însăşi natura noastră şi dacă, pe de altă parte, 
divinitatea nu poate fi concepută decit ca pasivă, omul este lăsat la 
puterile lui şi fatalmente nu se poate ridica deasupra lui însuşi, 
tocmai pentru că ar fi în neconformitate cu viţiul lui originar. O 
acţiune care porneşte numai de la individ va dispune în chip forţat 
numai de forţele individuale; şi este deci, dacă nu altfel, cel puţin 
contradictoriu de a te întrece, pe această cale, pe tine însuţi. Rezul- 
tatele practice ale unei asemenea atitudini nu pot fi, în ultimă 
analiză, decit dezorientare şi dezolare. 

Şi aceasta a fost de fapt — domnilor — situaţia pe care a 
preluat-o marea mişcare de prefacere a creştinismului. 

Este adevărat că nu se poate vorbi de o filosofie creştină în 
înţelesul propriu. O niişcare cu interes în primul rind moral, care se 
impunea tocmai ca o reacțiune împotriva subtilităţilor teoretice, 
care fatalmente trebuiesc să sfirşească în arguţii, uitîndu-şi scopul în 
vederea căruia au fost începute, avea, din capul locului, nevoie mai 
mult de afirmaţiuni categorice, de certitudini sentimentale decît de 
fundări şi concluziuni logice. O teoretizare s-a făcut simțită numai 
mai tîrziu, cînd, luînd contact cu lumea greco-iudaică alexandrină, 
creştinismul trebuia să rezolve şi el anumite probleme de speculație, 
curente în aceste cercuri intelectuale. Dar şi atunci o teoretizare 
unică sau cel puţin unitară nu a putut lua naştere; pentru că prea 
diferite erau substraturile pe care noua doctrină se grefase şi prea 
eterogene interesele pe care creştinismul ajunsese să le reprezinte. 
Pe de altă parte, tradiţia filosofică greacă — aşa de puternică sute de 
ani de la apariţia lui Hristos încă — nu se putea obicinui cu un sistem 
de afirmaţiuni dogmatice, în care jocul liber al conştiinţei şi al 

inteligenţelor nu putea fi decit foarte redus. E interesant, din acest 
punct de vedere, de amintit că în Conciliul de la Niceea majoritatea 
episcopilor — aproape toţi crescuţi în admirabila tradiţie a lui 
Origene — se pronunţaseră pentru un simbol al credinţei schiţat 
numai în liniile lui generale, lăsînd aşadar la îndemiîna credincioşilor 
un joc cît mai liber în cadrul însuşi al ortodoxiei. În asemenea 
condițiuni spirituale, evident că lipsa unui sistem unitar de filosofie 
creştină nu poate surprinde. Nu este, cu toate acestea, mai puţin 
adevărat că, sub influenţele deosebite ale iudaismului, filosofiei 
greceşti şi ale ideii de stat romane s-au desemnat, dacă nu sisteme 
pentru totdeauna oficiale, cel puţin tendinţe generale care au grupat, 
cu o consecvență de multe ori surprinzătoare, anumite puncte de 
vedere. Că aceste puncte de vedere nu erau, fundamental şi pină în 
amănunte, originale e lesne de înţeles. Ele au ajutat însă în chip 
surprinzător precizarea cîtorva trăsături caracteristice ale creştinis- 
mului. 

Dacă încercăm aci, prin urmare, să urmărim problema rapor- 
turilor dintre iubire şi cunoştinţă în cadrul filosofiei creştine, nu o 
facem plecînd de la presupunerea unei asemenea filosofii, ci mai 
mult de la convingerea că interpretind convenabil anumite precepte 
şi tendinţe ale creştinismului — precizate şi teoretizate în oarecare 
măsură în cursul vremii — se pot căpăta sugestiuni interesante în 
legătură cu probiema care ne preocupă. 

Creştinismul a apărut ca o doctrină a iubirii. Dar, faţă de 
idealurile lumii antice, el reprezintă un fel de răsturnare a valorilor. 
Căci nu mai este iubirea greco-indiană, mişcare de jos în sus, de la 
individul activ către un Dumnezeu indiferent; sau iubirea care se 
destramă în contemplarea fericită a fiinţei supreme. Scopurile 
cunoaşterii sînt şi aci netăgăduit în Dumnezeu; dar începutul şi 
desfăşurarea procesului cunoaşterii stă la Dumnezeu. Este anume 
voia unui Dumnezeu plin de iubire, ca noi să ne mîntuim 
cunoscîndu-l, şi nu o acţiune spontană a noastră, întreprinsă de noi, 
din motive stabilite de noi. Tocmai de aceea în creştinism mintuirea 

se sprijină nu pe o acţiune proprie, autonomă, ci pe un răspuns la 
acţiunea dumnezeiască. Numai în măsura în care noi răspundem 
iubirii ce o coboară de sus, putem nădăjdui să cunoaştem fericirea. 
Este adevărat că, sub influenţa speculaţiei platonice, scolastica 
a desfăşurat imaginea unui duninezeu în repaus, punind per- 
fecţiunea în existenţa însăşi şi făcînd din iubire nu o forţă elementară 
a sufletului, ci O activitate separată a facultăţii de a voi — căreia, la - 
rîndul ei, după filosofia intelectualistă a lui Thomas Aquinas, 
trebuie să-i preceadă un act al raţiunii. Dar dacă esenţa creştinis- 
mului s-ar putea în adevăr pierde în aceste formule scolastice, el nu 
ar aduce, logic desfăşurat, nimic nou faţă de filosofia greacă. De fapt, 
împotriva afirmaţiunii tomiste că Dumnezeu a făcut lumea pentru 
prea mărirea lui proprie sau că iubirea este o tendinţă numai de la 
creatură la creator, se pot aduna în filosofia creştină o mulţime de 
alte păreri. Stă în esenţa creştinismului — după cum am afirmat — 
că numai prin acest reciproc proces de iubire de la Dumnezeu la om 
se fundează posibilitatea mintuirii. Puterea creatoarea a lui Dum- 
nezeu a fost pusă în mişcare de iubire, iar necontenita mişcare a 
spiritului către Dumnezeu nu e decit reacţiunea firească a creaturii 
către izvorul de iubire din care şi prin care el s-a născut. Prima 
consecinţă a acestei concepţiuni este — în opoziţie cu lumea greco- 
indiană — primordialitatea iubirii în procesul cunoaşterii. 
Împotriva punctului de vedere tomist, Nicolaus von Kues, Vincenz 
von Angsbach, autorul anonim al tratatului De intelligentiis şi atiţia 
alţii afirmă că actul iubirii precede şi pregăteşte în fiecare din noi: 
cunoaşterea; şi, ceva mai mult, numai ea o face posibilă. În această 
privinţă, filosofia lui Augustin este cea mai caracteristică. Trece, 
domnilor, drept un adevăr pe deplin stabilit că doctrina augustinică 
hotărăşte primatul voinţei în viaţa noastră sufletească. Credem că 
aci trebuie să intervină o revizuire. Este adevărat că. o desăvirşită 
claritate asupra acestei chestiuni lipseşte în Augustin; că, pe 
alocurea, termeni impropriu întrebuinţaţi şi nu fericit aleşi, ca, de 
pildă: volo, ergo sum, înlocuiesc bănuiala de voluntarism. Dacă 
această bănuială ar fi în adevăr fundată, creştinismul ar fi lipsit de 

singura fundare filosofică care i-a înţeles esenţa. Problema trebuie 
deci neapărat reluată. Deocamdată însă sîntem siliţi să ne mulţumim 
numai cu o indicație indirectă. Dacă Augustin ar postula în adevăr 
primatul voinţei, ar urma ca — aşa cum au făcut-o scotiştii sau 
Descartes — el să fi înţeles ideea de bine şi de rău ca hotărite de 
voinţa divină, sau ar fi trebuit ca în cearta dintre realişti şi nomi- 
nalişti să fi fost de partea acestora din urmă — cum s-a întîmplat de 
pildă cu postscotistul Wilhelm de Occam. Căci acestea sînt con- 
secinţe logice ale punctului de vedere voluntarist. După cum se ştie 
însă, nu acesta e cazul lui Augustin. Divinitatea creează, după el, din 
iubire şi după modelul precis şi preexistent al ideilor, iar în ceea ce 
priveşte pe om, raportul dintre reprezentare şi voinţă este precizat 
în sensul intelectualist — aşa cum era să o facă mai în urmă şi 
Thomas Aquinas — prin afirmarea primordialităţii reprezentării — 
cu singura deosebire însă că acestei reprezentări Aupustin face să-i 
preceadă iubirea. 

Care este adîncimea şi valoarea acestei concepţiuni este uşor de 
subliniat: se pretinde anume — aşa cum de altfel o face şi psihologia 
contimporană — că orice cunoştinţă poate fi căpătată numai în 
măsura în care conştiinţa noastră ia o atitudine, şi anume — 
psihologiceşte şi nu sub raportul valorificării sentimentale — o 
atitudine simpatică faţă de obiectul respectiv, şi că cu atit mai 
completă va fi cunoştinţa, cu cît interesul, iubirea noastră pentru 
obiectul corespunzător va fi mai puternică. 

Aceasta este soluţiunea epistemologică a problemei noastre. A 
fost meritul lui Augustin de a fi intuit cu o putere de viziune genială 
adevărata esenţă a creştinismului. Dar, pe de altă parte, a stat în 
tragicul personalităţii acestui ginditor de a nu putea să utilizeze, cu 
aceeaşi înălţime de vederi, consecinţele acestor adevăruri. Toată 
viaţa acestui om extraordinar a fost literalmente otrăvită de conflic- 
tul permanent dintre înaltele lui necesităţi religioase şi tendinţa de 
a acţiona în vederile lui asupra mulțimilor care de fapt nu-l puteau 
înţelege. Astăzi încă este, domnilor, curentă afirmaţia că religiunile 
sînt fenomene oarecum colective, că faptul religios, într-o: epocă 

religioasă, este trăit în masă. Nimic mai nefundat decit această 
afirmaţie. Faptul religios, ca şi faptul estetic, este de natură in- 
dividuală. Şi, după cum se cere o anumită pregătire şi o anumită 
rafinare sufletească pentru a fi sensibil la frumos, tot astfel se cere o 
anumită calitate, tonalitate psihică pentru a trăi legătura cu Dum- 
niezeu. Fiinţa supremă nu se demonstrează; ea se trăieşte, într-un act 
originar intraductibil. Pentru acest fenomen te poţi cel mult pregăti; 
a-l învăţa şi a-l înţelege conceptual este o imposibilitate. Este 
adevărat că sint anumite perioade în istorie cind necesitatea 
religioasă este mai simțită şi mai potenţială ca oricînd —, după cum 
de altfe! istoria ne indică şi asemenea perioade de necesităţi estetice. 
Este probabil că în asemenea vremuri muiţimile înseși trăiesc în 
cadrele mai mult sau mai puţin precise ale unei concepţiuni deduse 
de alţii, nu de mulţime, dintr-un anumit sistem religios. Dar că 
mulţimea trăieşte în adevăr faptul religios pur, legătura supremă şi 
fericitoare cu Dumnezeu, aşa cum au trăit-o între alţii un Augustin, 
un Angelo da Foligno, Suarez, “Theresa, Ruysbroeck, Meister Eck- 
hardt şi atiţia alţii, îmi, iau voia să mă îndoiesc. Un prieten mai în 
vîrstă, excelent tomist, călugăr şi strălucit profesor de filosofie la o 
universitate catolică din Apus, imi mărturisea odată convingerea lui 
în această privinţă: că anume religiunea nu este pentru mulţime. Şi, 
în adevăr, mulțimile nu pot trăi decît formele exterioare ale unei 
religiuni; în cazuri speciale se poate, aşa cum cu o mină savantă de 
regizor consumat o provoacă Biserica Apuseană, să treacă peste 
mulţimi un val de frenezie. Dar, iarăşi, mă îndoiesc că acest val de 
frenezie ar fi în esenţa lui religios. Căci, pe cînd în iubirea creştină 
către Dumnezeu persoana ta proprie se precizează, ridicindu-se din 
ce în ce mai pură din legăturile sale vremelnice, practicile Bisericii 
Catolice nu duc tocmai decit la o depersonalizare a individului, fapt 
comun în toate fenomenele de psihologie colectivă. Cine a făcut un 
Paşte în Austria sau în sudul Bavariei, mă va înţelege mai bine. 
Asemenea lucruri pare a fi ignorat de la o vreme Augustin; şi îl 
vedem astfel — după ce semnalase primejdia convertirilor în masă 
— predicind. convertirea prin violenţă şi, după ce afirmase că nu pe 

Petru, ci pe credinţa lui Petru înţelegea Hristos să ridice Biserica, 

"decretind că Biserica Romei şi puterea ei lumească sînt instituţiuni 
exprese ale lui Dumnezeu. Şi, spre deosebire de Paul, care înţelegea 
să tragă numai cadrele generale ale noii religiuni, lăsind pe fiecare 
să-şi caute singur drumul mintuirii, Augustin devine promotorul 
mişcării autoritare, care trebuia să dea mai tirziu prescripţiunile fixe 
ale Bisericii Catolice. Şi augustinismul stăpîneşte, precum se ştie, 
pînă adînc în zilele noastre, factura internă a organizaţiei bisericeşti 
în Apus. Nici activitatea în aparenţă revoluţionar-reformatoare a lui 
Bernard de Clairvaux, San Francesco d' Assisi sau a misticii în genere 
nu poate fi considerată ca depăşind marginile spiritului augustinic. 
Chiar dacă această nouă atitudine înlesneşte potenţarea vieţii reli- 
gioase în indivizi izolaţi şi pune uneori interesul pentru asemenea 
practici religioase pe primul plan, ea nu poate vedea în iubirea 
aproapelui decît tot unul din momentele fundamentale şi pozitive ale 
credinţei. Humilitas, obedientia, caritas sînt cele trei virtuţi fun- 
damentale ale franciscanilor, şi ce însemnează aci caritas o poate 
spune activitatea acestui ordin religios. 

Discuţiunile acestea nu ne-ar interesa pentru moment, dacă ele 
nu ar avea legătură directă cu problema iubirii. Dar atitudinea lui 
Augustin în concepţiunea organizaţiei lumeşti a Bisericii nu este 
decît o consecinţă fatală a lărgirii conceptului de iubire. De unde 
pînă aci, ca şi in Biserica de Răsărit, iubirea regula raporturile de la 
om la fiinţa supremă, iubirea către Dumnezeu se extinde acum la o 
iubire a aproapelui şi mai departe la o iubire mistică a întregii lumi 
— amare mundum in deo. (Acelaşi proces care se desemnează şi în 
mistica de accentuată nuanţă panenteistă a urmaşilor lui S. Frances- 
CO, şi care se sprijină în bună parte pe o transformare a vechiului 
concept — prea antropopatic— de Dumnezeu.) Unde se ajunge insă 
pe această cale? De îndată ce Biserica e comunitatea credincioşilor, 
şi de îndată ce între aceşti credincioşi — pe baza iubirii reciproce — 
este o frăţie, o comunitate absolută, însemnează că toţi trebuie să 
creadă şi să gindească la fel, pentru că altfel s-ar rupe această 
comunitate. A provocat de multe ori nedumerire afirmaţia 

scriitorului catolic Mâhler, că în creştinismul primitiv valabilitatea 
unei convingeri religioase işi avea fundamentele în comunitatea de 
iubire a întregii Biserici. Aceasta trebuie înţeles, aşa cum o înţelegea 
probabil şi Augustin însuşi, în sensul că ereticul trebuie să nu aibă 
dreptate din capul locului, independent de ceea ce susţine el, tocmai 
pentru că el arupt comunitatea de iubire dintre el şi ceilalţi; de unde 
ar urma că infailibilitatea Bisericii în materie de dogmă decurge din 
lărgirea conceptului de iubire. Iată, domnilor, la ce consecinţe sur- 
prinzătoare şi neadmisibile conduce interpretarea iubirii ca iubire a 
aproapelui. Netăgăduit că de îndată ce Augustin urmărea 
răspindirea acestei religiuni pînă la marginile lumii, el trebuia, 
fatalmente, să dea o orientarea lumească înţelesurilor creştinismului 
şi, în acest caz, iubirea aproapelui era un puternic instrument. Însă 
tocmai aci este nodul discuţiei: dacă anume era îngăduit să se 
coboare această înaltă doctrină spirituală la rosturile unui mijloc de 
a face posibilă viaţa mulțimilor pe pămînt. Că Augustin a încercat-o 
stă în afară de orice îndoială. 

Şi iată, domnilor, în opoziţie cu Biserica de Apus, în schiţă, 
scheletul concepţiei răsăritene. Omul poartă durerile păcatului 
originar. Dar pentru viaţa aceasta, toate sforţările lui de a se curăța 
de păcat sînt zadarnice. Ideea graţiei, aşa de puternică şi de ex- 
ploatată în Apus, trebuie înlăturată dacă ea urmăreşte uşurarea 
vieţii de aci. Căci nu' murim pentru că am păcătuit, ci păcătuim 
pentru că sintem muritori, pentru că sintem oameni. Este adevărat 
că şarpele a întins mărul Evei, dar Origene observă că Diavolul a 
întins mărul tocmai pentru că ştia că Eva îl va primi. Deci, înainte 
de a păcătui, era în om posibilitatea de a păcătui. Aşa că tot răul vine 
din însuşi faptul că sintem oameni. Iubirea de aproape nu are nici 
un înţeles, dacă ea trebuie să ne înlesnească viaţa aceasta. Pentru că 
viaţa aceasta nu are nici un preţ — pentru că oamenii, ca oameni, nu 
au nici un preţ. Şi atunci, iubeşte pe aproapele tău ca pe tine însuţi, 
`ar însemna, nu: preţuieşte pe aproapele tău ca pe tine însuţi, ci: nu 

te preţui mai mult decit pe ceilalţi; sau, mai crud încă: dispreţnieşte-te. 
De aci, urmează însă că adevărata legătură dintre oameni în 

această viaţă nu ar fi legătura pozitivă a iubirii, ci cea negativă şi 
pasivă a milei. Consecința strict logică a ortodoxismului este schim- 
nicia. Şi'aceasta este de fapt şi caracteristica vieţii noastre religioase 
faţă de Apus: anahoreţii, sihaştrii sînt în Biserica Apuseană apari- 
ţiuni necunoscute. Idealul este acolo realizarea împărăției cerurilor 
pe pămînt. În Răsărit, idealul e realizarea acestei împărăţii în noi. 
Nimeni nu va contesta superioritatea socială a catolicismului; dar 
iarăşi este de neignorat ameţitoatea înălţime spirituală a credinţei 
ortodoxe, ca şi înalta ei valoare terapeutică. Fiindcă, pe cînd Apusul, 
lepindu-se de viaţa de toate zilele, îţi înlesneşte să te afunzi din ce în 
ce mai adînc în nămolul necesităţilor zilnice ale vieţii, Biserica 
noastră pune la indemîna celor mai aleşi posibilitatea unei extraor- 
dinare potenţări a vieţii interioare, prin desprinderea treptată de 
legăturile vremelnice. Păstrind raporturile dintre iubire şi 
cunoştinţă în cadrele simple fixate de cei doi poli — om şi Dumnezeu 
—, ea tinde să uşureze activitatea spirituală... 


[7919] 


DESCARTES — PĂRINTE 
AL DEMOCRATISMULUI CONTEMPORAN 


Se semnalează de la Paris o mişcare în jurul numelui lui Descar- 
tes. Deşi pornită din lumea muzeelor, ea pare a căpăta o importanţă 
ceva Mai largă. E vorba de reconstituirea şi aşezarea la loc potrivit a 
unui monument care pe vremuri a fost pe mormîntul filosofului. 

Se ştie că Descartes a murit în Suedia. Resturile lui au fost totuşi 
aduse în Franţa şi înhumate în biserica St. Genoveva. Sînt, în adevăr, 
numai resturi. Capul — aşezat astăzi la Museum — a fost cumpărat 
pe vremuri la licitaţie de un oarecare Aragien, patronul unei case de 
joc tolerate clandestin din Stockholm, pe suma de 37,50 fr. Celelalte 
oase au suferit iarăşi de pe urma transportului şi exhumărilor. În 
timpul „restaurării“, aceste rămăşiţe intrate în grija lui Lenoir, om de 
altfel respectuos cu cele filosoficeşti, au fost transformate, după însăşi 
mărturisirea conservatorului, cel puţin în parte, în inele, care au fost 
împărţite cîtorva amici ai filosofiei carteziene. 

Monumentul, despre a cărui reconstituire este azi vorba, a fost 
lucrat de Pierre Dalibert şi aşezat chiar pe locul mormintului. El se 
compune dintr-un medalion înfăţişind chipul filosofului înconjurat de 
cîteva instrumente matematice, aşezate pe cornişa unei mese de 
marmoră pe care se puteau ceti două inscripţii: una latină, cea de-a 
doua franceză. De la o vreme, monumentul nu a mai existat însă decît 
în bucăţi, răspindite prin muzeele Parisului. Acum, s-a hotărît 
reîntregirea lui şi aşezarea în încăperile Liceului „Henri al IV-lea“. 


Prefacerile fundamentale din istoria omenirii stau intotdeauna 


sub egida unui mare cugetător. Este poate şi riscant şi prezumţios a 
afirma, fără nici un corectiv, că elementul hotăritor în desfăşurarea 
istoriei ar fi elementul sufletesc. Dar nu e mai puţin adevărat că 
epocile de prefacere coincid în începuturile lor cu activitatea unui 
om de gindire, care devine pentru întreaga epocă definitoriu. 

Despre Descartes s-a afirmat că ar fi părintele cugetării 
moderne. Problema aceasta s-ar putea urmări pe două căi deosebite. 
S-ar putea stabili, de pildă, că toate probiemele fundamentale ale 
cugetării filosofice din ultimele trei veacuri se dezbat încă în for- 
mularea lor carteziană; că în antinomiile carteziene trebuie căutată 
originea ocazionalismului lui Malebranche, a monismului lui 
Spinoza, a materialismului lui La Mettrie, a empirismului lui Locke, 
a monadologiei lui Leibniz, a criticismului kantian, a idealismului 
lui Berkeley ş.a.m.d. Au stabilit-o deja: Bouillier şi Kuno Fischer. 
Este o metodă ingrată. Şi irelevantă. Pe calea aceasta — care e o 
explicabilă predilecție a profesioniştilor şi a specialiştilor filosofiei 
şi care iţi înlesneşte a te lăsa furat de elementele formale, tehnice, 
exterioare ale gîndirii vii — nu se poate ajunge decit la generalizări 
superficiale şi uneori lipsite de bun-simţ. Cine este între noi omul 
plin de noroc care să nu fi învăţat, de pildă, în universitate, despre 
trinitatea kantiană: Fichte — Schelling — Hegel? Şi cine dintre cei 
care, înţelegind că filosofia este nu o inutilă şi pedantă ceartă de 
vorbe, ci, mai înainte de orice, o atitudine spirituală în faţa univer- 
sului, nu a putut deosebi dintr-o dată fundamentala nouă orientare 
a romantismului filosofic german faţă de criticism! 

Fără îndoială, Descartes este părintele cupetării moderne. Dar 
în alt sens. Un cupetător este mare nu atunci cind izbutește a născoci 
o nouă întrebare filosofică; şi nici atunci cînd întruneşte pentru o 
soluţiune propusă de el sufragiile — adesea indiferente — ale con- 
fraţilor: întru specialitate. Ci este mare cînd se poate deschide 
spiritului universal care pulsează citeodată cu o tragică violenţă în 
rasa lui sau în timpul lui şi izbuteşte a lua în el, formulindu-le, toate 
preocupările vii ale unei noi vieţi care îşi caută realizarea. Aceasta 
a făcut-o cu prisosinţă Descartes. Şi nu întemeietorul filosofiei 
moderne, ci fericitul ales în care s-a coborit, armonizindu-se într-un 
tot organic, unitar şi viabil, toate frămîntările sufleteşti ale timpului 
care trebuia să dea pe Omul modem. 

E natural ca mentalitatea care stăpîneşte toată dezvoltarea 
istorică a omenirii de la Renaştere incoace să nu se fi creat din nimic. 

De aceea este şi foarte greu a se descoperi în Descartes o problemă 
care să nu fi preocupat pe înaintaşii săi. Aşa cu celebrul cogito, aşa: 
cu matematicizarea şi mecanicizarea ştiinţei, cu teoria pasiunilor şi 
în genere cu antropologia lui şi aşa mai departe. În el însă, toate 
aceste elemente disparate, circulind haotic şi cu o forţă elementară, 
se încheagă într-o unitate echilibrată, într-o sinteză originală care e 
dătătoare de seamă pentru toată desfăşurarea de mai tirziu a istoriei. 

Prin introducerea definitivă a metodei matematic-mecanice în 
explicarea fenomenelor naturii, Descartes a izbutit să desfacă şi 
teoreticeşte gindirea ştiinţifică de interpretările teologic- 
antropomorfice şi mai departe chiar de religiune, rupind astfel, poate 
pentru totdeauna, cu orientarea calitativă a vechii ştiinţe greceşti, 
care nu ştia, nu putea şi poate nici nu vrea să se deosebească între 
Ştiinţă şi metafizică. 

Dar mai mult decit atit. Am spus cu un alt prilej că unul dintre 
fenomenele fundamentale pentru prefacerea omenirii a fost 
apariţia, în epoca Renaşterii, a savantului-tehnician. Omul de ştiinţă 
întruneşte în el însuşi şi pe meseriaş — şi cu aceasta ştiinţa intră 
definitiv pe calea orientării ei practice. Şi, om al vieţii acesteia de pe 
pămînt, preocupat pînă în cele mai mici amănunte ale activităţii sale 
de teoretician de valoarea practică a speculaţiunilor şi acţiunilor 
noastre rămîne Descartes nedezminţit pînă la sfîrşitul vieții sale. 
Una din marile lui supărări împotriva filosofiei scolastice e că aceas- 
ta nu ştia a fi-decit speculativă şi, ca atare, sterilă. El înţelege să scrie 
Regulae..., care să servească de îndreptar raţiunii în toate 
împrejurările vieţii. Căci adevărul e doar singurul mijloc de a vedea 
clar în acţiunile omeneşti; iar filosofia nu slujeşte decît la 
cunoaşterea lucrurilor folositoare diriguirii vieţii şi păstrării 
sănătăţii. Şi tot aşa, matematica nu e decit o metodă, cea mai eficace 
metodă a ştiinţelor, care, la rîndul lor, nu sînt, nu pot şi nici nu 
trebuie să fie decit instrumente ale vieţii. 

Nu se poate spune totuşi că Descartes nu ar fi avut şi alte 
preocupări de ordin mai ridicat. Afirmaţiunea că intervenţia lui 
Dumnezeu în cartezianism ar fi doar o concesiune făcută Bisericii 

— încă puternică în acel timp — este o insultă neînţelegătoare şi 
mioapă, frecventă. mai ales prin cărţile de istorie a filosofiei. 
Metafizica lui Descartes nu se poate înţelege fără conceptul de 
Dumnezeu; ea îl presupune la tot pasul ca pe unul din elementele 
fundamentale chiar în procesul ei genetic. 

Dar introducerea explicaţiunii mecaniste a realităţii trebuia să ' 
ducă în chip necesar la stabilirea unui fel de autonomie a gîndirii. 
Dusese deja: la Galilei. Precipitarea acestui substrat în formula 
numai relativ nouă: cogito ergo sum era fatală, după cum fatală fusese 
la Campanella şi — în împrejurări ceva mai deosebite — la Augustin. 
Descartes a înțeles însă a trage toate consecinţele. Restaurînd 
raţiunea în toate drepturile sale, el credea că poate raţionaliza şi 
religia. Marele vai mistic al evului mediu abia mai aruncase cîțiva 
stropi în Renaştere. În veacul al XVI-lea se potolise demult. Aşa că 
nu e nici o mirare că, la Descartes, cogito devenind piatra unghiulară 
a unui idealism egocentric, el promova un fel de mindrie personală 
şi de siguranţă sufletească închisă în sine, care nu mai putea îngădui 
— şi nici nu simţea nevoia — unei comunicări directe, extatice, cu 
Dumnezeu. Fără ca aceasta însă să-l impiedice a gîndi şi a simţi logic 
necesitatea şi existenţa unei transcendenţe. 

Se găsesc în filosofia carteziană toate elementele teoretice ale 
timpului, care mînau în chip natural înspre constituirea unei filosofii 
individualiste. Cogito este sinteza celor mai pregnante dintre ele. 
Descartes el însuşi a fost nu numai un individualist, dar şi o in- 
dividualitate, Istoria îl înfăţişează ca o fire mindră, tăcută, dis- 
preţuitoare pentru contimporani, închis în sine şi fiindu-şi suficient 
sie însuşi în această izolare plină de o rece distincţiune. Din acest 
punct de vedere, et era oarecum produsul Renaşterii. Individualităţi 
au existat întotdeauna. Evul mediu a avut destule — mai multe chiar 
decit se crede îndeobşte. Dar numai Renaşterea a cunoscut pe omul 
conştient de individualitatea sa, pelos de această individualitate, 
preocupat de a şi-o păstra liberă de orice încălcare din afară. Des- 
cartes reprezintă o a treia etapă: egocentrismul lui cogito, unit cu 
metoda matematică, abstractizantă, uniformizatoare, ştiinţifică, 

trebuia să ducă la concepţiunea — foarte naturală astăzi — că 
individul există fără îndoială ca individ, dar că el nu e numai egal 
îndreptăţit cu ceilalţi, ci egal pur şi simplu. Forma acută a acestei noi 
concepţiuni se iveşte, e drept, ceva mai tîrziu. Dar elementele sînt 
deja în Descartes şi iată cum din îmbinarea unei realităţi — 
conştiinţa personalităţii —, cu o metodă — aceea matematic- 
raţionalistă —, s-a născut democratismul nostru contimporan. 

Este adevărat că individualismul către care pare a se indrepta 
astăzi viaţa noastră publică este altul decit cel al revoluțiilor fran- 
ceze. Nevoia de diferenţiere — care în democraţia adevărată nu e 
decit cantitativă, numerică — se sprijină mai mult pe conţinutul 
sufletesc al oamenilor decît pe locul pe care ei îl ocupă în spaţiu. Mai 
pătrunsă de însemnătatea deosebirilor acestora calitative, vremea 
noastră se orientează cel puţin pe o latură înspre vechea in- 
dividualitate a Renaşterii sau chiar spre cea a epocii hanseaţilor. Dar 
acestea nu sînt decit ipoteze. Ele privesc viitorul. Deocamdată, 
mentalitatea practic-ştiinţifică şi democratic-individualistă 
stăpineşte în Europa de aproape trei veacuri. Criza care frămintă 
astăzi omenirea este fără îndoială un fapt. Dar nu sînt indicaţiuni 
suficiente că ea se va rezolva aşa de curind în chip radical. Omul 
european va rămîne aşadar încă multă vreme omul raţionalist, prac- 
tic al filosofiei carteziene. Este un fapt de care nu sîntem poate încă 
indeajuns de pătrunşi. Exprimarea lui ar trebui repetată. Ne-ar 
înlesni să ne confruntăm cu noi înşine, să ne înţelegem şi să ne 
apreciem; dacă nu cu bunăvoință, cel puţin cu seriozitate. 

Comemorarea cea din urmă a lui Descartes este un prilej pentru 
aceasta. 


Mânăstirea Dealu, 1921 


DE LA GALILEI LA EINSTEIN 


Teoria relativităţii pleacă de la faptul că locul pe care îl ocupă 
un còrp în spaţiu nu se poate preciza decit în legătură cu alt corp. 
Dacă în jurul nostru nu ar fi absolut nimic, noi nu am putea defini 
locul în care ne aflăm. Asemenea reperări întrebuinţează şi ştiinţa. 
Numai că tocmai pentru că ştiinţa urmăreşte adevăruri obiective, şi 
aceste puncte de reper trebuie să prezinte anumite garanţii. O 
definire absolută a unui punct în spaţiu ar fi posibilă dacă ar exista 
undeva un punct oarecare fix, la care să se poată raporta întreaga 
realitate. Acest sistem de referenţă însă nu există. O bilă care se 
rostogoleşte pe coverta unui vapor ar putea fi reperată la vaporul 
însuşi. Dar vaporul se mişcă în raport cu pămîntul, pămîntul în 
raport cu soarele, soarele se mişcă şi el înspre o constelație oarecare 
şi aşa mai departe. 

Există totuşi un corp, foarte subtil, eterul, care umple întregul 
univers şi care străbate toate corpurile ce ne înconjoară. Dacă noi 
am putea defini situaţia noastră în raport cu acest eter, atunci eterul 
ar fi corpul fix căutat şi sistemul de referenţă absolut. 

Problema care se pune deci este, în alţi termeni, de a stabili o 
mişcare oarecare în raport cu eterul. Încercarea a fost făcută acum 
mai bine de treizeci de ani de Michelson şi Morley. 

Este îndeobşte cunoscut că într-o apă curgătoare e mai greu să 
parcurgi înot o sută de metri în susul şi în josul apei decit de-a 
curmezişul ei. Dacă în loc de înotător luăm o rază de lumină, iar în 
loc de apă curgătoare eterul, care prin mişcarea pămîntului în el 
poate fi considerat ca „curgind“, ar trebui ca raza de lumină care 
merge în direcţia curentului să meargă mai încet decit cea perpen- 

diculară pe el. Experienţa a dovedit însă că ambele raze de lumină 
parcurg distanţa în acelaşi timp. Independent de orice alte con- 
sideraţiuni, experienţa arată că este imposibil a dovedi că lumina se 
mişcă în raport cu eterul. Ceea ce însemnează că acest corp nu poate 
fi întrebuințat ca sistem de referenţă. Dar dacă un sistem absolut de 
referenţă nu există, atunci, ştiinţificeşte, toate sînt la fel de bune sau 
rele. Căci — principial —, de pildă, e indiferent dacă consider 
pămintul fix şi soarele în mişcare sau viceversa. Acesta este şi prin- 
cipiul relativităţii în forma lui cea mai simplă: toate sistemele de 
referenţă sînt — principial — echivalente. 


Dacă principiul relativităţii este aşa de simplu şi de acceptabil 
în formă, consecinţele lui sint, în schimb, surprinzătoare. Să ne 
întoarcem la experienţa lui Michelson. Datele rămîn. Există eterul 
şi, prin mişcarea pămîntului, există şi un curent în eter. Raza de 
lumină care merge în contra curentului trebuie deci să se mişte mai 
incet decit cea care parcurge aceeaşi distanţă perpendicular. Dacă 
razele de lumină ajung în acelaşi timp, nu există decit o singură 
explicaţie posibilă: că anume distanţa parcursă în sensul curentului e 
mai Scurtă. Aceasta însă nu e posibil decit dacă aparatul de ex- 
perimentare s-a scurtat în sensul mişcării. De aci şi consecinţa 
generală: orice obiect în mişcare suferă o contracţiune în direcţia 
mişcării, contracţiune care, după calculele lui Lorenz, este în raport 
cu viteza cu care obiectul se deplasează. 


Analog cu timpul. Pentru diferiţi observatori care se mişcă cu 
viteze diferite, timpul în care se scurge un eveniment nu e acelaşi, 
distanţele care îl separă de eveniment fiind şi crescînd în chip diferit. 

Consecințele principiului relativităţii sint multiple. 

Opoziția care s-a făcut pe alocurea nu e de luat în seamă. Că 
aceste consecinţe ar fi impotriva simțului comun nu e un argument. 
Sensibile nu ar fi aceste modificări — dacă ele au loc în realitate — 
decit pentru iuţeli vertiginoase, în care percepţia nu mai joacă nici 
un rol. Pe de o parte. Iar pe de alta, ştiinţa nu prea se încurcă în 

asemenea dificultăţi. Ne putem noi închipui, de pildă, cum stau 
oamenii la antipod? Intuitiv, noi nu-i vedem... decit cu picioarele în 
sus... 

O teorie ştiinţifică nu poate fi cu succes combătută decit din 
punctul de vedere ai eficacităţii sale. Relativismul şi-a căpătat, sub 
acest raport, drepturile la existenţă. Prin felul special de calcule care 
decurge din principiul relativităţii, Einstein a putut să explice cel 
puţin două fapte care pînă acum erau neînţelese: 

(1) mişcarea periheliului planetei Mercur; 

(2) deplasarea aparentă a stelelor fixe din apropierea Soarelui. 

Valoarea demonstrativă a acestor fapte e esenţială. Restul — 
adică discuţiunile teoretice, dacă teoria e admisibilă sau nu —, 
absolut secundar. 

Să considerăm însă teoria relativităţii sub raportul mecanis- 
mului ştiinţific în genere. 

Din acest punct de vedere, observăm că tendinţa fundamentală 
a relativismului este de a elimina elementul subiectiv — obser- 
vatorul — şi de a institui obiectul în drepturile lui şi într-o existenţă 
a sa aproape absolută. Căci de îndată ce fiecare observator va avea o 
anumită expresiune a evenimentului sub raportul special în care stă 
la obiect (eveniment), se creează acestuia din urmă o situaţie inde- 
pendentă faţă de observator, şi cu atit mai independentă cu cît nici 
unui observator nu i se recunoaşte o situaţiune privilegiată faţă de 
ceilalți. 

În al doilea rînd: prin afirmațiunea că fiecare observator. are o 
măsură proprie a timpului şi a spațiului, se înlocuieşte conceptul 
absolut, de origine metafizică, al timpului şi spaţiului, printr-o 
relaţiune măsura lui. 

Prin rezultatele sale surprinzătoare, teoria relativităţii a putut 
trece drept revoluţionară. Privită sub raportul procesului general de 
ştiinţifizare a gîndirii, ea se mişcă normal, pe aceeaşi linie continuă 
de progres al mecanismului ştiinţific. De la Galilei, adică din 
momentul-în care ştiinţa calitativă greacă, intrată încă mai demult 
în disoluţie, păşeşte hotărît înspre ştiinţa cantitativă, se poate urmări 

constant înlocuirea conceptelor intuitive prin măsura lor, printr-o 
relaţiune oarecare. Este îndeobşte cunoscut procesul acesta care 
aiurea a fost numit trecerea de la conceptul de substanţă la cel de 
funcţiune. 

Două erau totuşi conceptele care rezistau încă acestui proces 
de înlocuire: timpul şi spaţiul. Cu Einstein, şi aceste ultime concepte 
metafizice îşi pierd rostul lor ştiiriţific. Din punct de vedere formal, 
Ştiinţa îşi realizează astăzi procesul ei de transformare, al cărui capăt 
îl ajunge. 

Dacă acest eveniment e de natură a influenţa şi a modifica 
structura noastră, sufletească şi civilizaţia noastră? Răspunsul e, 
foarte probabil, negativ. 


[2921] 


FILOSOFIA ROMÂNEASCĂ 


Je ne puis pardonner à Descartes. 


Pascal 


Filosofia românească, în forma ei cultă, nu există. Şi e foarte 
probabil că nu va există încă multă vreme de aci înainte. Aşa de puţin 
favorabilă îi este deocamdată conjunctura!... 

În filosofia noastră lucrează pentru moment doctori şi 
profesori. De multe ori eminenţi — unii şi alţii. Respectabili adesea, 
în cel mai cald înţeles al cuvîntului. Dar totuşi, şi în primul rînd, 
doctori şi profesori. Oameni cu un anumit facies intelectual; a cărui 
cea mai de seamă caracteristică este Jivrescul. Poate că în nici o ţară 
europeană gindul scris şi mai ales cartea — mare — nu terorizează 
pe cugetător mai mult ca la noi. Nu vorbesc de respectul în faţa cărţii 
pri autorului cărţii... necetite. Aceasta este o glumă ieftină, pe care 
cercetătorii noştri în ale filosofiei nu o merită. Ci de importanţa 
excesivă pe care o acordăm gindului scris. Gindul scris este ultima 
realitate asupra căreia se poate exercita filosoful român. Dincolo de 
acest material nu mai e nimic. Un Pascal, al cărui bagaj istoric- 
filosofic mai-mai că se mărginea la Montaigne, nu ar putea să fie 
astăzi decit un diletant care literaturizează. 

Nicăieri mai mult ca la noi nu este în cinste mare filosofia 
ştiinţifică; adică filosofia ca un corp de doctrină, închegat după toate 
normele care asigură ştiinţei certitudinea şi aplicabilitatea. De aceea 
noi doar glosăm. Pe ideile altora. E şi natural aproape, atunci cînd 
filosofia trebuie să fie o ştiinţă. Cunoştinţa ştiinţifică se integrează. 

O idee, dusă pină la un punct de unul e continuată de al doilea; şi 
aşa mai departe. Ştiinţa nu produce numai din sentimentul unei 
solidarităţi; ci mai ales din actul cooperării, peste toate graniţele 
vremii şi ale ţărilor. 

Evident, ceva din sufletul unei culturi se răsfrinpe şi în această 
colaborare. Cineva observa cu emoție aproape înciudată că 
literatura problemei „funcţiunii zeta“ este mai toată ovreiască. in- 
strumentul minunat al calculului infinitezimal a fost creat de Leib- 
niz. E numai O întîmplare că el era compatriot lui Nicolaus Cusanus? 
E sigur că grecii nu ar fi putut face această descoperire. Şi probabil 
că nici francezii. Exemplele se pot înmulţi, fără indoială. Dar impor- 
tanţa lor e periferică pentru faptul brut: că anume în adevăr ştiinţa 
se constituie printr-o colaborare universală, aşa după cum rezul- 
tatele ei se valorifică aproape absolut la fel pretutindeni. Adevăr 
dincoace de Pirinei — adevăr şi dincolo. 

Ce însemnătate are pentru ştiinţă personalitatea des- 
coperitorului? Se zice Teorema lui Pitagora, Teorema lui Cauchy, 
Triunghiul lui Pascal, s-ar putea spune fără nici un inconvenient 
teorema nr. 4, teorema nr. 5327 sau mai ştiu eu cum... 

Să nu fie oare caracteristic faptul că acum vreo doisprezece ani, 
tocmai un român propunea să se sfirşească cu personalităţile în 
filosofie? De ce, spunea el atunci cu un fel de „de la sine înţelegere“, 
de cite ori înfăţişăm o teorie să o şi etichetăm cu numele autorului? 
Ce e definitiv cîştigat să devină patrimoniu comun, bun al tuturora. 
Face altceva oare ştiinţa? 

Ei da: ce e definitiv cîştigat! Dar ce e în filosofie „definitiv 
cîştigat“, măcar atit de definitiv cît e în ştiinţă? 

Nu e activitatea omenească mai legată de personalitate decit 
cea a filosofării. Adevărul acesta e fundamental. Orice idee nu 
trăieşte cu adevărat, în forma ei pură, decît într-un singur om. Ceea 
ce îi dă viaţă este structura sufletească pe care ea se grefează.- 
„Împrumuturile“ în filosofie sînt o imposibilitate. Cine poate 
împrumuta n-a fost niciodată filosof, şi nici nu va fi vreodată. 
Posibilităţile colaborării sint rarisime; ele presupun în orice caz 

două suflete gemene. Şi cum ar fi altfel? Filosofia este rezultatul unei 
operaţii prin care noi ne deosebim de cei din jurul nostru. Este 
nevoia noastră de a ne defini pe noi, de a ne descoperi o unitate 
specifică şi statornică în univers; de a ne cerceta pe noi; de a ne 
cunoaşte, de a ne afirma pe noi; peste tot şi toate; pînă într-atit, încît 
nu ne căpătăm liniştea adevărată decît atunci cînd — şi dacă! — 
izbutim să ne construim universul nostru, al fiecăruia dintre noi. Nu 
există un univers; există atitea universuri cîți oameni sînt. 

Colaborare — cum? Într-o activitate în care sîntem fiecare cu 
noi înşine. Singuri. Mai singuri decit în artă; mai singuri decit în 
religie chiar. Aci eşti cu Dumnezeu; dincolo, cu atiţia alţii, care şi ei 
freamătă, în felul lor, în faţa operei tale; după coeficientul tor de 
amplitudine; eşti tovarăş cu ei cel puţin în bucuria trăirii. Dar în 
filosofie? Tu, singur, în proporţii imense, proiectat deasupra totului. 
Bucuria filosofiei nu există; din plin însă, cea a filoșofării. Pentru un 
singur lucru sînt oameni impenetrabili: pentru idee. E un domeniu 
în care nu se cunoaşte adopţiunea. Aci nu poate fi vorba decit de 
zămislire. Proprie. 

Iată din ce material cugetătorii noştri vor să facă o ştiinţă. E 
greu! Filosofia românească nu va începe să se constituie decit în clipa 
în care va pătrunde ideea că o filosofie valabilă pentru toţi şi tot- 
deauna nu e bună de nimic. 

Aci însă încetează aproape puterea doctorilor şi a profesorilor. 
Diplomele şi decretele trebuiesc lăsate la garderobă. O vom putea 
face? Noi, românii, mai puţin şi mai greu decit alţii. Ştiinţa 
europeană exercită asupra spiritului nostru un miraj aproape hip- 
notic. Ea orbeşte şi terorizează. Ca lumina unyi far care te-a prins 
în raza lui. (Ştiu pe cineva care a vinat iepuri noaptea cu... 
automobilul.) 

Vremea filosofiei româneşti va veni, iar semnul ei e sigur: cînd 
unul dintre ai noştri — într-un fel sau în altul — va avea curajul să 
se uite drept în ochii lui Descartes şi să-i spuie pe nume. Fie chiar şi 
ţigăneşte! Dar pentru totdeauna. 


[1927] 


EMILE BOUTROUX 


A murit la Paris, de curînd, filosoful Emile Boutroux, care a fost 
gînditorul cel mai fecund, mai original şi reprezentantul celmai autentic 
al gîndirii franceze din ultimii treizeci de ani. Om de o strălucită cultură 
istorico-filosofică şi de o minunată fineţe, Boutroux este promotorul 
victorios al mişcării împotriva pozitivismului şi pretenţiunilor aproape 
dogmatice ale ştienţismului, ai cărei continuatori sînt Poincaré şi 
Bergson. Şi-a făcut apariţia în arena filosofică cu o teză celebră astăzi, 
De la contingence des lois de la nature, căreia i-a urmat frumoasa 
introducere la traducerea cărţii lui Zeller, Filosofia grecilor. A mai 
publicat: Socrate, fondateur de ia science morale, De l'idce de loi 
naturelle etc. Cu deosebire interesantă însă e activitatea ultimilor săi 
ani, cînd, părăsind domeniul de cercetare al logicii, inteligenţa sa a 
abordat probleme de natură metafizic-religioasă: În această perioadă 
se plasează Science et religion, ca şi activitatea sa prin articole mai 
Scurte sau prin grai, care a exercitat o profundă influenţă asupra noilor 
generaţii. 

A pătruns în publicul mare însă mai ales la începutul războiului, 
în polemica tăioasă provocată de celebrul manifest al celor 90 de 
învăţaţi germani. 


Maniera patriotică a pătruns şi în filosofie. Cele mai frecvente 
criterii de clasificare au ajuns cele naţionale. Se crede că s-a spus 
totul, afirmind că Descartes a fost un filosof francez, Bruno — italian 
sau Leibniz — neamţ. Mai ales pentru veacul al XIX-lea, sistemul e 
aproape ştiinţific: manualul de istorie a filosofiei al lui Ueberweg- 
Heinze incearcă chiar să terorizeze pe această temă. Războiul nu a 
făcut decit să încurajeze asemenea tendinţe; e drept, mai mult din 
necesităţi polemice! Dar metoda se prelungeşte, cu pretenţiuni de 
obiectivitate. 

Astfel, s-a scris în ultimul timp de moartea filosofului francez 
Boutroux. Nu am cunoscut niciodată un filosof francez cu acest 
nume. Ştiu pe cineva care şi-a terminat studiile în Germania şi care, 
pină inaintea războiului, cita cu deosebită predilecție în limba ger- 
mană — lucru neobişnuit dincolo de Rin — versuri de Goethe şi 
aforisme din Fichte, care ştia foarte bine ce se petrece peste Ocean 
şi care nu numai înţelegea, dar trăia în mai înalt grad experienţa 
religioasă a lui William James decît pozitivismul lui Auguste Comte. 
Acest cineva a scris despre contingenţa legilor naturii şi ideea de lege 
naturală în ţara care a văzut pe Descartes şi a stabilit drepturile 
reductibile ale religiei faţă de ştiinţă, la cîțiva ani după epoca lui 
Littré şi a lui Taine. 

Dacă spiritul francez însemnează echilibru clasic, armonie, 
logică impecabilă şi necruțătoare, dragoste de unitate, dar nu şi de 
sistem, Boutroux este cea mai deconcertantă apariţie a acestui spirit. 


Este drept că începuturile lui se leagă de numele lui Lachelier 
şi Ravaisson. Dar aceste nume au început să circule în filosofie mai 
ales în ultimul timp. Epoca studiilor lui Boutroux era stăpînită de 
Taine. Aşa că teza prezentată şi susţinută de Boutroux în faţa 
Universităţii (Essai sur la contingeance des lois de la nature, 1874) a 
provocat mişcare. Filosofia ameninţa să se ştiinţifizeze. Astăzi încă 
sint cercetători care doresc filosofiei această cea mai înaltă fericire. 
Sînt, e adevărat, anumite nuanţe, între atunci şi astăzi. Cea mai 
însemnată e aceea că tendinţa de ştiinţifizare mu mai e luată în serios. 
În ultimii cincizeci de ani, atmosfera s-a schimbat aşa de hotărît încât 
tonul aprig cu care se apărau anumite poziţiuni, azi bunuri şi locuri 
comune, pare uneori deplasat. Gindiţi-vă însă că pe atunci 
Renouvier, care încerca să reducă legea la simplă succesiune de 
fenomene, nu avusese decit un succes mediocru şi „de şcoală“, că 
natura răminea legată în chinpile strînse ale determinismului, iar 
filosofia trebuia să se mulţumească cu ceea ce îi îngăduia pozitivis- 
mul „ortodox“ — o sinteză a ştiinţelor. 

Boutroux a atacat scientismul în poziţiunile lui centrale, şi 

anume în pretenţiunile dogmatice ale metodei ştiinţifice. În legile 
unde domnea necesitatea absolută, el introducea contingenţa, 
stabilind că matematica însăşi e o ştiinţă ipotetică. Trebuie să se 
înţeleagă aceasta în sensul că raţionamentul deductiv în forma lui 
silogistică e ipotetic, că, anume, concluziunea e valabilă dacă 
premisele sint adevărate. Caracterul strict logic, adică în afară de 
problema adevărului şi a realităţii, a silogismului, a fost sugerat lui 
Boutroux fără îndoială de gnoseologia stoică. Nu e mai puţin 
adevărat însă că el l-a făcut fecund pentru cercetarea modernă. Cine 
cunoaşte lucrările moderne de logică matematică ale şcoalei italiene 
şi ale celei engleze îşi poate da seama de însemnătatea reînvierii 
stoicismului întreprinsă de Boutroux. 

Dar nu e numai atit. El a stabilit mai departe că legile de osatură 
matematică nu se aplică realităţii decit cu aproximaţie, afirmiînd prin 
aceasta că determinismul nu e decit o generalizare şi un fel de ceea 
ce se numeşte în limbajul matematic „trecere la limită“. De unde 
urmează că, departe de a stăpini natura, legile ştiinţifice nu fac decit 
să exprime — fără exactitate absolută — constanţa fenomenelor 
naturale. 

Este o eroare cînd se afirmă — cum s-a făcut adesea — că 
Boutroux a dat o nouă fundamentare ştiinţelor, legind de om şi nu 
de natura exterioară formularea legilor universului. În germene, 
Contingenţa legilor naturale şi Ideea de lege naturală... — cele două 
lucrări de teoria cunoștinței — închid cu mult mai mult decit atit: 
închid însăşi negarea funcţiunii explicative a ştiinţei în genere şi 
deschid drumul spre afirmarea caracterului neinteligibil al lumii. 

Alături de Fouill€e, Boutroux este cel mai de seamă, mai suges- 
tiv, mai insinuant reprezentant al mişcării antiintelectualiste, aşa 
cum a fost într-o vreme Simmel în Germania, James în America şi, 
mai tirziu, Poincaré şi Bergson În Franţa. Răsturnarea dogmatis- 
mului ştiinţific şi reintegrarea metafizicii în drepturile sale — care 
este cea mai de seamă şi mai scumpă cucerire a omenirii în generaţia 
noastră — işi au izvorul în speculaţiunea filosofică a lui Boutroux. 

Nu a disprețuit, fără îndoială, ştiinţa. Dar i-a neglijat cu 

intenţiune metodele. Profesor de istorie a filosofiei — adică tocmai 
în disciplina unde marele său talent nu a deschis nici o perspectivă 
nouă —, el părăseşte tendinţele generalizatoare hegeliene pe care le 
„invăţase“ de la profesorul său Zeller şi se mulţumeşte cu o modestă 
cercetare şi precizare a doctrinelor înaintaşilor săi, tocmai pentru că 
îi repugna să aplice în domeniul vieţii spirituale principiul 
cauzalităţii. Bunul-simţ — care este cel mai sigur semn al minţilor 
clare şi profunde — l-a îndemnat să recunoască în viață singura 
putere creatoare de realităţi, viaţa care pentru el este deja spirit şi 
căruia la inceput mai timid — mai distilat, dar mai hotărit în urmă 
— îi acordă un grăunte de libertate, atît cît e necesar pentru ca 
spiritul să devină centrul ştiinţelor şi determinismul să-şi tragă 
îndreptăţirea din libertatea morală. 

Nu vedem ce ar fi „francez“ în această întreagă atitudine, sau 
atunci nu însemnează spirit francez şi filosofie. franceză ceea ce de 
obicei se înţelege astăzi sub acest nume; sau, în sfîrşit, poate că în 
genere nu există filosofie franceză, germană, italiană, ci doar un: 
spirit european. 

Dar mai este declaraţia lui Boutroux din timpul războiului 
împotriva gindirii „germane“. Am voisă considerăm procesul închis. 
Declaraţiile acelea ce valoare pot să aibă, ori din care lagăr ar veni 
ele? Într-o catastrofă pentru care lumea bunurilor spirituale a luat 
proporţii aproape cosmice, mintea cea mai strălucitoare se poate 
întuneca. Cine este cel care a iscălit un manifest de asemenea natură 
şi nu îl regretă: Boutroux, protestind împotriva gîndirii germane, e 
acelaşi Boutroux care a scris prefața la filosofia grecilor a lui Zeller 
şi frumoasele studii despre Boehme, Leibniz, Kant, care dormea cu 
Fichte sub căpătii şi se repauza adnotind pe Goethe. 

Cu o asemenea orientare şi închegare sufletească — emina- 
mente metafizică —, Boutroux trebuia să ajungă la problema 
religioasă. A cercetat-o mai sistematic, în raporturile ei cu ştiinţa. 
tiste poate lucrarea lui cea mai semnificativă. Ca toţi marii novatori 
de la începuturile unei perioade, el nu a ştiut sau nu a îndrăznit să 
tragă toate consecinţele punctului său de vedere. Ceea ce era în 

germene în gîndirea lui s-a dezvoltat în alţii. Părintele spiritual al 
antiintelectualismului francez a rămas la jumătatea drumului, 
acordind ştiinţei ceva mai mult decît o operaţiune metodică pentru 
minuirea realităţii, identificind-o parcă cu cunoaşterea raţională şi 
opunind-o religiunii. „Ştiinţă şi religie rămîn şi trebuie să rămînă 
distincte“, sună a opoziţie ontologică. Este cazul? 

De curind, un profesor din Paris afirma că spiritul francez 
reduce contrariile, coborînd mai adînc spre rădăcinile comune ale 
.aparenţelor. Boutroux nu o face. E sesizantă, aproape, resemnarea 
aceasta şi renunţarea la absolut tocmai la spiritul căruia îi stătea mai 
la îndemînă putinţa de a se ridica deasupra opoziţiilor din lumea 
aparenţei. Un înţelept, fără îndoială; dar, în fond, un om împăcat cu 
soarta şi nu unul fericit prin înălţimea la care a putut să i se ridice 
spiritul. 

Asupra acestei icoane i se întinde şi viaţa. Ca bătrin senin, 
înconjurat de respectul admirativ şi afectuos al unei generații care, 
dornică de viaţă şi de creaţiune, se smulge din apăsarea grea şi 
întunecată a pozitivismului, îndreptiîndu-se spre zările largi ale 
libertăţii spirituale, răminind totuşi legată de pămînt nu ca de o 
realitate, ci ca de o povară care-i stînjeneşte încă mişcările. 


1922 


IDEILE 


Anul 1922 nu a văzut născindu-se nici o idee nouă. Evenimen- 
tele care au frămîntat gîndirea pură au fost doar epiloguri. În 
domeniul filosofiei — anul lichidării sub toate raporturile. 

Aceasta se vede şi din atitudinea marelui public. În ultimii cîțiva 
ani am trăit timpuri aproape... pericleice. Masa oraşelor s-a obişnuit 
a se pasiona şi de altceva decit de politică. Rezultatele cercetărilor 
ştiinţifice, dorinţa — adincă şi superficială — de a le cunoaşte, au 
agitat realmente viaţa noastră europeană. Poate să fie numai o falsă 
perspectivă a istoriei, dar impresia noastră, a tuturor, e că de la 
Renaştere ştiinţa şi filosofia nu au mai fost în aşa măsură „ale 
maselor“, cum sint astăzi. Sau cum au fost pînă mai ieri. Căci 
interesul publicului a căzut şi anul se încheie într-o relativă in- 
diferenţă. 

Nu se va izbuti probabil niciodată a se face educaţia ştiinţifică 
a păturilor mai largi. Senzaţionalul va rămîne veşnic elementul 
hotăritor în ridicarea gradului de interes al publicului pentru 
producţia ştiinţifică. Scoţi senzaţionalul, interesul coboară iarăşi la 
nul. Jată de ce nu e de nici un folos a proclama, pentru marele public, 
imposibilitatea revoluțiilor în ştiinţă. 

Fizionomia anului scurs este relativ simplă. 


(1) Teoria relativităţii a ieşit din patrimoniul public, coborîndu- se 
in laboratorii şi institute, Je unde nu o va mai scoate nimeni, după 
cum nimeni nu a mai scos pe nu detot răposatul Newton. Lumea a 
obosit de a tot asculta conferinţe şi ceti broşuri „pe înţelesul 
tuturor“, care întotdeauna dezorientează, fără să spună ceva precis, 

la îndemiîna imediată a omului de bun-simţ. Este totuşi fără îndoială 
un folos pentru cultura crit ă a lumii impresia care îşi face tot mai 
mult loc, anume că ştiinţa este un sistem de simboluri intraductibil. 
Einstein a verificat-o ceva mai subliniat decit alţii. 

I-am mai adăuga şi alte merite. Entuziasmul filosofilor 
„ştiinţifici“ pentru noua „mare revoluţie copernicană“ în domeniul 
filosofiei e ceva mai... mat în acest sfirşit de an. Încercările de a 
valorifica pentru metafizică relativitatea nu s-au închegat încă. Şi e 
probabil că nici nu se vor închega. Cînd descurajarea lor va fi 
fecundă, se va putea ataca marea problemă a filosofiei: aceea a 
treptelor de cunoaştere. Vremea aceasta va trebui să o mai aşteptăm 
totuşi. 


(2) Deocamdată, expediem umele resturi ale psihanalizei, 
teorie al cărei noroc a fost mai ales interesul cucoanelor. Psihanaliza 
e o încercare ceva mai veche. Generaţia de azi a cunoscut-o pe 
băncile Universităţii, acum 15 ani. De atunci, progresele ei pot fi cel 
mult clinice; căci, în esenţă, a rămas aceeaşi. În ea, publicul ar trebui 
să deosebească două chestiuni: una de metodă, veche de cînd lumea, 
psihoterapia; alta de sistematică, ceva mai nouă, afirmaţia că la baza 
oricărei psihoze stă o tulburare în viaţa sexuală a individului. 

Teoria e a unui profesor vienez, Freud. Pentru celebritatea şi 
gloria ei, meritul revine pe de-a întregul presei şi publicului francez. 
E un merit pe care probabil nimeni nu-l revendică şi care mai verifică 
o dată situaţia de fapt: marii „lansatori“ în domeniul ideii sint prin 
excelenţă francezii. 


(3) Nici volumul al II-lea din opera lui Spengler, Untergang des 
Abendlandes, nu e propriu-zis produs al anului. Vremea 
spenglerianismului a fost în 1921. Eram şi mai aproape de trecutul 
război şi ieremiadele găseau oricind mai uşoar ascultare; cu atit mai 
mult ieremiada de foarte mare talent şi de surprinzător de vastă 
informaţie a lui Spengler. Dar nici ea nu a prins în mase; nu putea 
să prindă; pentru că nu are elementele. Că Europa se îndreaptă spre 

pieire e o idee cu care ne-am cam deprins. Mai bucuroşi am fi de ceva 
soluţii. Vechea opoziţie între cultură şi civilizaţie, care e şira spinării 
în întreaga lucrare a lui Spengler, e justă; dar nu e nouă deloc. Am 
stabilit-o fiecare din noi cam-pe la douăzeci şi cinci de ani. Ea nu ne 
poate fi însă de nici un folos — afară de acela de a scrie cărţi 
melancolice de filosofie. E, în fond, asiatică şi nu o putem urma; 
după cum nu ne aprindem nici pentru Tagore, nici pentru... Keyser- 
ling. European, a fost unul singur: Rathenau. Pe acesta l-a ucis însă 
spiritul anului, în graba lui de lichidare. 

Permanentă este astăzi în omenire numai dorinţa de prefacere. 
Chiar şi mobilitatea spiritului public, graba cu care îşi plimbă en- 
tuziasmul de la o:plorie a zilei la alta, furia cu care creează gloriile 
sînt numai dovezi de stăruința aproape dureroasă cu care lumea 
noastră îşi caută drumul. Dacă ciclurile istoriei există în adevăr şi se 
succed, stăm călare pe graniţa dintre cicluri. Sint perioadele cele mai 
tragice ale istoriei spirituale. 

Să mai repetăm că anul încheiat nu ne-a învăţat să deosebim 
simburele în jurul căruia se va închega noua viaţă sufletească a 
omenirii? E aproape de prisos. l 

Şi poate că ar fi şi nedrept. Căci dacă Einstein sau Spengler nu 
-pot însemna, ca Galilei şi Descartes, începuturile unor vremuri noi, 
mai avem încă la îndemiînă nădejdea experienţei ruse. 

De patru ani asistăm neînţelegători la zvîrcolirile vecinilor 
noştri. Ce ştim noi din această grozavă încordare? Atit cit ne spun 
ziarele e puţin. Răsturnarea de peste Nistru e sufletească, metodele 
de cercetare (marxiste) şi metodele de acţiune (politice) sînt deci de 
ocară. Rusia ar trebui privită cu ochii sufletului, iar ochii sufletului 
ni-s legaţi. Şi totuşi, simţim că dincolo se plămădeşte, în groaznice 
dureri, ceea ce nu a mai fost încă. 


1923 

SINDICALISMUL 


Se înțelege în genere prin sindicalism o formulă de reformare 
socială, care vrea să treacă întreagă grija producţiei în viitoarea 
societate asupra unor formaţiuni speciale, numite sindicate. 

Pentru expunerea care urmează, încercarea aceasta de definiție 
trebuie să sufere o încercuire, o precizare şi — dacă voiţi — o 
îngustare. Eu voi vorbi despre sindicalismul francez. Nu numai ca 
un omagiu adus acestei naţiuni, care a dat vremii noastre una din 
cele mai caracteristice formule de luptă şi de reformă; ci ca o 
necesitate de a desprinde elementul în adevăr semnificativ şi viabil 
din întreaga mişcare sindicalistă. 

Pentru că sindicalismul francez însemnează sindicalismul 
revoluţionar. O organizare a muncitorimii în sindicate poate să 
găsească loc şi în afară de cadrul unei reînnoiri sociale, Ea este, în 
acest caz, o organizare profesionaiă, cu scopuri imediate, orientată 
înspre împlinirea nevoilor de moment ale muncitorimii, tinzînd a 
asigura acesteia un regim echitabil, în limitele actualei aşezări SO- 
ciale. De o prefacere nu poate fi deci vorba decit într-un înţeles 
foarte restrîns, care nu ar justifica nici pe departe preluarea acestui 
subiect în ciclul de prelegeri organizat de Institutul Social Român. 
O asemenea importanţă sau asemenea intenţii reformatoare nu 
poate avea decit sindicalismul revoluţionar. lată deci, de unde nevoia 
de a vorbi despre sindicalismul francez. 

Este astăzi o părere îndeajuns de răspîndită şi — să o spunem 
de la început — poate nu tocmai pe drept, că sindicalismul acesta ar ' 
fi mai mult sau, în.orice caz, în primul rind, o teorie. Nu vreau să o 
contestez: de îndată ce mişcarea propriu-zisă a intrat astăzi într-o 

sincopă a cărei ieşire nu se poate încă prevedea, e natural ca interesul 
cercetătorilor să se îndrepte mai mult spre simburele ei de ideologic, 
cumpănindu-i semnificaţia şi valoarea. A crede că întreg sindicalis- 
mul nu e decit o teorie, iar mişcarea muncitorească ce-l întovărăşeşte 
nu e decît o încercare de a realiza în practică această teorie însem- 
nează a răsturna lucrurile pe cap. În primul rînd. Şi, mai departe, a 
ignora însăşi structura intimă a sindicalismului. Vom vedea, în 
adevăr, mai departe, ce deosebiri sint între marxismul propriu-zis şi 
sindicalism şi cît de adinci sint deosebirile acestea, care merg pînă la 
o schimbare de ethos, şi izvorăsc din atitudini deosebite în faţa 
problemelor existenţei. Ei bine, singura explicare istorică a acestor 
deosebiri pare a nu sta decit în faptul că departe de a fi o teorie, 
sindicalismul a crescut ca fapt şi ca formaţie de luptă din frămîntările 
muncitoreşti ale veacului al XIX-lea. În afară de orice consideraţiuni 
care ar putea să pară dialectice, aş vrea să amintesc în primul rînd 
faptul că adevărata organizare a sindicalismului s-a făcut în şi prin 
Confederaţia Generală a Muncii, asociaţie de caracter eminamente 
practic, la înjghebarea şi la conducerea căreia intelectualii au avut 
întotdeauna un rost jalnic şi redus. Mărturisirea lui Sorel, cel mai de 
seamă teoretician al mişcării, care crede că trebuie.să spună, într-o 
scrisoare, că mai mult a învăţat el de la mişcarea sindicalistă decit 
mişcarea de la el, nu e numai o sinceră recunoaştere a situaţiei, ci, 
mai mult încă, o justă punere ia punct de importanţă principială. 
Asupra influenţei pe care intelectualii au exurcitat-o în această 
mişcare aş cita de altfel şi datele pe care le oferă scriitorul american 
Levine, autorul celei mai bune lucrări de orientare şi de sinteză a 
sindicalismului. Urmărind lucrările cele mai frecvente ale 
membrilor mişcării, Levine stabileşte că aceste lecturi sînt foarte 
împărţite şi că influenţa pe care au avut-o asupra mişcării anumite 
cărţi nu revine exclusiv unui grup precis de literatură, ci se împarte 
în chip indiferent. Se citeşte şi se comentează de pildă cu aceeaşi 
stăruinţă şi grijă Marx ca şi Sorel, Bernstein ca şi Berth. Nu se poate, 
cu alte cuvinte, stabili un avantaj al unei anumite literaturi asupra 
celeilalte şi nici o precumpănire în influenţa care s-ar fi exercitat 
asupra sindicalismului în genere. Faptul acesta trage destul de greu 

în cumpănă şi îndreptăţeşte în orice caz încheierea că mişcarea 
sindicalistă a crescut şi s-a desfăşurat alături de mişcarea ideilor şi 
nu în chip hotăritor legată de ea. 

Nu vreau să contest că sindicalismul ar fi capabil de teoretizare. 
Acesta ar însemna să neg realitatea şi să ignorez minunata sforţare 
intelectuală a atitor capete de elită, între care Sorel e probabil cel 
mai multilateral şi mai strălucit. Dar una e a face teoria sindicalis- 
mului şi alta a crede că sindicalismul nu e decit această teorie sau că, 
în orice caz, a luat naştere din ea. 


Sindicalismul îşi are originea într-un fapt precis; dar nu carac- 
teristic. Faptul acesta este o nemulţumire generală. Că nu e carac- 
teristic se vede imediat. Orice încercare de reformă pleacă de la o 
nemulţumire, care îi e oarecum resortul sufletesc. Un asemenea 
sentiment este în toate cazurile răsfringerea sufletească a dis- 
crepanţei care la un moment dat se ivește între ordinea juridică a 
societăţii şi rapoturile de forţă care există de fapt în acea societate. 

La sindicalism, intenţiile de reformă care izvorăsc din amintita 
nemulţumire au un caracter hotărît revoluţionar. Căci nu e vorba de 

"o adaptare a actualelor instituţii la noi forme de viaţă sau la nece- 
sităţi schimbate, ci de respingerea în bloc a ordinii constituite şi 
înlocuirea ei cu alta, cu desăvirşire nouă. 

Cum se explică şi cum se îndreptățește această atitudine radi- 
cală? 

Aş vrea, domnilor, să subliniez un fapt. În mişcarea sindicală, 
ţelurile s-au precizat încet şi numai cu greu. Aceasta îi dovedeşte 
încă o dată caracterul de mişcare naturală pe care îl afirmam la- 
început. Atitudinea distructivă stă la inceputul mişcării şi e prezentă 
aproape în toate elementele ei, în care o cunoaştem astăzi. Partea 
de construcţie s-a clădit încet-încet, ridicindu-se din practica vieţii şi 
a luptei. Congresele pe care Confederaţia Generală a Muncii le-a 
ţinut la Lyon şi la Montpellier către sfirşitul veacului al XIX-lea, 
respectiv inceputul secolului următor, sînt în această privinţă carac- 
teristice: preciziei în atitudinea critică i se opune o timidă şi nesigură 
tatonare în ordinea constructivă. 

Elementele criticii sindicaliste se oferă uşor cercetării. Să nu 
uităm că sindicalismul este o mişcare muncitorească. Aceasta însem- 
nează că primul fapt care va fi luat în considerare e opoziţia dintre 
lucrător şi patron. Că lucrătorul apare imediat ca cel exploatat se 
înţelege de la sine; căci, dacă mişcarea e muncitorească, însemnează 
că în masa lucrătorilor există nemulțumiri care izvorăsc din calitatea 
lor de lucrători şi din regimul muncii. Opoziția lucrător-patron este 
fundamentală. Fundamentală va fi, prin urmare, şi caracterizarea 
societăţii actuale ca o luptă între exploatatori şi exploataţi. Cum însă 
cele două categorii puse în prezenţă constituie două clase deosebite, 
aspectul sub care viaţa socială se înfăţişează sindicalismului este 
acela al luptei de clasă. _ 

Ideea aceasta a luptei de clasă poate deştepta anume îndoieli şi 
anume antipatii; ea le deşteaptă cel puţin la noi în ţară, unde a fost 
pusă cu hotărire în circulaţie de o formaţiune politică de după 
război. Pentru că eu nu reprezint, ci numai expun sindicalismul, şi 
pentru că personal sînt în afară de politica militantă, să-mi fie 
în pgăduit-a întirzia un moment asupra problemei luptei de clasă. Am 
văzut partide atacate pentru că ar fi înscris în program această luptă 
de clasă. Atacurile acestea mi-au provocat întotdeauna nedume- 
rirea. Nu cred să existe un partid politic, nu în ţara românească, dar 
în nici o parte a lumii, care să înscrie în program lupta de clasă. În 
program, se înscriu doar ţelurile de realizat. Dar, pentru toată lumea 
care pricepe sensul cuvintelor, lupta de clasă nu este, nu poate şi nici 
nu trebuie să fie un scop. Ea este o realitate, un fapt şi încă unul din 
cele mai puţin dorite de toată lumea; un fapt izvorind din structura 
actuală a societăţii şi pe care nu îl pot nega decit cei care neagă 
existenţa claselor sociale. Luptei de clasă i se opune astăzi teoria 
păcii şi a armoniei sociale. Este mai întii de toate o grosolană 
greşeală de logică. Lupta de clasă şi armonia socială nu se pot opune 
una alteia astăzi, pentru că ele nu sînt termeni omogeni, şi anume, 
lupta de clasă este o realitate, cu existenţă actuală, iar armonia 
socială — astăzi cel puţin — un ideal, cu existenţă viitoare... dorită. 
Hotărit lucru, nu este o doctrină mai ademenitoare decit aceea a 

armoniei sociale, dar, mai întîi, nu s-a întîmplat pînă astăzi nimic 
hotăritor în omenire care să nu- şi fi avut substratul în interesele şi 
în acţiunea unei anumite clase şi, mai apoi, teoria armoniei sociale 
este în bună parte, dacă nu compromisă, cel puţin suspectă. Stindar- 
dul ei a fost intotdeauna agitat, la răspîntiile istoriei, de o anumită 
clasă; şi anume, de clasa care era ameninţată să piardă puterea. Exact 
în aceleaşi împrejurări îl agită astăzi burghezia. Evident, aceasta nu 
micşorează cu nimic valoarea intrinsecă a armoniei sociale. Cel 
puţin partidele de stinga — care recunosc realitatea luptei de ciasă 
şi clădesc pornind de la ea — sînt cele dintii încredințate de aberaţiile 
în raporturi la care duce această luptă. Ele şi sint astăzi cele mai 
sincere închinătoare ale unui ideal de pace socială. Este în primul 
rînd cazul sindicalismului. Dar deosebirea între sindicalism şi par- 
tidele pentru care lupta de clasă e încă o sperietoare este radicală. 
Acestea din urmă vor înlăturarea luptei de clasă, dar păstrarea 
claselor sociale. Mai logic, mai realist şi mai fără prejudecăţi sin- 
dicalismul înţelege că singura posibilitate de a se elimina lupta de 
clasă este suprimarea claselor sociale. 

Ce însemnează acest punct de program fundamental pentru 
sindicalism şi formulat pretutindeni cu o precizie care nu lasă nimic 
de dorit e lesne de întrevăzut: este nici mai mult nici mai puţin decit 
refacerea totală şi din nou a întregii structuri sociale, refacere care 
e iluzorie, dacă ea nu se sprijină pe o nouă mentalitate a omenirii. 

Iată deci motivele pentru care sindicalismul a pornit cu război 
împotriva societăţii actuale. Şi, în primul rînd, impotriva statului; 
căci statul, în forma lui de astăzi, este exponentul societăţii, ește 
însăşi organizarea forțelor ei. Principial, statul este pentru sin- 
dicalism inacceptabil; pentru că statul este o organizaţie din afară şi 
deasupra indivizilor; şi, ca orice organizaţie din afară, exercită asu- 
pra individului o acţiune opresivă. Şi, în afară de aceasta, statul e 
doară expresia societăţii de azi: capitalist, militarist, democratic şi 
naţional, întocmai ca şi societatea. Cu aceste elemente însă, sin- 
dicalismul nu poate construi noua omenire. Şi e lesne de înţeles de 
ce. 

Cu ce mijloace şi în ce chip s-ar putea organiza noua societate, 
o să vedem mai departe. Deocamdată să mi se îngăduie o digresiune 
în legătură cu statul naţional. Mulţi oameni de treabă se lasă speriaţi 
de atitudinea antinaţională a sindicalismului; şi pe nedrept. Aş dori 
să nu se uite că, de obicei, dar mai ales în ultimul secol, toate marile 
mişcări politice care au frămintat omenirea au luat atitudine 
împotriva naţiunii şi naţionalismului. Sindicalismul crede astăzi că 
există o corelaţie indestructibilă între democratism şi naționalism; 
şi totuşi, nu mai departe decît pe la jumătatea veacului trecut, 
mişcarea democratică avea o puternică coloratură internaţională. 
Atunci a existat doară acel Comitet Democratic Internaţional, din 
care făceau parte Ledru-Rollin, Mazzini, Arnold Ruge şi Brătianu, 
care credea că poate să valorifice democraţia ca pe un concept 
deasupra tuturor naționalităților. Ce s-a întîmplat de-atunci, 
cunoaştem, noi care am trăit vremea democraţiilor naţionale. Dar 
aceasta nu însemnează că sindicaliştii astăzi — democraţii, atunci — 
nu au avut dreptate. Logiceşte, conceptul de stat naţional este un 
compus hibrid: statul e un concept politic, națiunea, unul cultural. 
Se poate întîmpla ca un stat să fie stat şi să fie şi naţional; se poate 
întîmpla, dar se întimplă foarte rar, şi, în orice caz, nu e necesar. 
Practica nu pledează nici pentru statul naţional, nici contra lui; 
practica politică piedează pentru statul tare, adică pentru statul în 
care organizaţia forţelor de producţie şi de repartiție garantează 
maximum de echilibru; practica culturală pledează pentru națiunea 
în care organizarea forţelor spirituale garantează maximum de ran- 
dament al puterilor creatoare de cultură. Noi suntem, poate cei mai 
interesaţi să înţelegem înaintea altora acest adevăr şi să contribuim 
la răspîndirea lui. În ce mă priveşte,.am convingerea că stăm în faţa 
singurei formule care mai poate înlesni o viaţă liniştită şi rodnică 
omenirii sfirtecate şi frinte de prozăvia ultimului război. lată, deci, 
în ce sens antinaţionalismul sindicaliştilor ar putea să fie îndreptăţit. 
Ce e cu antidemocratismul lor vom vedea mai departe. 


Sindicalismul cere omenirii o altă mentalitate. Aceasta e ideea 
fundamentală care străbate întreaga mişcare, de'la principiile ei pînă 

la cel din urmă amănunt. O vom găsi deci şi în metodele lui de luptă 
şi în înfăptuirea instrumentelor acestei lupte. Astfel, sindicalismul 
refuză a face politică propriu-zisă. În termeni generali, desigur, o 
luptă politică, pentru că politică este orice mişcare cu scop de a 
schimba raporturile juridice dintr-o societate. Dar politică, în sensul 
restrins, este o mişcare numai atunci cînd intră în legătură cu in- 
stituţiile constituite, cînd intervine în chip pozitiv, adică nu din afară, 
ci dinăuntru, ca să provoace schimbarea sau îmbunătăţirea rapor- 
turilor juridice de care vorbeam. Concret, luptă politică însemnează, 
în regimul de astăzi, luptă parlamentară. O asemenea acţiune este 
insă hotărit condamnată de sindicalişti. Motivele sînt pentru êi de 
ordin moral. Eu le-aş considera mai degrabă tactice. Sindicaliştii 
pricep că în momentul în care vor intra în lupta parlamentară, prin 
contactul de fiecare zi cu partidele de mijloc sau de dreapta, vor 
ajunge la un fel de camaraderie şi se va stabili un început de nivelare. 
Rezultatul fatal al oricărei lupte de acest fel este tranzacţiunea şi 
compromisul. Dar tocmai compromisul vrea să-l evite cu orice preţ 
sindicalismul; şi, din punctul lui de vedere, cu drept cuvint, căci de 
îndată ce intri În politică, şi iei parte Ia legiferare, eşti — de la sine 
înţeles — complice la situaţia întreagă. Dar atunci nu te mai poţi 
considera ca în afară de societate şi urmărind transformarea ei 
radicală. Derogări de la acest principiu nu există in practica sin- 
dicalistă. Opoziția hotărită pe care sindicatele o fac partidelor 
socialiste îşi are în acest punct exprimarea cea mai precisă. „Bur- 
ghezificarea“ socialiştilor care au intrat în lupta parlamentară este 
cea mai bună dovadă de primejdia care ameninţă orice colaborare 
cu ordinea stabilită. 

Nu uităm Că o anumită acţiune. politică au întreprins sin- 
dicatele. Grevele, asupra cărora vom reveni mai tirziu, şi care au 
urmărit să îmbunătăţească viaţa masei proletare, au avut, desigur, o 
răsfrîngere politică; dacă nu în alt fel, cel puţin în noua legislaţie a 
muncii, pe care guvernele burgheze, sub presiunea sindicatelor, a 
trebuit să o adopte. Dar aceasta nu însemnează, încă, o derogare de 

la principiul organizării alături de societatea constituită; căci, pe de 
o parte anumite îmbunătăţiri în viaţa lucrătorilor erau absolut 
necesare pentru ca aceştia să poată rezista şi să se poată pregăti în 
vederea revoluţiei viitoare, iar pe de alta, metoda, calea pe care 
amintitele avantaje au fost obţinute este proprie sindicalismului şi 
în conformitate cu principiile enunțate mai sus; aceste avantaje nu 
au fost obţinute prin colaborare la opera legislativă, ci, din contră, 
prin constringere,. prin impunerea punctului de vedere propriu, 
stînd totuşi în afara ordinii constituite. 

Pentru pregătirea noii ordini sociale, sindicalismul preco- 
nizează şi realizează organizarea sindicatelor. Sindicatele sînt aso- 
ciaţiuni profesionale, constituite pe principiul muncii (în sindicate 
nu intră decit lucrătorii) şi diferenţiate după criteriu meşteşugului 
pe care fiecare îl exercită. Idealul ar fi ca toţi lucrătorii unei anumite 
meserii să intre în sindicatul respectiv. 

În faţa imposibilității de a realiza acest deziderat, sindicalismul 
ţine să-şi afirme din punct de vedere caracteristic şi închizind — după 
cum vom vedea mai tirziu — însemnate consecinţe. Şi anume: faptul 
că un sindicat nu poate cuprinde în practică totalitatea muncitorilor 
respectivi nu primejduieşte puterea ofensivă a sindicatului, căci 
hotăritor nu este numărul, ci calitatea membrilor lui. Aşa că, de unde 
pînă acum democraţia, care se spijinea pe principiul majoritar, 
urmărea cu toată stăruința cîştigarea unui cît mai mare număr de 
aderenţi, sindicalismul afirmă dintr-o dată că nu are neapărată 
nevoie de mulţime; că mulţimea este fără îndoială un element care 
nu poate fi disprețuit; dar că — la urma urmelor — o mişcare, mai 
ales la începutul ei, se poate lipsi de număr; absolut indispensabilă 
îi e insă calitatea. Să acceptăm însă că această calitate a lucrătorului 
nu este acelaşi lucru cu cultura intelectuală, şi mai ales nu este 
identică cu aşa-numita intelectualitate. Căci, departe de a-i căuta cu 
orice preţ, sindicalismul mai degrabă evită pe intelectuali. Şi aceasta 
pentru mai multe motive. Între altele, pentru că s-a dovedit că acolo 
unde apare, intelectualul joacă un rol oarecum de parazit. O spune 
sindicalismul. Dar, trebuie să o recunoaştem, nu tocmai pe nedrept. 

Întru atit, întrucît sînt ginditori sociali, intelectualii nu sînt de sine 
stătători şi nici nu pot constitui o grupă aparte cu idealuri şi reven- 
dicări proprii. Între intelectuali asemănările sint formale. Toţi exer- 
cită un acelaşi meşteşug al gîndirii. Dar, pe cîtă vreme în celelalte 
meserii rezultatele obţinute sint identice — tot ghc: „sau lut scaune; 
sau tot haine —, la intelectuali, deşi rezi!'tatul este ideea, această 
idee are particularitatea că nu este în conţinutul ei pretutindeni 
identică. Una va fi în adevăr semnificaţia şi valoarea unei idei, alta 
semnificaţia şi valoarea alteia. Şi tocmai divergenţa drumurilor pe 
care le urmează ideile în înfăptuirea lor este pricina pentru care 
intelectualii nu pot avea revendicări com'ne şi nu pot constitui o 
clasă de stne stătătoare. Căci, să nu se uite, ideca nu se poate analoga 
cu un fabricat gata. Ea nu e în adevăr "cit atunci cînd s-a realizat, 
cu alte cuvinte, cînd, recunoscindu-i-sc calitatea de „ideal“, s-a trecut 
la înfăptuirea ei. lată de ce intelectualul nu e de sine stătător, ci va 
trăi întotdeauna în funcţie de acel grup social, care va fi mai în 
măsură să ia asupra lui şi să ducă ła bun sfirşit realizarea planurilor 
de reformă sau a idealului de viaţă al intelectualului respectiv. 
Aceasta însă ar indreptăţi numai în foarte mică măsură lipsa de 
interes a sindicalismului pentru intelectuali. Teama sau mai degrabă 
neîncrederea faţă de intelectuali are pentru sindicalişti şi alte 
rădăcini. Principiul fundamental şi marea mîndrie a sindicatului e că 
el este o mişcare naturală. Tot ce se întîmplă în şi prin sindicalism e 
în ordinea lucrurilor să se întîmple. Teoria sindicalismului nu este 
o construcţie dialectică, ci doar sistematizarea convenabilă a unor: 
concluzii pe care le impune situaţia de faţă. Într-o asemenea situaţie, 
intelectualul nu poate fi dorit. El se lasă prea mult furat de propriile 
lui idei şi e prea lesne înclinat a confunda construcţiile sale cu 
realitatea. Unde intervine deci un intelectual, se iveşte şi primejdia 
unei intervenţii în mersul normal al lucrurilor, care fără îndoială 
poate promova, dar poate şi faisifica evoluţia firească a societăţii. 
Acesta e deci un al doilea motiv de neîncredere. Şi mai e unul, poate 
cel mai însemnat. Meseria de intelectual este foarte deosebită de 
celelalte, îndeletnicirea zilnică cu ideile este o muncă ceva mai 


122 


rafinată, un meşteşug mai subţire, care foarte uşor naşte prezumția 
unei mari deosebiri de calitate şi d unei ierarhizări a meseriilor în 
favoarea intelectualilor. Aceştia sînt înclinați a se socoti întotdeauna 
de o altă esenţă cu ceilalţi muncitori, prin preocupările lor şi prin 
factura lor sufletească. Acolo unde se iveşte, intelectualul pretinde 
întotdeauna pentru el rolul'conducător. Dar aceasta ar duce fatal- 
mente, şi în viitoarea organizare, la o diferenţiere înăuntrul 
societăţii; şi anume, la monopolizarea conducerii de către o anumită 
categorie de oameni. Ceea ce, evident, nu insemnează deloc rezol- 
varea problemei, care pentru sindicalism este desfiinţarea funcţiunii 
opresive a statului. Situaţia ar fi în adevăr aceeaşi, cu singura 
deosebire că noii conducători s-ar alege numai dintre intelectuali. 
Însemnează aceasta că sindicalismul e în duşmănie declarată cu 
intelectualii? Nu. Sindicalismul recunoaşte valoarea intelectualilor 
şi necesitatea existenţei lor; între altele, şi pentru că nu poate nega 
utilitatea absolută a aşa-numitelor funcțiuni generale în orice 
întreprindere, funcțiuni care sînt îndeplinite de intelectuali. Ceea ce 
contestă sindicalismul este însă valabilitatea actualelor criterii de 
ierarhizare. Nu se poate vorbi — crede sindicalismul — de meserii 
calitativ inferioare sau superioare, poniru că singurul criteriu de 
valorificare este necesitatea acelor meserii pentru bunăstarea or- 
ganismului social. Din acest punct de vedere, existenţa tuturor 
meseriilor e egal necesară, atit cit corespunde unei funcțiuni sociale 
normale. Acesta e aşa-numitul principiu al convertibilităţii 
profesiunilor, Calitatea nu intervine decit în aprecierea felului în 
care o profesiune este exercitată; ea priveşte randamentul şi calitatea. 
rezultatelor muncii. Diferenţierea calitativă se face deci înăuntrul 
sindicalismului nu pe meserii, pe clase sau pe orice grup în genere, 
ci pe persoane. Cu aceste persoane, calitătiv diferenţiate, contează 
sindicalismul. Dacă intelectualii renunţă la prezumția lor de meserie 
selecţiuni individuale, conlucrarea cu ei e asigurată. Dacă nu, sin- 
dicalismul se poate lipsi de ei. 

Aceasta poate să fie numai o pretenţie a sindicaliştilor, dar 

poate să fie şi mai mult decit o simplă pretenţie. Căci, să nu uităm: 
sindicalismul a trăit de fapt pînă astăzi mai mult fără intelectuali. 
Era de altfel şi firesc: dacă în adevăr sindicalismul e în ordinea 
normală a lucrurilor, el se desfăşoară oarecum de la sine. Un proces 
natural nu poate fi oprit: el poate fi întirziat numai sau poate fi 
promovat, după împrejurări; dar oprit pur şi simplu, nu. Intelectualii 
au ceva de învăţat de aci. 

Consideraţiunile de pînă aci lămuresc pînă la un punct structura 
sindicatului şi principiile care prezidează la inchegarea acestei 
formațiuni, care nu e decit instrumentul de acţiune a sindicalismului. 

Să-i vedem acum mijloacele. Două lucruri sint de reţinut din 
cele de mai sus: întii, că sindicalismul urmăreşte înlăturarea totală 
şi în bloca sistemului de instituţiuni actuale; al doilea, că, încredinţat 
de necesitatea unei refaceri totale, el nu vrea să aibă nici un punct 
de conlucrare cu societatea de astăzi. Tot din aceste principii se 
inspiră şi metodele de acţiune. Sindicalismul nu tratează; el nu poate 
să trateze cu societatea burgheză. Tratative însemnează tocmeală,; şi 
tocmeală însemnează tranzacţie; iar tranzacţie însemnează, după 
cum am văzut deja, un fel de conlucrare. Deci, calea nu poate să fie 
decît alta. În momentul în care, de pildă, Confederaţia Generală a 
Sindicatelor socoteşte că, pentru interesele muncitorimii şi ale sin- 
dicalismului, o anumită lepiferare este necesară, ea cere de la 
guverne această legiferare, pur şi simplu. Ea nu vrea să cerceteze 
împreună cu delegaţii societăţii actuale dacă cererile formulate sînt 
juste sau nu, sînt oportune sau nu, sînt realizabile sau nu. Sindicatele 
au socotit o dată aceasta la ele acasă şi au hotărît. Ceea ce trebuie să 
urmeze e răspunsul statului la cererile făcute. Aceasta este aşa 
numita acţiune directă; ea constă în pretenţia de a se satisface 
necondiţionat cererile o dată formulate, sub ameninţarea pentru stat 
de a fi pus în imposibilitate să-şi exercite mai departe funcțiunea. 
Mijloacele prin care această ameninţare s-ar putea realiza sînt, după 
împrejurări: boicotul, sabotajul şi greva. Asupra lor nu e necesar să 
stăruim prea mult. Este totuşi o formă a grevei, şi anume greva 
generală, care e de o deosebită însemnătate. Importanţa ei este că 
poate opri la un moment dat întregul mecanism 'social. Toată or- 

ganizaţia societăţii este în asemenea momente la dispoziţia celor 
care fac greva. Teoretic cel puţin. Dar greva generală nu este un 
instrument care să se poată aplica în fiecare zi. Greve generale au 
fost încercate şi realizate şi la noi în ţară, şi aiurea. Dar nu în intenţia 
de a opri activitatea statului şi de, a face să treacă puterea asupra 
greviştilor. La acestea nu gîndesc încă sindicaliştii serios, pentru că 
— socotesc ei — nu e încă vremea. Deocamdată, greva generală are 
mai mult o funcţiune educativă. Ea se proclamă cu termene fixe şi 
pentru perioade bine hotărite; greva generală — mai drept, suspen- 
dare de lucru — la 1 Mai, grevă generală cu. prilejul împuşcării unui 
lucrător, acesţea sînt fapte pe care le-am trăit. Dar ele erau mai mult 
manifestații decit acţiuni ofensive. De aci şi caracterul educativ de 
care vorbeam. O grevă penerală este educativă pentru lucrători, pe 
care îi face conştienţi de forţa lor şi educativă pentru „ceilalţi“, 
cărora le arată cu ce eventualităţi au să conteze. Dar ea mai este 
educativă încă într-un alt sens, pe care l-aş numi „metafizic“. Geor- 
ges Sorel, unul din cei mai subtili şi mai sugestivi cugetători ai 
mişcării sindicaliste, numeşte greva penerală „un mit social“. Dacă 
în adevăr această grevă generală la care lucrătorii se exercită, prin 
foarte dese repetiţii generale, va avea vreodată lor, se va proclama 
anume cu scopul precis ca să răstoarne ordinea stabilită, nu se poate 
afirma cu siguranţă. Dar aceasta nici nu e aşa de important. Căci 
greva generală pentru care se pregătesc lucrătorii nu e însemnată 
prin ea însăşi, ci prin pregătirea ei. Ea stă întotdeauna înaintea 
conştiinţei lucrătorului ca un avertisment, ca un ideal şi ca un 
îndemn; ea încheagă energiile şi încurajează în luptă; ea este obiec- 
tivarea tuturor dorințelor şi nădejdilor lucrătorilor, Mit social este 
greva generală, după cum mit social a fost a doua venire a lui Hristos. 
Apropierea aceasta poate să ne lămurească. Mărturisirea credinţei 
care anunţă a doua venire a lui Hristos nu mai e înţeleasă de nimeni 
astăzi literal. Nu e mai puţin adevărat însă că începuturile creştinis- 
mului au crescut.sub ameninţarea şi sub nădejdea acestei a doua 
veniri. Istoria Bisericii creştine poate înşira nenumărate termene 
care se fixează venirii a doua. Anul 1000 este cel mai cunoscut din 
acestea. Anul 1000 a trecut şi el, fără ca Hristos să se arate. Dar în 

aşteptarea lui, omenirea se pregătise. Înăuntrul comunităţilor 
creştine viaţa se schimbase, ca să se adapteze judecății anunțate; şi 
se schimbase în aşa măsură, încit vechile raporturi juridice se găseau 
de fapt înlocuite. Creştinismul crease forme noi de viaţă. O altă 
mentalitate stăpinea lumea europeană; şi, dacă anul 1000 nu a fost 
în adevăr anul revenirii lui Hristos şi cel al judecății celei mari, el a 
fost în orice caz incheierea păzinismului. în acest sens poate fi şi 
greva generală un mit social: un termen fictiv de realizare a tuturor 
nădejdilor, în umbra căruia muncitorimea pregăteşte transformarea 
totală. 

Cu aceasta însă intrăm în problema realizărilor practice pe care 
le urmăreşte sindicalismul. Ce.a vrut să răstoarne şi cum crede că 
poate şi trebuie să răstoarne, am văzut. Ce vrea să creeze însă e mai 
puţin clar. Despre lucrurile acestea am mai vorbit la început. O 
mişcare strict teoretică, pornită şi construită din capul unuia sau al 
cîtorva, are întotdeauna un plan precis de reclădire. Dacă acest pian 
se potriveşte sau nu realităţii, asta e altceva. Vorba e că îl are 
întotdeauna; precis, frumos, armonic, pînă la cele mai mici 
amănunte, ca orice lucrare de cap. Spre deosebire, sindicalismul care 
aşteaptă răsturnarea nu ştie precis ce va face după această revoluţie. 
La 1901, la amintitul congres al Confederaţiei Generale a Muncii, 
ţinut la Lyon, s-a pus la dispoziţia sindicatelor şi diferitelor burse ale 
muncii un chestionar. Se dădea tuturor un termen de un an de zile, 
în care să se răspundă cam cum ar înţelege fiecare organizaţie noua 
aşezare socială după greva generală. Răspunsurile au fost toate 
foarte generale şi foarte vagi. Se cerea în genere o formă federativă, 
cu un stat administrativ şi nu politic, şi cu elementul muncii drept 
bază a întregii organizaţii. Evident, e cam puţin. Unii dintre cei care 
au încercat să sintetizeze teoretic mişcarea au fost siliţi să o 
recunoască. Cu un corectiv însă: şi anume, că nici o revoluţie nu a 
ştiut precis ce va face.după ce se va isprăvi revoluţia propriu-zisă. 


Dar, zic şi ei, şi cu aceasta incepem să definim sindicalismui faţă 
de marile mişcări sociale şi prezente, un lucru e sigur: revoluţia 

aceasta. nų se poate întîmpla şi nici nu se va întimpia după ordin. Ei 
va trebui să-i preceadă în orice caz şi cel puţin o transformare morală 
a întregii societăţi. Şi tot sindicatului îi revine rolul de a pregăti 
această transformare. Cum? Am văzut-o în analogia cu comunitățile 
creştine, atunci cînd vorbeam de preva generală. Am subliniat în altă 
parte caracterul de organizaţie pasivă, de rezistenţă al sindicatului. 
Să relevăm deci, aci, un alt aspect al lui, caracterul de organizaţie 
activă, pentru realizarea unei noi mentalități. Ce va fi această nouă 
mentalitate, iarăşi nu poate spune sindicalismul, şi cu drept cuvînt. 
Este probabil însă că viaţa în sindicate, cu raportul ei de cooperaţie 
şi de solidarizare, va crea, cu timpul, omenirii o mentalitate nouă. 
Noi reținem deocamdată afirmaţia — de o covirşitoare însemnătate 
— că revoluţiei sociale trebuie să-i preceadă o revoluţie morală. 

Este însă în acest punct o foarte simţitoare deosebire între 
socialismul propriu-zis şi sindicalism. Socialismul crede că transfor- 
marea societăţii se va face prin evoluţia tehnică. Hotăritor este 
factorul economic, care singur trage după el toată maşinăria socială. 
Nu se contestă, la urma urmelor, că unei anumite forme de producţie 
îi corespunde o anumită structură a conștiinței individuale şi 
publice; dar se pretinde că cea dintii condiţionează şi cauzează pe 
acestea din urmă. 

Cu totul altă poziţie ocupă deci sindicalismul, cînd pune în 
sarcina Sindicatelor grija plămădirii unei noi mentalități pentru 
omenire. El pretinde pur şi simplu precumpănirea factorului moral 
în evoluţia socială şi condiţionarea acesteia din urmă prin cel dintii. 
Nu ştiu cu cit drept se vorbeşte astăzi — se vorbeşte de altfel şi prea 
mult, ca să fie adevărat — de falimentul socialismului. Un lucru e 
sigur însă: anume că structura sufletească din care s-a născut ieoria 
socialistă e astăzi depăşită. Nu mă gîndesc numai la metoda 
materialismului istoric; pe care o amintii mai sus; despre ea se poate 
spune, la urma urmelor, că nu e decit un hegelianism mutilat prin 
neînțelegere. Vreau să vorbesc însă de însuşi spiritul socialismului, 
care e de un dogmatism ce dă de bănuit. Marxismul ştie sigur ce se 
va întimpla. Nu e vorba de bănuieli sau de profeţii, ci de calcule. 

Sintem în plină ştiinţă pozitivă. El ştie cu precizie că perioada 
capitalismului se va consuma. Ştie precis şi cînd se va consuma. Are 
lipsa de spirit critic şi de prudenţă să anunţe chiar data exactă a 
consumării. Socialismul este, ca factură sufletească, ultima întrupare 
— şi nu cea mai simpatică — a dogmatismului raţionalist. 

Cu totul altfel sindicalismul; el nu ştie nimic precis; el bănuieşte 
şi aşteaptă; doreşte o transformare a societăţii, adună date şi obser- 
vaţii şi crede această transformare probabilă, într-o direcţie pe care 
mai mult o simte, decit o înţelege. Este, evident, altceva. Se obiş- 
nuieşte a se trece sindicalismul la remorca socialismului. Să nu ne 
înşelăm. Este doar un mijloc comod de clasificare. În istoria filo- 
sofiei, astăzi încă, Fichte, Scheiling şi Hegel sînt socotiți ca urmaşii 
lui... Kant. De ce nu ar fi şi sindicalismul urmaş al socialismului? Dar 
clasificările acestea, făcute de istorici, sint bune tot numai pentru 
istorici. Pentru lumea cealaltă, între socialism şi sindicalism e 
aceeaşi depărtare ca de la Descartes la Bergson; cu singura restricţie 
că valoarea filosofului stă în primul caz deasupra, iar în al doilea 
dedesubtul doctrinei respective. 

În afară de aceasta, încă o consideraţie dovedeşte cît de actual 
este sindicalismul şi cît de adinci rădăcini are el în contempo- 
rancitatea noastră sufletească. Aminteam mai sus teoria minorităţii 
conştiente şi principiul diferenţierii calitative în sindicalism. Este tot 
ce poate fi mai potrivnic democraţiei. Pentru aceasta, societatea era 
o asociaţie contractuală, izvorită din voinţa liberă a indivizilor. Nu 
pot spune dacă forma contractuală garantează egalitatea contrac- 
tanţilor sau dacă această egalitate face posibilă contractarea. Fapt e 
că în teoria democratică contractul şi egalitatea sînt postulate fun- 
damentale. Din aceste două elemente se deduce uşor principiul 
majoritar, care şi el la rîndul lui se sprijină pe propoziţia: voinţa 
colectivă este egală cu suma voinţelor individuale liber exprimate, 
consecinţă a postulatelor de mai sus. Cu aceasta avem schema 
aproape completă a democratismului. Care sînt structura lui şi 
resorturile lui ideologice? Că toţi oamenii sînt egali este o afirmaţie 
aşa de surprinzătoare încît toată istoria democratismului teoretic nu 

e decit un şir de corective ale acesiei afirmaţii. Şi cu toate acestea, 
nimic nu e mai explicabil decit propoziţia aceasta a egalităţii, dacă o 
privim în rădăcinile ei. Concepţia democratică este rezultatul 
aplicării spiritului ştiinţelor pozitive la cercetarea vieţii umane. În 
adevăr: s-a spus de atitea ori — şi nu pe nedrept — că marea revoluţie 
Ştiinţifică a Renaşterii şi a începuturilor evului modern stă în con- 
siderarea cantitativă, abstractă a realităţii. Obiectele sint dezbrăcate 
de ceea ce au ele personal, diferențiat, calitativ şi luate în ceea ce au 
ele comun ca obiecte. Dar în acest caz ceea ce le mai deosebeşte nu 
este o notă specifică a lor — conţinutul fiind la toate acelaşi —, ci 
faptul că sunt altele în timp şi spaţiu, că sint numeric deosebite. Aci 
e rădăcina considerării cantitative a realităţii. Aplicaţi această 
metodă şi la cercetarea oamenilor şi veţi vedea că rezultatul este 
tocmai democraţia: oamenii sînt toţi egali, dar numeric deosebiți, 
după cum deosebite sint diferitele unităţi în seria 1 + 1 + 1 +... şi 
aşa mai departe. Societatea este, în acest caz, suma indivizilor care 
o formează, iar voinţa colectivă egală cu suma voinţelor individuale. 
De unde şi criteriul majoritar în stabilirea voinţei colective. 

~ Se poate obiecta că acesta este vechiul democratism al lui 
Rousseau. Desigur! Dar aş fi bucuros să-mi spună precis cum e 
democratismul care nu mai e al lui Rousseau; aş vrea să citesc anume 
sau să ascult undeva o definiţie a democratismului care să nu fie a 
lui Rousseau şi să fie totuşi democratism. Ştiu că de la o vreme se 
vorbeşte în noile democraţii de regionalism, de reprezentanţă 
proporţională etc. Dar asta nu mai e democraţie. Dacă democraţie 
însemnează astăzi punerea în valoare a tuturor forţelor productive 
ale unei societăţi, atunci nu e om în lume astăzi care să nu fie — cel 
puţin în teorie — democrat, iar dacă democraţie însemnează dreptul 
fiecăruia de a ajunge la locul care se cuvine capacităţii lui — 
posibilitatea de circulaţie, ascendentă şi descendentă, în corpul so- 
cial —, atunci democrat a fost la noi şi P. P. Carp, după însăşi 
declaraţia lui.. Democraţia nu poate fi nici regionalistă, nici 
proporţionalistă. Ea este unificatoare şi majoritară. Copil bun al 


129 


scientismului modern, ea s-a ridicat din considerarea aritmetică a 
societăţii şi nu poate renunţa — fără contradicţie de moarte — la 
punctul de vedere cantitativ. 

Nu avem deci de-a face cu o teorie nouă, izvorind din nevoile 
actuale ale spiritului, ci cu o teorie izvorită din vechea obişnuinţă 
ştienţistă a omenirii. Căci nevoile noastre sufleteşti sînt altele. Ceea 
ce caracterizează momentul nostru în evoluţia spirituală este, între 
altele, întoarcerea la considerarea antropologică a omului, pe care 
Renaşterea a cunoscut-o şi a profesat-o cu o strălucire şi o profun- 
zime necunoscută încă; întoarcerea spre individual, nu numai în 
preocupările de laborâtor sau de bibliotecă, unde raționalismul este 
strins de aproape de un antiintelectualism aproape proteic, nu 
numai în disciplinele spirituale unde vechea psihologie pozitivistă, 
ştiinţifică, abstractă este înlăturată de psihologia diferenţială, ci 
chiar în viaţa socială. Cu adevărat nou şi răsfringind necesităţile şi 
preferinţele vremii este sindicalismul cînd proclamă, de exemplu, 
principiul diferenţierii calitative şi cînd, ca urmare logică, cere 
grupârea lucrătorilor pe bresle, bănuind că lucrătorilor din aceeaşi 
meserie le e comună mentalitatea, structura sufletească. E greu, e şi 
oarecum zadarnic, să spunem dacă acest fel de a vedea are sau merită 
să aibă aprobarea noastră. Organizarea societăţii pe principiul 
recunoaşterii formelor vii de viaţă socială este astăzi, cel puţin ca 
tendinţă, un fapt care nu are nevoie de nici o aprobare sau justificare, 
pentru simplul motiv că există. Este aşa de în ordinea lucrurilor de 
azi această organizare sprijinită pe calităţile diferenţiale ale in- 
divizilor, încît ea nici nu e specifică sindicalismului; federalismul şi 
descentralizarea, cele două mari probleme care par a caracteriza 
epoca noastră, îşi au rădăcina în acelaşi fapt pe care îl subliniem aici. 
Chiar viaţa noastră publică de după război ne oferă două cazuri 
tipice. Cel dintii, Partidul Poporului. Cînd s-a organizat, după 
război, partidul acesta era o ligă. Nu era un partid politic propriu-zis, 
cu stat major la centru, cu statut şi cu program; ci numai o reuniune 
de formaţiuni locale,cu necesităţi de organizare locale, cu programe 

locale. Aşa ştiu eu că s-a închegat şi a crescut Liga Poporului. De 
atunci, ea a devenit partid: o formaţiune cu putere centrală, 
unificatoare şi... abstractizantă. În folosul cui? Aceasta e de văzut. 

Al doilea caz, Partidul "Ţărănesc. Istoria lui e cunoscută. S-a 
născut deodată în mai multe puncte ale ţării. Aş zice, s-a născut în 
acelaşi timp şi independent, în mai multe comune ale aceluiaşi judeţ. 
Programul nu a fost program, ci o mulţime de programe. Iar cînd 
diferitele partide ţărăneşti s-au întrunit pentru prima oară în con- 
gres, ele nu aveau nici măcar în linii largi un program comun. Şi aci 
lucrurile s-au mai schimbat. Oamenii cu practică politică au făcut şi 
aci un program. Din nefericire —sau din fericire? — nu trăieşte acest 
program în conştiinţa nimănui. Un elector care ar vrea să lucreze în 
numele: acestui program ar rămîne de ocară. Trăiesc şi astăzi 
programele locale; şi însuşi partidul nu trăieşte efectiv decit în 
judeţele care au avut putinţa să-şi facă asemenea programe. Ceea ce 
spun eu aci nu sint credinţe sau nădejdi; ca unul ce trăiesc în afâră 
de orice formaţiune politică şi de orice preocupare politică 
militantă, nu pot avea şi nici nu am dorinţe în această materie. Ceea 
ce spun eu sint fapte. Exemplele precise îmi stau oricind îa îndemînă. 

Şi, ca să ne întoarcem la problema noastră: iată deci că 
fenomenul acesta al descentralizării sub toate raporturile, cu alte 
vorbe: al aprecierii calitative a realităţii este mult mai general, iar 
atunci cind sindicalismul şi-l însuşeşte ca principiu, el nu face decit 
să realizeze una din necesităţile spiritului contimporan. 


Am văzut care este în linii largi structura generală a sindicalis- 
mului în ethosul lui, în problema lui, în mijloacele lui de realizare, 
în idealurile către care se îndreaptă. Să ne grăbim spre încheiere. Am 
stăruit, poate prea. mult, asupra faptului să sindicalismul este o 
mişcare ce se sprijină pe utilizarea formelor vii şi concrete ale vieţii, 
care nu cere numai respectarea lor — ceea ce la urma urmelor ar 
putea fi un ideal contemplativ, estetic — dar crede că refacerea 
omenirii nu poate veni decit tocmai pe calea utilizării complete a 
acestor forme vii, de viaţă adevărată. Impresia mea este însă —şi am 

mai spus-o — că avem aci de-a face cu un principiu care este însuşi 
chiagul vieţii actuale. Democraţia a însemnat, sub toate raporturile, 
o mare risipă de energic. Plecarea de la omul abstract, lucrînd cu el 
şi utilizindu-l numai în elementele care intrau în conţinutul concep- 
tului de om, ea lasă neorganizate pentru omenire toate calităţile 
specifice fiecărui individ, care nu sint numai „sarea pămîntului“, ci 
mai mult încă, singurele resorturi adevărate ale activităţii umane. 
Democraţia a socotit cu numărul. Vremea noastră socoteşte cu 
individul, ca făptură vie a lui Dumnezeu, cu preferinţele şi 
îndeminarea lui specială, cu capacitatea lui proprie, cu mediul lui 
natural în care este plasat, în care se simte mai la îndemâînă şi în care 
poate lucra mai din plin decit în oricare alt loc. În faţa risipei 
democratice, vremea noastră ridică principiul şi fapta economiei 
conservatoare. Să nu ne inşelăm şi să nu ne încurcăm în cuvinte. Nici 
sindicalismul şi nici o nouă formaţie politică — întrucît e cu adevărat 
nouă — nu e democratică, în sensul democraţiei clasice, singurul ei 
sens posibil. Ci toate sînt conservatoare. Nu în sensul vechi al 
cuvîntului. Ci într-un sens mai larg, după care este conservatoare 
orice formulă politică ce asigură un maximum de economie a 
forţelor sociale. Vechiul conservatorism se defineşte altfel, dar, la 
drept vorbind, nu e altceva. Căci tradiţie, autoritate, continuitate în 
ascensiunea unui individ, excelenţă în meserie ş.a., elemente cu care 
se defineşte astăzi conservatismul, nu sint decit mijloace prin care se 
realizează acel maximum de economie de care vorbeam. Încercarea 
mea de definiţie este, cel puţin logiceşte, preferabilă, pentru că ea 
defineşte conservatismul prin elementele facturii lui şi nu prin in- 
strumentele lui de realizare. Şi, în afară de aceasta, ea înglobează 
toate noile mişcări sociale, fără să lase la o parte nimic din ceea ce 
era constitutiv în vechiul conservatism. Dacă e nevoie de o asemenea 
inglobare? Credem că da. Altfel, nu am avea nici o explicare a 
recrudescenţei pe care o trăieşte astăzi pretutindeni conservatismul. 

Conservator este deci, în factura lui intimă, şi sindicalismul, 
pentru că tot conservator este ethosul vremii noastre, din care 
sindicalismul se ridică. Profeţii asupra viitorului lui e greu de făcut. 

Profeţiile sînt de altfel apanajul altora. După război, mişcarea sin- 
dicalistă a suferit grave înfrîngeri. A suferit înfringeri poate şi din 
pricina unei grabe pe care concepţia sindicalistă nu o îndreptăţea şi 
nu O recomanda; grabă provocată de cunoscute conjuncturi externe, 
care pentru mulţi au fost motiv să-şi piardă măsura şi siguranţa de 
acţiune. Poate să fie îndoielnic dacă sindicalismul se va realiza 
vreodată. Demn de ţinut în seamă e pentru mine faptul că această 
mişcare- închide în ea cele mai caracteristice elemente ale facturii 
epocii noastre. Şi tocmai desprinderea acestor elemente şi 
cumpănirea semnificației lor a fost ţinta cea mai însemnată a ex- 
punerii de faţă. Iar dacă această expunere a atras măcar atenţia 
asupra problemei, vai socoti că ea şi-a îndeplinit din belşug rosturile. 


[1923] 


NOTĂ ASUPRA UNEI 
NOI CLASE DE JUDECĂȚI 


Exemplul forţei pe care îl ia Onicescu, în articolul de mai sust, 


pentru a indica schimbarea ce se efectuează în mecanismul logic al 
ştiinţelor, este în adevăr caracteristic*. El arată lămurit pînă în ce 
măsură judecăţile de relaţie au înlocuit astăzi, în ştiinţă, predicaţia. 
Analiza acestui exemplu provoacă însă următoarele reflecţii: 

Reduse la cea mai simplă şi mai caracteristică expresie, cele 
două concepţii ale forţei se prezintă aproximativ aşa: 

(1) Soarele are o forţă, graţie căreia (sau: din care cauză) atrage 
Pămintul; 

(2) Soarele şi Pămintul, puşi în prezenţă, exercită o influenţă 
fizică unul asupra altuia. Această influenţă se poate măsura. Rezul- 
iatul măsurătorii este forţa, reprezentanta cantitativă a înrîuririi 
reciproce dintre cele două corpuri. 

În primul caz, forţa e o calitate.a Soarelui. Judecata respectivă 
are în adevăr fizionomia substanţialistă şi se poate aşeza uşor în 
predicaţie. 

În cazul al doilea, forţa este o relaţie între cele două corpuri 
puse în prezenţă, care au, ambele, faţă de forţă, din punct de vedere 
logic, aceeaşi situaţie. Forţa ar fi deci un fapt, care se constată ori de 
cîte ori cele două corpuri sint în prezenţă. Despre cele două corpuri 


* E adevărat că — după cunoştinţa mea, cel puţin — conceptul de forţă nu a 
fost încă tratat, nici chiar în lucrările ştiinţifice, de această manieră. Imi permit a crede 
totuşi că progresele limbajului matematic sînt astăzi suficiente, nu numai pentru a 
îngădui, dar chiar pentru a pretinde o asemenea tratare. Exemplul pe care îl amintim 
poate fi deci pe drept cuvînt considerat ca specific şi definitoriu pentru structura logică 
a ştiinţei actuale. 

se afirmă, din punct de vedere logic, acelaşi lucru; nimic mai mult 
despre unul decit despre celălalt, 

leşind din cazul'concret: judecata de tipul întîi se poate formula: 

a >b, 

adică a este b. 

Cea de tipul al doilea, 

a Rb, 

adică a şi b stau în relația R. 

Am deduce că există deci două clase de judecăţi bine distincte 
şi cu funcțiuni deosebite: judecăţile de predicaţie şi judecăţile de 
relaţie. 

Să notăm că dacă indicaţiile de mai sus sînt juste, atunci 

aRb 
este totuna cu 
bRa, 

ceea ce în cazul analizat mai sus e adevărat. 

Dar să luăm un alt exemplu: a este mai mare decit b. Propoziţiile 
de acest fel sint considerate în genere ca judecăţi de relaţie. Să 
„observăm însă că dacă punem propoziţia de mai sus în forma 

a Rb, 
atunci 
bRa 

nu mai subzistă, ca în cazul propoziției forței, de pildă, ci este 
de-a dreptul fals. 

Cred să pot afirma că judecățile de acest tip nu sint cazuri 
speciale ale judecăților de relație; ele constituiesc o clasă aparte, cu 
funcțiuni bine definite, şi se inserează, prin structura lor logică, între 
judecăţile de relaţie şi cele de predicaţie. 

Pentru moment, nu fac decit să indic problema. Voi reveni cu 
precizări asupra ei, într-un număr apropiat“. 


[1923] 

INDIVIDUALISMUL ENGLEZ 


Grija pentru libertăţile personale şi drepturile individului este 
îndeobşte recunoscută ca stind la baza întregii vieţi publice engleze. 
intr-o ţară şi la un popor la care, siguranţa de sine face inutilă 
agitarea oricărei flamure, individualismul (the old — the very old — 
english political theor)y) se bucură de toate prerogativele panaşului. 
Pentru toată lumea deci, „ţara clasică a individualismului“ şi 
„Anglia“ sint unul şi acelaşi lucru. 

Şi totuşi, nicăieri mai mult ca în Anglia opinia publică nu se 
exercită mai solidar şi mai aspru împotriva individualităţilor 
proeminente. John St. Mill deplingea el însuşi „ura de moarte“ pe 
care conaţionalii săi o hrănesc tuturor originalităţilor impetuoase. 
Să amintim numai că Shelley a murit la Roma, urmărit de această 
ură toată viaţa, chiar după pălmuirea lui la ghişeul poştei din 
Veneţia; că Byron a fost silit să pribegească o jumătate din viaţă; că - 
Oscar Wilde s-a stins într-un hotel obscur din Paris; iar Brummel, 
într-un colț uitat al Franţei, lipsit în cele din urmă şi de leafa funcţiei 
de viceconsul pe care o îndeplinise o vreme. Şi lista se poate prelun- 
gi*. 

Alăturarea acestor fapte nu poate să nu surprindă. Un in- 
dividualism care neagă individualitatea în drepturile ei de.armonică 
şi deplină desfăşurare este — după bunul simţ — o contradicție. Şi 
atunci, | 


* Indulgenţa pe care englezii o manifestă astăzi faţă de Bernard Shaw e făcută 
probabil cel puţin pe jumătate din dispreţ: Shaw este un irlandez; şi ca atare îi distrează. 
De aceea nici nu vreau să compar indulgenţa aceasta cu îngăduinţa amuzată pe care 
marile doamne de la curtea lui Ludovic al XVI-lea — nebănuitoare a ghilotinei care 
deja începuse să se ridice — o acordau Discursului asupra inegalităţi. .. sau Contractului 
social. 

sau individualismul poporului englez nu e decit o formulă de 
convenienţă — ceea ce de altfel s-ar încadra perfect în teoria 
straniului cant englezesc, 

sawlegăturile dintre individualism şi individualitate sint altele 
decit cele pe care le bănuieşte bunul simţ. 

Problema aceasta merită cu atît.mai mult să fie lămurită, cu cît 
ea poate duce şi la caracterizarea operei pe care Editura Cultura 
Naţională o dă publicului nostru, prin traducerea de faţă. 


Preţuirea omului ca om, fapt care constituie în linii mari esenţa 
însăşi a individualismului, nu este o operaţie de la sine înţeleasă. 
Evul mediu, de pildă, nu a cunoscut-o. Împărţirea oamenilor în tot 
felul de corporaţii, aşezarea lor sub tot felul de ierarhii, înlesnea 
pretutindeni considerarea individului ca element al unui tot mai 
mare, care singur era definitoriu pentru om şi îi fixa oarecum nu 
numai funcțiunea, dar chiar structura sufletească. Real era grupul, 
nu elementul constitutiv. Viaţa se scurgea în comunitate şi prin 
comunitate. Aşa ne spune cel puţin istoria; care adaugă — nu fără o 
nuanţă de materialism istoric — că necesitatea economică a or- 
ganizării sociale în bresle aducea cu sine „tipizarea“. Afirmația este 
numai parţial exactă. Ideile descurajator de confuze, pe care le luăm 
cu noi din şcoală asupra evului mediu, lucrează probabil şi în aceste 
generalizări. Nu este exact, de pildă, că organizarea în bresle e de 
natură a încuraja crearea unui tip comun. Sint cazuri în care această 
organizare coincide cu o foarte vie varietate a formelor de viaţă. Iată 
un exemplu ceva mai vechi: cu o sută de ani înaintea lui Alexandru 
cel Mare, poezia greacă se rezuma aproape numai în teatru; era în 
vremea libertăţii şi democraţiei greceşti, cînd fiecare cetăţean era 
ţinut, prin chiar această calitate a lui, să îndeplinească tot felul de 
funcțiuni: judecător, om politic, conducător de armate sau de flotă; 
după Alexandru, adică după instaurarea domniilor absolute, 
funcțiunile fiind ocupate numai de oameni numiţi în acest scop, a 
început să se ivească specializarea, care fatal a condus la formarea 

breslelor, ei bine, tocmai în acest timp, de organizare corporativă, 
adică în cele două-trei veacuri care urmează domniei lui Alexandru, 
în poezia elenistică apare o varietate de genuri surprinzător de 
bogată. Viaţa corporativă aşadar nu nivelează şi nu uniformizează 
aspectul întimplărilor, şi nici pe oameni. 

Adevărul e' probabil altul. Uniformitatea cenuşie, sub care 
sintem învăţaţi a ne reprezenta pe oamenii evului mediu, provine nu 
din lipsa de varietate a acestora, ci din lipsa interesului acelei epoci 
pentru personalitatea umană. Nu lipsa îndividualităţilor, ci lipsa 
conştiinţei individualităţii caracterizează deci veacul de mijloc. 

Într-o oarecare măsură la aceasta'a contribuit şi structura vieţii 
religioase a timpului”. Felul în care se concepe legătura dintre om 
şi Dumnezeu este în genere dătător de seamă pentru întreaga 
aşezare spirituală a unei epoci. Care era deci forma vieţii religioase 
în evul mediu? Pentru Biserica creştină Catolică, lucrul e îndeobşte 
cunoscut. Legături între om şi Dumnezeu aproape că nu există în 
chip direct. Mintuirea individuală nu e posibilă prin comunicarea 
nemijlocită cu divinitatea, ci doar cu ajutorul Biseticii. Între om şi 
Dumnezeu stă Biserica: şi incă, deasupra omului, căci numai în 
comunitatea creştină a Bisericii, şi prin ea, e cu putinţă mintuirea**.. 
E natural ca în asemenea împrejurări individul să fie absolut redus 
ca însemnătate în faţa comunităţii, care devine autoritate nedis- 
cutată. Ce insemnează pentru catolicism autoritatea Bisericii şi cît 


* Pentru a înlătura de la început orice nedumerire: urmărirea evoluţiei 
individualismului pe latura religioasă, pe care o încercăm în schiţă în acest Cuvhu 
introductiv, nu presupune o legătură cauzală între o serie de fapte şi cealaltă. Această 
metodă poate fi în linişte lăsată pe seama materialismului istoric sau a altor puncte de 
vedere tot aşa de categorice. „Explicarea cauzală“ este o veche iluzie ştienţistă, care 
nu-şi mai are locul în filosofie. Ceea ce am voi să încercăm noi e doar stabilirea unor 
corelaţii şi a unor paralelisme între diferitele aspecte ale vieții, care corelaţii pot duce, 
în cazul nostru, la definiţia structurii spirituale a omenirii în anumite momente. 
Intenţiiie noastre sînt, deci, mai ales descriptive. 

* De aci.şi afirmaţia, numai în aparenţă obscură şi paradoxală a lui Möhler, că 
schismaticul păcătuieşte chiar atunci cînd are dreptate: căci prin separaţia lui de 
ceilalţi rupe comunitatea de iubire (am zice mai degrabă: se rupe de comunitatea de 
iubire) pe care o constituie Biseriea. 

de grozav dispar drepturile conştiinţei şi ale raţiunii individuale în 
faţa acestei autorităţi, a spus-o cel mai lapidar Augustin: Ego vero 
evangelio non crederem, nisi me catholicae ecclesiae commoveret 
auctoritas.. E aproape tragic. Dar e nu numai orientarea, ci chiar 
sentimentul întregii epoci. Altfel, cum ar fi putut concepe şi lansa 
acelaşi Augustin vestita teorie — pentru noi, răsăritenii, de-a dreptul 
de neînțeles — cu fides implicita, după care mintuirea nu cere 
numaidecit legătura omului cu Dumnezeu, ci doar păzirea unor 
reguli pe care le stabileşte Biserica? Iar că atitudinea aceasta este 
esenţială Bisericii Catolice în genere se vede şi din faptul că chiar 
într- un timp aşa de nesigur pentru doctrină cum e începutul veacului 
al XIX-lea în Germania, Möhler identifică pur şi simplu autoritatea 
cu religia creştină. 

Biserica deci, militans, patiens et triumphans, adevărat corpus 
Christi, rămîne întotdeauna marele principiu regulator al legăturilor 
dintre om şi Dumnezeu. La afirmaţia aceasta nu face excepţie nici 
mişcarea mistică apuseană. Este adevărat că franciscanii reprezintă 
o nuanţă ceva mai personalistă în sînul Bisericii Catolice. Nu este o 
simplă întîmplare, de pildă, că Duns Scot şi Occam, părinţii 
nominalismului, erau, în afară de calitatea lor de insulari, ambii din 
Ordinul Sfîntului Francisc. Dar însuşi faptul că mişcarea a putut fi 
incă de la început captată de autoritatea eclesiastică, fără ca prin 
aceasta să i se altereze cituşi de puţin esenţa, dovedeşte că ea nu 
simţea nevoia să se întoarcă la izvorul viu al vieţii religioase, trecînd 
peste tradiţie şi peste autoritatea Bisericii”. 

lată atmosfera spirituală în care se scurgea viaţa omenească în 


* Că marile curente mistice, şi în special franciscanismul, nu constituiesc — 
cum s-a crezut — preliminariile Reformei, este astăzi îndeobşte recunoscut. Mai ales 
de la lucrările lui Ritschl şi ale lui Dilthey. Dacă a îndoială ar exista în această privinţă, 
ea nu poate privi decît pe carmeliţi. Regula lor: contemplationem aliis tradere, ar lăsa 
în adevăr loc interpretării că ei ar înlesni cunoaşterea căilor de ajungere la Dumnezeu. 
(Cf. faţă. de aceasta, regula dominicană: contemplata aliis tradere, perfect în nota 
bisericii). Că aci mijeşte ceva din mîntuitorul spirit paulinic, aşa de puternic în tradiţia 
Orientului mai ales după Origene, e vădit. Nu sînt totuşi destule elemente care să 
constituie carmeliţilor o situaţie. „schismatică“ în sînul Bisericii Catolice. 

timpurile de atotputernicie a Bisericii Catolice. Nu e deci decit 
foarte normal ca în asemenea împrejurări accentul fundamental al 
interesului să nu cadă pe individualitate. Conştiinţa individualităţii 
nu se putea dezvolta sub nici o formă, pentru că individualitatea nu 
era preţuită pentru ea însăşi. Chiar cultul personalităţilor 
proeminente, al sfinţilor, nu putea contribui la întărirea acestei 
conştiinţe. E clar doară că sfinţi nu au fost decit tocmai cei care au 
ştiut să abdice de la afirmarea individualităţii proprii, supunind-o 
unor existenţe din afara lor. 

Dar dacă această epocă nu a cunoscut individualismul, ea a fost 
poate una din cele mai bogate în individualităţi. Şi asta e încă mai 
bine. 


Să notăm totuşi că această atmosferă nu era general-europeană. 
Orientul ducea de pildă o viaţă aparte, care se răsfringe de altfel în 
chip credincios şi în organizarea vieţii religioase. S-a vorbit adesea 
de rosturile reduse ale Bisericii în viaţa Orientului. Unii văd în 
aceasta o inferioritate de organizare. De altfel însă, Biserica noastră 
nu a fost decit expresia formei speciale a religiozităţii răsăritene“. Şi 
idealurile monacale, şi funcțiunea preoţilor, şi aşezarea vieţii reli- 
gioase înseşi — de literatura teologică să nu mai vorbim — militează 
în Răsărit pentru o interpretare alta decît cea apuseană a legăturilor 
dintre om şi Dumnezeu. Tradiţia, ca şi autoritatea Bisericii, trec pe 
un plan ceva mai în umbră. Problema singurătăţii în faţa lui Dum- 
nezeu e aci mai acută, religiozitatea mai caldă şi mai adincă, legă- 
turile cu transcendenţa mai rodnice şi mai fericitoare. În acest punct, 
anumite apropieri cu protestantismul de mai tirziu nu se pot nega. 
Dar, pe cînd pentru acesta din urmă, în procesul contemplării, 
individul stă gol de orice caracteristică, redus la un fel de centru 
spiritual, de esenţă aproape absolută, în ortodoxie, conştiinţa tru- 


* Că această religiozitate răsăriteană există în formele ei specifice este un fapt 
care astăzi nu se mai poate nega. De aceea şi încercările de unificare a diferitelor 
biserici creştine se sprijină pe o înduioşătoare naivitate, atunci cînd calcule de-a 
dreptul politice nu sînt în joc. O Biserică creştină unică nu ar fi cu putinţă decît pe 
baza de largă toleranţă şi libertate, care e specifică structurii spirituale ortodoxe. 
Creştinismul unul singur a fost înfrînt încă din Conciliul de la Niceea, care reprezintă 
cea dintii mare victorie a Apusului.asupra Răsăritului. 

pului intovărăşeşte în fiece moment pe individ. De aci şi sentimentul 
de frăţietate — ca un fel de comunitate în păcat —, mult mai viu şi 
mai caracteristic în Răsărit, de aci şi o concepţie specifică a iubirii, 
pentru care întreg Apusul nu poate avea nici o înţelegere. 

« E lesne de priceput că o asemenea structură a vieţii religioase 
presupune o altă personalitate decit cea păstorită de Biserica Latină. 
Şi în adevăr, sub toate raporturile, necesitatea de diferenţiere, pro- 
venită din conştiinţa — uneori surdă — a individualităţii proprii, 
este mai accentuată aci. Mai puţin geloasă de drepturile şi libertăţile 
ei politice, această conştiinţă a individualităţii — manifestindu-se 
adesea mai mult în forma unei rezistenţe pasive — a dat, de o parte 
caracterul asocial al ortodoxiei, de alta, lipsa de valori creatoare în 
ordinea politică. 

Prin urmare, paralel cu lipsa individualismului din lumea 
apuseană de sub oblăduirea Bisericii Catolice, a existat în Răsărit un 
individualism accentuat, care se grefa nu pe o solidaritate de interese 
de apărat — cum seva întîmpla în Apus mai tirziu —, ci pe conştiinţa 
existenţei unor forme vii de viaţă omenească, reduse la individ. 

Trebuie să mărturisim totuşi că acest individualism, cel mai 
normal, mai complet şi mai fecund din toate individualismele 
posibile, nu a contribuit cu nimic aproape la ceea ce îndeobşte 
numim cultura europeană. Răsăritul a avut, în ciuda tuturor 
legăturilor aşa de frecvente cu Apusul, pe care le dovedeşte istoria, 
totuşi o viață pentru el. Lumea slavo-bizantină nu a pătruns propriu- 
zis în Europa decit în a doua jumătate a veacului al XIX-lea; şi 
atunci, prin omul rus, adică prin elementul ei cel mai exotic şi mai 
izbitor, dar nu şi prin ceea ce ar fi avut mai esenţial şi mai caracteris- 
tic. 


Adevărata prefacere europeană a spiritelor începe cu 
Renaşterea, acest „mare păcat italian“, cum o consideră unii 
catolici*. Antropologic, catolicismul este operă eminamente latină. 
Renaşterea, cu toate schimbările care au continuat-Q sau numai i-au 
urmat, coincide cu intrarea efectivă în cercul de cultură a popoarelor 
nelatine. Renaşterea este, evadarea individului din ierarhia cor- 


* CE. J. Maritain, Anrimodeme, Paris, 1924. 

poraţiilor medievale, evadare provocată de sistemul de comprimare 
a individualităţilor, pe care cel puţin pe una din laturi îl perpetua 
structura spirituală şi politică a evului mediu. Mişcarea aceasta este 
revoluţionară pînă la anarhism: ceea ce în primul rînd ar vrea să 
răstoarne este autoiitatea. Dacă notăm însă că nu e vorba de 
înlăturarea autorităţii în genere, ci a aceleia a unor anumite per- 
soane (cazul lui Savonarola e în această privinţă tipic), vom 
recunoaşte aci originea şi natura întregii prefaceri: conştiinţa in- 
dividuală şi deci individualismul Renaşterii ia naştere din nevoia de 
afirmare şi de valorificare a unor individualităţi proeminente. În 
direcţii deosebite, Machiavelli, Cardan sau Giordano Bruno 
legitimează nu drepturile individuale în genere, ci drepturile eroului 
O fundamentare in abstracto a acestor drepturi nu a cunoscut 
propriu-zis Renaşterea decit prin Campanella, deci către sfîrșitul ei. 

Renaşterea este o răscoală a sclavilor — şi anume o răscoală 
care a izbutit. La propriu şi la figurat, ea este revanşa tuturor 
neamurilor barbare cucerite şi supuse de vechea Romă (al cărei 
moştenitor în spirit şi în literă e Biserica din Apus). Caracterul ei 
exploziv însă, aşa de unic şi aşa de uluitor, ne îndeamnă să o con- 
siderăm mai degrabă ca un semnal pentru ceea ce era să urmeze, 
decît ca o formă stabil echilibrată a ethosului european“. 

Căci, în adevăr, noua orientare spirituală a Apusului nu se 
încheagă decit în veacurile imediat următoare, şi anume în forme 
care se suprapun: subiectivism filosofic (Descartes şi senzualismul 
englez) şi reformă religioasă (Luther şi Calvin). 

Pentru problema noastră, mai ales această din urmă formă e 
relevantă. Dilthey observă cu 'o minunată fineţe că în portretistica 
veacului al XVI-lea apar o mulţime de poze reprezentind oameni 
care ţin Biblia în mină. Aceasta, ca un semn că de aci inainte 
fundamentul religiei îl formează nu Biserica, ci Sf. Scriptură însăşi. 
Religiozitatea simte nevoia de a se scutura de autoritatea bisericii şi 


* Şi din acest unghi de vedere apare discrepanţa între Renaşterea artistică şi 
cea spirituală şi, deci, dificultatea de a construi unitar conceptul Renaşterii. 

tinde să se întoarcă la izvorul gîndirii creştine, trecînd peste 
„alterările“ care se introduseseră prin tradiţie. Afirmația că Sf. 
Scriptură e suficientă pentru a constitui creştinismul nu e numai o 
erezie, ci de-a dreptul o lipsă de simţ al istoriei şi al realităţilor. Ea 
dovedeşte însă existenţa unor necesităţi noi pentru ethosul vremii, 
anume: nevoia de a trăi în nemijlocită legătură cu Dumnezeu. 

Era imposibil ca convingerea aceasta, că omul nu are nevoie de 
semenii lui pentru ca să stea în faţa lui Dumnezeu, să nu fie hrănită 
şi să nu hrănească la rîndul ei sentimentul existenţei de sine, ca 
persoană deosebită de ceilalţi. Gonştiinţa acută a individualităţii — 
în ordinea teoretică, individualismul — e corelată deci singurătăţii 
religioase. Şi cultural-istoric se poate chiar verifica oricind că în 
această epocă structura ethosului european se colora individualist. 
În evoluţia individualismului acesta intervine însă un factor care îi 
precizează natura: Calvin. Ce ar fi fost Europa fără Calvin e greu de 
bănuit. Ce iînsemnează Calvin pentru Europa se poate lămuri mai 
lesne. 

Max Weber crede că spiritul şi forma de producţie capitalistă 
sînt opera lui Calvin. Stabilirea unei asemenea legături mi se pare 
riscantă. (Mai drept ar fi să se spună poate că spirit capitalist şi 
calvinism nu au o aceeaşi structură. Pe de altă parte, la însăşi chestia 
de fond e legitimă întrebarea dacă nu cumva originile spiritului 
capitalist se pot urmări — anterior lui Calvin — în reînvierea 
spiritului de întreprindere şi aventură căre a precedat chiar 
Renaşterea. Presupunerile şi îndoielile sînt aci la locul lor.) Mai 
izbitoare e însă asemănarea dintre calvinism şi noul individualism 
european. 

Pentru Luther, omul era singur în faţa lui Dumnezeu, dar 
întovărăşit în viaţa de toate zilele. Ceva din harul divin, cu care actul 
religios îl dăruia pe om, se răsfringea prin acesta şi asupra semenilor 
săi. Harul, îndurarea se cobora asupra individului graţie bunătăţii 
nesfirşite a lui Dumnezeu; dar individualitatea proprie, calităţile 
personale ale credinciosului erau şi ele un element hotăritor în 
contemplarea extatică a divinității, ca şi în procesul mintuirii. Nu tot 

aşa la Calvin. Teoria predestinării, pe care acesta o desfăşoară cu un 
spirit de consecinţă aproape dureros, spune precis că mîntuirea 
poate veni pentru fiecare într-atita întrucît e om. Dar nu toţi se pot 
miîntui. Există oameni aleşi şi oameni sortiţi pierzării. Dar nimeni 
nici nu poate şti din ce categorie face parte, nici nu-şi poate schimba 
soarta. Datoria fiecăruia fiind să aştepte judecata care va să vie. 

Omul stă singur cu soarta lui în faţa lui Dumnezeu. El e dator 
să-l iubească şi să-l preamărească. Iubirea aceasta însă nu poate avea 
decit o singură direcţie: către Dumnezeu. A iubi pe aproapele tău e 
păcat, căci asta însemnează a revărsa asupra altora ceva din ceea ce 
se cuvine numai lui Dumnezeu, a-i răpi ceva din ceea ce-i datorezi 
întreg şi necondiţionat.* 

Individul este singur în faţa lui Dumnezeu; mîntuirea poate veni 
oricind, întrucît e om; dar toţi oamenii sînt egal de neputincioşi în a 
provoca această mintuire. Iată elementele care constituiesc şi in- 
dividualismul post Renaşterii: individul există înaintea colectivităţii; 
dar toţi indivizii sînt egali. E ceea ce trebuie să ne spună pe toate 
tonurile filosofia iluminismului. A cărei origine e în Anglia. 

Ludwig, Stein a încercat să stabilească o corelaţie între in- 
dividualismul englez şi filosofia precumpănitor nominalistă a aces- 
tui popor. Puncte de contact nu lipsesc, fără îndoială. Dar pe această 
cale se poate ajunge cel mult la înţelegerea importanţei care se 
acordă individului. Nicidecum însă nu ni se lămureşte de ce in- 
dividualismu! acesta nu contează cu individualitatea. Căci propriu- 
zis intrarea în arena culturii europene a omului abstract, lipsit de 
individualitate, nu provine din sărăcirea individualităţii, ci mai 
degrabă din interzicerea ei. Aceasta o cere Calvin — şi nu o poate 
provoca nominalismul. 


* Punctul acesta de vedere pare în contradicţie cu întreg creştinismul, al cărui 
adevăr fundamental e doară iubirea. Cu toate acestea, atitudinea se lămureşte dintr-o 
dată ca mai puţin absurdă, dacă înţelegem că chiar în creştinism iubirea nu e 
propriu-zis o normă, ci o lege pozitivă a existenţei. Problema iubirii e de altfel una din 
cele mai complicate şi mai grele de consecinţe în toată ideologia creştină. Din 
nefericire, practica şi teologia apuseană nu au contribuit decît la mărirea confuziei. 

Cu aceasta însă se lămureşte întrebarea pe care o puneam la 
începutul notelor de faţă: între dragostea geloasă pentru drepturile 
individului şi urmărirea duşmănoasă a individualităţilor 
proeminente nu e nici o contradicţie. Individualism şi individualitate 
nu sînt termeni corelaţi: există individualităţi fără individualism 
(evul mediu); individualism şi individualitate (Renaşterea, lumea 
slavo-bizantină, probabil lutheranismul); şi, în sfîrşit, individualism 
fără individualitate (ţările şi perioadele de mentalitate reformată)*. 

Cartea lui H. Spencer este cea mai completă şi mai consecventă 
teoretizare politică a acestui ultim stadiu. Ea cere întiietatea in- 
dividului faţă de stat; libera lui dezvoltare; dar şi mărginirea libertăţii 
individuale prin drepturile şi libertăţile celorlalţi indivizi, con- 
sideraţi în parte. Presupoziţia omului abstract, pretutindeni egal'şi 
egal îndreptăţit îşi valorifică drepturile. 


Este adevărat că individualismul european este într-o stator- 
nică transformare. De la veacul iluminismului pînă astăzi, dacă nu 
am aminti decit pe Goethe şi pe Nietzsche, şi încă am avea două noi 
etape. Dar individualismul englez nu a simţit nevoia de a trece peste 
Calvin. Valoarea reprezentativă a cărţii lui Spencer e cea mai bună 
dovadă. 


(1924) 


* Am atrage în treacăt atenţia asupra asemănării de structură dintre calvinism 
pe de o parte, creştinism şi mai ales leibnizianism pe de alta. 


FILOSOFIA CONTIMPOR ANĂ 


Chestionar 


(1) Care este stadiul filosofiei contimporane şi ce viitor îi 
atribuiţi? 

(2) Avut-a vreun rol filosofia în dezvoltarea noastră socială de 
pînă acum? 

(3) Care este faza actuală a preocupărilor filosofice de la noi şi 
ce perspective H se deschid? 

(4) Care este situaţia filosofiei în învăţămînt şi ce rol ar trebui 
să aibă? 


Ad. 1 Faptul că, în ultimul timp, metafizica este într-o recrudes- 
cenţă aşa de accentuată, precum şi faptul că, trecînd peste hotarele 
cercurilor „ştiinţifice“, filosofia — din apanagiu al unor „specialişti“ 
— tinde să se transforme într-un bun comun sînt indicaţii destul de 
precise pentru stadiul — eu aş zice mai degrabă pentru structura 
contemporană a acestei discipline spirituale. 

Prin interesul — astăzi efectiv existent — al omului, de a se 
cumpăni, măsura, cunoaşte şi defini pe sine însuşi, filosofia devine, 
din ce în ce mai mult, o interpretare unitară a existenţei şi 
valorificare a acestei existenţe în raport cu resorturile active ale 
personalităţii umane. Pe această cale filosofia reia contactul direct 
cu viaţa şi cu omul, părăsind şcoala şi pe învăţat. 

Să nu ascundem totuşi că irupţiunea oamenilor obicinuiţi în 
filosofie aduce, pe lingă singe proaspăt, şi o oarecare dezorganizare. 
Aşa-numitele puncte de vedere antiintelectuale, de pildă, care 
ameninţă de aproape fecunditatea gîndirii filosofice, sînt în cea mai 

mare parte opera acestor „intruşi“. De aci şi reacţiunea contem- 
porană impotriva misticismului. 

Numai că alarma e falsă. Nu e vorba de nici un misticism; ci doar 
de un fel de Schwărmerei. Misticismul presupune o disciplină cel 
puţin tot aşa de strînsă şi de aspră ca aceea a logicii formale; pe de 
o parte; iar pe de alta, misticismul e o formă de viaţă spirituală care 
se realizează numai în planul religios al existenţei; şi, ca atare, nu are 
nimic comun cu filosofia propriu-zisă. Vagul sufletesc care se 
manifestă în filosofia literaturizantă de azi şi care e luat drept 
misticism, nu e în fond decit neputinţă creatoare. 

Sint sigur că foarte curind separaţia filosofiei de religie va fi un 
punct cîştigat şi nu pot crede, prin urmare, că reacţiunea împotriva 
misticismului — care se agită pe alocurea ca un program — va putea 
să caracterizeze filosofia viitorului apropiat. 

Nu mă aştept nici la o înviere a raționalismului, pe care nici nu 
o doresc. Ar fi în adevăr să desperăm de generaţia noastră, care — 
orice s-ar spune — nu se mai simte solidară cu Descartes. 

Cred că omenirea largă, care a gustat din fructul nu oprit, dar 
totuşi „rezervat“ al filosofiei, nu se va lăsa aşa de curind furată de 
acest bun. În ce priveşte direcţia acestei filosofii, după cit se poate 
prevedea, chiar generaţia noastră va asista la restaurarea inteligenţei 
în funcțiunea ei naturală; tehniceşte vorbind, la restaurarea rapor- 
tului cartezian dintre rațiune şi inteligenţă. 


Ad. 2 Nu prea înţeleg întrebarea. Filosofia nu are nici un rol. 
Ea există pur şi simplu. Filosofia nu dă reţete, ea exprimă stări de 
fapt. Dacă ar fi să exagerăm puţin, lăsînd nuanțele la o parte, ar trebui 
să spunem că un filosof nu creează nimic; el nu lansează idei pe care 
vremea lui le primeşte; ci, dimpotrivă, el formulează numai ceea ce 
vremea lui trăieşte efectiv. Ce legătură există de pildă între Rousseau 
şi Revoluţia Franceză? Cauzală? Mă îndoiesc. Cred mai degrabă că 
unui ca şi cealaltă sint două expresiuni diferite ale noii structuri a 
societăţii apusene. 

Ştiu că se vorbeşte adesea de rolul filosofiei şi al filosofilor în 
transformările sociale. Să fim totuşi sinceri şi să recunoaştem că asta 
e o prejudecată răspîndită mai ales de filosofi. E adevărat că această 

suprapreţuire a filosofilor de către ei înşişi nu a fost, mai ales la noi, 
fără urmări. Fetişul filosofiei indicatoare de idealuri şi constructoare 
de programe circulă la noi de mult; el a fost impus tuturor în aşa 
grad, încit, teoretic, a încerca să-i conteşti legitimitatea e o 
originalitate de prost gust. Convingere care ne-a fost fatală; căci a 
creat deasupra planului vieţii sale, care se desfăşura în chip natural 
— dinăuntru în afară — un plan teoretic, de intenţii şi programe. 
Poate că în nici o ţară din lume viaţa publică în genere nu e aşa de 
„programatică“ cum e la noi. Din fericire, vigoarea naturală a rasei 
noastre a ignorat pretenţiile acestor programe. Istoria noastră se 
creează în afară şi independent de indicaţiile filosofilor. 


Ad. 3 Preocupările filosofice de la noi se mişcă în trei direcţii 
deosebite: 

(a) sint mai întii filosofii care vor să dea mereu planuri pentru 
evoluţia noastră; un fel de monitori ai istoriei; de fapt, profitorii şi 
„smecherii“ filosofiei. Despre ei, la punctul 2; perspectiva lor — 
politică; 

(b) sint mai apoi filosofi care învaţă tot ce s-a spus despre 
diferite probleme în alte părţi; ei nu atacă o chestiune de fond, în 
miezul ei, ci informează asupra a ceea ce s-a realizat aiurea; nu 
vorbesc niciodată de, ci totdeauna despre; un fel de meseriaşi, aceştia 
sint proştii filosofiei; idealul lor — cel mult universitar; 

(c) sînt, în sfîrșit, filosofi pur şi simplu, care fac filosofie pentru 
că nu pot altfel, robii filosofiei; perspectiva lor — filosofarea. 


Ad. 4 Situaţia filosofiei în învăţămintul nostru? Excelentă, în 
intenţii, atit în liceu cit şi în universitate, 

Rolul ei în liceu ar fi mai bine împlinit dacă logica ar fi scoasă 
din programe şi înlocuită cu gramatica şi cu o istorie filosofică a 
culturii. (De aci se vede şi care e rolul pe care ar trebui să-l aibă.) 

La universitate, rolul ei e... să existe; dar efectiv. Pentru asta se 
cer însă alte condiţii de lucru; atît pentru studenţi, cît şi pentru 
profesori. Material omenesc e suficient; şi de o parte, şi de alta, şi 
incă de bună calitate. 


[1926] 


KEYSERLING 


Una din cele mai fluide întruchipări omeneşti. Nu ştii niciodată 
cine îţi stă în faţă, dacă te gindeşti la scriitor, desigur îţi apare mai 
însemnat cugetătorul; dar tot aşa dacă încerci să-ţi fixezi pe gînditor, 
simţi că centrul de greutate al acestei ciudate înjghebări spirituale 
trebuie să fie undeva în altă parte. Înfăţişarea lui nu-ţi încurajează 
deloc ironia; ci e mai degrabă straniu. Unheimlich! Prea îți scapă 
printre degete; prea te deconcertează — şi totuşi fără a te obosi. 

Şi mai ales parcă ai vrea să ştii ce crede el despre el însuşi; poate 
că asta ar făcea mai sigură metoda pentru a-l înţelege. Dar aşază-te 
în faţa lui, uită-i-te în ochii care nu privesc decit în afară şi vei pierde 
curajul de a-l întreba; căci ce se întîmplă dacă nici el nu ştie ce vrea 
şi încotro merge?... 

Ce a voit odată, acum aproape cincisprezece ani, e mai uşor de 
spus. În aparenţă. Căci a scris-o. Dar asta nu însemnează nimic. El 
te poate şi se poate dezminţi oricind. Gindirea este valabilă numai 
pentru momentul în care s-a născut. Atit. Pe atunci era metafizician, 
adică om care se interesa nu de cum este lumea în realitate, ci numai 
de posibilitatea ei. Şi pe atunci urmărea aurorealizarea. 
Autorealizarea era un fel de infăptuire a eului metafizic, graţie 
căruia omul poate vedea orice fenomen din punctul de vedere al lui 
Dumnezeu, specialul privit sub prisma esenţialului, aşa cum o face 
Dumnezeu graţie numai naturii Lui. 

Îndumnezeire? A, 'nu! (A fi Dumnezeu nu e decit o... 
neomenime spiritualizată.) Ci, mai degrabă, de personalizare. E 
tragedia tragediilor metafizicianului, că el nu-şi poate niciodată 
depăşi complet în sine pe individ. Şi, totuşi, nici un om evoluat nu 
poate cinsti personalitatea ca pe un ideal. 

Căci toate puterile adevărate ale vieţii sînt supraindividuale; ele 
dau întimplărilor sens şi direcţie. Iar conştiinţa metafizicianului îşi 
trage rădăcinile direct din ele. Şi în altă parte: cunoştinţa adevăratei 
libertăţi îşi are corelatul în simţămintul solidarităţii cu toate 
creaturile. 

Nu precizăm şi nu catalogăm. Mai ales nu definim. L-am supăra 
şi poate nu ar mai veni pe la noi. Ceea ce ar fi un păcat. Dar din toate 
frînturile de idei înşirate mai sus, fiecare poate reconstitui o 
fizionomie aproximativ exactă. Keyserling nu e german; pentru asta, 
îi lipseşte simţul dë sistemă şi de personalitate, de individualizare. 
Keyserling e un bait. Om din ţinuturile. Estoniei, poarta prin care 
Europa a pătruns desigur în Rusia, dar pe care aceasta din urmă a 
plămădit-o spiritual.: 

În viziunea metafizică a lui Keyserling, atitudinile ruseşti foiesc. 
Kireiewski, Şomiakov, Soloviev sint prea des întilniţi la toate 
răscrucile gîndirii. Fără ca totuşi ei să se întregească într-o unitate 
sistematică şi fundată, dacă nu altfel, cel puţin printr-un echilibru 
interior de construcţie. „Sub raportul metafizic, nici o formulă nu 
poate fi cea mai bună; fiecare nu reprezintă decit o expresie posibilă 
a absolutului.“ Misticism rusesc şi „conciliarism“ antipersonalist, 
da! Ontologism, conştiinţă absolută, nu! Ci,-dimpotrivă, înlocuirea 
inebranlabilului dogmatism rus cu un fel de relativitate istorică. Nici 
măcar unitate de atitudine în acelaşi individ; căci „diversele suflete 
pe care le-am căpătat mi-au rămas; ca orientări posibile ale per- 
soanei mele...“ 

Nu mai e prea mult de adăugat. De obiectat... nu e în orice caz 
nimic. Amintesc, însă, o dată, în ţară la el, în Estonia, şedea el singur 
şi cinta din Bach. Toată minunata arhitectonică de catedrală a 
muzicii acesteia se desfăşura solemnă într-o profunzime de note 
profunde; şi Keyserling gindea: „Cînd voi ajunge să cuget aşa, cum 
a compus omul ăsta, cind conştiinţa mea va oglindi funduri aşa de 
adinci, cum o face muzica lui, atunci, desigur, voi fi ajuns la ţel“. 

Au trecut de atunci mai mult de zece ani. Pot să asigur, asta nu 
s-a întîmplat. Ştiu, de atunci Keyserling a deschis, în felul lui, o şcoală 

a înţelepciunii. Ceea ce pindea pe vremuri este, după împrejurări, 
sau nu este perimat. El primeşte lume şi dă reţete. Dar înţelepciunea 
lui nu e înțelegere, ci mai degrabă atitudine. 

Într-un ceas şi jumătate a pomenit de trei ori pe Hristos, în 
chestiuni de metodă. Da, se poate. Dar Hristos, chiar pentru un 
istoricizant, dădea soluţiuni. Şi, pe urmă, ni-l închipuim vorbind 
potolit, rar, sugestiv, dar liniştitor. Keyserling vorbeşte prea repede; 
aşa nu se poate comunica de la suflet la suflet; în acest domeniu, căile 
sînt ceva mai puţin... cursive. Omul răsuflă la urcuşuri şi îşi ia timp 
să mai pîndească. Şi porneşte iarăşi la drum. 

Vi se pare riscată apropierea? Mă rog de iertare, dar nu am 
făcut-o eu... 


[1927] 


JUXTA CRUCEM 


„„Pe vremea aceea altarul lui Grünewald bejenărea pe la 
München. Gonit din Colmarul alsacian de urgia războiului, sau pus 
la adăpost, împotriva unor pretenţiuni de peste hotare, care nici nu 
au întîrziat să se valorifice. Sorţii căzuseră. În primăvara spălăcită a 
lui 1919, Germania lichida, într-o dureroasă înfrîngere morală, 
nenorocul armelor sale. Şi în cetatea de pe malurile Isarului, grea de 
miîndrie şi de amintiri, neamul germanic îşi lua adio de la tripticul 
crucificării, cerut înapoi, la locul de baştină, în Colmar. 

La vechea pinacotecă din Barerstrasse, unde fusese expus 
panoul, era un pelerinaj. De dimineaţa începeau să curgă şcoalele 
cu profesorii lor, şi oameni de toată mina, simpli sau mai evoluaţi, 
solidari cu toţii, ca descendenţi spirituali direcţi, cu meşterul 
Grünewald, care în acele ceasuri grele întrupa încă şi mai mult parcă 
sufletul vechii Alsacii germane. Perindarea tuturor în faţa 
crucificatului căpăta, desigur, un alt sens, mai adînc şi mai tragic 
decit plingerile periferic-sentimentale şi intonarea vechiului cîntec 
de mişcătoare aducere aminte: „O Strasbourg, o Strasbourg“... 

Am fost să-l văd. O durere aproape fizică, covirşitoare în orice 
caz. Crucea cu trupul Domnului proiectată pe un cer de cositor. Nu 
e un simbol; nici o adincire transcendentă; nu e nici resemnare, nici 
nu se deschid zările mîntuirii ca o nădejde. Pe cruce spinzură un biet 
trup de om, frînt de durere; cu degetele crispate de suferinţă ca 
picioarele unui păianjen în agonie, cu carnea plină de vinătăi, ca şi 
cum descompunerea ar fi început deja; cu două picioare informe, 
umflate de infiorarea cuiului, peste care se prelinge o diră băloasă 
de sînge. În stînga crucii, Maria. O Marie cu faţa mai degrabă un 
stirv, dacă nu ar fi în ea deznădejdea ochilor halucinaţi şi roşul 
strident al gurii, într-un văl de un alb crud, de cretă. Iar în dreapta, 

loan. Nu loan pe care îl cunoaştem noi, metafizicianul prăpăstios şi 
pasionat; ci un loan rece, impasibil aproape, impersonal. Mia cu 
arătătorul întins, un arătător subţire, lung, precis cu indicaţiunea 
unui istoric, arată înspre Cel spinzurat pe cruce:ecce homo! 


Da, iată omul. Răstignirea este un fapt istoric şi un simbol. 
Ea închipuie suferinţa acumulată, de proporţii enorme, a omenirii. 
Pe lemn atirnă EL, pentru că numai el putea purta pe umeri toată 
durerea trupului, cîtă s-a îngrămădit de la săvîrşirea păcatului. Iar 
crucea a fost înfiptă sus, pe Golgota. Dacă şi aceasta are un sens — 
Golgotha, quod est Calvariae locus (Matei, 27, 33) —, nu ştiu. Dar că 
jertfa a trebuit să se împlinească acolo sus, nu e fără nici un rost. Sus, 
adică în văzul întregii lumi antice, care într-o desperată stăruinţă 
încercase excluderea sau cel puţin ignorarea suferinţei cîtă este ea 
în univers. 

Aci stă marea întoarcere, marea semnificaţie omenească a 
creştinismului: durerea este un fapt; care nu străbate în încheieturile 
lui cosmosul, ci neamul omenesc. Creştinismul nu ia faţă de această 
durere atitudini potrivnice; nu o ignorează, nu o combate; ci, înşelată 
în nădejdile ei de mintuire, prin Hristos-omul omenirea se doreşte 
după dreptul şi libertatea de a-şi plinge înfringerea. 

Omul este cel care se zvircoleşte în chinuri sus la locul Căpăţinii. 
Nu Hristos-Dumnezeu. Ştiu, şi Dumnezeu poate să sufere, şi Dum- 
nezeu suferă. Cînd fiecare din noi îşi întoarce faţa de la EI, şi lasă 
drum iubirii sale către vadurile întunecate ale diavolului, Dumnezeu 
plînge. Îmi aduc aminte cît de puternic e în L. Blois sentimentul 
acesta pentru Dumnezeu care suferă pentru că e părăsit de oameni. 
Pe cruce însă a fost părăsit durerii sale omul, de către Dumnezeu. 
Plingerea Celui răstignit nu o spune oare destul de categoric? „Dum- 
nezeul meu, Dumnezeul meu, pentru ce m-ai lăsat?“ (Matei, 27, 46). 
Şi nu este caracteristic că în izbucnirea suferinţei Lui, Hristos găseşte 
exact aceleaşi cuvinte ca şi psalmistul?: Deus, Deus meus..., quare me 
dereliquisti? (Psalmi, 21, 2). Ca şi psalmistul care nu a fost decit om. 

Fără retorism, fără patosul eroic al grecilor, de care nu a putut 

scăpa nici o personalitate aşa de măsurată, adînc cumpănită şi 
sinceră ca a lui Socrate, geamătul acesta este plinsul simplu, umil şi 
necontrafăcut, expresiunea veridică a sufletului închircit de dureri 
sub gesturile teatrale şi inutile ale lumii vechi. E recunoaşterea pur 
şi simplu a unui fapt; şi anume, fără comentarii. 

Toată metafizica creştină e dominată de această trăsătură fun- 
damentală. Ceea ce există nu are nevoie de justificare, nici de fundare 
teoretică. Nici măcar de explicare. Răul e; ca o stare, de fapt. Păcatul 
originar, de la care derivă în timp răul, nu reprezintă o demonstrare 
a necesității răului, care există, aş zice, ontologic. Primul om a 
păcătuit atunci cînd s-a indreptat înspre cunoştinţă. Dar nu îintim- 
plător, prin intervenţia unui principiu exterior al răului, Diavolul; ci 
în virtutea unei slăbiciuni existind chiar în om. Căci Diavolul, cînd 
a voit să ispitească, nu s-a întors către Adam, ci către femeie. De ce? 
Pentru că el ştia că femeia nu va rezista ispitei. Ea era deci mai slabă; 
iar dacă a greşit, trebuia să greşească; propter imbecilitatem sexu. 
Posibilitatea păcatului preexistă deci în om căderii, în acelaşi fel în 
care firul de iarbă e inchis în sămînţă. Profund realistă, metafizica 
creştină este lipsită de dialectică. 

Este adevărat, istoria gîndirii şi a suferinţei omeneşti cunoaşte 
şi alte soluţiuni; care din punctul de vedere al arhitectonicii filosofice 
pot apărea unora ca mai complicate şi mai impunătoare. Budismul, 
de pildă, aşază durerea chiar la baza realităţii, fundind prin aceasta 
teoretic caracterul ei de necesitate absolută. Mă gindesc însă dacă 
toată această subtilă şi confuză dialectică, înfăţişată în forma unei 
exuberante cosmogonii, este în adevăr mai impunătoare decit recu- 
noaşterea simplă, dar tragică, a faptului, aşa cum o face creştinismul. 

Şi pe urmă, unde duce o asemenea dialectică? Dacă existenţa 
este înfrățită cu durerea, evaziunea din suferinţă trebuie să 
echivaleze cu smulgerea din realitate. Prescripţiuni tehnice precise 
indică — în adevăr — înţeleptului calea pe care trebuie să o urmeze 
pentru ca să se poată desprinde din existenţă, trecînd în Nirvana. 
Dar, pe de o parte, soluţionarea aceasta — care nu e decit prea 
radicală — nu rezolvă problema decit suprimind individul, iar pe de 

alta, acolo unde această suprimare — din diferite motive — nu este 
posibilă, singurul drum care mai rămîne deschis este calea pasivă şi 
întunecată a resemnării. Plecind de la faptul concret al durerii 
individuale, budismul ipostazează suferinţa într-un fel de durere 
cosmică. O frumoasă şi cutezătoare construcţie de gîndire, sigur. Din 
nefericire însă, trecerea în Nirvana nu e decit... saltul în gol. 


Mai este lumea greacă, pe care nu o putem ignora. Pe care însă 
prea ne-o închipuim senină, însorită, entuziastă, mergind cu pieptul 
deschis înspre victoriile vieţii. S-a observat, cu drept cuvint, că 
trăsătura fundamentală a întregii antichităţi este hedonismul, 
urmărirea stăruitoare a bucuriei, în accepțiunea ei largă; cuprinzind, 
de la plăcerea brutală a trupului pină la cea spiritualizată a con- 
templării realităţii ultime, toate formele cele mai variate şi mai 
complexe ale bucuriei. Erosul grec, vehicul sau metodă, el însuşi 
proteic şi nesfîrşit de diferențiat, este oarecum expresiunea tipică a 
structurii spirituale antice, a idealurilor acestei lumi. Foarte puţini 
sînt însă acei care au înţeles că în spatele acestei vecinice saturnale 
pe care o imaginează închipuirea noastră, cam grăbită întru 
generalizare, stă tocmai dezamăgirea şi durerea unor sforţări făcute 
în zadar, că hedonismul nu este formularea unei realităţi care stă la 
baza vieţii greceşti, nu e răsfringerea teoretică a unei stări de fapt, 
ci, mai degrabă, rocmai dimpotrivă, expresiunea unei dorinţe, cres- 
cută şi împuternicită de golul rece al durerii. Dincolo de sfirşitul 
temut al bucuriei atit de stăruitor dorit, stă prăpăstios deschisă 
moira. 

Cinismul grec, cu toate formele lui, este o sfidare, dar nu o 
înfrîn pere a suferinţei; o încercare mai mult retorică, fără adincime 
sufletească; o atitudine care îşi găseşte răsplata mai adesea în ad- 
miraţia superficială şi neînţelegătoare a mulţimii decît în adevărata 
linişte sufletească a înţeleptului, care, inainte de orice, este echilibru. 
Cinicul.este un orgolios şi de aceea un singularizat între semenii lui. 
Punctul lui de reazem e în afară; dar nu într-un absolut transcendent, 
ci în respectul temător al celorlalți. Formula lui de viaţă nu are 

valoare circulatorie; nu trebuie să aibă, pentru că satisfacția lui stă 
tocmai în prestigiu, şi nu poate da prestigiu decit tocmai ceea ce nu 
se poate realiza de toţi oamenii. Este prea puţin ca cucerire pozitivă 
în problematica bucuriei, nu? Prea puţin şi prea... epidermic. 

Insăşi vestita ataraxia a lui Epicur, care este una din con- 
secinţele istorice ale cinismului — cealaltă consecinţă este îndemnul 
la sinucidere, practicat de întunecatul Hegesias — inseamnă, faţă de 
pretenţiuhea permanentă a hedonismului — de a-ţi procura, anume, 
un maximum de plăceri — un jalnic faliment. Căci, nici înţelepciunea 
aceasta epicureică nu este o atitudine pozitivă, de afirmare a in- 
dividualităţii, ci trecerea într-o defensivă fricoasă în faţa realităţii 
recunoscute a durerii, care cel mult ar putea fi neutralizată. Dincolo 
de anesteziantul epicureic, nu mai e nimic. 

Şi tot aşa cu diversele variante ale doctrinei stoice. Care pînă la 
urma urmelor nu duc decit la o mutilare a vieţii noastre afective, prin 
reducerea voită a facultăţilor de cunoaştere. 

Ce deosebit este tabloul acesta, aşa de întunecat şi deznădăjduit, 
de bucuria vecinică şi izbăvitoare pe care ne-o închipuim domnind 
perpetuu sub cerul albastru al Eladei. Din el se răsfringe desigur 
altceva; şi anume: convingerea că ceea ce vechii greci,urmăreau mai 
stăruitor — izgonirea durerii din omenire — era o imposibilitate de 
fapt; că suferinţa se strecoară pretutindeni acolo unde nevoia fericirii 
se face simțită; iar dumnezeiasca bucurie împăciuitoare este cu atit 
mai greu de cucerit, cu cît mai însetat şi mai stăruitor alergi după 
dînsa... 


Se poate vorbi aşadar, după aceste scurte indicaţiuni, de un 
faliment al metafizicii antice. Terapeutica greco-indiană a dat greş; 
nihilism de o parte, resemnare de alta. Ambele altoite pe voinţa 
stăruitoare, dar neputincioasă, de a nega durerea. Creştinismul 
lichidează idealurile lumii antice; între altele, şi prin aceea că 
recunoaşte nu numai existenţa de fapt a suferinţei, dar — atitudine 
fundamental nouă — şi drepturile ei de existenţă. 

Nietzsche a. crezut că poate arunca suprema insultă creştinis- 
mului, considerîndu-l drept o morală a sclavilor. E o eroare; chiar 

dacă ea vine de la un om de netăgăduit geniu. Mai întîi, creştinismul 
nu este o morală; el depăşeşte cu mult limitele unor asemenea 
preocupări. Chiar dezbrăcat de esenţa lui adînc religioasă, le 
depăşeşte, încadrînd toată existenţa într-o interpretare metafizică. 
Nietzsche nu avea de unde să ştie: într-o familie de pastori protes- 
tanţi, tradiţia metafizică a creştinismului trebuia să fie de mult 
pierdută. 

In al doilea rind, de sclavi nu poate fi vorba atunci cind se 
cumpăneşte structura intimă a Evangheliei, căci recunoaşterea drep- 
turilor la existenţă a durerii nu duce la luptă împotriva ei, e drept; 
dar nu duce nici la resemnare. 

Ştim de unde vine accastă falsă apreciere. Nietzsche era prea 
adînc îndrăgostit de idealurile lumii antice şi de imaginca unei forţe 
în continuă acţiune, peritru ca să-şi poată însuşi noua perspectivă 
care singură face cu putinţă înţelegerea creştinismului. Om de geniu, 
desipur — dar... filolog clasic; şi cu atît mai ancorat în antichitatea 
elină şi mai legat de idealurile ei, cu cît era mai de geniu. 

Nu există, nici din punct de vedere istoric, punți de legătură 
între lumea creştină şi cea greco-indiană. Asemănările sint superfi- 
ciale şi valabile numai pentru incompetenţi. Stoicismul — formă 
premergătoare Evangheliei? În nici un fel. De la Zenon la Hristos 
sint deosebiri fundamentale nu numai de natură şi de inspiraţie, dar 
şi de atitudine. Stoicismul acordă un caracter negativ bucuriei şi 
caută să o provoace înlăturînd durerea. Creştinismul primeşte 
durerea ca o realitate, dar nu o neagă, ci o valorifică. 

De la răstignire, lumea ştie că nu durerea sau bucuria ca atare 
sînt hotăritoare pentru suferinţa sau fericirea noastră; ci atitudinea 
pe care personalitatea .noastră spirituală o păstrează în faţa lor. 
Astfel, durerea însăşi poate deveni izvor de nesfirşită bucurie, dacă 
ea îndeplineşte un rost şi îşi capătă un sens în încordarea noastră 
înspre mintuire. 

Această înaltă semnificaţie morală a durerii creştinismul a 
găsit-o; ea stă în acţiunea purificatoare asupra sufletului. Askeză. 
Suferinţa nu poate fi pedeapsă trimisă nouă de Dumnezeu întru 

ispăşirea păcatelor, ci, tovarăş iubit şi fericitor, prin care sufletele 
noastre se desprind de contingenţele concretului, înălţindu-se în 
sferele fericite ale libertăţii adevărate — focul în care ele se 
lămuresc, binecuvintarea unui Dumnezeu îndurător care nu ne 
poate lăsa pradă năclăielii. Creştinismul este dezlegarea dum- 
nezeiască a problemei lui Iov, pe care lumea antică nu o putea primi 
decit cu revoltă legitimă, dar împotriva căreia nu era în stare să 
întreprindă nimic... 

Hristos a fost spinzurat pe lemn; şi a suferit; omeneşte; dar nu 
atit pentru ca suferinţa lui să ne mîntuiască; ci pentru ca prin pilda 
lui să ne înveţe a ne mintui. Hristos a fost răstignit — şi a înviat. Cu 
moartea pre moarte călcînd — prin suferinţa lui înfrîngînd suferinţa. 

Pilda este lămurită. Durerea e drumul mîntuirii, calea pe care 
ne putem ciştiga pe noi înşine, minunile sint la îndemina oricui; 
numai să ştii a te înţelege şi a cere de la tine. 

Mişcarea lumilor nu s-a săvirşit încă. Legea nouă e legea iubirii 
şi a suferinţei, dar ea nu e decit un drum. Cuvintul Apocalipsei... stă 
încă neimplinit; deci cată a pătrunde înțelesurile Crucii şi 
pregăteşte-te întru marea înnoire care va să vină. 


[1927] 


NOTĂ INTRODUCTIVĂ 
ASUPRA RAŢIUNII PRACTICE 


Socotesc cam la zece numărul oamenilor trăitori azi în ţara 
noastră care să fi cetit în întregime şi cu atenţia cuvenită toate cele 
trei Critici ale lui Kant. Faptul este caracteristic. Căci el nu se explică 
prin sărăcia lecturilor noastre, ci prin calitatea şi orientarea lor. În 
adevăr se ceteşte la noi mai mult decit e obişnuit a se crede. Şi nu 
numai beletristică, ci lucrări de gîndire ştiinţifică. Viaţa noastră 
publică, aşa de lipsită de gînd şi de spiritualitate, nu ne poate da nici 
măcar pe departe o idee de lecturile pe care le foloseşte cel puţin o 
cateporie din societatea românească. Dar această împrejurare ne 
pune pe urmele adevăratei calităţi a acestor lecturi. 

Folosul aşa de redus pe care ambianța spirituală de la noi îl trage 
de pe urma lecturilor noastre — cantitativ, după cum am spus, totuşi 
suficiente — nu se explică decit într-un singur fel: prin lipsa de rod 
a lecturilor. Dar lipsa aceasta de rod însăşi işi are pricinile ei precise; 
care e bine să fie o dată lămurite — fie şi numai în chip sumar. 

După impresia mea, repetat verificată, ceea ce caracterizează 
pe lectorul român este atitudinea lui în faţa cărţii. Cartea este pentru 
el un obiect care îi rămîne întotdeauna exterior şi care în cel mai bun 
caz € un fel de depozit: depozit de idei. Iar ideile acestea sînt la rîndul 
lor iarăşi obiecte; obiecte individualizate, cu o istorie şi o viaţă a lor 
desfăşurindu-se întotdeauna în afara lectorului însuşi. S-a vorbit 
uneori de aparatul de citate care întovărăşeşte anumite studii, ca de 
o falsă erudiție sau de un balast inutil: El îşi are totuşi explicaţia lui: 
în corectitudinea cercetătorului; care corectitudine izvorăşte din 
aceeaşi exterioritate a ideii faţă de cetitor. Studiosul veacului al 
XX-lea trebuie să indice izvorul, pentru simplul motiv că el simte că 
ideea nu e a lui. 

Faptul nu e chiar aşa de mărunt. El ţine oarecum de ideea de 
proprietate, care stăpineşte structura spirituală burgheză, după care 
nimeni nu-şi poate însuşi un lucru aparţinînd altuia, fără prealabilă 
despăgubire. Principiu care. poate fi valabil în materie de bunuri 
materiale, poate, dar care în domeniul ideilor e categoric fals. Căci 
dacă e adevărat că dreptul tău de stăpinire asupra unui lucru 
izvorăşte numai din putinţa ta de a-l face să rodească, apoi este 
evident că o idee, oriunde s-ar fi născut ea, devine a mea dacă sînt în 
stare să o asimilez în aşa măsură încit să rodească în mine. 

Din nefericire, cetitorul vomân, şi în genere cetitorul contim- 
poran de altfel, nu împărtăşeşte acest fel de a vedea. El se plimbă în 
domeniul ideilor ca într-un univers de sine stătător, cu existenţe 
individualizate, purtindu-şi fiecare originea şi actul de apartenenţă. 
Aşa fiind, preocuparea lui nu este în primul rînd asimilatorie, ci de 
înregistrare. Acesta e procesul care stă la baza eforturilor noastre de 
astăzi spre cultură: noi nu căutăm în cărţi hrană pentru spiritul 
nostru, ci cunoştinţe. Numărul de abia zece, pe care îl dădeam pentru 
cetitorii lui Kant, nu însemnează lipsă de interes pentru: Kant; căci 
dacă nu sînt decit cel mult zece lectori pentru cele trei Critici, apoi 
se poate afirma, cu mai multă siguranţă chiar, că sînt cel puţin cîteva 
mii de români astăzi care să fi cetit un studiu despre Kant. Interesul 
există deci, el e însă fals orientat: înspre cunoştinţe, nu înspre 
gindire. 

Această falsă orientare însă face, după impresia mea, ca 
naşterea noii noastre culturi să fie aşa de penibilă. Căci cunoştinţele 
nu sînt prin ele însele valori, ci numai obiecte. Poate să fiu subiectiv 
şi, ca atare să mă înşel, convingerea mea e însă că cetirea atentă şi 
receptiv-critică a unui text filosofic substanţial contribuie incom- 
parabil mai mult la mărirea putinţelor de filosofare ale unui ins decit 
trei ani de orientare filosofică prin studii despre filosofi şi probleme 
filosofice. De aci şi predilecţia mea pentru cursul viu, personal, în 
care vorbitorul luptă cu ideea, îi pipăie contururile şi încearcă sub 
ochii ascultătorilor să o definească faţă de cursul expozitiv; chiar 
dacă cel din urmă ar fi de o impresionantă desăvirşire formală. 

Părerile acestea s-ar putea să fie paradoxale. Ele nu sînt însă 

izolate. Necesitatea mergerii la text, ca la un izvor de gindire, a 
început să se facă la noi simțită mai de mult. Prima dovadă, încer- 
carea începută de Pârvan şi prof. Gusti prin colecţia de texte 
filosofice a Culturii Naţionale. A doua dovadă, continuarea acestui 
efort de către prof. Rădulescu-Motru în Editura Societăţii Române 
de Filosofie. 

Lucrarea d-lor Amzăr şi Vişan, care urmează, se încadrează şi 
ea în această necesitate generală de întoarcere înspre izvor. Con.-. 
sideraţiile de mai sus fac, deci, inutilă orice încercare de a mai insista 
asupra oportunității şi folosului efortului lor. 


(1) Întreprinderea foştilor mei studenţi mai este însemnată însă 
şi dintr-un alt punct de vedere. Din Kant, ei înţeleg să dea publicului 
românesc Critica raţiunii practice.. Contribuind prin aceasta în chip 
direct la rectificarea imaginii sub care acest ginditor circulă în cul- 
tura noastră. În adevăr: Kant este cunoscut la noi mai ales pe latura 
lui tehnic-filosofică; mai ales, adică aproape exclusiv. Kant, pentru 
omul de cultură mijlocie, însemnează Critica raţiunii pure; şi mai 
puţin încă: Estetica transcendentală. Filosoful Kant, ginditorul 
frămiîntat sau preocupat cel puţin de marile probleme ale omului, în 
care insul se măsoară cu existenţa, acela nu există. 

Explicaţiile sînt multiple. Mai întîi, substanţial, Kant însem- 
nează prea puţin pentru noi, Epoca noastră e foarte ciudată. Noi 
suferim, metafizic, sub o dezaxare a fiinţei intime şi cerem, de aceea, 
în orice răfuială metafizică un accent tragic. Accentul acesta însă 
lipseşte categoric din personalitatea cugetătoare a lui Kant, deşi 
filosofia lui nu e pe alocurea lipsită de sublim. Metafiziceşte, Kant 
este şi rămîne un înţelept. Iar „înţelepciunea“ a fost întotdeauna 
„calea de mijloc“. Asceză, desigur, într-un fel, dar o asceză cu 
măsură: un dispreţ măsurat pentru bunurile lumii, o preţuire accen- 
tuată, dar cu un netăgăduit fond de comoditate, chiar dacă spirituală, 
pentru meditaţie. Zadarnic a băut cucută Socrate pentru credinţele 
lui; el nu izbuteşte să fie un erou, adică un personaj tragic. Ca şi la 
Kant, ultima poziţie a lui e virtutea; iar virtutea închide întotdeauna 
un coeficient de tainică, intimă plăcere egoistă, care, chiar dacă 
suportă moartea, nu are în această moarte nimic din jertfa resemnată 

a marilor tragedii metafizice. Judecat şi condamnat de apocalipsă — 
„Şi îi voi scuipa pre ei din gura mea, pentru că au fost căldicei“ — 
Kant nu poate spune prea mult, desigur, frămîntării noastre 
netăgăduit apocaliptice. Dar, evident, asta se întîmplă din pricina 
marii deschizături dintre problematica. noastră metafizică şi cea a 
epocii lui Kant, nicidecum din pricina lipsei unei asemenea 
preocupări la autorul celor trei Critici. 

O a doua explicaţie aş vedea-o în faptul că filosoful de la 
Königsberg era şi profesor. Profesorii nu au inspirat niciodată prea 
multă simpatie şi încredere ca filosofi. De altfel, pină la Kant, nici 
nu se prea văd profesori de filosofie care să fie în acelaşi timp şi 
ginditori puternici şi originali. Neîncrederea âceasta e, mai ales însă 
în ceea ce priveşte pe profesorii germani, şi altfel îndreptăţită: oricît 
de mare ar fi, principial, libertatea de gindire în universităţile ger- 
mane, Există totuşi la profesori un fel de reţinere, care face ca aceştia 
să nu-şi spună niciodată zor gindul. A fi profesor insemnează deci, 
pentru public, a gîndi cu reticenţe. Nu este însă cazul lui Kant. Acesta 
nu s-a înfăţişat niciodată ca filosof de catedră. Catedra era o meserie 
din care trăia. Preocupările lui filosofice erau însă o activitate cu 
totul separată. Aşa de separată încît s-ar putea spune că nici una din 
ideile cărţilor lui nu a format obiectul prelegerilor pe care le ţinea. 
Kant însuşi, de altfel, ţinea să tragă o linie de demarcaţie precisă între 
activitatea lui didactică şi cea de cercetător, fapt de care s-a şi 
prevalat în cunoscutul lui conflict cu Wollner, ministrul lui Friedrich 
Wilhelm al II-lea, scriind că el nu face prelegeri decit după manuale, 
care sint doară aprobate. 

O a treia explicaţie, în sfirşit, a acestei imagini cu totul defi- 
ciente a lui Kant trebuie căutată în momentul reactualizării lui. Este 
cunoscut că după o mare vogue, care mergea aşa de departe încît 
Critica raţiunii pure se găsea pînă şi pe masa de roileră din apartamen- 
tele intime ale doamnelor vremii, Kant a dispărut cu totul din 
circulaţie, pentru a nu reapare decit în a doua jumătate a veacului al 
XIX-lea. În acest moment însă, vina metafizică a omenirii în genere 
era aşa de slabă, încît filosofia, care ajunsese aşa de jos încît trebuia 
să-şi scuze existenţa, nu mai îndrăznea să apară decit în cortegiul 
ştiinţei, aşa de atotputernică pe acea vreme, şi anume, numai în 
funcțiunea subalternă de a analiza instrumentul de cunoaştere al- 

162 


acesteia. Kant, în cadrul unor preocupări gnoseologice însă, nu 
însemnează decit Critica raţiunii pure. Nimic mai natural, deci, decit 
ca renaşterea kantiană să nu se raporteze decit la epistemologia lui. 
Ceea ce explică şi exagerările: pînă la 1908, la noi, Maiorescu mai că 
nu a trecut, în prelegerile lui asupra lui Kant, dincolo de Estetica 
transcendentală. 

Aşadar, aci, în asemenea împrejurări, oarecum exterioare 
operei înseși, trebuie căutată explicaţia pentru falsa imagine pe care 
o avem noi, în mod curent, despre Kant. Explicaţia, dàr nu şi jus- 
tificarea. Căci imaginea aceasta justificată nu e. 


Kant a fost, ca toţi marii cugetători de altfel, preocupat în 
primul rînd de marile probleme ale omului. Prin urmare, nu filosof 
„de meserie“, agăţat de cine ştie ce chestiuni tehnice, fie ele cit de 
cuprinzătoare, ciom, stind critic în faţa existenţei şi căutindu-şi locul 
de împăcare cu sine însuşi. Poate că începuturile carierei lui să fi fost 
altele. El însuşi vorbeşte o. dată de interesul strict teoretic pe care 
întru început îl purta cercetărilor, de mindria care se ridica în el faţă, 
de această acţiune de „a cerceta“ şi „a şti“, de disprețul lui pentru 
plebea care nimic nu ştie. Dar tot el mărturiseşte umil, cum cu 
vremea a învăţat — de la Rousseau anume — să preţuiască pe om 
Ca om şi să-l cinstească. Iar pe această preţuire au prins'rădăcini în 
el largile preocupări metafizice. 

Chestiunea e, de altfel, cunoscută. Numai că necesitează 
anumite precizări. Se fundează, îndeobşte, afirmaţia unor preo- 
cupări metafizice în activitatea cugetătoare a lui Kant pe doctrina 
„primatului raţiunii practice“. Asta e foarte just; numai că nu e deloc 
clar ce însemnează acest primat al raţiunii practice. Comentatorii 
sint aproape unanimi în a opune raţiunea practică, valabilă în dome- 
niul acţiunii, raţiunii speculative, valabilă în domeniul cunoaşterii 
teoretice. Opunerea sau cel puţin deosebirea este perfect 
îndreptăţită. Poate fi ea însă interpretată în sensul unei ierarhizări 
din care să iasă primatul raţiunii practice? Căci primat asta însem- 
nează: ierarhizare. Comentatorii cred că da. Căci, zic ei, atunci cînd 
Kant face să se oprească eforturile raţiunii speculative la hotarul 
sferei practice, asta nu e numai o limitare negativă a eforturilor 

noastre teoretice, ci — mai mult — o declaraţie pozitivă de 
suveranitate a raţiunii practice. Putinţele noastre de cunoaştere 
teoretică fiind incapabile să prindă atit conţinutul ideal, cît şi întîm- 
plările reale dinăuntrul sferei moralității. 

Dacă am rezumat complet şi exact acest raţionament — şi 
credem că am făcut-o —, apoi e sigur că el nu poate lămuri ches- 
tiunea primatului raţiunii practice. Din el reiese că există două 
domenii de existenţă deosebite: cel al experienţei sensibile şi cel al 
acţiunii practice; şi că fiecare din aceste domenii îşi are oarecum 
instrumentele lui: de o parte, raţiunea speculativă, de alta, raţiunea 
practică. De o ierarhizare a acestora nu poate fi însă vorba; căci, dacă 
raţiunea speculativă e inoperantă în domeniul acţiunii practice, apoi 
tot atît de inoperantă e raţiunea practică în domeniul cauzalităţii. 

Dacă, eventual, o asemenea ierarhizare s-ar putea face, ea nu ar 
fi posibilă, socotesc eu, decit pe calea ocolită a cauzalităţii finale şi 
eficiente, operaţie însă foarte complicată, şi dubioasă ca rezultate 
pozitive. Impresia mea e însă că o asemenea ierarhizare nu se poate 
face şi dintr-un alt motiv: anume, pentru că ar contrazice spiritul 
general al filosofiei lui Kant. Cred că nu mă înşel amintindu-mi că 
am cetit o dată, undeva, în Kant, o frază care m-a izbit prin ase- 
mănarea ei cu o afirmaţie din Regulae ad directionem ingenii a lui 
Descartes; ca şi în Descartes, se spunea acolo că raţiunea omenească 
una €; şi se adăuga: care se manifestă o dată ca gindire teoretică şi 
altă dată ca acţiune practică. Cele două feluri de rațiune nefiind, deci, 
decît două manifestări ale unei aceleiaşi raţiuni care există în noi, 
este clar că de o ierarhizare a lor nu poate fi vorba. „Primatul raţiunii 
practice“ trebuie, ca atare, să aibă un alt interes. 

Şi el nu trebuie căutât aşa departe. Dacă primatul presupune o 
ierarhizare — şi noi altă posibilitate nu vedem —, atunci ierar- 
hizarea aceasta trebuie căutată în problematica diverselor domenii 
de existenţă omeneşti. Există un domeniu al acţiunii practice, un 
domeniu al cercetării ştiinţifice, după cum există un domeniu al 
ţelurilor. Fiecare din ele îşi are problemele ei proprii şi speciale. 
Problemele acestea se pot ierarhiza, după însemnătatea lor. Iar 
însemnătatea aceasta se măsoară după un criteriu. Care? 

Toate problemele acestea ţin de filosofie. Dacă filosofia este o 

activitate omenească unitară, urmărind un ţel, apoi desigur că țelul 
acesta al filosofiei trebuie să fie şi criteriul de ierarhizare al 
problemelor filosofice. Întrebarea e: formează, pentru Kant, 
filosofia o asemenea activitate şi cu ce ţel? 

Pentru răspuns, iată trei citate chiar din Kant: 

Ce este filosofia?,— Weisheitslehre, [...] in der Bedeutung, wie die 
Alten das Wort verstanden, bei denen sie eine Anweisung zu dem 
Begriffe war, worin das höchste Gut zu setzen, und zum Verhalten, durch 
welches es zu erwerben sei;! 

sau: 

was nützt Philosophie, wenn sie nichi die Mattel des Unterrichts des 
Menschen auf ihr wahres Bestes lenkt;? 

şi: 

Die grösste Angelegenheit des Menschen ist, zu wissen, wie er seine 
Stellung in der Schöpfung gehörig erfüllen und recht verstehe, was man 
sein muss, um Mensch zu sein. 

Dacă însă acestea sînt rosturile filosofiei, atunci este evident că 
ierarhizarea problemelor ei se face pornind de la semnificaţia şi 
nevoile moral-metafizice ale omului şi, în acest caz, primatul nu 
poate reveni decît rațiunii practice. Rezultă însă din expunerea. 
noastră că nu primatul rațiunii practiçe dovedeşte existența 
preocupărilor metafizice la Kant; ci, dimpotrivă, existența acestor 
preocupări determină primatul rațiunii practice. 

Iar cît despre existența acestor preocupări înseși, ea e, după 
citatele noastre, un fapt. Câre nu mai are nevoie de demonstraţie. 

Dar mai rezultă din cele de mai sus că problematica raţiunii 
practice, nefiind de sine stătătoare, nu se poate înţelege decit În 
cadrul ei firesc: „rosturile omului în creaţiune“. Care este, deci, după 
Kant, problematica omului — iată ce rămîne să cercetăm. 


(2) Chiar punerea în problemă delimitează calitativ domeniul 
acestor preocupări. Căci Kant, care socotea ca un nonsens 
întrebarea: ce însuşiri trebuie să aibă un cerc, consideră problema 
omului ca esenţial deosebită atunci cînd se întreabă: cum rebuie să 
fii, ca să fii om? 

Toate consideraţiile antropologice ale lui Kant pleacă de la-o 
idee oarecum preconcepută: că omul ocupă în univers o poziţiune 
deosebită, şi anume proeminentă. Cercetările lui vor urmări, deci, 
să stabilească în ce constă această poziţie, căutînd să o deducă din 
elementele constitutive ale omului, prin care acesta se diferenţiază 
de restul existenţei. 

Să încercăm, pentru început, a delimita aceste -caractere 
diferenţiale. Este sigur, pe de o parte, că omul nu e una din exis- 
tenţele lumii sensibile; şi- anume, un animal, la fel, sub anumite 
raporturi, cu toate celelalte animale. Gnoseologic vorbind, un 
fenomen deci — el se deosebeşte totuşi, pe de altă parte, de celelalte 
existenţe fenomenale. Prin ce? Prin aceea că, întocmai ca le roseau 
pensant a lui Pascal, omul poate lua cunoştinţă de existenţa lui. O 
cunoştinţă care coboară aşa de adînc în esenţa lui însuşi încît — prin 
apercepţia pură, un fel de intuiţie intelectuală lăuntrică — ia contact 
cu ceea ce ar constitui lucrul în sine al fiinţei proprii. Astfel se 
descoperă omul în posesiunea unor anumite funcțiuni lăuntrice 
(forme, funcțiuni, activităţi pure), funcțiunile pure ale intelectului 
Şi raţiunii. Pe care el, deci, le are, pe cind celelalte animale — nu. 
Rațiunea lucrează însă în concepte şi reguli pe care şi le „face“ 
oarecum singură. De unde urmează că omul gîndeşte după principii. 
Cum însă această facultate e proprie omului ca întreg, ea nu domină 
numai activitatea lui teoretică, ci şi pe cea practică; ceea ce ar 
însemna că omul nu numai că gindeşte, dar şi lucrează după principii. 
Cu alte cuvinte: raţiunea dind omului putinţa să-şi depăşească sen- 
sibilitatea şi să formuleze idei asupra a ceea ce e de folos întregii lui 
fiinţe, idei după care el îşi regulează activitatea, ne e îngăduit a spune 
„că între toate fiinţele de pe pămint, omul e singura vietate care 
posedă facultatea de a-şi fixa singură țeluri. lată, deci, unde stă 
deosebirea dintre om şi animal. 

Deosebire. Dar şi su, erioritate? Asta, depinde. Căci dacă 
raţiunea ar fi dată omului ca să-i slujească în anumite împrejurări 
care la animal sînt slujite de instinct, atunci omul ar fi numai mai 
bine înzestrat decit animalul, nu însă şi esenţial superior acestuia. 
Aşa ar fi, de pildă, dacă omul ar întrebuința raţiunea la asigurarea 
unei bunăstări, unei fericiri personale, scop pe care, instinctiv, îl 
urmăresc şi animalele. Nu aceasta e însă funcțiunea raţiunii. Căci, 

pe de o parte, ea nu ar putea asigura fericirea omului decît dacă ar 
fi atotştiutoare — ceea ce nu e cazul —, iar pe de alta, omul nu poate 
fi fericit, dat fiind că el — prin natura lui — nu se socoteşte niciodată 
definitiv satisfăcut. Ce rost are, atunci, prezenţa raţiunii? După 
Kant, unul singur: să zămislească, oarecum, fără nici un fel de 
intenţie, numai pentru sine, o voinţă bună. O voinţă a cărei valoare 
nu se măsoară pe succes, ci pe intenţie, ale cărei resorturi şi cadre 
nu sînt materiale, ci formale —, o voinţă al cărei principiu de acţiune 
poâte deveni lege generală. Dacă e deci vorba a se căuta în ce constă 
superioritatea omului asupra animalului, atunci această supe- 
rioritate nu poate consta decit în prezenţa voinţei bune. 

Se pune întrebarea însă: în ce condiţii poate exista o asemenea 
voinţă ca îndreptar pentru acţiunile omeneşti? La care Kant 
răspunde indicînd două elemente hotăritoare: omul să cunoască 
legea morală — principiul acestei voințe bune —, căruia să i se simtă 
subordonat; şi omul să aibă putinţa de a i se supune voluntar. 

Dacă omul cunoaşte legea morală? Căci legea aceasta, principiu 
formal şi în acelaşi timp funcţiune a raţiunii practice, există de 
totdeauna în orice fiinţă înzestrată cu rațiune practică. Iar bunul- 
simţ ne spune că orice om îi aude, în el, glasul. Desigur, nu avem de-a 
face cu o lcge necesară, naturală. Dacă omul ar fi numai raţional, 
legea morală ar fi o funcţiune a raţiunii pure; acţiunile lui ar fi 
determinate în chip absolut şi toţi oamenii ar fi... sfinţi! Cum însă 
omul e şi altceva decit o fiinţă răţională, legea morală nu ia strin- 
genţa unei legi naturale, ci numai pe aceea a unui imperativ, a unui 
imperativ categoric însă, dat fiind că scopurile după care se regulează 
acţiunile omeneşti nu sînt empirice, ci raţionale. Mai mult decît atit: 
însă: legea morală nu ne e cunoscută numai ca o idee; ea e şi un fel 
de senzaţie lăuntrică — altceva decit un simţămiînt provocat din 
afară; un fel de respect, de consideraţie pentru această lege, din care 
consideraţie decurge şi datoria de a o respecta. lată deci: legea 
morală, care nu poate fi dovedită şi nici dedusă din experienţă, există 
— şi anume prin ea însăşi —, iar conştiinţa ei este un fapt; „singurul 
fapt ál raţiunii pure“. 

Aşa fiind, omul cunoaşte legea şi ştie că trebuie să i se supună. 
Dar poate să o facă? Pentru asta se cer împlinite două condițiuni: ca 
omul să fie în stare să se supună în genere unei astfel de legi şi să 

aibă posibilitatea de a stabili în fiecare caz dat cum trebuie să se 
comporte. Această a doua condiţie e uşor de împlinit; căci dacă e 
greu să ştii ce îţi e ţie, personal, de folos, apoi e dimpotrivă foarte 
uşor să-ţi dai seama de-ceea ce e datoria ta; şi anume, e de-ajuns să 
te întrebi: dacă acţiunea ta s-ar întîmpla nu în virtutea voinţei tale, 
ci ca O lege a naturii, tu însuţi făcînd parte din natură, ţi-ar conveni 
să se întîmple? Şi tot aşa de realizabilă e prima condiţie, căci de 
îndată ce legea morală e un fapt pe care îl constatăm ca existind în 
noi, e de la sine înţeles că omul este — trebuie să fie — astfel făcut, 
încît să aibă în el şi putinţa de a fi virtuos, putinţa de a lupta împotriva 
a tot ceea ce contrazice această lege. 

Iată dară: există în om o „voinţă bună“ realizabilă — ca element 
şi de diferenţiere şi de ierarhizare a omului în lumea naturii. Omul 
e deosebit şi superior faţă de celelalte animale, pentru că el are 
putinţa de a acţiona după lepi morale. Posibilitatea aceasta, facul- 
tatea aceasta a unci acţiuni morale, defineşte pe om însă nu numai 
prin excluziune — diferenţiindu-l de ceea ce e în jurul lui —, ci şi 
substanţial oarecum, îngăduind descoperirea unor calităţi lui intrin- 
sece. Prima calitate specifică a omului, care se deduce din facultatea 
acţiunii morale, este cea de fiinţă liberă. Problema libertăţii e, 
desigur, destul de complicată. Căci, dacă acţiunile omeneşti se 
întîmplă în lumea sensibilă, ele stau sub legea cauzalităţii, care prin 
caracterul ei necesar exclude libertatea. Vrem, pentru a evita 
cauzalitatea, să urmărim aceste acţiuni în lumea inteligibilă? Asta 
ar fi o metodă. Numai că, în lumea inteligibilă nu se întîmplă nimic; 
„intîmplarea“, evenimentul ţinind, precum se ştie, de timp, spaţiu şi 
cauzalitate. Cum e dară? Să observăm, mai întîi, că libertatea, în 
sensul'pozitiv (care e „un concept practic“), nu însemnează putinţa 
de acţiune fără regulă, ci acţiune cu lege proprie. Aşa fiind, libertatea 
nu trebuie căutată în înşiruirea evenimentelor, ci în felul de compor- 
tare a subiectului de la care pleacă acţiunea, şi anume, a subiectului 
nu considerat ca fenomen, ci ca lucru în sine. Aşa pusă chestiunea 
libertăţii, ea se rezolvă relativ uşor: are omul o lege a lui proprie? 
Desigur; e legea morală; care există ca un fapt, de care sîntem 
conştienţi. Legea aceasta îi e impusă omului sau omul şi-o dă singur 
în chip liber? De bună seamă, şi-o dă singur, căci ea nu e o lege 
naturală, ci, după cum văzurăm, numai un imperativ; cu alte cuvinte, 

proba că legea morală e dată omului de el însuşi, că, altfel vorbind, 
omul e liber, stă în faptul că omul poate şi să greşească. Iată, deci, 
problema libertăţii rezolvată. Libertate însemnează autonomie, iar 
omul e liber, pentru că e autonom; şi este autonom pentru că are în 
el legea morală, care nu e o lege propriu-zisă, ci numai un imperativ; 
chiar dacă categoric. Omul — fiinţă liberă — mai însemnează însă 
ceva: însemnează că omul nu e numai un animal cu rațiune tocmai 
pentru ca animalul din el să fie mai bine slujit, cică el însuşi e un 
început, un centru de iradiaţie, izvor de acţiune (se/bstrwirckende 
Ursache) în lumea experienţei — fiinţă morală responsabilă de 
acţiunile ei. . 

Din această calitate de fiinţă morală, fiinţă liberă, a omului se 
poate deduce însă şi o alta, tot atit de esenţială pentru definirea lui. 
In adevăr: ca fiinţă omul face parte din lumea realităţii sensibile; ca 
fiinţă morală, liberă, ca voinţă pură, el se poate considera şi trebuie 
să se considere ca fiind un element al lumii inteligibile. Cum însă în 
această lume inteligibilă el nu există decît ca voinţă pură, urmează 
că numai realitatea voinţei pure ne poate lămuri asupra a ceea ce ar 
putea fi lucrul în sine. Din această voinţă pură nu pleacă însă decit 
o lege: legca morală. Să încercăm oare a deschide lumea lucrului în 
sine prin cheia legii morale? Nu vedem cum. Dar dacă legea morală 
nu ne poate deschide această poartă, noi avem totuşi acces în lumea 
inteligibilă; analizînd anume natura voinţei în genere. Şi iată cum. 

Ce însemnează a voi? A voi pur şi simplu, nu însemnează nimic. 
O stare de voinţă pură, în sine, nu există. A voi însemnează a voi ceva. 
Iar acest ceva e, precum uşor se înţelege, singurul punct de contact 
al cunoștinței noastre cu lumea inteligibilă. Ce este, deci, acest ceva? 
E clar: un scop. De unde urmează că lumea inteligibilă este lumea 
scopurilor. Foarte bine. Numai că, cu aceasta, nu sintem încă prea 
lămuriţi. Căci ce sînt aceste scopuri? Scopurile şi le pune omul, ca 
fiinţă morală. Dacă şi le pune în această calitate a lui, atunci ele nu 
pot fi relative, ci absolute.“ Absolute, adică necondiționate. Dar dacă 
nu condiţionate, atunci ele nu pot fi ceva pozitiv, ci trebuie înţelese 
numai ca o îngrădire nepativă. Iar dacă e să căutăm acestei definiri 
negative un sens, nu putem descoperi decit cel mult unul, că tot ce 
există faţă de şi în afară de om nu poate fi, pentru acţiunea lui, decit 
mijloc. 

Omul, deci, ca fiinţă liberă, autonomă, este scop absolut, şi 
trebuie considerat ca atare chiar şi de Dumnezeu. Ca scop însă, omul 
trebuie să aibă o valoare. Valoarea se măsoară, într-un fel, pe preţ; 
atunci cînd i se poate stabili un echivalent. Valoarea omului nu se 
măsoară însă; ea e pur şi simplu demnitate. E de-ajuns, ca atare, să 
stai sub semnul legii morale, să fii om care să-ţi fi împlinit datoria 
— ca să ai demnitate, adică egal cu oricare alt om. Căci dacă omul e 
scop absolut, acţiunea-unui ins faţă de altul nu poate fi îngăduită 
decît în măsura în care nu păgubeşte pe om. Toţi sîntem egali, pentru 
că toţi sîntem oameni (întru atit întru cît sintem oameni); pentru că 
în nici un fel nu se poate deduce din natura omului — pentru unul 
dreptul de a porunci, pentru altul dreptul de a asculta. 

Prin urmare: ce e omul? O fiinţă deosebită de orice animal, stind 
deasupra oricărui animal; prin aceea că e o fiinţă liberă, egală cu 
oricare altă fiinţă liberă. 

Asta e omul. Dar rosturile lui? 

Omul este, precum văzurăm, un scop. Cum el există însă în 
natură, şi cum natura nu poate fi decit un sistem teleologic, omul 
devine scopul final al naturii. Se înţelege însă că nu poate fi vorba 
decit de om — fiinţa morală, el singur avînd scopulexistenţei sale în 
el însuşi. Omul însă ca fiinţă morală e voinţă pură şi deci centru 
dinamic, de acţiune; şi, ca atare, el însuşi trebuie să dea scopuri 
acţiunii sale. Care sînt; sau ce fel sint aceste scopuri? Ca fiinţă a lumii 
sensibile, el îşi face scopuri din toate obiectele dorințelor sale. Dar 
aceste scopuri suferă două operaţiuni: de o parte, tendinţa spre 
unitatea omului unifică toate aceste scopuri în unul singur: fericirea; 
pe de altă parte, nevoia de a nu subzista decit ca fiinţă liberă, morală 
selectează din toate aceste scopuri numai pe cele care se încadrează 
în legea morală. Rezultatul acestei duble operaţiuni este binele, cu 
obiectul lui, bunul suprem. Bunul suprem e astfel un obiect impus 
omului de raţiunea practică, închizind în el două elemente: unul 
formal, condiţiunile formale ale tuturor scopurilor, aşa cum frebuie 
să le avem, să fie ele (moralitatea-virtutea), altul material, ceea ce în 
fiecare scop pe care ni-l punem corespunde acelor condiţii formale 
(fericirea). Aşa fiind, legea morală nu exclude fericirea; nu o exclude 
cu atît mai mult cu cît ea, putind fi şi iubită de om (legea morală e 
numai respectată!), fericirea e necesară la alegerea scopurilor 
noastre; dar dacă nu o exclude, totuşi o încercuieşte, căci fericirea 

nu e ceea ce dorim noi, ci ceea ce dorim ca consecinţă a moralității; 
sau, cum s-ar spune altfel, obiectul acţiunii noastre nu e fericirea — 
sondern die Wiirdigkeit glücklich zu sein?. 

In bunul suprem virtutea şi fericirea se impreunează — virtutea 
fiind condiţia obiectivă a fericirii. Aşa înţelese lucrurile, bunul 
suprem se-hipostaziază într-un fel de existenţă absolută. El nu mai 
poate fi scopul final al fiecăruia dintre noi, al unuia din noi, ci scopul 
final alo mu lu i în genere — das höchste Weltbeste”. Căci impus 
mie de legea morală, acest bun suprem ia proporţiile unui imperativ 
categoric al raţiunii practice în genere, care îmi impune ca acţiunile 
mele să concorde cu scopul final al intregii existenţe. De unde 
urmează că bunul suprem nu e şi nu poate fi un obiect al meu, eu ca 
fiinţă morală nestind faţă de el decit sub semnul unei datorii: să 
contribuiesc la realizarea lui. 

Aşadar: 

Ce e omul? 

O fiinţă liberă. 

Care sint rosturile lui? 

Să realizeze supremul bine al lumii. 


(3) O teorie filosofică nu are valoare şi, deci, nici nu poate fi 
judecată şi înţeleasă decit în cadrul unui sistem. Căci gindirea în 
sistem, tinzind deci la o imagine totală a realităţii, constituie însăşi 
esenţa filosofiei, căreia îi verifică şi caracterul ei subiectiv, şi 
tonalitatea ei de absolut. Preocupaţi să înlesnim cetitorului 
înţelegerea cît mai desăvirşită a Criticii rațiunii practice, nu sîntem, 
prin urmare, interesaţi la cîtimea de adevăr pe care o cuprinde 
antropologia Kantiană rezumată de noi în cele de mai sus, ci numai 
la exactitatea cu care vom fi izbutit să fixăm cadrul general în care se 
înscrie problema raţiunii practice. Asta şi explică de ce, în expunerea 
noastră, nu am subliniat — aşa cum bucuros ar fi făcut-o un antikan- 
tian — golurile acestei sinteze antropologice, dar nici nu am 
acoperit, explicîndu-le, aceste goluri, aşa cum dator s-ar fi simţit să 
o facă orice Kantian care ţine la numele său (căci sînt şi de aceştia). 

Cetitorul atent al textului care urmează în traducere va des- 

coperi Singur punctul în care problema raţiunii practice se 
înşurubează în metafizica criticistă. Ne revine nouă totuşi să scoatem 
în evidenţă citeva din momentele moralei Kantiene, care decurg cu 
necesitate din sistemul respectiv, stabilind astfel ce anume e obligat 
în soluţionarea problemelor raţiunii practice. 


Consideraţiile kantiene în legătură cu problema morală sînt 
dominate în chip statornic de o atitudine preconcepută. Autorul lor 
nu pleacă, simplu, de la o anumită realitate, pe care să încerce a o 
surprinde în liniile ei esenţiale şi a o formula; ci, dimpotrivă, îşi pune 
din capul locului o întrebare de natură a fixa nu numai.cadrul, dar şi 
criteriul de selecţionare a datelor judecății sale. El nu se întreabă, 
pur şi simplu, ce e moralitatea, care e legea morală, ci cum trebuie 
să fie, ce condiţii trebuie să împlinească legea morală pentru ca să 
poată fi acceptată ca atare. Dacă această atitudine metodică e 
îndreptăţită sau nu, fecundă sau nu, asta e o altă chestiune. Fapt e 
însă că adoptarea acestei atitudini devine hotăritoare pentru 
intreaga desfăşurare a sistemului raţiunii practice. Kant crede că 
etica trebuie să fie fundată ca ştiinţă capabilă de afirmaţiuni apodic- 
tice; şi, ca atare, socoteşte că legea morală trebuie să aibă o 
valabilitate şi eternă, şi generală; pentru totdeauna şi pentru toate 
fiinţele raţionale. Aşa fiind, preocuparea lui este să înlăture din 
consideraţiile sale teoretice toate elementele de caducitate. Asta 
explică şi caracterul oarecum negativ al constiucţiei sale, străbătută 
statornic de propoziţii ca: „nu poate să fie...“, „nu trebuie să fie...“ 
ş.a.m.d. 

Ceea ce trebuie salvat fiind, deci apodicticitatea afirmațiilor 
etice, consideraţiile acestea urmează să-şi asigure: pe de o parte, o 
metodă apriorică, pe de alta, o poziţie necondiționată, absolută. Ce 
trebuie evitat? E clar: orice atingere cu etica materială a bunurilor. 
O dată această indicație metodică stabilită, desfăşurarea sistemului 
se face oarecum de la sine. | 

Afirmațiile moralei trebuind “să fie necesare, Critica raţiunii 
practice va trebui să ocolească cu grijă metodele empiric-inductive 
care nu pot duce decit la incheieri lipsite de certitudine logică. 
Morala nu poate întrebuința decit drumuri dialectice, pornind de la 

principii, şi construind cu ajutorul ideilor edificiul de aramă al lumii 
etice. 

Asemenea afirmaţii nefiind însă posibile decit dacă îşi caută 
valabilitatea numai în domeniul fiinţelor raţionale, morala kantiană 
va înlătura cu grijă toate datele pornind din nevoile fireşti ale 
organismului omenesc, ca unele ce nu pot duce decit cel mult la 
teoretizarea unui egoism instinctual. 

Pentru motive apropiate, ea va trebui să respingă punctele de 
vedere înrudite cu hedonismul, comandamentul ei fiind să 
urmărească stabilirea de valori morale absolute, valabile pentru toţi 
nu în virtutea unui consens al totalităţii indivizilor, ci în virtutea 
caracterului lor absolut — o transcendenţă metafizică a valorilor 
morale deci. 

Pe ce se sprijină aprecierea acţiunilor în etica materială a 
bunurilor? Pe succes? Rațiunea practică va institui intenţia ca 
măsură adevărată a acţiunii morale, singura cale de a pune bunurile 
eticii la adăpost de lumea contingenţelor şi de incertitudinile ei. 

Şi, tot astfel, se va căuta să se aşeze moralitatea voinţei ca ţel al 
eforturilor şi ideal al realizărilor noastre etice, legitatea acţiunii la 
care ajunge etica empirică nefiind decit o calitate oarecum ex- 
terioară acţiunii şi depinzinid adesea de momente care nu au nimic 
de-a face cu acţiunea morală ca atare. 

De ce toate astea? Pentru că acţiunea morală trebuie să asigure 
omului acea demnitate de care aminteam în alt loc şi care nu e numai 
trăsătura definitorie, ci şi raţiunea de a fi, justificarea omului ca om, 
pe cînd etica anterioară criticismului nu poate duce decit la punerea 
persoanei omului în slujba dorințelor sale. 

Primejdie gravă, căci a sta în slujba dorințelor tale înseamnă, 
foarte uşor, a sta în slujba a altceva decit tu însuţi; pentru că, oricît 
dorinţele ar fi ale tale, ele nu sînt mai puţin dorinţe, riscînd să te pună 
sub o lege care nu ea ta. Omul însă trebuie să aibă o lege a lui, adică 
omul trebuie să fie autonom; autonomia fiind singura cale care duce 
spre libertate. lar omul sau e liber, sau nu e om! 

E clar deci. Legea morală nu e un principiu regulativ pe care 
noi să-l descoperim în orice acţiune omenească printr-o operaţie 

analoagă cu aceea prin.care am descoperi, de pildă, legea gravităţii 
universale în fiecare piatră care cade; ci un principiu pe care noi îl 
deducem din natura omului şi pe care îl aşezăm ca normă, ca măsură 
pentru toate acţiunile noastre. Nu poţi să fii om cu adevărat, decit 
dacă te valorifici ca obiect al lumii inteligibile. Nu faci parte din 
această lume, decît ca voinţă pură. Lepea morală va fi deci un 
principiu regulativ formal, care să îndestuleze cele două postulate 
ale omului ca fiinţă inteligibilă: libertatea şi egalitatea. 

„„„ASupra sistemului raţiunii practice grevează toate ipotecile 
antropologiei kantiene. 


(4) O carte poate fi cercetată în două feluri: în ea însăşi şi în 
raport cu cetitorul. Cercetată în ea însăşi, ea poate fi bună sau 
proastă; după seriozitatea şi disciplina metodei, după onestitatea, 
adincimea şi originalitatea cugetării. Cercetată în raport cu 
cetitorul, o carte poate fi adevărată sau falsă; după distanţa dintre ea 
şi cetitor. O carte proastă e, ca atare, întotdeauna falsă. Adevărată 
neputind fi decit una bună. Dar dacă adevărul e în funcţie de distanţă, 
e iarăşi evident că nu orice carte bună e şi adevărată. Căci distanţă 
însemnează afinitate electivă. Principial, o carte e cu atit mai 
depărtată de noi — şi deci cu atit mai falsă —, cu cit e mai veche. 
Între altele, şi pentru faptul că noi nu mai putem înţelege pe cei 
vechi. (Sînt sigur, de pildă, că imaginea pe care ne-o facem noi de 
Elementele lui Euclid diteră esenţial de cea a grecilor din acea 
vreme). Dacă ar exista o evoluţie spirituală şi dacă această evoluţie 
ar fi lineară — aşa cum şi-o închipuie pozitivismul —, afirmaţia 
noastră de mai sus ar fi nu numai principial, ci absolut valabilă. 
Morfologia stabileşte însă analogii structurale între diferitele faze 
ale istoriei şi, în acest caz, distanţa de la o carte la noi nu se mai 
măsoară pe distanţa în timp de la autor la noi. Ci altfel: o carte — ca 
şi orice bun al culturii de altfel — este expresia unei structuri 
spirituale. Există analogii între structura din care a ieşit cartea şi cea 
a noastră, cartea ne e aproape, ea e adevărată. Nu există, ea e falsă. 
Adevăr şi fals însă sint, precum uşor se poate observa, nu calităţi 
absolute, ci cantităţi: mai adevărat, adevărat, mai puţin adevărat; mai 

puţin fals sau fals. Aşa fiind, pentru mine Platon poate fi mai 
adevărat — pentru că e mai aproape — decît Descartes, Dionisie 
Areopagitul decît Baalschem. Cum se comportă, sub această 
perspectivă, faţă de noi, Critica raţiunii practice ? 

Morala kantiană se organizează în jurul a două centre de 
polarizare: libertate şi datorie. Libertatea şi datoria însă nu definesc 
încă — prin ele însele numai — un sistem. Ele pot să fie concepte 
direct legate de o structură individualistă, dar pot fi şi altceva. 
Datoria poate închide, de pildă, ideea de transcendenţă. Iar pe de 
altă parte există, dacă nu altceva, cel puţin un concept creştin de 
libertate. Libertatea creştină, care nu are nimic cu autonomia, care, 
odihnind în teonomie, ignorează autonomia ca şi heteronomia, 
categorii juridice, care nu-şi au nici un rost într-un domeniu de 
esenţă strict spirituală. O libertate care e libertate în iubire şi care 
presupune organismul mistic al comunităţii de dragoste. Fundată 
sau nu, clară sau confuză, libertatea aceasta care nu e a individului 
ca atare, ci un reflex în individ numai în măsura în care acesta 
participă la o colectivitate, este un fapt. Aşa că, în adevăr, libertatea 
prin ea însăşi, ca şi datoria, nu poate fi definitorie pentru un sistem. 
Ca să ştim ce anume caracterizează morala kantiană, va trebui să ne 
dăm seama de natura libertăţii kantiene. Şi nu e greu de spus, 
libertatea aceasta e de esenţă pur individualistă. Şi prin originea ei, 
şi prin funcțiunea ei. Omul e liber pentru că e om, pentru că e un 
scop în sine care nu poate fi considerat altfel nici chiar de Dumnezeu; 
omul e o fiinţă aşa de sine stătătoare încît, în faţa lui, la limitele lui 
se opreşte chiar puterea lui Dumnezeu. Consecințele acestui punct 
de vedere se fac sensibile chiar în Critica raţiunii practice: pină la 
sfirşit, viaţa nu are alt scop decit... libera împlinire a datoriei. Ce 
însemnează pentru om însă această liberă împlinire a datoriei, cum 
se răsfringe ea asupra lui, dacă îl amplifică sau îl închirceşte, e o 
chestiune care pentru morala kantiană nu interesează. Căci spiritul 
libertar al veacului al XVIII-lea creează în Kant, printr-o stranie 
împerechere cu asprul simţ de datorie al vechii Prusii de Răsărit, un 
eroism inuman, lipsit de orice sens metafizic, zămislitor al unei 
tragedii omeneşti artificiale şi formale, dar nu mai puţin tragedie real 

suferită. Istoriceşte, atitudinea aceasta nu e nouă. O cunoaştem, dacă 
nu de mai depârte, de la Addison: wir wollen, mein neoe Lucilius, 
dem Glücke selbst die Würdigkeit vorziehen es zu besitzen€. Pe vremuri, 
asta se numea stoicism. La Kant e ceva mai mult sau altceva. E 
consecinţa logic firească, dar omeneşte absurdă, a omului-scop-de- 
sine-stătător-al-creaţiunii care sfirşeşte prin a înlocui pe Dumnezeu. 
Dar un biet Dumnezeu trist şi tragic, căruia i se refuză dreptul la 
bucurie. Căci, pentru morala kantiană, construirea unui domeniu al 
scopurilor este considerată ca bunul suprem pămintesc, chiar dacă 
sub stăpînirea lui omul nu ar face decit să sufere. E sublim şi absurd; 
pînă la ridicol. Căci a identifica fericirea şi bucuria cu virtutea 
însemnează a crea un eroism lipsit de sens. A dispreţui bucuria şi 
norocul e, desigur, un act de eroism, şi încă unul admirabil. Dar 
eroismul acesta are o limită: ca să nu fie lipsit de sens, e nevoie să 
existe totuşi o sferă de existenţe în care suferinţa omului să se 
valorifice, în care el, adică, să fie fericit tocmai în baza suferinţei lui. 
Aşa ceva nu există însă în morala kantiană şi de aci şi absurditatea 
eroismului criticist. 

Să nu insistăm însă prea mult. Căci nu e vorba aci de o critică a 
acestui sistem, ci numai de o definire istorică a lui, cu alte cuvinte, 
de o încadrare a lui în timp. Iar elementele desprinse pînă aci sînt 
suficiente pentru o asemenea operaţie. Aşadar: libertate, datorie, 
egalitate, iar pe deasupra tuturor, puterea raţiunii. Asta însemnează: 
Descartes, Rousseau, Luther. Adică: Raţionalism, Individualism, 
Protestantism, Aufklärung. 

lar asta spune tot. Activ la sfirşitul veacului al XVIII-lea, Kant 
e omul timpului său. Dar nu în sensul revoluționar, ci... sistematic. 
Eu ştiu că la un moment dat, în secolul trecut, Kant a devenit din 
nou steag de luptă. S-a strigat: „Înapoi Ja Kant!“ şi au fost destui care 
să audă acest strigăt de raliere. Era însă numai o falsă perspectivă, a 
cărei singură explicaţie e sărăcia metafizică a epocii. Pentru veacul 
al XIX-lea, Kant nu mai putea fi un maestru deschizător de drumuri. 
Asta s-a şi văzut: ceea ce ar fi fost să fie o mare reinnoire metafizică 
a rămas închircită în hotarele unei activităţi exegetice. Nu se putea 
altfel. Am spus-o şi altă dată — şi în repetate rînduri — şi sînt 

bucuros să o spun şi aci: Kant nu este un deschizător de drumuri noi. 
Ceea ce e socotit în manualele de istorie a filosofiei drept consecinţă 
a criticismului — idealismul german e de fapt o mişcare metafizică 
fundamental nouă, care tehniceşte numai se leagă cu filosofia kan- 
tiană. Ca esenţă şi orientare fiind însă cu totul altceva. E firesc. Căci 
Kant e aplecat asupra trecutului; asupra veacurilor al XVII-lea şi al 
XVIII-lea; şi ca fiinţă omenească, şi ca cercetător; el dă o sinteză 
nouă a întregului material; dacă voiţi, chiar o sinteză de geniu; dar 
o sinteză a unui material vechi, atit în ce priveşte plămada 
omenească, cit şi în ceea ce se leagă cu materialul ştiinţific. 
Viitorul? Nu e nici măcar o cetate cu porţile închise. E mai rău. 
Pentru-el nu există. Nici nu-l bănuieşte măcar. Comparaţi-l, vă rog, 
nu cu Herder, care oricum e mai tînăr decit el şi ar putea fi prezumat 
ca făcind parte dintr-o nouă generaţie; dar cu Haman, cu încilcitul, 
colţurosul, furtunaticul şi confuzul Haman, şi veţi înţelege că în 
epoca' aceea existau deja elemente în baza cărora viitorul putea fi 
bănuit. Ca să-l bănuieşti însă, trebuia să fii om nou. Şi Kant nu a fost. 
Iată de ce cartea lui nu poate fi adevărată: e departe de noi, 
orientată spre un trecut care nici structural nu mai este al nostru. 


Dar dacă nu e adevărată, Critica raţiunii practice e O carte bună. 
Cine vrea să ştie ce însemnează a filosofa, cine vrea să înveţe a 
filosofa — să o cetească, neapărat. 


[1934] 


NOTA EDIŢIEI 


În ultimii ani, Constantin Noica, Mircea Vulcănescu, Emil 
Cioran şi Mircea Eliade se manifestă tot mai hotărît în cultura 
română, de data aceasta ca un grup, integrat unei şcoli filosofice, cea 
a lui Nae Ionescu. 

În împrejurările culturale actuale, cunoaşterea cît mai amplă şi 
mai adecvată a şefului de şcoală se impune cu deosebită acuitate. 
Chiar de-ar fi şi numai pentru magia exercitată asupra unor per- 
sonalităţi de seamă ale culturii noastre, Profesorul metafizician şi 
logician trebuie cunoscut, ceva mai mult, acum, cind „şcolarii“ au 
dat seamă de ideile ce le-au adus pe lume şi i-au stăpinit, gîndul celui 
ce i-a ispitit, i-a neliniştit metafizic, i-a respins (în primul moment; 
era o probă a încercării), i-a strunit sau le-a pus aripi, trebuie el însuşi 
cunoscut. Trebuie cunoscut atit întrucit a modelat gindul celorlalţi, 
cit şi Întrucît îşi are el însuşi o identitate proprie şi o forţă irezistibilă 
de a-l modela pe al cîtorva, trebuie pus în lumina tiparului, la 
îndemina cititorului de azi, îndeosebi a celui tînăr. 


Culegerea de faţă a fost concepută complementar cursurilor de 
metafizică şi de logică ţinute de Nae Ionescu. De aceea, au fost 
reţinute, din vasta sa publicistică, numai texte reprezentative de 
filosofie generală, care imbogăţesc cunoaşterea Profesorului filosof 
şi logician. N-au fost reţinute cronicile la diverse lucrări de filosofie 
românească sau universală şi nici publicistica privitoare la viaţa 
filosofică, la învățămîntul filosofic etc. 

Aşadar, se reunesc pentru întiia oară- teza de doctorat în 
filosofie, Die Logistik als Versuch einer neuer Begründung der Mathe- 

matik, susţinută în primăvara lui 1919 la Miinchen, lecţia inaugurală 
Funcțiunea epistemologică a iubirii, o serie de studii, articole sau 
prefețe, scrise de-a lungul a două decenii. 

Teza de. doctorat a lui Nae Ionescu a generat o polemică în presa 
vremii, punîndu-se la îndoială existenţa ei şi deci a titlului de doctor 
în filosofie. Publicată în 1943 în limba germană în anuarul „Izvoare 
de filosofie“, ea este acum pentru întiia oară tradusă în limba română 
de Alexandru Surdu. 

Textele au fost grupate în ordinea cronologică a elaborării lor, 
spre a marca astfel o continuitate; Este totuşi mai degrabă un timp, 
rotitor. decît unul rostitor (cu conceptele lui Constantin Noica), 
întrucit n-avem de-a face cu o adincire a problematicii, cu-0 con- 
creştere a gîndului filosofic. O pătrundere mai adîncă a conținutului 
se poate dobîndi prin necesara corelare cu gindul desfăşurat prin ` 
cursurile predate de Profesor. 

Titlul culegerii, dacă nu stirneşte o „nelinişte metafizică“,. 
încearcă să marcheze o căutare, o delimitare într-un întins cîmp 
filosofic, de la metafizică sau epistemologie, la logică sau chiar 
filosofie socială. Cititorul îl poate lua numai ca o sugestie, cum ar 
mai fi putut citi „În luptă cu Ideea“, „Filosofia — chemare către 
Absolut“, „Filosofia — stare de echilibru cu Cosmosul“ ș.a., cum 
acelaşi cititor poate să-i dea un altul. 


Notele autorului sînt marcate în text cu asterisc şi sînt trecute 
în subsolul paginii. Notele editorului au fost însemnate cu cifre 
arabe; spre a nu asocia în chip necesar, prin pagină, gindul autorului 
şi informaţia editorului, ele sînt grupate la sfirşitul culegerii. 

Traducerea citatelor aparţine Mădălinei Diaconu. 

La transcrierea textelor am aplicat normele ortografice în 
vigoare, dar, pentru a reuşi o mai bună comuniune spirituală a 
cititorului cu autorul sau pentru a pătrunde şi prin haina lingvistică 
către gindul filosofic al lui Nae Ionescu, am păstrat citeva forme de 
limbă proprii (ştienţistă, vecinică, apanagiu etc.) şi chiar dublete (a 
ceti — a citi, contimporan — contemporan etc.). 


MARIN DIACONU 


NOTE 


LOGISTICA — ÎNCERCARE 
A UNEI NOI FUNDAMENTĂRI A MATEMATICII 


Teză de doctorat în filosofie, redactată în limba germană, cu 
titlul Die Logistik als Versuch einer neuer Begründung der Mathe- 
matik, susţinută cu profesorul Clemens Baiimker, la Universitatea 
din München, în 3 aprilie 1919. 

Textul, pregătit pentru tipar încă din 1916, a fost editat postum 
de Constantin Floru, Constantin Noica şi Mircea Vulcănescu în; 
„Izvoare de filosofie. Culegere de studii şi texte“, II, 1943, Bucureşti, 
Ed. „Bucovina“ I.E. Torouţiu, 1944, p. 1-52. 

În culegerea de faţă se publică pentru prima oară în traducere. 


1 „Necesitatea lor din concepţia unei forme de ordin exterior.“ 
(Engl.). 

2 „Caracterele sînt lucruri pe care şi.le exprimă între ele toate 
celelalte relaţii, iar desprinderea lor este cu atit mai uşoară cu cît le 
este şi perceperea.“ (Lat.). 

3 „Artă combinatoare (complexă)..., aceasta este ştiinţa, în care 
se tratează despre forma lucrurilor sau despre formulele lor în 
univers, este vorba de calitate în genere... şi se distinge de Algebră, 
care acţionează cu formule într-o cantitate aplicată (= despre cele 
asemenea ca și despre cele neasemenea, de cele egale, ca şi de cele 
inegale).“ (Lat.). 

4 „Aplecarea spiritului asupra unor probleme de ordin concret 
şi particular.“ (Fr.). 

5 „Singurele obiecte ale cunoaşterii.“ (Engl.). 

6- „Orice cunoaştere trebuie să fie recunoaştere, cu riscul 
simplei amăgiri; aritmetica trebuie să fie descoperită în exact acelaşi 
sens în care Columb a descoperit Indiile de Vest, iar noi nu creăm 
numere mai mult decit i-a creat el pe indieni. Numărul 2 nu este pur 
mental, ci este o entitate care poate fi gindită. Orice poate fi gîndit 
despre natura sa este o condiţie, iar nu un rezultat al faptului de a fi 
fost gindit.“ (Engl.). 

7 „Se poate spune... că unele enunţuri sint adevărate şi altele 
false, la fel cum unii trandafiri sînt roşii şi alţii albi, această con- 
vingere este o anumită atitudine faţă de enunţuri, care este numită 
cunoaştere atunci cind sînt adevărate, eroare cînd sînt false.“ (Engl.). 

8 „Astfel, analogia cu trandafirii roşii şi albi pare să exprime, 
pină la urmă, chestiunea cît mai adecvat posibil. Ce este adevărul şi 
ce este falsitatea trebuie doar să presupunem, întrucit ambele par 
incapabile de a fi analizate. Iar în ce priveşte preferința pe care» 
majoritatea — atît timp cît nu sînt hărţuiţi de instanţe judecătoreşti 
— o simt în favoarea propoziţiilor adevărate, aceasta trebuie să se 
bazeze aparent pe o ultimă propoziţie etică: «Este bine să crezi în 
propoziţii adevărate şi rău să crezi în cele false». (Engl.). 

9 „Ştiinţa tuturor obiectelor reale şi ideale, posibile şi im- 
posibile.“ (Fr.). 

10 „Cea mai frumoasă descoperire a lui Boole.“ (FI.). 

11 „Dacă luăm în considerare extensiunea pură, clasa noastră e 
definită prin enumerarea tuturor termenilor ei, iar această metodă 
nu ne va permite să avem de-a face, aşa cum face logica simbolică, 
cu clase infinite.“ (Engl.). 

12 „Logica algoritmică, adică în definitv logica exactă şi 
riguroasă, nu poate fi bazată pe considerarea confuză şi vagă a 
comprehensiunii; ea n-a reuşit să se constituie decit o dată cu Boole, 
pentru că el a întemeiat-o pe considerarea exclusivă a extensiunii, f 
singura susceptibilă de o tratare matematică.“ (Fr.). i 

13 „Un număr este... o clasă de clase similare.“ (Engl.). 

14 „A da una sau mai multe relaţii logice conţinindu-l pe x şi 

astfel încit, fiind dat un element y, să fie posibil să se afirme sau să 
se nege relaţia x = y.“ (Fr.). 

15 „Definiţiile nu intră în subiectul nostru, ci sint — strict 
vorbind — simple convenienţe tipografice.“ (Engl.). 

16 „1. Definiţie nominală x = a, unde a este o expresie formată 
din elemente deja cunoscute. 2. Definiţie prin postulate: atunci cînd 
nu ştim sau nu vrem să definim nominal, grupul x este definit cu 
ajutorul relaţiilor logice dintre x-uri. 3. Definiţie prin abstracţie: 
definim prin abstracţie o operaţie f cînd spunem la ce clasă a e 
aplicabilă ea şi cind. fiind un element oarecare al lui a, stabilim care 
sînt valorile lui y din a, astfel încît f(y) = f(x).“ (Fr.). 

17 „Constantele logice sînt, toate, noţiuni definibile în 
următorii termeni: implicaţia, relaţia dintre un termen şi clasa al 
cărei membru este, noţiunea de astfel încît, noţiunea de relaţie şi alte 
noţiuni asemănătoare pot fi incluse în noţiunea generală de 
propoziţii avind forma de mai sus.“ (Engl.). 

18 „Enunţ formal.“ (Engi.). 

19 „Un anumit eşec al formalismului în general.“ (Engl.). 

20 „Matematica pură este clasa tuturor propoziţiilor de forma 
p implică q.“ (Engl.). 

21 „Se va arăta că orice ar fi fost privit în trecut drept 
matematică pură este inclus în definiţia noastră şi că orice altceva 
este inclus posedă acele semne prin care matematica este de obicei, 
deşi în mod vag, distinsă de alte discipline.“ (Engl.). 

22 „A înţelege partida este cu totul altceva: înseamnă a şti de ce 
jucătorul avansează o anumită piesă mai degrabă decît o alta, pe care 
ar fi putut-o mişca fără a încălca regulile jocului. Înseamnă a sesiza 
raţiunea intimă care face din această serie de mutări succesive un fel 
de întreg organizat.“ (Fr.). 

23 „Se vede că este centenarul morţii lui Kant!“ (Fr.). 


COMENTARII! LA UN CAZ DE INTRANZIENŢĂ 
A CONCEPTELOR MATEMATICE 


Publicat în: „Gazeta matematică“, vol. XX VII, nr. 6, februarie 
1922, p. 185-193, nr. 8, aprilie 1922, p. 265-272, cu semnătura: 
Nicolae Ionescu. 


1 „În teoria paralelelor nu ne aflăm acum mai departe decît era 
Euclid. Aceasta este «latura ruşinoasă» a matematicii, care, mai 
devreme sau mai tirziu, trebuie să adopte o cu totul altă formă.“ 
(Germ.). 

2 „Definiţia şi proprietăţile liniei drepte, ca şi cele ale liniilor 
paralele, reprezintă dificultatea şi, pentru a spune astfel, scandalul 
elementelor geometriei.“ (Fr.). P 

3 „Există neapărat numai imagini complexe ale spațiului 
euclidian în legătură cu care ea («matematica noneuclidiană») e 
valabilă, nu ale unei spaţialităţi configurate în genere altfel.“ 
(Germ.). 

4 „Convingerea mea că nu putem întemeia complet a priori 
geometria a devenit, pe cit se poate, şi mai solidă.“ (Germ.). 

5 „Experienţa a fost recunoscută ca sursă a noţiunilor noastre 
geometrice.“ (Germ.). i 

6 „Demonstrația acestui fapt este extrem de incomodă şi vă 
mărturisesc că n-am reuşit încă s-o găsesc pe deplin.“ (Fr.). 

7 „Realitatea însăşi, datul este determinaţie a gîndirii şi în 

~ ultimă instanţă realizare a gîndirii pure.“ (Germ.). 

8 „Ea («simpla matematică») nu dre totuşi ca matematică pură 
sau liberă în genere sarcina de a întilni ea însăşi determinaţii, chiar 
şi în modul cel mai general, despre existenţă, ci de a dezvolta 

metodele din toate punctele de vedere, care pot fi apoi folositoare, 
pentru determinarea existenţei unei alte ştiinţe, a fizicii.“ (Germ.). 


FUNCŢIUNEA EPISTEMOLOGICĂ A IUBIRII 


Lecţie inaugurală, rostită în toamna anului 1919 la Facultatea 
de Litere şi Filosofie din Bucureşti, de la 1 ianuarie 1920 Nae 
Jonescu este numit asistent la Catedra de Logică şi Teoria 
cunoștinței, a profesorului, C. Rădulescu-Motru. 

Publicat în: „Izvoare de filosofie. Culegere de studii şi texte“, I, 
1942, Bucureşti, Ed. „Bucovina“ I. E. Torouţiu, 1942, p. 1-17. 


În revistă se menţionează: „Sfirşitul s-a pierdut“. 

1 „Aceasta este aşadar natura Iubirii: ea răpeşte lucrurile spre 
frumuseţe, iar pe cele urite le face asemenea celor frumoase“ (Mar- 
silio Ficino, Asupra iubirii sau banchetul lui Platon. Trad. de Sorin 
Ionescu (Nina Façon). Bucureşti, Ed. „Bucovina“ I. E. Torouţiu, 
1942, p. 10). 


DESCARTES — 
PĂRINTE AL DEMOCRATISMULUI CONTEMPORAN 


Publicat în: „Ideea Europeană“, an II, nr. 66, 8-15 mai 1921, 
p. 1, 2, sub semnătura: Nicolae Ionescu. 
4 


DE LA GALILEI LA EINSTEIN 


Conferință rostită la 8 decembrie 1921, în ciclul organizat de 
revista „Ideea Europeană“, sub auspiciile Societăţii Române de 
Filosofie. 


Publicat în rezumat în: „Ideea Europeană“, an III, nr. 81, 4-11 

decembrie 1921, p. 3 (rubrica Conferinţele „Ideii Europene“), sub 
semnătura: Nicolae C. Ionescu. 


FILOSOFIA ROMÂNEASCĂ 


Scris în 1921. | 

Publicat în almanahul „România Jună. MDCCCLXXI- 
MCMXXI. Cartea semicentenarului“. Bucureşti, Impr. Fundaţiei 
Culturale „Principele Carol“, [1925] p. 121-123, sub semnătura: 
Niculae Ionescu. l 


ÉMILE BOUTROUX 


Publicat în „Ideea Europeană“, an II, nr. 86, 12-19 februarie 
1922, p. 3, sub pseudonimul M. Tonca. 

Fragmentul cules cu cursive reprezintă o notă, fără titlu, 
apărată tot în „Ideea Europeană“, an IH, nr. 81, 4-11 decembrie 
1921, p. 3 (rubrica Însemnări), sub semnătura T. 


IDEILE 


Publicat în: „Calendarul Povestirii“, almanah editat de „Ideea 
Europeană“, 1923, p. 5. Nesemnat. 

Nae Ionescu era cronicarul filosof al revistei „Ideea 
Europeană“; de asemeni, stilul este naeionescian. 


SINDICALISMUL 


Conferință rostită în ziua de 11 martie 1923, la Fundația 
Universitară „Carol I“ din București, în ciclul consacrat doctrinelor 
partidelor politice, organizat de Institutul Social Român. ' 

Publicat în: vol. colectiv Doctrinele partidelor politice. 19 
prelegeri organizate de Institutul Social Român. Bucureşti, Ed. Cul- 
tura Naţională, (1923), p. 173-185. 


NOTĂ ASUPRA UNEI NOI CLASE DE JUDECĂȚI 


Publicat în: „Revista de filosofie“, vol. IX, nr. 2, iulie-august- 
septembrie 1923, p. 98-99, sub semnătura: N. Ionescu. 


1 În acelaşi număr al „Revistei de filosofie“, Octav Onicescu 
semnează articolul Filosofie ştiinţifică (p. 88-98). 
2 Nu a mai revenit. 


INDIVIDUALISMUL ENGLEZ 


Publicat în: „Gindirea“, an ÍV, nr. 2, noiembrie 1924, p. 33-37. 

Republicat ca Cuvînt introductiv la Herbert Spencer, Individul 
împotriva statului. Trad. de I. Olimpiu Ştefanovici-Svensck, 
Bucureşti, Ed. Cultura Naţională, 1924, p. V-XV (Colecţia 
Biblioteca politică). 


1 „Eu într-adevăr în Evanghelie nu aş crede şi nici autoritatea 
bisericii catolice nu m-ar convinge“. (Lat.). 


FILOSOFIA CONTIMPORANĂ 


Răspuns la o anchetă cu acest titlu, publicat în: „Societatea de 
miine“, an III, nr. 16, 18 aprilie 1926, p. 298-299. 


1 Înclinaţie spre melancolie, spre visare, dar şi spre exaltare. 
(Germ.). Expresia preferată a lui Nae Ionescu. 

KEYSERLING 


Publicat în: „Cuvintul“, an III, nr. 688, 18 februarie 1927, p. 1. 

Reluat în vol. Roza vînturilor. 1926-1933. Culegere îngrijită de 
Mircea Eliade. Bucureşti, Ed. „Cultura Naţională“, 1937, p. 289-392 
(reeditare: Bucureşti, Ed. „Roza vinturilor“, 1990). 


JUXTA CRUCEM 


Publicat în: „Gindirea“ an VII, nr. 4, aprilie 1927, p. 121-124. 

Republicat în vol. Roza vînturilor, ed. cit. supra, p. 392-402. 

În formă restrînsă, cu titlul Pascalia, a fost publicat în: „Ideea 
Europeană“, an I, nr. 38, 4-11 aprilie 1920, p. 1, 2, sub semnătura: 
Mihai Tonca. 


NOTĂ INTRODUCTIVĂ 
ASUPRA RAŢIUNII PRACTICE 


Publicat în vol. Immanuel Kant, Critica raţiunii practice. În 
româneşte de Dumitru Cristian Amzăr şi Raul Vişan. Bucureşti, Ed. 
Institutului Social Român, 1934, p. XIII-XXXII. 

Prefaţa lui Nae Ionescu a generat o polemică între I. Brucăr şi 
Mircea. Vulcănescu, purtată în paginile „Revistei de filosofie“ 
(1934). 


1 „Teorie a înţelepciunii,... în sensul în care înțelegeau anticii 
cuvîntul, la care ea era o trimitere la conceptul în care puneau binele 
“suprem şi la-comportamentul prin care poate fi dobindit.“ (Germ,), 
2 „la ce serveşte filosofia dacă nu dirijează mijloacele 

învăţăturii omului către optimismul lui real“. (Germ.). 

3 „Cea mai mare problemă a omului este de a şti cum îşi poate 
ocupa cum se cuvine locul în creaţie şi să înţeleagă corect ce trebuie 
să fie pentru a fi om.“ (Germ.). 

4 „Ci demnitatea de a fi fericit.“ (Germ.). 

5 „Binele suprem al lumii.“ (Germ.). 

6 „Vrem, dragul meu Lucilius, să preferăm fericirii înseşi dem- 
nitatea de a o.poseda.“ (Germ.). 


CUPRINS 


Logistica — încercare a unei noi fundamentări a 
metafizicii 


Prefaţă 
Introducere 


I. PREMISE: TEORIA GNOSEOLOGICĂ 


DESPRE JUDECATĂ ŞI CONSECINȚELE EI. 


A, Natura adevărului . 
B. Teoria implicaţiei 
C. Calculul logic ... 

a) Calculul propoziţiilor 


b) Calculul claselor 


c) Calculul relaţiilor 


II. REALIZĂRI: DEDUCŢIA LOGISTICĂ A 
MATEMATICII 


1.Noţiunileelementareale 
matematicii 


A. Ordinea . 

B. Numărul 
Numărul unu 
Semnul . 


C. Geometria 
2. Axiomatica generală 
A. Teoria definiției.. 
B. Demonstrația 

III. CONSECINŢE: LOGICĂ ŞI MATEMATICĂ 
A. Conţinutul matematicii . 


B. Matematică şi realitate 


Încheiere . 
Bibliografie 


Comentarii la un caz de intranzienţă a conceptelor 
matematice | 


Funcțiunea epistemologică a iubirii 


Descartes — părinte al democratismului contem- 
poran . 


De la Galilei la Einstein 
Filosofia românăască . 


Emile Boutroux 

Ideile 

Sindicalismul 

Notă asupra unei noi clase de judecăţi . 
Individualismul englez . 

Filosofia contimporană 

Keyserling 

Juxta Crucem 

Notă introductivă asupra raţiunii practice 
Nota ediţiei 


Note 


. 111 


114 


. 134 

, 146 
. 149 
„152 
„159 
. 178 

„Nae Ionescu n-a fost un filosof de catedră şi 
viaţa şi învăţătura lui nu trebuiesc privite didac- 
tic, ci ca eforturi ale unui om viu. Ca om viu va 
trebui să surprindem secretul atitudinii lui în 
existenţă, care să ni-l restituie întreg, dincolo de 
toate metamorfozele lui aparente. 

Dacă ne situăm pe acest plan, desluşim că, 
de-a lungul întregii lui vieţi, stă parcă o perpe- 
tuă ispită de a cunoaşte, atitudine pe care unul 
din discipolii lui a numit-o tăcere descriptivă şi 
pe care eu aş numi-o, dintr-un alt unghi, 
tentaţia luciferică, iscodirea posibilului închis 
în lucruri, adică împingerea lucrurilor la extre- 
ma lor limită de rezistenţă, trecerea lor de la 
ceea ce sint la ce pot fi ori nu pot ca să nu fie. 
Ispită de logician, desigur, dar de logician la 
pinda vieţii!“ 

MIRCEA VULCĂNESCU 


